
CUPRINS 


TABEL CRONOLOGIC 


1673 La 26 octombrie, se naşte Dimitrie, cel de-al doilea fiu al lui Constantin 
Cantemir, serdar, şi al Anei, după numele de fată Bantăş. Viitorul domn 
al Moldovei, tatăl, provenea dintr-o viţă de răzeşi din ținutul Fălciului. 
Femeie distinsă şi cultă, mamă-sa era nepoata doamnei Anastasia, 
nevasta lui Duca-vodă. Celebrul cărturar va purta numele nănaşului 
său, Dumitraşco Cantacuzino, domnul din acea vreme al ţării. 

Tot în acest an, conştient de misiunea sa şi de necesitatea introdu- 
cerii limbii române în biserică, mitropolitul Dosoftei tipăreşte la 
Uniev Psaltirea în versuri. 

1678 Decedează mama lui Antioh şi a lui Dimitrie Cantemir. Tronul 
Moldovei este ocupat de către Gheorghe Duca pentru a treia oară. 
Domnitorul îl trimite pe Cantemir capuchehaie (ca reprezentant) 
al său pe lângă Înalta Poartă. 

1685 La 15 iunie, Cantemir cu ajutorul domnului Ţării Româneşti, Şer- 
ban Cantacuzino, urcă la tronul Moldovei, luând numele de Con- 
stantin. Domnul încredinţează educaţia fiilor săi cărturarului grec 
Ieremia Cacavelas. 

Dimitrie va învăţa greaca, latina şi slavona. 

Miron Costin, preocupat de originea poporului român şi de conti- 
nuitatea elementului roman în Dacia, scrie monumentala sa operă 
De neamul moldovenilor, din ce ţară au ieşit strămoşii lor. 

1688 Lavârsta de 15 ani Dimitrie este trimis ostatec de către tatăl său în capitala 
Imperiului Otoman, unde studiază la Academia Patriarhiei Ortodoxe, 
bucurându-se de profesori renumiţi prin „pietatea şi ştiinţa lor“. Aici 
vine în contact cu literaturile clasice şi cu filosofia neoaristotelică. De 
unde şi orientarea substanţială a spiritului său creator spre preocupările 
ştiinţifice. De remarcat de asemenea că tânărul principe, paralel cu 
aprofundarea cunoştinţelor în domeniul limbilor greacă, latină şi 
slavonă, învaţă totodată limbile turcă, arabă şi persană. În acelaşi rând 
se aprofundează în studiul istoriei, folclorului şi a muzicii turceşti. Prin 
aceasta Dimitrie Cantemir devine de fapt primul nostru orientalist. 
Are loc un eveniment epocal în cultura română şi în istoria limbii 
române: se tipăreşte Biblia de la Bucureşti, fapt pentru care a 
manifestat o deosebită grijă Şerban Cantacuzino. 


—— Dimitrie Cantemir — 


În ziua de 26 octombrie se stinge din viaţă domnul Ţării Româneşti. 
Tronul ţării va fi ocupat de Constantin Brâncoveanu, nepotul lui 
Şerban Cantacuzino şi duşmanul Cantemireştilor. 

1690 Constantin Cantemir, în speranţa apariţiei unui concurs de împrejurări 
favorabile de eliberare a ţării de sub jugul turcesc, încheie la Sibiu un 
tratat secret de alianţă între Moldova şi Curtea de la Viena. 

1691 Ioan Sobieski, regele Poloniei, intră în vara acestui an, cu oştirea sa 
în Moldova, ocupând partea de nord. Rezistenţa dârză opusă de o 
mână de oşteni dușmanului devine legendară. Fraţii Costin, Velicico 
hatmanul şi Miron cronicarul, fiind acuzaţi de trădare, sunt 
decapitați din porunca lui Constantin Cantemir. Reîntors de curând 
în ţară, beizadeaua Dimitrie asistă la execuţia lui Velicico. După aceea 
domnul va regreta mult acest sacrilegiu pus la cale de către Iordache 
Ruset. Ruseteştii de aici încolo deţin conducerea Moldovei. 

1693 La 13 martie, Constantin Cantemir moare. Boierii îl aşază în scaunul 
liber al ţării pe Dimitrie. Din cauza intrigilor şi a banilor lui Brân- 
coveanu îi este refuzată confirmarea Porții, fapt care îl face, după trei 
săptămâni de domnie, să reia drumul Constantinopolului. 

1695 O dată cu mazilirea lui Constantin Duca, pe tronul Moldovei urcă 
Antioh Cantemir. El se va afla la domnie până în toamna anului 
1700. Dimitrie în acest timp este reprezentantul (capuchehaia) 
domnului la Poartă. 

1679 Principele moldovean asistă la Zenta la înfrângerea tragică a arma- 
telor turceşti de către oştile austriece conduse de Eugen de Savoia. 

1698 La Iaşi apare prima lucrare a lui Dimitrie Cantemir Divanul sau 
Gâlceava înţeleptului cu lumea, sau Giudeţul sufletului cu tru- 
pul în greceşte şi în româneşte. 

1699 Aflat pentru scurtă vreme în Moldova, Dimitrie se căsătoreşte cu 
fiica lui Şerban Cantacuzino, Casandra. Astfel capătă o motivare 
temeinică şi gândul nestrăin până atunci de a ocupa scaunul Ţării 
Româneşti. De unde, temerile şi duşmănia lui Brâncoveanu ating 
punctul culminant. 

1700 Antioh Cantemir, în urma intrigilor şi a banilor lui Brâncoveanu, 

este mazilit. Domnul este înlocuit cu Constantin Duca. Dimitrie se 
stabileşte la Istanbul. Împreună cu familia, ocupă casa construită 
după propriile lui planuri. 
Antim Ivireanul scoate la Snagov Floarea darurilor. Tot în acest an 
este întemeiată Academia de Ştiinţe de la Berlin, membru al căreia 
va fi ales în 1714 şi la „comanda“ căreia va scrie ulterior celebra sa 
operă Descrierea Moldovei. 

1700—1705 Cantemir în această perioadă de mare efervescenţă cre- 
atoare scrie următoarele opere: Sacrosanctae scientiae indepin- 

gibilis imago (Imaginea ştiinţei sacre cu neputinţă de zugrăvit), 
Compendi olum universae logices institutionis (Compendiu de- 
spre sistemul logicei generale), Ioannis Baptistae van Helmont, 
Physices universalis doctrina (Învățătura generală despre fizică 
a lui I. B. van Helmont), Tarifu ilmi musiki ala vegni maksus 
(Explicarea muzicii teoretice pe scurt) şi Istoria ieroglifică. Ele 
marchează trecerea autorului de la preocupările de natură specu- 
lativă la cele cu un pronunţat şi preponderent caracter sociopolitic. 

1703 Constantin Duca este mazilit. Cu sprijinul Ruseteştilor şi al lui 
Brâncoveanu, Mihai Racoviţă se urcă în scaunul domnesc al Moldovei. 

1705 Antioh Cantemir ocupă pentru a doua oară tronul Moldovei. Preocupat 
de gândul de a se îndepărta de Ruseteşti, domnul încearcă să se împace cu 
Costineştii. În acest scop îl numeşte vornic pe Nicolae Costin, fiul cronica- 
rului. Relaţiile dintre fraţii Antioh şi Dimitrie devin foarte reci. 

1709 Condusă de Petru cel Mare, armata rusă obține o mare victorie la 
Poltava contra oştirilor suedeze, comandate de Carol al XII-lea. 

1710 Noiembrie Dimitrie Cantemir urcă la tronul Moldovei. lon Neculce, 
vestitul cronicar de mai târziu, devine omul de încredere al domnului. 

1711 Aprilie La Luck se încheie un tratat de alianţă între Moldova şi 
Rusia. Potrivit lui, Rusia se angajează să-l ajute pe D. Cantemir în 
lupta pentru lichidarea suveranităţii turceşti. 

La 20 mai Cantemir îi cheamă pe moldoveni, printr-o proclamaţie, 
să se ridice cu armele împotriva dominaţiei turceşti. 

In seara zilei de 23 iunie, Petru cel Mare, ţarul Rusiei, soseşte la Iaşi, 
primit fiind cu multă căldură de către boieri şi poporul de rând. 
8—12 iulie In bătălia de la Stănileşti armatele turceşti înving oştirile 
aliate ale celor două state. D. Cantemir se refugiază în Rusia, stabil- 
indu-se în Ţinutul Harkovului. Ţarul rus îi conferă titlul de „prea 
luminat principe al Rusiei“. 

1713 Moare Casandra, soţia lui D. Cantemir, în vârstă de treizeci de ani. 

1714 D. Cantemir este ales membru al Academiei din Berlin. 

La 15 august, Constantin Brâncoveanu şi cei patru fii ai săi sunt 
decapitați din ordinul sultanului Ahmed al III-lea. 

1714—1716 Foarte rodnică sub raport ştiinţific şi literar, perioada dată 
e remarcabilă pentru D. Cantemir prin scrierea lucrărilor: Monar- 
hiarum physica examinatio (Interpretarea naturală a monarhi- 
ilor), Descriptio Moldaviae (Descrierea Moldovei), Incrementa 
atque decrementa aulae othomanicae (Creşterea şi descreşterea 
Curţii Otomane), Vita Constantini Cantemyrii (Viaţa lui Con- 
stantin Cantemir) şi Sistema religiei mahomedane. 

1717 Începe lucrul la cea mai erudită creaţie a sa intitulată Hronicul 
vechimei a romano-moldo-vlahilor. Istoria românilor în această 

lucrare de sinteză este tratată şi examinată într-un context univer- 
sal impunător. 

1719 Peste şase ani de la trecerea în neființă a Casandrei, D. Cantemir se 
recăsătoreşte la Moscova cu tânăra principesă Anastasia Trubeţkoi, 
avându-i ca naşi pe ţar şi pe țarină. 

1721 La 20 februarie D. Cantemir, printr-un ucaz al lui Petru cel Mare, 
este numit „consilier secret şi membru al Senatului“. 

1722 D. Cantemir îl însoţeşte pe ţar, în calitate de specialist în problemele 
Orientului, în compania sa împotriva Persiei. 

1723 La 21 august D. Cantemir intră în lumea celor drepți. 

1769—1770 Beschreibung der Moldau, în „A. E Biiching's Magazin fiir 
die neue Historie und Geographie“, 2 vol., Hamburg, 1769—1770. 

1771 Historisch-geografisch und politische Beschreibung der Moldau, nebst 
dem Leben des Verfassers und eine Landkarte, Frankfurt und Leipzig. 

1789 Istoriceskoe, geograficeskoe i politiceskoe opisanie Moldavii v 
jizni socinitelia, s nemeţkogo perevel Vasilii Levşin, Moscova. 

1825 Scrisoarea Moldovei, de Dimitrie Cantemir, domnul ei (traducere 
de banul Vasile Vârnav) — Monastirea Neamţul. 

1851 Descrierea Moldovei. Prezentare din viaţa Prințului Dimitrie 
Cantemir de C. Negruzzi. Ediţia a II-a, laşi. 

1868 Scrisoarea Moldovei (Reeditată la anul 1868 de către T. Boldur 
Lăţescu) — Iaşi. 

1872 Descrierea Moldovei (traducere de A. Papiu Ilarian şi Iosif Hodoş) 
— în Operele principelui Demetriu Cantemir, tipărite de Soci- 
etatea Academică Română, vol. 1, II, Bucureşti. 

1909 Descrierea Moldovei în colecția „Biblioteca pentru toți“, nr. 507, 
Bucureşti. 

Descrierea Moldovei (cu o notiţă introductivă de Miron Nicule- 
scu), în „Biblioteca Socec“, nr. 10-11, Bucureşti. 

1923 Descrierea Moldovei. Traducere de Giorge Pascu. Ediţia a Il-a 
revăzută şi completată cu indice, 1938. 

1942 Descrierea Moldovei (traducere de Gh. Adamescu), Bucureşti. 

1956 Descrierea Moldovei (traducere de P Pandrea cu o prefaţă de acad. 
C. 1. Gulian) — E.S.PL.A. „Biblioteca pentru toţi“. Reeditări ale respec- 
tivei traduceri au urmat în 1961, 1965, 1967, 1973, 1976, 1981. 

1973 Descrierea Moldovei. Traducere de Gh. Guţu, Editura Academiei Ro- 
mâne, Bucureşti. Lucrarea este însoţită de o Introducere, semnată de 
Marina Holban, de un comentariu istoric de N. Stoicescu, de un studiu 
cartografic, aparținând lui Vintilă Mihăilescu, de un Indice întocmit de 
Ioana Constantinescu şi de o notă asupra ediţiei de D. M. Pippidi. 


10 


| 
PARTEA GEOGRAFICĂ 


—— Dimitrie Cantemir — 


CAPITOLUL II 


DESPRE NUMELE CEL VECHI 
ŞI CEL DE ACUM AL MOLDOVEI 


CUPRINS 


Toată ţara pe care o numim astăzi Moldova, precum şi ţinu- 
turile învecinate dinspre asfinţit, au fost stăpânite la început de 
sciţi!, care cuceriseră aproape trei părţi ale lumii, cu toate că, 
după obiceiul lor strămoşesc, ei nu aveau aşezări statornice. Pe 
lângă feluritele numiri date de hoardele care s-au perindat pe 
cursul vremii, grecii i-au numit pe locuitorii acestor ţinuturi când 
geți, când daci. Sub stăpânirea romanilor s-a statornicit numirea 
de daci. 

După ce acest popor pierdu pe regele Decebal, biruit de 
viteazul Nerva Traian, şi a fost parte nimicit?, parte risipit 
încoace şi încolo, întreaga ţară pe care o locuia a fost prefăcută 
în provincie romană, pământul fiind împărţit cetăţenilor ro- 
mani, după care s-a deosebit în trei părţi: mărginaşă, de mijloc 
şi muntoasă. 

În cea dintâi se cuprindea o parte din Ungaria de astăzi şi 
Valahia, în a doua Transilvania, iar în cea de pe urmă, cea mai 
mare parte a Moldovei noastre, aşezată între Dunăre şi Prut, 
împreună cu ţinuturile de la hotar ale Valahiei. În epoca 
următoare, când Imperiul roman a început să decadă, barbarii — 
şi anume sarmaţii, hunii şi goții — au pustiit Moldova de mai 
multe ori şi au silit pe coloniştii romani să fugă în munţi, ca să 
caute loc de adăpost împotriva cruzimii lor, în partea mun- 


' Populaţia geto-dacă nu făcea parte din neamul sciţilor. După opinia 
specialiştilor, confuzia a fost preluată de autor din P. Cluverius. 

2 Deşi nu se afirmă că întreaga populaţie geto-dacă a fost nimicită, ceea 
ce ar fi fost o eroare, din texte nu reiese că etnogeneza poporului nostru se 
bazează atât pe populaţia băştinaşă existentă cât şi pe coloniştii romani 
aduşi în aceste locuri. 

toasă a Maramureşului!. După ce au vieţuit acolo câteva sute 
de ani, apăraţi ca într-o cetate naturală, cu voievozii şi legile 
lor, deoarece populaţia s-a înmulţit peste măsură, Dragoș, un 
fiu al voievodului lor Bogdan, se hotări în cele din urmă către 
anul ()? să cuteze un marş peste munţi, spre răsărit, însoţit la 
început numai de trei sute de oameni, ca şi cum ar pleca la 
vânătoare. Pe drum dădu din întâmplare peste un bou sălbatic, 
numit de moldoveni zimbru, şi, tot gonindu-l, ajunse la poalele 
munţilor. 

Când căţeaua lui de vânătoare, căreia-i zicea Molda şi pe 
care o iubea foarte mult, se repezi întărâtată asupra fiarei, bou- 
rul se azvârli într-un râu, unde săgețile îl uciseră; dar şi căţeaua, 
care sărise în apă după fiara fugărită, fu luată de undele repezi. 

Întru pomenirea acestei întâmplări, Dragoş fu cel dintâi care 
numi acest râu Moldova, iar locul unde se petrecuseră acestea 
îi dădu numele de Roman, după numele seminţiei sale şi luă 
ca stemă a noului său principat capul bourului. După aceea, 
când cercetă ţinuturile învecinate şi găsi câmpuri roditoare cu 
ape îmbelşugate, târguri, cetăţi întărite, dar părăsite de locui- 
tori, povesti alor săi despre ceea ce descoperise, îndemnându-i 
să pună stăpânire pe pământul acesta atăt de roditor. Oamenii 
tineri din neamul lui Roman îşi urmară domnul de bunăvoie şi, 
cu bucurie, trecură munţii împreună cu el, în cete mari, aşe- 
zându-se după aceea în ţinuturile aflate într-un chip atât de 
minunat, iar pe Dragoş, cel care le aflase, îl numiră cel dintâi 
domn al ţării noi. Întoarsă în acest chip stăpânitorilor de odini- 
oară, ţara îşi pierdu, odată cu legile trase din dreptul civil ro- 
man, şi numele dacic şi latinesc şi atât străinii, cât şi locuitorii 
ei înşişi îi ziseră Moldova, după apa Moldei. 

Dar nici această numire n-a rămas peste tot, căci turcii, 
care pătrundeau adesea cu oaste prin Moldova, către ţările 


1 În timpul migraţiilor, daco-romanii nu s-au retras cu toţii în Mara- 
mureş. Cea mai mare parte a populaţiei a rămas locului, continuându-şi 
existenţa şi convieţuind cu valurile migratorilor. Numai aşa se explică asi- 
milarea acestora pe teritoriul unde se găseşte astăzi poporul român. 

2 Cronicile consemnează anul 1359. 

vecine ocupate de dânşii în Europa, au dat moldovenilor mai 
întâi numele de akvlach*. Apoi, când Bogdan, după voia cea 
din urmă a tatălui său Ștefan cel Mare, le-a închinat ţara, turcii, 
obişnuiţi să numească ţările supuse după numele domnitorilor, 
au început să-i zică Bogdan; totuşi vechiul nume s-a păstrat în 
limba tătărească, vecinii din partea cealaltă, leşii şi ruşii 
numindu-i pe moldoveni valahi, adică valşi sau italieni, iar 
valahilor care locuiesc în munţi zicându-le munteni, adică 
oameni de peste munte. 


* Mai bine ak-iflak, adică valahi albi, spre deosebire de Kara-iflak 
(vlach), valahii negri, care sunt locuitorii Valahiei. 

CAPITOLUL AL II-LEA 


DESPRE AŞEZAREA MOLDOVEI, 
DESPRE HOTARELE El CELE MAI VECHI 
ŞI CELE NOI ŞI DESPRE CLIMA 


CUPRINS 


Moldova se întinde în lăţime de la 44* 54" până la 48* şi 51. 
Lungimea ei este nehotărâtă dar cei mai mulţi geografi aşază 
marginea ei apuseană, care atinge Transilvania, la 45* 39; capătul 
ei dinspre răsărit, care face un unghi ascuţit la Akerman, numită 
de locuitori Cetatea Albă, îl socotesc la 53* 22". 

Fiindcă o parte a ţării este muntoasă, şi anume cea dinspre 
Transilvania, iar cealaltă este şes, anume cea dinspre Ucraina 
leşească, Basarabia şi Dunăre, clima nu este la fel peste tot. 
Partea muntoasă are vânturi reci, dar cu atât mai sănătoase; 
cea de la şes, mai călduroase, dar mai puţin prielnice sănătăţii. 

Cu toate acestea, faţă de alte ţări mai călduroase, nu se 
prea cunosc molime în Moldova. Din când în când, arareori 
însă izbucnesc ciuma şi frigurile rele. Experienţa a arătat că 
ciuma nu se stârneşte din aer stricat; s-a băgat de seamă că ea 
pătrunde pe acele meleaguri uneori din ţara leşească, unde 
este mult mai iute, alteori din Egipt ori Țarigrad, adusă de 
corăbiile care aruncă ancora la Galaţi. 

Frigurile rele sunt aici cu totul de alt fel decât în celelalte 
țări europene. Îndeobşte sunt foarte aprige şi aproape ca ciu- 
ma, încât cei care sunt loviți de ele mor, cea mai mare parte, 
până în a treia zi, puţini trăiesc până în a şaptea zi şi foarte 
puţini îşi dobândesc iarăşi sănătatea. 

Această boala este atât de molipsitoare, încât oamenii se 
tem de ea mai mult decât de ciumă şi se feresc până şi de cel 
mai bun prieten, dacă a fost lovit de boală. 

Că locuitorii nu ajung la o vârstă prea înaintată e de vină, 
ori clima nesănătoasă, ori felul de trai, ori chiar vreo slăbiciune 
firească a puterii lor. Rareori găseşti pe cineva de şaptezeci de 

ani şi aproape deloc de optzeci de ani. În schimb sunt sănătoşi 
cea mai mare parte a vieţii şi puţinătatea acesteia le este răsplătită 
de lipsa bolilor (care ne răpesc în bună parte fericirea vieţii), iar 
timpul pe care îl au de trăit, îl petrec în plină putere. S-a băgat de 
seamă că ţăranii ajung la o vârstă mai înaintată decât boierii sau 
decât cei ce trăiesc în desfătare şi în viaţă uşoară. 

Rareori se simt acele cutremure de pământ care tulbură 
bucuriile vieţii în mai toate ţările călduroase, şi încă nu s-a 
pomenit ca vreun munte sau târg să fi fost pustiit de cutremur. 

Moldova n-a avut aceleaşi hotare în toate vremurile, căci 
întinderea ei este când mai mare, când mai mică, după starea 
de înălţare sau de cădere a ţării. Voievodul Ștefan, zis cel 
Mare, a pus-o în hotarele pe care le avem astăzi. 

Spre miazăzi s-a întins în toate vremurile până la Dunăre, 
cea mai mare apă din Europa, şi mai departe, până la gura aces- 
teia, prin care se varsă în Marea Neagră lângă Chilia, numită în 
vechime Lycostom. Spre răsărit se întindea din vremuri străvechi 
până la Marea Neagră; iar în vremile mai noi, când turcii au 
cucerit cu armele Basarabia şi Benderul, s-a strâmtat în această 
parte. Şi, după cum se vede limpede din hartă, astăzi hotarul 
Moldovei este pe Prut, de la gura lui până la satul Traian, iar de 
acolo până la valul lui Traian, peste râul Botna, şi, în linie dreaptă, 
până la gura râului Bâcul, care se varsă în Nistru. 

Spre miazănoapte Nistrul, numit de turci Turla, desparte 
Moldova de Lehia şi de tătarii din Ociacov. Malul acestuia se 
află sub stăpânirea Moldovei numită până la Hotin, de acolo o 
linie dreaptă, pe Prut şi Ceremuş, făcea hotarul acestui ţinut; 
apoi, prin vitejia lui Ștefan cel Mare, a fost luată şi provincia 
de lângă Podolia până la gura râului Serafineţ, trecând în 
stăpânirea moldovenească; şi aşa apele Nistrului, Serafineţului, 
Colacinului şi Ceremuşului adunate laolaltă fac astăzi hotarul 
de miazănoapte al Moldovei unde se află Câmpulungul Rus- 
tean* (Campus longus ruthenus). 


* Acesta a fost numit astfel, fiindcă acolo s-au aşezat rutenii, care se 
aflau sub stăpânirea leşească. 

Şi spre apus Moldova este, în zilele noastre, cu mult mai 
întinsă decât odinioară. Căci înainte de Ștefan cel Mare munţii 
care o înconjoară ţineau de Transilvania şi ţara era mai îngustă 
în partea aceasta. Însă pentru că prin vitejia acestui voievod, 
Matei, regele Ungariei, a fost biruit de mai multe ori, iar transil- 
vănenii au fost alungaţi îndărăt, aceştia au fost nevoiţi astfel 
să-şi cate în învoieli scăparea de pagube şi mai grele. După 
condiţiile de pace scrise de învoieli, ungurii au dat toţi munţii 
prin care sunt despărțite cele două provincii şi au poruncit aces- 
tor ţinuturi, aşezate între râurile ce se varsă în apa Moldovei, să 
se supună stăpânirii moldoveneşti. De aceea s-a tras o linie de 
la izvoarele Ceremuşului spre izvoarele Sucevei, Moldovei, 
Bistriţei şi Trotuşului până la râul Milcov şi s-a pus ca hotar 
între cele două ţări. Înainte de acestea, Siretul şi Trotuşul erau 
socotite drept hotar către Valahia, după aceea însă, tocmai 
prin vitejia lui Ștefan cel Mare, ţinutul Putnei a fost adăugat 
Moldovei, aşa încât astăzi râurile Milcov şi Siret despart cele 
două ţări, iar partea de la miazăzi este închisă de Dunăre. 

Înlăuntrul acestor hotare, Moldova are o întindere de 237 
ceasuri de mers sau 711 mile italieneşti. Înainte de ocuparea 
Basarabiei de către oastea turcească şi tătărească, avea o întin- 
dere de 247 ceasuri de mers sau 822 mile italieneşti. 

Vecinii Moldovei sunt: spre apus, transilvănenii şi valahii, 
spre miazănoapte leşii, iar spre răsărit şi miazăzi, turcii. 

Cu toţi aceştia, moldovenii au avut mult de furcă, apărându-şi 
libertatea, lucru despre care un scriitor leah, vrednic de crezare, 
scrie (Orichovius, Annal, 5 ad annum 1552): 

„Aceştia (moldovenii) nu sunt cu mult deosebiți de italieni, 
prin firea lor, prin limbă şi obiceiuri; sunt oameni sălbatici şi 
foarte viteji şi, cu toate că stăpânesc o [ără foarte mică, nu se 
află alt neam care să arate atâta vitejie şi cinste în războaie, 
să înfrunte şi să bată mai mulţi vrăjmaşi dimprejur sau să se 
apere mai bine când este atacat“ şi el spune mai departe: 

„Sunt atât de viteji, încât s-au războit şi au învins duşmani 
din toate părţile, care îi atacau în acelaşi timp. Căci Ștefan 

care a domnit în Dacia în vremea strămoşilor noştri, a biruit 
aproape în aceeaşi vară, într-un război greu, pe Baiazid al tur- 
cilor, pe Matei al ungurilor şi pe loan Albert al leșilor.“ 

În cele din urmă, când ţara căzu sub puterea turcilor, n-a 
mai avut de purtat alte războaie, în afară de acelea începute 
dimpreună cu turcii, deoarece aveau acum aceiaşi prieteni şi 
duşmani ca şi aceştia. 

Numai tătarii din Stepa Nogaică, pe care turcii îi aşezaseră 
în Basarabia, au tulburat Moldova, chiar în vremuri de pace, 
cu desele lor năvăliri şi au adus-o la sărăcia în care o vedem şi 
astăzi. 

CAPITOLUL AL III-LEA 


DESPRE APELE MOLDOVEI i ăia ala 


Nu se poate afla nicăieri în vreo altă ţară cât Moldova de 
mică, atâtea ape şi natura împodobită cu asemenea locuri 
minunate ca aici. O străbat patru mari ape navigabile: Dunărea, 
Nistrul, Prutul şi Siretul. 

Cu toate că Dunărea udă numai o fâşie a ţării, aflată astăzi 
sub stăpânirea voievodului moldovean, ea aduce ţării cele mai 
mari foloase. Căci pe de o parte îngăduie corăbiilor neguţătoreşti 
ale feluritelor neamuri să arunce ancora în Galaţi, iar pe de 
altă parte dă putinţă moldovenilor să-şi aducă mărfurile pe Prut 
spre Constantinopol şi spre alte cetăţi de la Marea Neagră, 
aducându-le un câştig însemnat. 

Despre apele şi bogâţiile ascunse în apa aceasta nu vom 
vorbi, deoarece alţii înaintea noastră, descriind Germania şi 
Ungaria, au spus tot ce era de spus. 

În Dunăre se varsă Prutul, numit mai înainte Hierasus, de 
Ptolemeu Gerasus, de Ammianus Parota, iar vechii greci Pyre- 
tus, care izvorăşte din munţii Transilvaniei, numiţi de cei vechi 
Carpaţi, ce sunt hotar între această ţară şi Lehia şi străbate 
întreaga Moldovă. Are apa cea mai uşoară şi mai sănătoasă, 
cu toate că este cam tulbure din pricina nisipului pe care îl 
duce cu ea; numai când o laşi să stea într-un pahar, nisipul 
cade la fund şi atunci ai apa cea mai limpede. Pe când şedeam 
în Moldova am făcut o încercare şi am găsit că o cantitate de 
o sută de dramuri este mai uşoară cu treizeci de dramuri decât 
aceeaşi cantitate de apă luată din alte râuri. 

Şi Siretul este un râu al Moldovei, venind dinspre hotarul ei 
de sus, dinspre Lehia, curge către miazăzi şi se varsă în Dunăre 

prin două guri. E un râu lat şi adânc, însă, fiind înconjurat din 
toate părţile de păduri şi munţi, iar pe alocuri împiedicat de 
vaduri, până acum nu s-a putut încă deschide pretutindeni o 
cale pentru corăbii. 

Nistrul numit odinioară Tyras, de către scriitorii greci mai 
noi Dinastris, iar de către turci Turla, udă o mare parte a Mol- 
dovei spre miazăzi şi apus; este prea cunoscut şi nu socot de 
trebuinţă să spun mai mult despre el. Vreau să amintesc numai 
că turcii îşi duc toate proviziile de război de la Constantinopol 
pe Marea Neagră, pe acelaşi fluviu până la Bender, mai înainte 
vreme chiar până la Camenița, iar astăzi până la Hotin. De 
altfel, are o apă foarte limpede, dar grea şi foarte vătămătoare 
sănătăţii omului. Se varsă în Marea Neagră la Bielgorod sau 
Cetatea Albă. 

Alături de acestea, Moldova mai este udată şi de alte ape 
mai mici. În Siret se varsă Bârladul, care curge prin ţinutul 
Tecuciului, de la răsărit spre apus şi se uneşte cu Siretul mai 
jos de satul Şerbăneşti; Suceava, care a dat numele scaunului 
de odinioară al ţării; Moldova, despre al cărei nume am vorbit 
în primul capitol; Bistriţa, care izvoreşte din munţii transilvăneni 
şi are un curs atât de repede, încât smulge şi târăşte cu ea 
bolovanii grei din munţi; Trotuşul este un râu tot atât de re- 
pede, ale cărui izvoare se află nu departe de ale Bistriţei. 

În Prut se varsă Ceremuşul, care face hotarul dintre Lehia şi 
Moldova, iar mai jos Jijia. 

În Nistru se varsă Răutul, care face o baltă la Orhei şi, în 
mijlocul acesteia, un ostrov foarte plăcut; Botna, pe jumătate 
în stăpânirea tătarilor din Bugeac. 

Moldova are nenumărate pâraie; vrem să pomenim aici pe 
cele mai însemnate ale căror nume le-am putut afla. 

În Siret se varsă Bănila, Molniţa, ȘŞomuzul mic şi mare, 
Valea Neagră, Faraon, Răcătău, Gerul Sohului, Milcov şi Put- 
na, care se unesc amândouă şi li se zice Sireţel, adică Siretul 
cel mic. 

Suceava îşi sporeşte apele cu Suceviţa, Solca şi Soloneţ. 

În Moldova se varsă Humorul, Slatina, Neamţul, Râșca, 
Topolița şi Valea Albă. 

Cu Bistriţa se uneşte Cracăul. 

Trotuşul primeşte Tazlăul Sărat şi celălalt Tazlău, Oituzul, 
Caşinul, Valea Seacă şi Valea Rea. 

Bârladul sporeşte cu pâraiele Bârlădeţul, Socovăţ, Vilna, 
Rebricea, Vaslui, Vasluieţ, Racova, Crasna, Lohan, Docolina, 
Hoblana, Horiata, Smila Tutova, Berhoci, Zeletin, Corad. 

Ceremuşul se naşte din Ceremuşul Alb, Ceremuşul Negru şi 
Putila. 

În Jijia se varsă Șubana, Sitna, Miletin, Bahlui, Bahluieţ, 
Sirca. 

Prutul duce cu el apele: Colacin, Cosman, Cuciur, Ciuhur, 
Başeu, Corovia, Caminca, Căldăruşa, Jijia, Gârla Mare, De- 
lea, Valea Mare, Valea Brătuleni, Mojna, Nirnova, Călmățui, 
Lăpuşna, Strâmba, Sărata de Apus şi Sărata de Răsărit, Ghigi- 
eci, Larga şi Ilan. 

În Nistru se varsă râurile moldoveneşti Serafineţul, a cărui 
gură formează colţul de miazănoapte al Moldovei, Ciorna, 
Ichiel, Bâcovăţ, Işnovăţ, Bâcul. 

Răutul primeşte Soloneţul, Ciuliucul Mare, Ciuliucul Mic 
şi Ciuliucul Mijlociu, Dobruşa, Cula şi Cogâlnic, Cahulul, Sal- 
cia şi lalpuhul, care se află în Moldova şi Basarabia, sporesc 
Dunărea. Dintre cele trei din urmă, numai lalpuhul curge fără 
contenire, celelalte sunt mai mult stătătoare decât curgătoare. 
Cogâlnicul nu are nici măcar un izvor al lui şi nu poate fi 
socotit râu decât abia după ce cad ploile de toamnă; în vre- 
mea verii seacă şi arată ca o groapă, din care pricină vitele 
tătarilor din Bugeac pier foarte adesea de sete. 

Moldova nu duce lipsă de lacuri, cum nu duce lipsă de râuri. 

Dintre numeroasele lacuri, pe care natura sau îndemînarea 
omului le-au scos la iveală, cinci se cuvine îndeosebi să fie 
pomenite. 

|. Brateşul, aflată între Prut şi Siret, lângă târgul Galaţi, are 
o milă italienească şi jumătate în lăţime şi două mile în lun- 

gime. Nu are izvoare, ci numai o gârlă mică şi nu prea adâncă, 
numită Pruteţ şi căreia apa îi vine din Prut, dar numai când 
acesta creşte din ploile mai mari sau mai mici; în vremea 
cealaltă, gârla rămâne uscată şi uneori aduce lacului putrezi- 
ciune. Dar, la începutul primăverii, când Dunărea creşte din 
pricina zăpezilor topite, nu numai că împinge Prutul, îndărăt, 
ci umple peste măsură tot lacul cu apă proaspătă şi cu peşte pe 
care locuitorii îl pescuiesc fără osteneală, atunci când apele 
se trag îndărăt*. 

II. Lacul Orheiului, care se formează din râurile Răut şi 
Cula lângă târgul cu acelaşi nume, este lung de şase mile şi lat 
de două mile. Lungimea şi lăţimea i le sporeşte o iezătură pe 
care voievodul Vasile Lupu Albanezul a poruncit să se facă 
acolo ca să oprească apele şi să ridice mori folositoare. În 
mijlocul lui se află un ostrov nu prea mare, dar unde s-a sădit 
viţă de vie, de soi foarte bun şi pomi cu roadă de tot felul. 

III. Lacul Dorohoiului şi-a luat numele de la târgul de 
alături; se află nu departe de izvorul râului Jijia şi trebuie să fie 
pomenit pentru belşugul de peşte. 

IV. Lacul Colaşin, la graniţa Poloniei, trebuie pomenit mai 
cu seamă fiindcă din partea sa dinspre miazănoapte şi apus 
izvorăsc două râuri, Colaşinul şi Serafineţul, care fac hotarul 
dintre Moldova şi ţara leşească între Nistru şi Prut. 

V. Cel mai din urmă şi cel mai vestit dintre toate este 
Lacul lui Ovidiu, numit de locuitori Lacul Ovidiului, aşezat 
lângă Akerman — Alba lulia — în Basarabia, cunoscut mai cu 
seamă din pricina numelui său, fiindcă se zice, că acolo a fost 
surghiunit în sărăcie vestitul poet roman Ovidius. Se varsă în 
Nistru, nu departe de gura acestuia, printr-o albie destul de 
îngustă, dar care este împresurată de mlaştini atât de numeroa- 
se şi întinse, încât nu poţi ajunge la maluri cu piciorul cale de 
două mile italieneşti. Peste acestea duce un pod, care socotind 
după felul zidirii lui, trebuie să fie foarte vechi: căci însâşi 


* Se pare că lacul Brateș este însemnat cu numele mai vechi Brytolagi, 
care este pomenit de Bonfinius. 

trăinicia lucrării, cât şi mărimea pietrelor din care este alcătuit 
dovedesc aceasta cu prisosinţă. 

Toate aceste ape curgătoare şi stătătoare pe care le-am 
pomenit mai sus sunt pline de peşti de soi: cu osebire pâraiele 
care coboară de la munte au peştii cei mai gustoşi (cărora 
locuitorii le zic păstrăvi, lostriţe şi lipani), pe care călăreţii îi 
aduc vii pentru masa voievodului în zilele de post. 

Izvoare minerale sărate, de leac, Moldova nu are deloc sau 
nu s-au aflat până acum poate fiindcă se crede că în apele 
Prutului sunt destule leacuri împotriva tuturor bolilor*. 


* Nu numai moldovenii zic că Lacul Ovidiului a fost numit după poet, ci 
şi vecinii lor, leşii, şi mai cu seamă Sarnicius, în a sa Descriere a Poloniei 
pare să aibă aceeaşi părere ca şi ei. El spune că gura Nistrului se află în 
apropierea Lacului Ovidiu, între Hypanis (la alţii Axiacum) şi Nistru. Se 
vede pe acolo un zid, încheiat cu scoabe de plumb, care merge în mare 
jumătate de milă. Vezi cap. IV. 

Că Ovidiu a fost azvârlit în sărăcie în Sarmaţia, în cetatea Tomoss, o 
spune el însuşi: 

Ne mea Sarmaticum contegat ossa solum.! 


lar în satul Isaccea se află o piatră de mormânt ridicată cu siguranţă de 
către un leah: 
Hic situs est vates, quem divi Caesaris ira 
Augusti patria cedere iussit humo. 
Saepe miser coliut patriis occumbere terris 
Sed frusta; hunc illi fata dedere locum.? 
Sarnicius, Annal, lib. 2.c.4 et vlt. 
' Pământul sarmatic să nu acopere oasele mele. 
> Aici zace poetul căruia mânia lui 
Cezar August i-a poruncit să plece din patrie. 
Sărmanul, adesea a voit să moară pe pământul strămoşilor, 
Dar zadarnic; destinele i-au hărăzit poetului locul acesta. 

CAPITOLUL AL IV-LEA 


DESPRE ŢINUTURILE ŞI TÂRGURILE 
DE ASTAZI DIN MOLDOVA 


CUPRINS 


În vremurile de demult Moldova era împărţită în trei părţi: 
cea de jos, cea de sus şi Basarabia, în care se numărau, luate 
la un loc 23 de ţinuturi mai mici. 

Dar în vremurile care au trecut, când Basarabia căzu sub 
stăpânirea turcilor şi, prin trădarea voievodului Hero sau Aron, 
Benderul cu patru ţinuturi le fură date în mână, voievozilor 
Moldovei nu le-au mai rămas decât 19 ţinuturi şi încă nici 
acestea întregi. 

Moldova de Jos, numită de către locuitori Țara de Jos, cu- 
prinde 12 ţinuturi mai mici, care se numesc judeţe sau ţinuturi. 
La mijloc se află: 

1. Ţinutul Iaşilor; în el se află laşii, pe râul Bahlui, la 4 mile 
mai sus de vărsarea lui în Prut. Acesta este scaunul ţării. Ştefan 
cel Mare l-a mutat de la Suceava la laşi!, pentru ca astfel să-şi 
poată apăra ţara mai bine chiar din mijlocul ei împotriva ata- 
curilor turcilor şi tătarilor, fiindcă vedea bine că nu-i era lesne 
s-o facă din Suceava, care se află mult mai departe de hotarul 
dinspre turci. Mai înainte târgul fusese doar un sat de rând, 
unde se aşezaseră abia trei sau patru familii, şi care avea o 
moară stăpânită de un morar bătrân, loan, sau cum i se zicea 
cu un diminutiv, laşii?. 

Voievodul a vroit să dea numele acestui om târgului pe 
care îl clădea şi mai întâi a poruncit să se zidească o biserică 


' Ştefan cel Mare stătea într-adevăr uneori la laşi, dar oraşul a devenit 
capitală abia în timpul lui Alexandru Lăpuşneanu. 

> Cu toate cercetările făcute până azi, nu s-a aflat încă o explicaţie 
satisfăcătoare pentru numele oraşului laşi. 

închinată sfântului Nicolae şi care este astăzi biserica cea mare; 
după aceea a poruncit să se clădească şi palate pentru dânsul 
şi pentru boieri. Voievodul Radu a poruncit să fie împrejmuit 
cu ziduri; urmaşii săi l-au înfrumusețat cu alte podoabe şi cu 
clădiri publice, aşa fel ca astăzi numără mai mult de patruzeci 
de biserici, durate parte din piatră, parte din lemn, cele mai 
multe destul de frumoase. 

Cu cincizeci de ani înainte, când s-a făcut o numărătoare, 
s-au aflat în el 12.000 de case, dar în vremile care urmară a 
fost atât de pustiit de pârjoluri dese şi de năvăliri ale tătarilor şi 
leşilor, încât abia a treia parte a scăpat nevătămată. În afară 
de curtea domnească, care adună bogății din întreaga ţară, se 
mai află totdeauna aici şi mitropolitul Moldovei, cu toate că 
nu poartă numele de mitropolit al acestui oraş, ci al Sucevei, 
scaunul de odinioară. În laşi nu se află, ce e drept, decât un 
protopop, despre care vom vorbi pe larg mai jos. 

2. Spre apus, acest ţinut se învecinează cu Târgul Frumos 
al Cârligăturii, după cum spune numele, un târg frumos. Se 
află la opt ceasuri de drum de la laşi spre Suceava şi tot pe râul 
Bahlui. Nu este nimic vrednic de luat în seamă decât că este 
un târguşor destul de frumos, cu un palat domnesc de piatră, 
peste care este pus un pârcălab, cum i se zice în limba ţării. 

Mai departe, spre apus se întinde în lung: 

3. Ţinutul Romanului, cel dintâi pe care cetele din neamul 
lui Roman, întoarse din Transilvania, l-au luat în stăpânire după 
năvălirea lui Batie, dându-i iarăşi numele cel vechi. 

În acest ţinut, acolo unde se întâlneşte Siretul cu Moldova, 
se află Romanul“, peste care domnul a pus doi pârcălabi. 

Mulţi cred, dar nu toţi, că aici trebuie să fi descălecat la 
început pământenii noştri, după ce s-au întors. Căci nu departe 
de aici, pe malul de răsărit al Siretului, se arată un alt loc, 


* La Bonfinius, Forum romanorum, un târguşor scaun al unei arhie- 
piscopii. 

numit şi astăzi de către locuitori Smedorova şi se zice că aici 
ar fi fost cea dintâi şi cea mai mare cetate. Este sigur că, multă 
vreme după aceea, Ștefan cel Mare a înnoit şi adus iarăşi 
această cetate la vechea ei faimă, dar după mulţi ani Petru, 
poreclit Rareş, nu ştiu din ce pricini, a nimicit-o şi a dat po- 
runcă locuitorilor să se tragă în târgul Roman. 

Cu acesta, în josul ținutului Iaşilor şi al Cârligăturii, se înve- 
cinează: 

4. Ţinutul Vasluiului, în care se află: 

Vaslui, la 12 ceasuri de drum de laşi, pe drumul spre Dunăre. 
Târgul se află la gura râului Vaslui, unde acesta se varsă în 
Bârlad şi a fost în răstimpuri scaunul voievozilor, ale căror pa- 
late dăinuie până astăzi. Oblăduirea acestuia s-a dat unui 
pârcălab de Vaslui, după ce laşii a fost ales scaun. 

5. Ţinutul Tutova, numit aşa după râul Tutova, care pare 
să-l taie în două prin mijloc. Scaunul lui este Bârladul, aşezat 
pe râul cu acelaşi nume. Odinioară Bârladul era foarte mare; 
acum însă este pustiit şi i s-au răpit toate frumuseţile. El 
este scaunul vornicului de Ţara de Jos, care porunceşte în 
Moldova de Jos, dar slujba lui o îndeplinesc doi vornici mai 
mici, fiindcă el trebuie să urmeze necontenit curtea. La 
depărtare de o milă italienească în jos, pe malul râului, se 
văd rămăşiţele unei cetăţi foarte vechi, numită astăzi Ce- 
tatea de Pământ, adică oraş de pământ. Nu s-au găsit nici 
temeliile vreunei case, nici vreun izvod din care să se poată 
afla cu siguranţă de cine a fost zidită. N-au mai rămas în 
picioare decât ziduri de pământ; bănuiesc că au fost ridi- 
cate odinioară de către locuitorii ţării pentru a stăvili 
năvălirile tătărăşti. 

6. Ţinutul Tecuciului se învecinează la apus cu Bârladul. 
Este destul de întins, dar nu are nimic deosebit, în afară de 
târguşorul Tecuci, aşezat pe apa Bârladului, la opt ceasuri de 
drum de la Bârlad spre Galaţi şi care nu are ziduri. Este scaunul 

sărac a doi pârcălabi, cărora le este dată în seamă oblăduirea 
acestui ţinut. 

Spre apus, pe malul Siretului, se află: 

7. Ţinutul Putnei, care, pare-se, îşi trage numele de la râul 
Putna* în el se află târguşorul Focșani, aşezat pe Milcov, la 
hotarul cu Valahia, al cărui staroste cârmuieşte ţinutul. Adjud, 
un târguşor neînsemnat, se află mai sus, pe Siret. 

La poalele munţilor Vrancea, în apropiere de Mira, o mănăstire 
care este o dovadă a evlaviei răposatului voievod Constantin 
Cantemir, se găsesc ruinele unei cetăţi străvechi; totuşi nu se poate 
afla nici o mărturie nici despre vremea când a fost zidită, nici 
despre cel ce a înălţat-o. Locului însuşi locuitorii îi zic Crăciuna. 

Pe celălalt mal al Siretului, între Dunăre şi Prut, se află: 

8. Ţinutul Covurluiului. Şi-a luat numele de la Valea Covur- 
luiului, care, deşi se întinde cale de opt ceasuri de mers, e 
totuşi mereu seacă şi numai arareori se umple cu apă. Aici se 
cade să pomenim Galaţii, un târg care nu bate la ochi prin- 
tr-o arhitectură frumoasă sau prin mărime, dar este târgul cel 
mai vestit al întregii Dunări. De două-trei ori pe an sosesc aci 
nu numai corăbii din porturile Mării Negre, din Crimeia, din 
Trapezunt, Sinope, Țarigrad, ci şi din Egipet şi chiar corăbii 
din Barbaria', care pleacă de aici încărcate cu lemn din 
Moldova, cu stejar, corn, brad, precum şi cu miere, ceară, 
sare, unt, silitră şi grâu, din care toţi locuitorii Moldovei trag 
mari foloase. 

Nu departe de aici, la gura dinspre răsărit a Siretului, se 
văd ruinele unei cetăţi foarte vechi, numită astăzi de locuitori 
Gherghina. Că această cetate a fost zidită pe vremea lui Tra- 
ian se poate dovedi cu monezile dezgropate din dărâmături, 
ca şi cu o lespede de marmură în care stă săpat: 


* În vechime a mai fost o cetate cu acelaşi nume, din care s-au mai 
păstrat ruine, aflate acolo unde în vechea Dacie era cetatea Poloda. 
' Numele ce se dădea, pe atunci, Africii de Nord. 

Mai sus de aceasta, pe Prut se află: 

9. Ținutul Fălciu, în care Fălciu este un târguşor destul de 
frumos, aşezat pe Prut. Că aici a fost cândva scaunul taifalilor 
m-au încredinţat urmele unei cetăţi foarte vechi, care se află 
nu departe de acolo şi pe care le-am descoperit eu însumi. Am 
citit odată într-un manuscris al istoriei lui Herodot că pe Prut, 
cale de trei zile de la Dunăre, locuia neamul războinic al tai- 
falilor, care îşi zidise o cetate foarte mare. Fiindcă n-am găsit 
nicăieri în acele locuri vreo ruină, am trimis câţiva oameni, 
care cunoşteau bine locurile, în codrii de pe Prut, să caute de 
nu găsesc cumva semne din care s-ar putea cunoaşte ceva 
sigur despre aşezarea acestei cetăţi. Când s-au întors îndărăt, 
mi-au povestit că au văzut în codrii de nepătruns care se află 
spre apus, pe o întindere de cinci mile italieneşti, de-a lungul 
râului, temeliile unor ziduri şi turnuri clădite din piatră arsă, 
care, deşi pe câmpul din jur nu se află nici o ruină, au înfăţişarea 
unui cerc alungit. 

În afară de acestea, părerea mea este întărită şi de numirea 
de astăzi a acestui ţinut, fiindcă asemănarea numelui ne face 
să credem că Fălciul se trage din Taifalia. 

Departe, înlăuntrul ţării, se află Huşi, un târguşor, dar scaun 
al unui episcop, altfel prin nimic deosebit, în afară de bătălia 
în care Petru cel Mare, stăpân al întregii Rusii, cu oaste puţină, 
a ţinut piept vitejeşte, timp de patru zile, atacurilor des înnoite 
ale turcilor, în 1711. 

În apropiere de acest loc se vede o movilă mare, ridicată 
de mână omenească, numită de tătari Han Țepeşi, adică movila 
hanului, iar de către locuitori Movila Râbâi. Asupra ivirii ei 
sunt mai multe păreri. Unii zic că un han tătărăsc a fost nimicit 
cu întreaga lui oaste de către moldoveni şi întru pomenire s-ar 

fi ridicat această movilă; alţii povestesc că o regină scită, nu- 
mită Rabie, a fost ucisă în acest loc, pe când ieşise cu oastea 
împotriva sciţilor aşezaţi în Moldova şi a fost îngropată aici de 
oamenii săi. Ce e adevărat sau minciună în aceasta nu cutez 
să scot din întunericul atât de adânc al acestei legende. 

Spre miazănoapte, cu ţinutul Fălciului se mărgineşte: 

10. Ținutul Lăpuşnei. De acesta ţinea pe vremuri Tighina, 
numită de către turci Bender, o cetate foarte întărită odinioară 
şi pe care turcii au întărit-o şi mai mult acum. Se află pe Nis- 
tru, iar în vremea noastră este locul de scăpare al regelui sue- 
dez, fugar după bătălia de la Poltava. 

Turcii au împresurat adesea, zadarnic, cetatea înainte de 
a o supune; şi ceea ce n-au putut atinge prin forţă, au dobândit 
prin viclenie şi prin trădarea voievodului Hero, numit de către 
moldoveni Despotul. Căci, după ce acesta fu gonit din ţara 
sa de către boieri din pricina tiraniei şi a cruzimilor săvârşite 
împotriva moldovenilor, a fugit la sultanul turcesc, căruia i-a 
făgăduit că, dacă îl va ajuta să se întoarcă în ţară, va da în 
mâna oştirilor sale Benderul atât de mult năzuit, împreună cu 
douăsprezece sate, dăruindu-i-le spre stăpânire veşnică. Sul- 
tanul, căruia acest plocon îi fu pe plac, l-a aşezat din nou în 
scaun, iar pentru osteneala sa şi-a luat cetatea cea mai întărită 
a întregii ţări şi pavăza cea mai puternică împotriva leşilor şi 
tătarilor. Din această pricină scaunul ținutului este astăzi 
târguşorul Lăpuşna, aşezat pe râul cu acelaşi nume, unde se 
află doi pârcălabi, puşi acolo de voievod şi care se îngrijesc 
de treburile ținutului. 

În afară de acestea se mai află aici Chișinăul, un târguşor 
de mai mică însemnătate, aşezat pe râul Bâcul. 

La mică depărtare se zăreşte un şir de pietre foarte mari, 
aşezat în linie dreaptă în aşa chip, de parcă ar fi fost puse 
înadins acolo de mâna omului; numai că atât mărimea însăşi a 
pietrelor, cât şi lungimea şirului lor nu ne îngăduie să credem 
aşa ceva. Căci unele dintre ele sunt în patru colţuri, lungi de 
trei până la patru coţi, iar şirul lor se întinde peste Nistru până 

la Crimeia. În graiul ţării, acestea poartă numele de Cheile 
Bâcului şi norodul de jos le socoate ca o izvodire a duhurilor 
necurate, care s-au înţeles între ele să astupe drumurile Bâcului. 

Sigur este că unii voievozi s-au ostenit să astupe albia acestui 
râu, care curge în bună parte printre munţi, pentru a preface 
într-un iaz locurile din jur, ce nu foloseau decât ca fâneaţă, dar 
lucrul n-a putut fi dus niciodată până la capăt. 

Mai sus de acesta, pe Nistru, se află: 

11. Ținutul Orheiului. Numele îi vine de la cetatea Orhei, 
aşezată pe râul Răut, care nu e prea mare, dar cu toate acestea 
e frumoasă şi are cu prisosinţă tot ce este trebuitor vieţii omului. 
Lacul Orheiului, care e aşezat în apropiere de acesta spre răsărit, 
şi ostrovul minunat din acest lac, despre care am mai vorbit în 
capitolul al III-lea, îi dă hrană din belşug. Pe malul dinspre apus 
al lacului, în mijlocul codrilor deşi, se văd urmele unei cetăţi 
vechi, numită de locuitori Orheiul vechi. judecând după aşezarea 
ei, pare să fie cetatea Petrodava din Dacia veche!. 

Cel din urmă ţinut care se întinde ca o fâşie de-a lungul 
malului Nistrului este: 

12. Ținutul Soroca. Scaunul său este Soroca, numită mai 
înainte Alchionia, aşezată în câmp, lângă coline, pe Nistru, 
destul de mică, dar foarte întărită, dacă ţinem seama de vre- 
mea în care a fost clădită. Are un zid în patru colţuri, foarte 
tare, apărat de turnuri înalte şi este clădit din piatră de cremene 
ce se găseşte din belşug pe colinele dimprejur. 

Fiindcă după pierderea Benderului, Soroca a ajuns cetatea 
cea mai de seamă împotriva Lehiei, voievodul a aşezat aici 
două căpetenii de oaste, ca s-o apere. 

Lipsa de lemne şi de apă nu îngăduie ca partea de sus a 
acestui ţinut să fie lucrată; de aceea ea este singura parte din 
Moldova rămasă pustie, cu toate acestea nu e prea mare, aşa 
cum se şi înfăţişează acest ţinut — ca o pustie — în hărţile 
geografice cele mai bune. 


1 Cercetări mai noi au localizat cetatea Petrodava la Piatra Neamţ. 

MOLDOVA DE SUS, NUMITĂ DE LOCUITORI 
ŢARA DE SUS, CUPRINDE ŞAPTE ŢINUTURI 
MAI MICI: 


1. Ţinutul Hotinului care se întinde în sus de ţinutul Soro- 
cei, la miazănoapte de Nistru. Aici se află Hocin sau Hotin, o 
cetate pe Nistru, faţă în faţă cu Camenița. Se numără printre 
cele mai vechi cetăţi ale Moldovei. Înainte vreme era întărită 
spre apus cu ziduri foarte înalte şi cu şanţuri adânci, iar în 
partea dinspre răsărit era întărită pe malul abrupt al Nistrului şi 
de stânci ascuţite, dar în războiul din urmă cu ruşii, turcii au 
luat cetatea în 1712, i-au dărâmat zidurile cele vechi dintr-o 
parte, iar în cealaltă parte au împrejmuit-o cu lucrări de întărire 
noi şi au lărgit-o mai mult de jumătate, încât azi i se poate 
spune pe bună dreptate cea mai frumoasă şi cea mai tare din- 
tre cetăţile Moldovei. 

Pe când se afla încă în stăpânirea voievodului Moldovei, 
cârmuirea acesteia era în seama unui oblăduitor pus anume; 
acu, când se află sub puterea turcească, este cârmuită de un 
paşă turcesc, lucru ce este potrivit tractatelor şi învoielilor cu 
leşii, în care se arată lămurit că în cetăţile Moldovei nu va 
putea fi aşezată oaste turcească. 

Spre apus urmează: 

2. Ţinutul Dorohoiului, în care se află Dorohoi, un târguşor 
puţin cunoscut, în apropiere de izvoarele râului Jijia. Acesta 
este scaunul vornicului Ţării de Sus, cârmuitorul Moldovei de 
Sus, dar în locul lui sunt puşi doi vornici mai mici, fiindcă el, 
din pricina treburilor la curte, n-ar putea să se îngrijească de 
cele ale ținutului. 

Ștefăneştii, un târguşor pe Prut, în care acum (1713) turcii, 
după ce au curăţat râul, ar fi ridicat un atelier de corăbii şi 
hambare cu hrană pentru oştile care se află la Hotin. 

3. Mai departe, în jos, este aşezat ținutul Hârlăului, în care 
se află Hârlău, un târg neînsemnat, peste care e pus un pârcălab. 

Cotnari, un târguşor vestit numai prin viile lui neîntrecute, 
ce stau în fruntea celorlalte. Cârmuirea acestuia este dată în 

seama marelui paharnic, cel care toarnă în pahar domnului. În 
acest târguşor papistaşii au biserici de piatră lucrate foarte fru- 
mos. 

Botoşanii, un târguşor din care, ca şi din împrejurimi, doamna 
voievodului îşi trage veniturile, adunate de un cămăraş rânduit 
anume pentru această slujbă. 

Aceste ţinuturi sunt înconjurate ca o cunună de: 

4. Ținutul Cernăuţilor, care se întinde de-a lungul hotarului 
dinspre Polonia. Cel mai de seamă târg din acest ţinut este 
Cernăuţi, aşezat pe malul de miazănoapte al Prutului, iar 
cârmuirea lui este dată marelui spătar. 

În apropiere de satul Cozmin, pe râul Cuciur, lângă vărsarea 
acestuia în Prut, se văd ruinele unei cetăţi foarte vechi. N-am 
putut afla cine a zidit-o, cu toate cercetările pe care le-am 
făcut adeseori, cu băgare de seamă. 

Pe malul dinspre miazăzi al Siretului urmează: 

5. Ţinutul Sucevei, în care sunt vrednice de pomenit: 
Suceava, odinioară scaunul întregii Moldove, unde se află 
curtea domnească şi scaunul mitropoliţilor; acum este 
aproape pe de-a-ntregul pustie. E aşezată pe apa Sucevei, 
care se vede că i-a dat numele, pe o colină netedă, fiind 
înconjurată cu ziduri foarte înalte şi cu şanţuri. La poalele 
colinei, marginile ei se întindeau destul de mult. În afară de 
palatele voievodului şi ale boierilor, număra patruzeci de 
biserici de piatră şi altele felurite de lemn şi 16.000 de case; 
toate însă s-au năruit după strămutarea curţii domneşti. 
Suceava este cârmuită astăzi de hatman, adică de căpetenia 
cea mare a oastei. 

Rădăuţi, un târguşor şi scaun al unui episcop, este şi el aşezat 
pe râul Suceava şi pe Siret, unde acesta coteşte spre miazăzi. 

6. Ținutul Neamţului se află mai jos şi se întinde destul de 
mult între râurile Moldova şi Bistriţa. Înlăuntrul său se află: 

Neamţul, cetate aşezată pe râul cu acelaşi nume, care este 
zidită pe un munte foarte înalt şi e atât de întărit din fire, încât 

pare să înfrunte orice atac vrăjmaş. A fost de multe ori ata- 
cată, dar n-a fost cucerită decât de două ori: o dată de turci, 
sub domnia lui Soliman, şi o dată în vremurile noastre de 
loan Sobieski, craiul Lehiei. Dar ea n-ar fi fost luată, dacă 
foamea nu i-ar fi silit pe cei câţiva moldoveni aflaţi înlăuntru 
ca s-o apere, s-o dea în mâinile leşilor, după o împresurare de 
mai multe zile. Odinioară cetatea avea un zid îndoit şi nu- 
mai o poartă, după aceea însă, când turcii au stricat zidul 
dinafară, moldovenilor nu le-a rămas decât cel dinlăuntru. 
Înainte ca Moldova să fi fost închinată turcilor, la izbucnirea 
războaielor, voievozii îşi trimiteau copiii şi averile în această 
cetate, aproape de nebiruit; şi astăzi încă ea este locul de 
scăpare foarte sigur pentru locuitori, când sunt atacați de ve- 
cinii lor. Din această pricină şi înainte vreme voievozii şi-au 
clădit aici palate destul de mari, care se văd încă şi acum; 
însă nu li se poartă de grijă aşa cum s-ar cuveni. În faţă se 
află târguşorul Piatra. 

7. Ţinutul Bacăului, care îşi are vornicul său anume, al cărui 
scaun este: 

Bacăul, un târguşor aşezat pe un ostrov din râul Bistriţa, 
vestit pentru belşugul în mere şi alte poame. Are şi un epis- 
cop al bisericii papistăreşti, numit episcop al Bacăului. În 
ţinuturile de sub munţi se găsesc mulţi supuşi moldoveni, 
numiţi papistaşi atât după neamul, cât şi după credinţa lor, 
pe care Ștetan cel Mare i-a aşezat acolo, dându-i în seama 
boierilor săi după ce a bătut pe Matei, craiul Ungariei. Înde- 
osebi cel mai de seamă sat cantemiresc din părţile Romanu- 
lui, numit Faraoani, are mai mult de o sută de familii, care 
toate mărturisesc legea papistăşească şi au o biserică de pi- 
atră foarte veche. 

Ocna şi Trotuşul, pe râul Trotuş, două târguşoare care nu 
sunt vrednice de pomenit decât pentru ocnele de sare bogate 
ce se află în apropierea lor. Pe aici trece drumul cel mai larg 
din Moldova spre Transilvania. 

BASARABIA, ODINIOARĂ CEA DE A TREIA PARTE 
DE FRUNTE A MOLDOVEI 


Pământul ei este pe de-a-ntregul un câmp deschis, nu are 
nici munţi, nici păduri şi numai un singur râu, care curge toată 
vremea, numit lalpuh; din această pricină, locuitorii, ca să 
scape de uscăciune, trebuie să sape fântâni foarte adânci. În 
locul lemnului, ei folosesc bălegarul vitelor, pe care-l usucă la 
soare şi-şi încălzesc cu el colibele. Această parte de ţară a fost 
luată de turci mai înainte ca ţara întreagă să le fie închinată şi, 
din această pricină, nu se mai află sub stăpânire moldoveneas- 
că, cu toate că şi astăzi târguşoarele şi satele aşezate pe malurile 
Dunării sunt pline de moldoveni, care ţin legea creştinească şi 
rabdă stăpânirea cea silnică a turcilor şi tătarilor. Ţara, îm- 
părţită în patru părţi şi anume: Bugeac, Akerman, Chilia şi 
Ismail, este însă locuită o parte de tătari şi altă parte de turci, 
peste care este pus un seraschier. 

1. În cea dintâi, aşezată în mijlocul ţării, se află Bugeacul*. 

Bugeacul s-a dat ca loc de aşezare tătarilor nogaici, dintre 
care unii se numesc tătari din Bugeac, ceilalţi tătari din Bielo- 
grad. Căci pe la anul 976 al Hegirei, iar de la naşterea lui 
Hristos 1568, la porunca lui Selim al II-lea, când hanul tătarilor 
încerca să lege Donul cu Volga, mai mult de treizeci de fa- 
milii de tătari nogaici, până atunci supuşi ruşilor, s-au lepădat 
de aceştia şi s-au dus în Crimeia împreună cu toţi ai lor. Dar 
fiind aceasta prea mică pentru a-i cuprinde pe toţi, li s-au dat 


* Bugeac în limba tătarilor înseamnă “colţ” şi este numit aşa fiindcă 
pământul ce se întinde între Dunăre şi Nistru spre Marea Neagră face un 
colţ ascuţit; se mai pare că acest nume vine de la numele vechi bessi, dat 
acestei ţări de geografii şi istoricii din vechime. Tot de aici se vede că se 
trage şi numele Basarabia după cum s-ar putea înţelege din Ovidius care 
spune cu jale: “vivere quam biserum est inter Bessosque Getasque”. Ptole- 
meu scrie: “Mai sus de Dacia locuiesc peucinii şi bastarnii”. 

Că bastarnii ar fi tot una cu bessi o crede şi Matheus Praetor (L. II. C. 7). 

“Sunt câţiva, zice el, care cred că bastarnii sunt acelaşi popor care se 
numea odinioară bessi, iar astăzi se numesc basarbeni, adică aceia care 
viețuiesc în Basarabia”. 

alte locuri de aşezare în câmpia Bugeacului. De atunci 
încoace, neamul acesta, primind din când în când familii noi 
din stepa Nogaică, s-a înmulţit într-atâta, încât aproape că nu 
stă mai prejos la număr faţă de nici o altă hoardă tătărască. 

Se împart în două ramuri: Orac Ugli şi Orumbet Ugli şi 
fiecare păzeşte cu multă grijă seminţia. Îşi petrec viaţa după 
pilda înaintaşilor, în câmp deschis; nu au târguri în afară de 
Căușani, pe râul Botna, apă care abia atinge acest ţinut. 

Că această regiune trebuie să fi avut pe vremuri târguri 
destul de frumoase, stau mărturie ruinele vechilor zidiri, care 
se mai găsesc ici şi colo; printre altele, zidurile părăginite ale 
unei cetăţi foarte vechi de pe malul Nistrului, numită azi 7a- 
tar-Punar, adică fântâna tătarilor. Aceasta se află pe o stâncă 
înaltă, de la poalele căreia ţâşneşte un izvor cu apă foarte 
limpede. Nu s-a putut însă găsi nimica săpat în piatră sau vreun 
semn din care să putem afla de cine a fost înălţată. 

Pe râul lalpuh, în apropiere de gura lui, se mai găsesc urmele 
unei cetăţi şi mai vechi, numită îndeobşte Tint. Ștefan cel Mare 
a înălţat-o din ruine; dar turcii au făcut-o una cu pământul, încăt 
acuma abia de i se mai cunoaşte locul. Din dărâmăturile ei s-a 
zidit deasupra cetăţii vechi un alt târguşor, care înfloreşte încă 
şi azi, numit îndeobşte Tobac. Este aşezat la Marea Neagră!, 
poate chiar pe locul unde se ridică vechea Aepolium. 

2. Câmpia Cetăţii Albe, înlăuntrul căreia se află Akerman, 
numită de locuitori Cetatea Albă, de români, odinioară Alba 
lulia, de greci mobzavjor, de leşi Bielograd, pe ţărmul Mării 
Negre; e o cetate destul de mare şi întărită. Când era încă a 
Moldovei, era cârmuită de marele logofăt, acum ea are în frunte 
un agă de ieniceri. 

În vremurile mai noi, Cetatea Albă a ajuns vestită prin 
sfântul loan de la Suceava, care, când stăpân era sultanul, a 
suferit aici moarte de mucenic. Moaştele lui făcătoare de mi- 
nuni, alături de odoarele dăruite cu smerenie de voievozii Moldo- 


1 Aici este probabil o greşeală de tipar, deoarece pe hartă locul se află 
pe Dunăre (n. ed. germ.) 

vei, au fost răpite Moldovei de loan Sobieski, craiul Lehiei, în 
anul 1686; el se lăuda că se războieşte pentru legea creştinească 
şi pentru biserică şi că papa i-ar fi dat bani pentru aceasta. 

3. Mai în josul acesteia se întinde pe malul Dunării câmpia 
Chiliei; scaunul acesteia este Chilia*, numită odinioară Lycos- 
tomon, aşezată la gura dinspre miazănoapte a Dunării, căreia 
corăbierii greci obişnuiau să-i dea chiar acest nume, fiindcă 
pare că-şi aruncă valurile ca într-un gât de lup. 

Cetatea nu este mare, dar e un târg de negoţ, cu faimă, 
unde se opresc toate corăbiile sosite nu numai din porturile 
dimprejur ale Mării Negre, ci şi din îndepărtatele porturi 
egiptene, venețiene şi ragusane, care încarcă de aici ceară şi 
piei de vite netăbăcite. În cetate locuiesc nu numai turci, ci 
şi evrei, creştini, armeni şi alţii de felurite neamuri, peste 
care se află un nazir, adică un oblăduitor, cum i se zice 
îndeobşte. 

În vremea domniei lui Suleiman, ea a fost arsă de moldo- 
veni şi de atunci nu a mai ajuns la vechea faimă. 

Pe malul dinlăuntru al Dunării se află: 

4. Ținutul Ismailului, din care e vrednică de pomenit Ismail, 
în vechime numită de moldoveni Smil, o cetate care nu trebuie 
lăsată de o parte, cu oaste turcească şi cârmuită de un muteveli. 

Cartal, aşezat pe Dunăre, la vărsarea lalpuhului, faţă în 
faţă cu Isaccea, o cetate fără însemnătate. Aici turcii bătură 
pod peste Dunăre, când au purtat război cu ruşii în 1711. Pen- 
tru apărarea cetăţii au pus o căpetenie cu numele de disdar. 

Reni, cum era numit de moldoveni, dar căruia turcii azi îi 
zic Timarova, este o cetate de acelaşi fel, în apropiere de 


* Chilia se numea la moldoveni, la turci Chili, la grecii de astăzi Lycos- 
tomon (alţii scriu rău, cred eu, Lytrostomon şi Lythostroton, cum se află în 
Leunclavii Pandect 146). Bonfinius, cu încă vreo câţiva, o socoate drept 
Achillea; Stanislaus Sarnicius prepune că ar fi Tomos, cetatea care ar fi 
ajuns vestită prin surghiunirea lui Ovidius Naso. Care dintre aceste păreri o 
fi cea adevărată, nu pot să spun. 


39 


—— Dimitrie Cantemir — 


vărsarea Prutului în Dunăre. În ea nu se află nici un turc, deşi 
este sub stăpânire turcească. Oştenii sunt cu toţii creştini, mol- 
doveni cu toţii, a căror căpetenie este de aceeaşi lege; acesta 
este numit îndeobşte beșliagasi şi se află la porunca paşei din 
Silistra, care trebuie să fie totdeauna un seraschier. 

Cam acestea ar fi toate cetăţile şi târgurile Moldovei, pe 
care libertatea le-a dus la înflorire dar pe care le-a apăsat iarăşi 
în tirania nedreaptă, deosebit de păgubitoare a ținuturilor înflo- 
ritoare. Nici istoricii cei vechi, nici cei mai noi nu ne arată 
numele întemeietorilor lor, care nu s-au putut afla până astăzi 
nici din inscripţii, nici din izvoade. Nici unul dintre acestea nu 
poartă vreun semn despre vremea când au fost ridicate sau 
despre neamul care le-a ridicat, pe ziduri nu se găseşte nimic 
săpat, afară numai dacă au fost înălțate din nou de vreun 
voievod. 

Numai cetatea Suceava are în zidurile ei o piatră mare, 
pe care sunt săpate şapte turnuri, acoperite de o coroană dom- 
nească ţinută de doi lei. În afară de aceasta la temelia tur- 
nurilor se vede o piatră cu doi peşti solzoşi, ce stau cu capul 
în jos şi cozile în sus, iar sub aceştia capul unui zimbru, între 
coarnele căruia se află o stea cu şase raze. Cum însă capul 
de zimbru a devenit stema Moldovei abia după al doilea 
descălecat al celor din neamul lui Roman în Moldova, aşa 
cum am arătat în capitolul |, pare că această piatră 
mărturiseşte mai degrabă refacerea zidurilor Sucevei, decât 
întemeierea ei. 

Pe lângă aceasta, istoricii neamului nostru zic cu toţii că 
moldovenii, după ce s-au întors din Maramureş în patria lor 
cea veche, au găsit cetăţi şi castele pustii şi astfel se poate 
spune fără şovăială că întemeierea lor trebuie aşezată în vre- 
muri mult mai îndepărtate. Această părere este întărită, în afară 
de alte temeiuri, şi de felul clădirii zidurilor celor mai multe 
din cetăţi care, cu siguranţă, nu pot fi decât romane, în afară 

de câteva, aşa cum am arătat mai sus, ce par a fi înălțate în 
vremuri mai noi împotriva năvălirii tătarilor. 

Toate acestea sunt întărite de mărturiile celor mai de seamă 
istorici latini, prin care se arată că împăratul roman Traian a 
adus în Dacia colonii puternice de cetăţeni romani, şi că 
urmaşul său Adrian, după ce a lăsat barbarilor unele ţinuturi 
din răsărit, n-a părăsit Dacia, numai de teamă ca acestea să nu 
fie pustiite. 

Se mai adaugă un monument veşnic al acestui lucru, şi 
anume Valul împăratului Traian. Acesta a păstrat până şi astăzi 
numele întemeietorului său şi mă mir că nici unul dintre is- 
toricii vechi sau mai noi n-a scris nimic despre el. 

Valul lui Traian începe, cum am văzut cu ochii mei, cu 
două valuri la Petrivaradin în Ungaria, merge spre muntele 
Demarcapu (Poarta de fier), iar aici, numai cu un val, prin 
Valahia şi Moldova, taie Prutul lângă satul Traian, Botna lângă 
târguşorul Căuşani şi, după ce străbate întreaga ţară a tătarilor, 
se sfârşeşte la apa Donului. Are încă până astăzi peste doi- 
sprezece coţi adâncime. De aici se vede neîndoios că, atunci 
când s-a făcut, valul trebuie să fi fost încă o dată pe atâta de 
lat şi de adânc, fiind astfel o foarte bună lucrare de apărare 
împotriva năvălirilor vrăjmaşe. 

Dacă aşa stau lucrurile, nu se va mai putea spune niciodată 
ceea ce au vrut să zică unii* că cetăţile din Moldova ar fi fost 
ridicate de genovezi. 

Căci oştenii romani aflaţi acolo, întotdeauna în număr foarte 
mare, nu puteau locui fără a avea cetăţi şi case; de asemenea 
nu este de crezut că genovezii, care încercau să pună piciorul 


* Bielski, p. 239, zice: “că neamurile pecinicilor şi polovţilor erau 
lituanieni care, după ce ieşiră din părţile strâmtorii cimeriene, au legat mai 
întâi prietenie cu genovezii, care stăpâneau peninsula, şi că aceştia, împre- 
ună cu moldovenii şi basarabenii, au ridicat cetăţile Mangopa, Cherci, 
Azov, Calfa, Chilia sau Achillea, Moncastrum şi Târgovişte”. 

la Pont numai pentru a face negoţ, ar fi pătruns înlăuntrul Mol- 
dovei şi, în locuri potrivite mai degrabă pentru plugărit decât 
pentru negoţ, ar fi ridicat cetăţi. 

Mai curând s-ar putea zice că aceste cetăţi au fost ridicate 
de dacii cei vechi pe când erau încă în înflorire, pe vremea 
domniei lui Decebal, iar după aceea, ocupate de către romani, 
ele au ajuns locuri de aşezare pentru coloniile acestora. Aces- 
tei păreri nu cutezăm să ne împotrivim. 

CAPITOLUL AL V-LEA 


DESPRE MUNŢII ŞI MINERALELE 
MOLDOVEI 


CUPRINS 


Spre apus, la hotarul dintre Ardeal şi Valahia, Moldova este 
împresurată aproape din toate părţile de munţi foarte înalţi; de 
aceea a şi fost numită de către romani Dacia muntoasă; cealaltă 
parte a ei, dinspre răsărit, are câmpii foarte mănoase. 

Înălţimile sunt aici acoperite cu copaci şi alţi pomi cu roade, 
care cresc peste tot de la sine, şi care, în alte ţări, trebuie 
sădiţi de mâna omului; printre înălţimi curg pâraiele cele mai 
limpezi, ce se rostogolesc ici şi colo din vârful munţilor cu un 
murmur plăcut. Aceste locuri par nişte grădini dintre cele mai 
frumoase; câmpiile dau din belşug roade, pe care aerul răcoros 
de munte nu le lasă să crească în partea muntoasă. 

Cel mai înalt dintre munţi este Ceahlăul, care, dacă ar fi 
intrat în basmele celor vechi, ar fi fost atât de vestit ca şi Olim- 
pul, Pindul sau Pelias. Este aşezat în părţile Neamţului, nu 
departe de izvorul Tazlăului, iar în mijlocul lui e acoperit de 
zăpezi veşnice; pe vârful lui însă nu se găseşte pic de nea, 
fiindcă pare să fie deasupra norilor de zăpadă. Din vârful său, 
care se înalţă ca un turn, se prăvale un pârâu foarte limpede, 
ce se năpusteşte cu mare larmă peste stânci abrupte şi se varsă 
în Tazlău. Drept în vârf se vede o statuie străveche, înaltă de 
cinci coţi, înfăţişând, de nu mă înşel, o bătrână cu douăzeci 
de mioare, din a cărei parte firească curge întruna un izvor. 

Este anevoie de spus dacă natura a vrut să-şi arate, aici jocul 
sau dacă statuia a fost lucrată astfel de mâna unui artist dibaci. 
Căci statuia nu stă pe nici o temelie, ci este crescută şi legată 
străns de celelalte stânci, dar cu pântecele şi spatele slobode; şi 
chiar dacă ai vrea să crezi că încheieturile au fost umplute cu 

un var făcut cu multă iscusinţă — şi noi bucuros am spune-o — 
asemenea descoperiri ale celor din vechime s-au pierdut cu vre- 
mea, totuşi nu-ţi poţi închipui lesne în ce fel a fost adusă apa 
prin picior în partea firească, fiindcă nicăieri împrejur nu se văd 
urmele vreunui izvor sau ale vreunei albii. 

Pesemne că de aceasta s-au folosit păgânii pentru slujba lor 
religioasă, căci preoţii lor aveau obicei să se slujească de mijloa- 
ce fireşti sau vicleşuguri vrăjitoreşti prin care să poată aduce 
mulţimea lesne crezătoare la uimire sau la înălţare religioasă. 

Înălţimea cea mare a muntelui se poate vedea mai cu seamă 
atunci când, pe timp senin, la asfinţitul soarelui, el poate fi 
zărit de la Cetatea Albă, cetate ce se află la şaizeci de ceasuri 
de drum depărtare, în întregime şi atât de limpede, ca şi când 
s-ar afla în apropiere, lucru care cu greu s-ar putea spune, după 
cum cred eu, chiar despre piscurile cele mai vestite. 

Pe măgurile învecinate se găsesc ici şi colo, întipărite în 
piatră, urme de cai, câini şi păsări, ca şi cum odinioară ar fi 
trecut pe acolo multă oaste călare. 

Despre ele locuitorii povestesc multe basme; cercetătorii 
de azi ai naturii ar trebui să caute a afla care este părerea cea 
mai apropiată de adevăr. 

Se mai găseşte spre miazănoapte pe apa Ceremuşului, în 
colţul unde se întâlnesc hotarele Moldovei, Lehiei şi Transil- 
vaniei, un alt şir de munţi, numit de către locuitori Ineul, care 
nu se poate asemăna ca înălţime cu Ceahlăul, dar este tot aşa 
de mirare printr-un joc ciudat care nu se mai vede nicăieri în 
altă parte. Locuitorii adună roua ce cade de pe frunzele ier- 
burilor înainte de răsăritul soarelui şi, după ce-au strâns-o într-o 
oală, ei găsesc plutind deasupra apei un unt foarte bun, cu 
nimic deosebit de untul obişnuit, nici la miros, nici la culoare, 
nici la gust. Lucrul acesta nu se petrece însă tot anul, ci numai 
în trei luni — martie, aprilie şi mai; în celelalte ori prea umede, 
ori prea uscate, nu se mai întâmplă. 

În untul acesta se află atâta putere de hrană, încât dacă 
turmele de oi sunt duse la păscut la munte în această vreme a 

anului, după puţine zile se sufocă de prea multă grăsime; de 
aceea ciobanii, care ştiu aceasta din faptă, îşi lasă turmele în 
acele luni la poalele muntelui. 

Munţilor noştri nu le lipseşte nici bogăţia obişnuită a munţilor, 
adică mineralele. Numai din pricina cumpătării domnilor şi a 
lipsei de săpători în munte nu s-au putut face săpături mai 
înainte. În vremea noastră lucrul îl împiedică cunoscuta lăcomie 
a turcilor şi teama ca nu cumva, săpând după bogății, să-şi 
piardă odată cu ţara şi truda şi roadele ei. Că munţii noştri nu 
sunt săraci în asemenea comori subpământene, o arată pâraiele 
ieşite din măruntaiele lor. 

Căci aceste pâraie, având albia îngustă, deseori umplută 
peste măsură de apa zăpezilor topite sau a ploilor, se varsă 
peste maluri, iar după aceea, când se trag iarăşi în matca lor, 
lasă, pe locul unde şi-au vărsat apele, nisip în care se găsesc 
numeroase grăunţe de aur din cel mai curat. Ţiganii îl adună, 
îl curăţă şi scot atâta aur, încât pot aduce doamnei, în loc de 
tribut, 1600 de drahme pe an. 

Pe malul Nistrului, în ţinutul Hotinului, chiar lângă cetate, 
se găsesc bulgări de fier, făcuţi de la natură şi care sunt aşa de 
rotunzi, că ar putea fi folosiţi, fără să fie lucraţi, la tunuri, dar 
fierul acesta este atât de prost, că dacă nu este topit în foc, nu 
poate fi folositor la nici o altă treabă. 

Pe când Hotinul nu fusese încă luat, bulgării de fier se trimi- 
teau la Camenița; astăzi însă, cred că turcii cu greu ar mai 
îngădui ca leşii să le folosească drept material de război în 
paguba lor. 

În ţinutul Bacăului, lângă târgul Trotuş, se gâsesc saline 
foarte bogate, numite în ţară ocne. Nu e nevoie de vreun 
meşteşug, deosebit ca să alegi sarea; dacă sapi în pământ 
până la unul sau doi coţi adâncime, găseşti sarea cea mai 
curată şi limpede ca porfirul sau cristalul, fără să fie ameste- 
cată cu cea mai mică părticică de pământ. Ocnele acestea 
sunt nesecate, cu toate că în ele lucrează zi de zi sute de 
oameni. 

După ce scot bolovanii de sare, ei lasă în tot locul din 
aceeaşi sare cum e cristalul, ca să sprijine pământul şi săpăturile 
şi pentru ca noile drumuri săpate să aibă loc de întindere, iar 
vreme de douăzeci de ani aceste drumuri să se umple într-atât 
cu sare, încât să nu mai recunoşti că au fost cândva deşertate. 
Din când în când se găsesc peşti încremeniţi în sare, care nu 
se deosebesc de aceia care se pescuiesc din apele din împre- 
jurimi. 

Şi în alte locuri se găsesc multe ocne de sare de acest fel; 
voievozii însă n-au îngăduit ca ele să fie deschise, ca nu cum- 
va, din pricina belşugului, să scadă preţul sării şi fiindcă ace- 
lea în care se lucrează astăzi îndestulează nevoile şi chiar 
prisosesc. 

În Moldova se află munţi întregi care, dacă dai la o parte 
scoarţa de pământ de deasupra se dovedesc a fi cu totul de 
sare. Voievodul şi întreaga ţară trag mari foloase de pe urma 
sării, căci, în afară de locuitorii ţării, locuitorii din Bugeac şi 
Crimeia, ca şi din alte ţări îndepărtate îşi iau sarea de aici cu 
corăbiile. Silitră este peste tot, fiindcă toate câmpurile Mol- 
dovei au pământ negru şi plin de nitru. 

În Tazlăul Sărat, aproape de satul Moineşti, în ţinutul 
Bacăului, ţâşneşte dintr-un izvor păcură amestecată cu apă, pe 
care ţăranii noştri au obicei de o folosesc la unsul osiilor de la 
căruţe; ei zic că este mult mai bună pentru nevoile casei decât 
răşina pe care o scot din copaci dar numai dacă este deosebită 
de apă. 

CAPITOLUL AL VI-LEA 


DESPRE CÂMPIILE ŞI PĂDURILE 
MOLDOVEI 


CUPRINS 


Câmpiile Moldovei, lăudate pentru rodnicia lor atât de scri- 
itorii vechi, cât şi de cei mai noi, întrec cu mult bogăţia munţilor 
despre care am vorbit până acum. 

Cele aşezate în mijlocul ținuturilor despărțite prin munţii 
şi râurile Moldovei dau hrană tuturora, minunând pe ori- 
cine. 

Seminţe care nu încolţesc în munţi din pricina aerului rece, 
rodesc atât de frumos pe câmpii, încât în anii bogaţi grâul dă 
locuitorilor de douăzeci şi patru de ori sămânţa semănată, 
secara de treizeci de ori, orzul de şaizeci de ori, meiul dă de 
trei sute de ori, lucru de necrezut pentru cel ce nu vede cu 
ochii lui. 

Pentru ovăz Moldova nu este un pântec tot atât de roditor 
ca pentru alte seminţe; el nici nu este prea răspândit, fiindcă 
în locul lui se dă cailor să mănânce orz. 

Meiul creşte în Moldova de Jos cum nu se poate mai frumos 
(de aceea oamenii din ţara mea au o zicală: meiul din Moldo- 
va de Jos şi merele din Moldova de Sus n-au coajă). 

Ei îl cojesc şi îl macină, îl fac pită şi o mănâncă până nu se 
răceşte, adeseori cu unt. 

Nu se găsesc grădini cu pomi roditori, ci păduri întregi de 
pomi cu roadă. În părţile muntoase pomii cresc de la sine; pe 
câmpie însă trebuie sădiţi şi din această pricină dau roade cu 
atât mai gustoase. 

Prisosul de poame este atât de mare, încât leşii, când 
năvăleau pe vremuri în Moldova, socoteau că nu e nevoie să-şi 

aducă merinde, fiindcă poamele de care ţara are din belşug 
îndestulau toată oastea. Numai că în mai multe rânduri s-au 
îmbolnăvit mâncând peste măsură şi au fost bătuţi greu, fără să 
mai fie nevoie de armele duşmanului; au învăţat astfel să fie 
mai cu băgare de seamă. 

Toate celelalte bogății ale pământului le întrec viile alese, 
înşiruite pe o lungă fâşie între Cotnari, şi Dunăre; sunt aşa de 
rodnice încât un singur pogon, care e o suprafaţă pătrată de 24 
de stânjeni, dă adesea patru până la cinci sute de măsuri de 
vin, socotită de patruzeci de litri. 

Vinul cel mai ales este cel de Cotnari, un târguşor în părţile 
Hârlăului. Dincolo de hotarele ţării nu este cunoscut, fiindcă 
îşi pierde tăria când este dus într-un loc dintr-altul în butoaie — 
pe apă sau pe pământ — fără osebite îngrijiri. 

Cutez să susţin că este mai ales şi mai bun decât alte vinuri 
evropeneşti şi chiar decât vinul de Tokay. 

Când este păstrat în pivnițe adânci şi boltite, cum se 
obişnuieşte la noi în ţară, şi este ţinut trei ani, în cel de-al 
patrulea capătă o asemenea tărie, încât arde ca vinul fierbinte. 

Cel mai vârtos băutor abia este în stare să bea trei pahare 
fără să se îmbete; cu toate acestea la urmă nici măcar nu-l 
doare capul. 

Vinul de Cotnar are o culoare cu totul deosebită, pe care n-o 
găseşti la alte vinuri şi anume este verzui şi, cu cât îmbătrâ- 
neşte, cu atât culoarea lui se face mai verde. 

De la aceste locuri, mai încolo, spre miazănoapte, nu se 
mai găsesc vii în stare să dea vin bun, şi chiar în partea dinspre 
miazănoapte a dealului de la Cotnari, nici măcar un strugure 
n-a ajuns să se coacă bine, cu toate că s-a încercat adeseori. 
Parcă firea, care nu îngăduie celorlalte ţinuturi aşezate spre 
miazănoapte rodirea viței de vie, a vrut să-şi arate toate pute- 
rile în acest singur loc. 

Îndată după acesta, vinul de la Huşi, în părţile Fălciului, e 
socotit cel mai bun; în al treilea rând vine vinul de Odobeşti, 
din ţinutul Putnei, pe râul Milcov; în al patrulea rând, Nicoreştii, 
în ţinutul Tecuciului, pe Siret; în al cincilea rând Greceşti, în 
ţinutul Tutovei, pe râul Berheci; în al şaselea rând, cel pe care 
îl dau viile Costeştilor din acelaşi ţinut. Multe alte locuri mai 
sărace le trec sub tăcere. 

Aceste vii nu sunt de folos numai locuitorilor ţării, pen- 
tru nevoile lor, căci preţul scăzut al vinului trage aici 
neguţători ruşi, leşi, cazaci, ardeleni şi chiar unguri, care 
duc la ei în ţară, an de an, mult vin, chiar dacă acesta nu-l 
întrece pe al lor. 

Şi Basarabia, înainte vreme când era a Moldovei, avea vii 
destul de bune, dar acestea s-au părăginit de când turcii, care 
se scărbesc de vin, au început să se aşeze în ţară. Totuşi, creştinii 
care locuiesc în părţile Chiliei şi Ismailului au mai păstrat câteva 
vii şi scot numai atâta vin cât le trebuie ca să-şi stâmpere 
setea. 

Cu păduri Moldova este dăruită din belşug atât cu lemn de 
lucru, cât şi cu lemn de foc şi pomi cu roadă. 

Lucrătorii de corăbii caută mai cu seamă stejarul mol- 
dovenesc şi-l laudă ca fiind cel mai bun pentru năvi şi cel mai 
tare împotriva carilor. 

Între altele, au băgat de seamă că, dacă nu se dă la o parte 
toată scoarţa albă dinlăuntrul şi dacă rămâne căt de puţină, în 
scurtă vreme lemnul este mâncat de cari; dacă dimpotrivă este 
bine curăţat, lemnul nu va fi vătămat de vânt, aer şi apă vreme 
de o sută de ani. 

Doi codri de stejar mai ales sunt vestiți în Moldova: codrul 
Cotnarilor şi al Tigheciului. 

Pe al Cotnarilor (codrul), de lângă târgul cu acelaşi nume, 
nu l-a înălţat firea, ci hărnicia locuitorilor ţării. 

Pe vremea lui Ștefan cel Mare acolo se afla un câmp 
larg deschis. Când leşii au tăbărât aici cu multă oaste, au 
fost loviți şi bătuţi de Ștefan cel Mare, care le-a luat tabăra, 
i-a pus pe fugă, a ucis pe cei mai mulţi dintre ei şi a luat 
peste douăzeci de mii de ostatici, în cea mai mare parte 
nobili. 

După aceea, când craiul Lehiei a vrut să-i dea bani mulţi în 
schimbul slobozeniei lor, Ştefan n-a primit, fiindcă nu era la- 
com la bani, ci vroia să-şi înalțe o astfel de mărturie a izbânzii 
care s-o vestească şi în veacurile viitoare. 

La sfârşit, a înjugat la plug pe toţi leşii şi i-a pus să are tot 
câmpul unde s-a dat bătălia, lung de două mile şi lat de una, şi 
a sădit stejari anume orânduiţi, care acum au ajuns o pădure 
frumoasă şi destul de întinsă. Moldovenii îi zic azi Dumbrăvile 
Roşii!, adică codri de stejari roşii, fiindcă au fost udate cu sânge 
leşesc; leşii îi zic Bucovina şi nu pomenesc niciodată locul 
acesta fără să verse lacrimi. 

Un alt codru de dincolo de Prut, care se află la hotarul 
Basarabiei şi se numeşte Tigheci, se întinde pe aproape treizeci 
de mile italieneşti în părţile sale dinlăuntru. Pentru moldoveni 
a fost cea mai puternică pavăză împotriva sciţilor, care au 
atacat deseori, dar n-au putut-o lua niciodată. Copacii sunt 
foarte înalţi şi atât de deşi, încât un drumeţ nu-l poate străbate 
cu piciorul decât pe poteci cunoscute de locuitorii ţării. 

Înainte vreme se numărau aici peste douăsprezece mii de 
locuitori, care erau cei mai viteji oşteni din toată Moldova; 
azi, după atâtea lupte şi înfrângeri şi de o parte şi de alta, n-au 
mai rămas decât vreo două mii. 


' În O samă de cuvinte, Neculce semnalează trei asemenea Dumbrăvi: 
“Dumbrava Roşie de la Botoșani şi Dumbrava Roşie la Cotnar şi Dumbrava 
Roşie mai gios de Roman”. Dumbrava Roşie de la Botoşani fusese menţi- 
onată şi în Letopiseţul lui Grigore Ureche. 

Aceşti locuitori au cu tătarii din Bugeac, vecinii lor, o 
învoială prin care se obligă să le dea în fiecare an un număr de 
legături de lemne, fiindcă Basarabia suferă mai cu seamă de 
lipsa lemnului. 

Această învoială o ţin întru totul până azi; însă atunci când 
tătarii trec peste învoială şi au de gând să ceară mai mult, 
lucru care se întâmplă adesea, locuitorii Tigheciului se apără 
cu arma în mână şi câştigă deseori izbânda. 

CAPITOLUL AL VII-LEA 


DESPRE ANIMALELE SĂLBATICE 
ŞI DOMESTICE 


CUPRINS 


Nu e treaba noastră să facem o lungă descriere a animale- 
lor care sunt aceleaşi în Moldova ca şi în ţările învecinate, 
fiindcă nu ne este aminte să vorbim despre turmele de cerbi, 
căprioare, capre negre, vulpi, urşi şi lupi, care rătăcesc de colo 
până colo prin păduri, ci să vorbim despre ceea ce aflăm deo- 
sebit la aceste animale ale Moldovei. 

Îmi aduc aminte, ce e drept, că la noi sunt trei feluri de oi: 
oile de munte, oile de Soroca şi oile sălbatice de pădure. 

E greu de spus câte şi cât de mari sunt turmele de oi de pe 
munte. Căci dacă părţile Moldovei ce se află spre apus nu 
prea sunt prielnice semănăturilor, creşterea oilor, cu care se 
îndeletnicesc cel mai mult locuitorii din părţile acestea, este 
singura care le dă hrana de fiecare zi. 

Neguţătorii de vite greci duc de aceea, an de an, peste 
şaizeci de mii din aceste oi (numite turceşte châvirgic) pentru 
cuhnia sultanului de la Țarigrad, carnea lor fiind pe placul tur- 
cilor mai mult decât oricare alta, atât pentru că are un gust 
bun, cât şi pentru că se mistuie uşor. 

În trei locuri însă se găsesc păşuni deosebit de bune; în 
Câmpulung Rusesc, pe râul Putila, în Câmpulungul Moldovenesc, 
pe râul Moldova şi în munţii Vrancei, în ţinutul Putnei. 

La şes, oile sunt mult mai mari, dar nu atât de multe ca la 
munte şi printre acestea sunt de luat în seamă cu deosebire 
cele ce cresc în ţinutul Sorocei. Toate au o coastă mai mult 
decăt celelalte şi pe care nu o pierd cât trăiesc. Duse însă în 
alt ţinut, abia în al treilea an oaia fată un miel cu coastele 
obişnuite. De asemenea dacă o oaie din altă parte este adusă 

în ţinutul Sorocei, mielul care se naşte va avea o coastă mai 
mult decât mama lui. 

De acestea se deosebesc foarte mult oile sălbatice de pădure, 
care cu greu se mai găsesc în alte părţi. Buza de sus atârnă în 
jos de două degete mari; de aceea, când pasc, sunt silite să-şi 
caute hrana mergând de-a-ndăratelea. Grumazul le este ţeapăn 
şi nu-şi pot întoarce capul nici la dreapta nici la stânga. Au 
picioarele destul de scurte încât câinii care le fugăresc abia 
sunt în stare să le prindă. Pe deasupra au mirosul foarte ascuţit, 
încăt adulmecă de la depărtare de o milă nemţească vânătorul 
sau fiara care vin spre ele în bătaia vântului şi o iau la goană. 
Dacă însă aceştia se apropie de ele împotriva vântului, nu-i 
simt decât abia atunci când sunt înhăţate. 

Locuitorii munţilor au de asemenea boi mici, dar cei de la 
şes au cirezi mari cu boi frumoşi şi zdraveni, din care sunt 
trimişi în fiecare an peste patruzeci de mii prin ţara leşească 
spre Dantzig, iar de acolo sunt vânduți iarăşi în ţările înveci- 
nate ca boi leşeşti. 

În Moldova poţi cumpăra o pereche de boi cu 5 sau, iarna, 
chiar cu 3 taleri nemţeşti, iar la Dantzig se vând cu 40 până la 
50 de taleri nemţeşti. 

Boii cei mai graşi se găsesc la Pârăul Sărat din Fălciu şi pe 
pârăul Başeului din ţinutul Cernăuţilor, fiindcă acolo păşunile 
sunt foarte sărate şi cu iarbă grasă. 

Aici se găsesc atât de mulţi boi de soiul acesta, încât ei 
sunt îndestulători nu numai pentru hrana locuitorilor, dar şi pentru 
plata grelelor triburi pe care turcii au obiceiul să le ceară de la 
aceştia. 

Pe amândouă malurile Nistrului se văd uneori bivoli sălba- 
tici; se pare însă că nu sunt din partea locului, ci că vin din 
Podolia şi ţara tătărească peste Nistru, când acesta este aco- 
perit de gheaţă din pricina vânturilor de la miazănoapte, care 
bântuie iarna prin aceste ţinuturi. 

În munţii dinspre apus trăieşte o altă fiară sălbatică, despre 
care aproape că aş zice că este numai a ţării noastre. Moldo- 

venii îi zic zimbru; la mărime se aseamănă cu boul domestic, 
însă are capul mai mic, gâtul mai lung şi pântecele mai supt, 
picioarele mai lungi, coarne subţiri şi crescute drept în sus, cu 
vârfuri foarte ascuţite, numai o leacă întoarse în afară. E o 
fiară sălbatică şi iute la picior, şi poate să se caţere ca o capră 
pe stânci abrupte. De aceea aproape că nu poate fi prins decât 
dacă e rănit sau ucis cu puşca. Aceasta este fiara al cărei cap 
a fost ales ca stemă a ţării lui Dragoş cel dintâi voievod mol- 
dovean. 

În ţinutul Orheiului, în satul Tohatin, între apele râurilor 
Răut şi Ichil, porcii nu au copita despicată, ci întreagă şi aproape 
la fel ca a cailor. Scroafele aduse aici din alte părţi fată după 
al treilea an godaci cu copite întregi. Lucrul acesta se întâmplă 
nu numai cu porcii de pe lăngă casă, ci şi la cei care trăiesc în 
pădure şi din care se găsesc foarte mulţi prin stufărişul de pe 
lângă Nistru. 

În partea muntoasă a Moldovei trăieşte un cal destul de 
micuţ, asemănător la trup cu cel rusesc, dar foarte puternic şi 
răbduriu la muncă, cu o copită atât de tare, încât nu e nevoie 
să fie potcovită, chiar dacă merge pe drumurile cele mai aspre. 

La şes caii care cresc mai mari şi mai arătoşi la înfăţişare, 
cu picioare bine legate, iuți şi tari şi sunt foarte căutaţi nu 
numai de leşi şi unguri, ci şi de turci, care au o zicală răspândită: 
“Adzem, dilberi, Bogdan barghiri, messhurdir”, adică: “Un tânăr 
persan şi un cal moldovenesc sunt mai de laudă decât oricare 
alţii”. 

Pe lângă hotarele Moldovei se găsesc de asemenea mari 
herghelii de cai sălbatici, care nu se deosebesc cu nimic de 
cei domestici, doar că sunt ceva mai mici şi au copitele late 
de o palmă şi mai bine, altfel vârtoase şi rotunde. Pe aceştia îi 
cumpără de obicei sciţii! din Buceag şi îi cresc pentru ospeţe 
sau pentru trebuinţele casei. Toamna, când toată partea aceas- 
ta este udată de ploi necontenite şi se preface în mocirlă, ei 


1 Tătarii. 

hotărăsc ziua şi locul unde să se adune; atunci umplu toate 
câmpiile din jur cu chiote şi răcnete. Caii, la auzul răcnetelor 
ce răsună din toate părţile de pe câmpii, aleargă zăbăuci 
încoace şi încolo şi, negăsind nicăieri vreun loc liniştit, sunt 
mânaţi în acest fel în mijlocul vreunei păşuni mlăştinoase, 
cărora ei le zic ghioluri. Cum din pricina copitelor late nu mai 
pot fugi de aici şi rămân înglodaţi, tătarii azvârl în ei cu săgeți 
şi sulițe. O parte dintre cai sunt prinşi vii, altă parte sunt ucişi; 
după aceea şi-i împart între ei după cum socot. 

Nu vreau să pomenesc acum alte fiare sălbatice de care 
sunt pline pădurile noastre, ca de pildă: râşii, jderii (nu aceia 
numiţi de obicei zibelină) şi vulpile, ale căror blănuri slujesc 
mai cu seamă să apere de frig. 

Voi spune ceva cât de cât despre albine, fiindcă eu am 
băgat de seamă că îndeletnicirea albinăritului nu este neplăcută 
şi poate că nici nu o ştie toată lumea. 

Locuitorii ţării trag foarte mari foloase de pe urma lor; toate 
câmpurile sunt pline de flori dintre cele mai frumoase şi cele 
mai plăcute, iar pădurile le dau necontenit hrană îndestulătoare 
ca să-şi strângă ceara şi mierea. Aceştia ar avea foloase şi mai 
mari de pe urma lor, dacă li s-ar îngădui să păstreze toate roiurile 
care roiesc în fiecare an. Dar pravila ţării îi opreşte să aibă 
stupi mai mulţi decât îngăduie pământul fiecăruia, pentru ca 
înmulţirea albinelor la unul să nu-i păgubească pe vecini. 

În afară de faguri de miere şi ceară obişnuită, albinele din 
Moldova mai fac şi o anumită ceară, cu un miros foarte puter- 
nic şi de o culoare negricioasă, nu pentru păstrarea mierii 
înlăuntru, ci împotriva luminii soarelui. De aceea prisăcarii 
când prind un roi nou cu regina lui, îl aşază într-un stup în care 
fac găuri şi crestături în locuri felurite. Albinele, mai înainte 
de a se apuca de altceva, astupă găurile şi crestăturile cu ceara 
neagră de care am pomenit mai sus, fiindcă ele nu pot lucra 
decât în întuneric, şi abia după aceea se apucă de lucru. 

Ceara aceasta, împreună cu mierea, o scot prisăcarii la vre- 
mea hotărâtă; fiindcă are un miros aproape ca de ambră şi ţine 
la razele soarelui, ei o vând cu atât mai scump. 

S-a băgat de seamă că roiurile de albine care se află prea 
aproape unele de altele, când se întâlnesc în văzduh, începe o 
bătălie aprigă, care nu încetează până când una sau alta din 
părţi nu o ia la goană, înfrântă. Partea biruitoare nu mai adună 
de aci înainte mierea florilor, ci se duce în fiecare zi la fagurii 
învinşilor şi ia mierea adunată, pe care aceştia nu o pot apăra. 

Când prisăcarii bagă de seamă că albinele lor lucrează fără 
spor, le stropesc pe câte le găsesc în stupi cu var stins în apă. A 
doua zi se duc la vecinul pe albinele căruia au prepus, îi arată 
petele albe şi-l pun să le împlinească paguba căşunată. 

Se mai află în Moldova, şi la hotarul dinspre Pocuţi, o pasăre 
căreia locuitorii ţării îi zic ieruncă, iar leşii gluşca, adică surdă; 
seamănă cu un cocoş sălbatic, este însă mai mică, şi proastă şi 
surdă din firea ei. Dacă un vânător găseşte o sută într-un singur 
copac, poate să le împuşte pe toate rând pe rând, iar celelalte 
se uită cum se prăbuşesc una după alta. 

Şi ierunca mai are o carne foarte gingaşă şi albă, şi la gust 
întrece potârnichile şi chiar fazanii. 

CAPITOLUL II 


DESPRE FELUL DE CÂRMUIRE 
A ŢARII MOLDOVEI 


CUPRINS 


Cine vrea să dea o descriere politică a Moldovei trebuie, 
după socotinţa mea, să cerceteze înainte de toate chipul în 
care este cârmuită, fiindcă noi socotim că în descrierea aces- 
tuia au dat greş chiar şi bărbaţii cei mai învăţaţi. 

Mărturiile cele mai limpezi ale istoricilor vechi şi vrednici 
de crezare nu ne îngăduie să avem îndoială că în vremile mai 
de demult, pe când era o provincie romană, toată Dacia era 
cârmuita nu numai de stăpânitori romani, dar şi după legile 
Romei. 

Numai după căderea imperiului, când n-au mai trimis nici 
oşti, nici cârmuitori ai provinciei, iar coloniile italice n-au mai 
fost în stare să ţină piept deselor năvăliri barbare, nemaiavând 
nici oşti, nici căpetenii, se vede că romanii au dat cârmuirea, 
după pilda vecinilor, unuia dintr-înşii. 

Cu toate acestea nu se poate şti cu siguranţă în ce chip s-a 
ajuns la aceasta, fiindcă istoria tuturor neamurilor din această 
vreme este învăluită în întuneric. Atâta se ştie bine însă că 
locuitorii Moldovei, care se trag din Italia şi care au căutat să-şi 
scape viaţa trăgându-se în munţi din faţa năvălirii sciţilor şi 
barbarilor, au avut regii şi voievozii lor. 

Din aceştia se trage loan, acel domn atât de vestit al vala- 
hilor, pomenit de Nicetas Choniates, din care s-a născut Bogdan, 
al cărui fiu, Dragoș, a fost întâiul care i-a sfătuit pe stramoşii 
noştri să se întoarcă în ţara lor cea veche şi primind şi domnia 
de la cei care îl urmaseră în Moldova. 

Urmaşii săi, care, în parte, au dobândit domnia prin ale- 
gerea boierilor, au cârmuit cu atâta chibzuinţă, încât, deşi au 

fost nevoiţi să se închine unor principi creştini mai puternici şi 
cu ţări mai întinse, totuşi nu au îngăduit nici unuia dintre aceştia 
să stăpânească asupra supuşilor lor. 

Din drepturile domneşti cu care se laudă principii cei mari 
nu le-a lipsit nici unul. 

În ţara lor nu aveau pe nimeni asupră-le, numai pe Dumne- 
zeu şi legea. 

Nu erau nici supuşi vreunui domn străin şi nici închinaţi. 
Războiul, pacea, viaţa, moartea şi averea tuturor supuşilor lor 
atârnau numai şi numai de vrerea lor şi ei porunceau tuturora 
fără să li se împotrivească cineva, după cum le plăcea, fie că 
aveau sau nu dreptate. 

În vremea sinodului de la Florenţa, împăratul bizantin loan 
Paleologul a recunoscut lui Alexandru | cel Bun titlul de des- 
pot şi coroana de rege. 

Dacă vreo lovire a duşmanului îl mânia pe domnitor, tot 
norodul trebuia să ia arma în mână la porunca sa. 

Cu chipul acesta Moldova a fost străjuită şi apărată nu nu- 
mai împotriva loviturilor din partea vecinilor, ci şi împotriva 
turcilor; sub domnia lui Ştefan al V-lea cel Mare* hotarele ei s-au 
întins mult chiar înlăuntru ţărilor duşmane. 

Însă domnia lui Ştefan cel Mare a fost o epocă hotărâtoare 
pentru Moldova, când a încetat să se mai înalțe, iar după aceea, 
dimpotrivă, a început să scadă încetul cu încetul, până când a 
căzut în starea jalnică în care o vedem acuma. 


* Despre acest voievod istoricul leah Dlugoș a lăsat mărturia se ur- 
mează: 

“O prea minunat voievod, tot pe atât de mare ca şi vitezele căpetenii 
de oşti pe care le slăvim atâta, care în vremile noastre este întâiul dintre 
voievozii lumii, care a dobândit o biruinţă atât de strălucită asupra turcilor; 
socot că el este cel mai vrednic să i se dea domnia şi cârmuirea lumii întregi 
şi mai cu seamă să fie pusă în fruntea oștilor ce purced împotriva turcilor, cu 
tot sfatul, încuviințarea şi hotărârea creştinătăţii, căci ceilalţi crai sau 
voievozi papistaşi sunt dezbinaţi prin certuri, pofte de stăpânire sau războaie 
lăuntrice” (vol.13, pag.513 la anul 1474). Şi la pag. 531 el îl numeşte pe 
Ştefan un luptător şi un domn treaz, prea bun şi mare. Se mai găsesc la acest 
scriitor şi alte multe cuvinte de laudă. 

Sub fiul său Bogdan, după ce acest domnitor a jurat cre- 
dinţă sultanului şi a făgăduit să plătească în fiecare an un tribut 
de 4000 ducați, s-a stins dintr-o dată raza cea mai de frunte a 
strălucirii moldoveneşti, puterea fără margini a domnului şi 
dreptul său, legat strâns de aceasta, de a face război şi pace. 

Câtva timp a mai rămas totuşi o umbră din vechea măreție 
şi parcă Moldova mai degrabă se pusese sub paza turcilor decât 
li se închinase; pesemne fiindcă turcii n-au vrut să întărâte 
inimile noilor supuşi, care nu li se supuseseră de tot şi se te- 
meau că, dacă i-ar fi socotit supuşi, aceştia ar fi putut ajunge 
duşmanii lor pe faţă şi s-ar fi răsculat. 

Dar după ce neamul cel vechi al Drăgoșeștilor s-a stins cu 
Ștefan al VIIl-lea!, fiul lui Petru Rareș, ambiția celor mari, 
învrăjbiţi pentru stăpânire, a dat prilej turcilor să sporească 
tributul Moldovei, ca s-o lipsească de slobozenia pe care mai 
avea până atunci. 

În vremurile ce au urmat, ei au luat cu totul boierilor dreptul 
de a-şi alege domn şi au aşezat în acest voievodat domni străini 
care le erau pe plac, pe care îi scoteau şi-i puneau iar în scaun, 
încurcând toate în aşa chip, că pînă la urmă cele mai multe 
din drepturile domneşti, pe care le avea mai înainte domnul, 
căzură în mâna turcilor. 

Nu putem tăgădui că pricina cea mai de seamă a acestei 
decăderi a fost ambiția câtorva străini care, pentru a ajunge 
domni, nu se sfiau să făgăduiască şi să dea tot turcilor şi, fi- 
indcă făgăduielile nu puteau fi împlinite numai din birurile 
obişnuite, ei trebuiau să găsească noi feluri de dări. 

În acest chip Moldova, care la început îşi luase un singur 
jug şi nu prea greu, a răbdat unul îndoit, pr care i-l puneau pe 
de o parte turcii, pe de alta domnitorii străini. 

Ca să spun totul pe scurt: sultanii cei întelepţi şi-au luat 
pentru dânşii ceea ce socoteau că le este folositor în aceste 


1 În realitate şi succesorul lui Ştefan (1551-1552) este un muşatin. Petre 
Stolnicul, care va domni sub numele de Alexandru Lăpuşneanu (1552— 
1561, 1564—1568), era fiul nelegitim al lui Bogdan al III-lea şi al Anastasiei. 

vremuri tulburi; dimpotrivă, ceea ce nu trăgeau nădejde să le 
fie de vreun folos au lăsat domnilor, ca să mulţumească cât de 
cât sufletele ambiţioase ale pretențiilor la domnie. 

Domnilor Moldovei nu li s-a mai lăsat puterea să înceapă 
un război şi să facă pace, să încheie tractate, să trimită soli cu 
treburi ale ţării la voievozii vecini. Dimpotrivă, li s-a lăsat 
toata slobozenia şi aproape toată puterea de odinioară de a 
face legi, de a-i pedepsi pe supuşi, de a căftăni sau a lua boieria, 
de a pune biruri, de a pune episcopi, alături de alte drepturi 
asemănătoare. 

Puterea lor se întinde nu numai asupra boierilor şi norodului 
din Moldova, ci şi asupra neguţătorilor turci sau a altora, de 
orice rang, ar fi, cât timp se află pe pământul ţării. Viaţa şi 
moartea lor stau în mâna domnului. 

Când acesta osândeşte pe cineva la moarte, la bătaie, la 
surghiun, la pierderea averii, chiar dacă o face pe nedrept şi 
tiranic, aceia care vor să se roage pentru osândit pot să facă 
asta prin viu grai sau prin scrisoare, dar nimeni nu se poate 
împotrivi judecății domneşti; dimpotrivă, când domnul vrea să 
slobozească pe oarecine osândit la moarte de toată obştea, 
nimeni nu-i poate sta împotrivă şi nici osânditul nu poate fi 
omorât cu sila, dacă el l-a luat sub oblăduirea sa. 

Toate dregătoriile ţării, politiceşti şi în oaste, atîrnă de bunul 
plac al domnului, le dă celor ce îi sunt dragi şi le ia celor pe 
care-i urăşte. La împărţirea lor domnul nu ţine nici o rânduială. 

Dacă vrea să facă pe un om din norod mare logofăt, care 
este rangul boieresc cel mai mare în Moldova, nimeni nu 
cutează să i se împotrivească pe faţă, când însă dimpotrivă 
vrea să ia rangul cuiva din neamurile cele mai de frunte, aces- 
ta trebuie să se supună pe dată voinţei domnului. 

Aceeaşi putere o are nu numai asupra călugărilor de rând, 
ci şi asupra mitropolitului, episcopilor, arhimandriţilor şi egu- 
menilor), ca şi asupra tuturor celor ce ţin de tagma bisericească. 
Dacă aceştia au săvârşit vreo răutate, au nedreptăţit un om din 
norod sau au uneltit împotriva domnului ori a ţării, domnul 

poate să-i înlăture din slujba şi rangul lor bisericesc fără să fie 
împiedicat de nimic şi fără învoirea patriarhului de la Ţari- 
grad, dar nu le poate lua darul preoţiei; îi poate însă osândi la 
moarte, dacă e nevoie. Călugării îşi aleg singuri cârmuitori 
noi, dar numai atunci când domnul îi adună pentru aceasta; e 
nevoie şi de învoirea lui, pe care o dă în acest chip: domnul dă 
alesului, cu mâna lui, toiagul păstoriei. Acest drept este luat 
după obiceiul învestiturii împăraţilor romani de către papi şi 
nici unul dintre principii creştini nu-l mai are în afară de ţarul 
rusesc. 

Acestea sunt drepturile domnilor moldoveni asupra supuşilor 
lor, îngăduite nu numai de Poartă, ci şi întărite prin hrisoave 
unora dintre împărați. 

Numai asupra averilor supuşilor nu le e lăsată vreo ase- 
menea putere. Atunci când domnul vrea să pună dăjdii prea 
grele în ţara lui, nimeni nu poate cârti fără a-şi primejdui viaţa 
şi nimeni nu se poate împotrivi poruncii sale; este ţinut însă de 
Poartă să dea socoteală de apăsările lui. 

Deşi nu poate fi pârât pe dată, el se poate aştepta la o 
pedeapsă cu atât mai grea, când este pârât marelui vizir pentru 
vărsarea sângelui nevinovat şi când întreaga ţară se jeluieşte de 
biruri prea grele. Când se dovedeşte dreptatea plângerii, de obi- 
cei este osândit la surghiun în sărăcie şi i se iau toate averile. 
Osânda la moarte şi-o atrage numai dacă se răzvrăteşte sau daca 
se împotriveşte să plătească sultanului haraciul de fiecare an. 

Dar nici această orânduială nu este destul de puternică, ca 
să nu fie călcată; dacă domnul ştie să-şi facă prieteni buni, 
prin plocoane, pe marele vizir, pe chehaia', pe tefterdar? şi pe 
alţii ca ei cu trecere la sultan, nu are a se teme întru nimic nici 
de pâri boiereşti, nici de ale întregii ţări, căci un apărător la 
curtea otomană poate să ia asupra lui ca să-l apere de toate, 
dacă izbuteşte să dovedească iscusit dreptatea celui pe care îl 
sprijină. 

' Chehaie — locţiitor al marelui vizir. 

2 Tefterdar — conducătorul finanţelor turceşti. 

În chipul acesta tirania turcească apasă foarte greu Moldo- 
va, totuşi domnul poate face fără teamă tot ce vrea, fiindcă 
nimeni nu se poate împotrivi voinţei lui fără să fie pedepsit. 

Mai degrabă datina ţării, decât vreo lege îl împiedică să nu 
ţină seamă de poruncile celorlalţi voievozi de mai înainte sau 
să aducă iară înaintea divanului pricinile judecate de aceştia. 
De aceea, cu toate că au fost unii domni în Moldova care au 
luat iarăşi în stăpânire moşiile date altora de înaintaşii lor, cu 
osebire sub cuvânt că au fost date unor oameni nevrednici, 
lucrul acesta n-a fost însă nicicând luat în seamă sau întărit de 
ţară, iar cei păgubiţi au dobândit dreptatea şi totdeauna li s-au 
dat îndărăt moşiile de către urmaşii acestor domni. 

CAPITOLUL AL II-LEA 


DESPRE ALEGEREA DOMNILOR 
IN MOLDOVA 


CUPRINS 


După ce am vorbit despre puterea domnilor moldoveni, 
rânduiala ne cere să descriem ceva mai pe larg chipul cel 
vechi şi cel nou de alegere a domnului. 

Nepăsarea strămoşilor noştri, cărora le stătea la inimă mai 
mult să săvârşească fapte de ispravă decât să descrie, este 
vinovată că noi nu putem spune nimic sigur despre cele dintâi 
vremuri ale neamului nostru; iar dacă prepusurile sunt luate în 
seamă, atunci poate că nu fără adevăr se spune că în timpurile 
vechi domnia Moldovei se moştenea şi că nu se făcea vreo 
alegere mai înainte ca neamul domnesc să se fi stins. 

În sprijinul acestei păreri avem, în afară de temeiul că, pe 
acele vremuri, acest obicei îl aflăm la toate neamurile de frunte 
din Europa, încă o altă mărturie vrednică de luat în seamă, 
anume şirul celor dintâi domni, care ne arată limpede că ara- 
reori domnia Moldovei a fost dată vreunui străin câtă vreme se 
mai găsea un vlăstar din neamul celui dinainte. 

Ca să se vadă şi mai limpede acest lucru, nu va fi lipsit de 
folos să trec aici întregul şir de voievozi ai Moldovei până în 
veacurile noastre. 

Cel dintâi, care după năvălirea lui Batie, a dat iarăşi Mol- 
dovei strălucirea ei de odinioară a fost 

1. Dragoş. Cu toate că letopiseţele noastre nu-i arată spiţa 
neamului, dăinuie la noi o tradiţie că el s-ar trage din vechea 
seminţie domnească a Moldovei şi că tatăl său a fost Bogdan 
feciorul lui loan, de la care toţi voievozii şi-au luat obiceiul să 
pună loan în titlul lor. Această părere trebuie socotită cu atât 
mai vrednică de crezare, cu cât anevoie s-ar putea crede că 

un om de rând ar fi putut pleca cu însoțitori aşa de numeroşi la 
vânătoare (care le-a dat prilej să descopere Moldova) şi ar fi 
putut să îndemne pe ai săi să-l urmeze. Urmaş i-a fost fiul său 

2. Sas. Acestuia i-a urmat fiul său 

3. Laţcu. Acestuia 

4. Bogdan 1, cu porecla de Mușat, un fiu al lui Lacu. 

5. Petru |, un fiu al lui Bogdan Muşat, căruia i-a urmat fratele 
tatălui său, fiindcă el n-a avut copii. 

6. Roman |, fiul lui Laţcu şi fratele lui Muşat. După moartea 
lui, fie din pricina vârstei fragede a fiului său Alexandru, fie 
printr-o răscoală, a fost ales 

7. Ştefan 1, căruia îi urmează 

8. Petru al II-lea. După acesta a venit 

9. Ștefan al II-lea, un frate al lui Petru şi fiu al lui Ștefan |, 
care este alungat din domnie cu sila de 

10. luga. Dar nici acesta nu şi-a păstrat multă vreme domnia 
luată cu strâmbătate, căci încă înainte de a se scurge un an, 

11. Alexandru 1, zis cel Bun, un fiu al lui Roman |, l-a izgonit 
din scaunul pe care îl luase pe nedrept şi a pus iarăşi vechea 
spiţă a Drăgoşeştilor în drepturile ei dinainte. 

Acesta este cel care a făcut cunoscut străinătăţii numele 
până atunci aproape neştiut al Moldovei, trimițând pe mitropo- 
litul moldovean şi soli la sinodul din Florenţa şi prin apărarea 
dârză a dreptei credinţe a meritat ca loan Paleologul împara- 
tul bizantin, să-l cinstească nu numai cu titlul de despot, dar şi 
cu o coroană crăiască. l-a urmat 

12. Ilie 1, fiul său, iar acestuia fratele său 

13. Ştefan al III-lea, un fecior al lui Alexandru 1. El a fost 
cel dintâi care a urmat la tron după moartea fratelui său, în 
paguba fiului domnului, lucru care se va petrece adesea şi în 
vremurile următoare. 

Cred că pricina nu a putut fi alta decât că Alexandru |, 
după ce a fost izgonit din scaun prin alegerea lui Ștefan 1, nu 
şi-a mai dobândit domnia decât prin alegerea boierilor, iar de 
atunci boierimea din Moldova capătă o slobozenie şi mai mare 

decât înainte în alegerea domnului, dar cu îngrădirea că nu 
poate să-şi aleagă alt domn decât de viţă domnească, dacă se 
mai află vreunul de acesta. În acelaşi chip se făcea odinioară 
alegerea crailor leşeşti şi acelaşi lucru se vede şi în zilele noas- 
tre la alegerea sultanului şi a hanilor din Crimeea. După aces- 
ta a urmat la domnie 

14. Roman al II-lea, un fiu al lui Ilie 1, după a cărui moarte 
a luat iarăşi domnia 

15. Petru al III-lea, un fiu al lui Ştefan al III-lea, care a avut 
ca urmaş pe fiul său 

16. Ștefan al IV-lea. Acestuia i-a urmat 

17. Alexandru al II-lea, un fiu al lui Ilie 1 şi frate cu Roman 
al II-lea. După moartea acestuia a urcat pe tron 

18. Bogdan al II-lea, fiul său. Acestuia i-a urmat fratele său 

19. Petru al IV-lea, zis Aron, un fiu al lui Alexandru al 
II-lea. După moartea acestuia a ajuns domn 

20. Ştefan al V-lea, zis cel Mare, un fiu al lui Bogdan al 
II-lea. A fost un voievod vrednic de toată lauda şi un viteaz 
apărător al ţării sale împotriva tuturor lovirilor duşmanilor ei, 
de oriunde ar fi venit. Lui i-a urmat 

21. Bogdan al III-lea, poreclit din pricina unui beteşug la 
ochi, Chiorul, care a închinat Moldova turcilor şi a dat cel 
dintâi prilej pentru starea jalnică în care se află astăzi Moldo- 
va. La moartea lui, domnia a luat-o fiul său 

22. Ştefan al VI-lea, zis cel Tânar, care, murind fără copil, 
l-a avut ca urmaş pe 

23. Petru al V-lea, zis îndeobşte Rareş sau Majă, un copil 
din flori al lui Ștefan al V-lea; din a cărui alegere se vede 
limpede cu câta sfinţenie ţineau seamă odinioară boierii Mol- 
dovei ca să urce în scaun numai cei din os domnesc. 

Căci nimeni nu ştia de unde se trăgea acest Petru, fie din 
pricină că tatăl se ruşina de fiul său din flori, fie că nu vroia să 
dea prilej ca, după moartea sa, să izbucnească certuri şi 
zâzanie, iar Petru însuşi, care nu ştia din ce neam ales se trage, 
fusese atât de sărac încât căuta să-şi ducă viaţa cu umila 

îndeletnicire a negoţului de peşte, numit de moldoveni măjerie, 
din care pricină i s-a dat porecla de Majă. 

Dar atunci când, cu moartea lui Ștefan al VI-lea, s-a cre- 
zut că vestitul neam al Drăgoşeştilor s-a stins şi toţi boierii 
s-au adunat ca să aleagă un domn nou, s-a înfăţişat mama 
acestui Petru şi a arătat un hrisov al lui Ștefan cel Mare, 
prin care o slobozea pe ea de plata birurilor, iar pe fiul ei 
Petru îl arăta ca fecior al lui. Printr-aceasta, fără să se 
sfătuiască prea mult, toţi s-au înduplecat să-l facă domn pe 
acest Petru, ca fiu al domnului lor şi să-l cheme în scaun de 
la pescăria lui. 

Dar după aceea şi lui Petru i s-a luat domnia de către sul- 
tanul Suleiman, fiind învinovăţit că ar fi dat foc Chiliei. El a 
avut ca urmaş pe 

24. Ștefan al VII-lea, care se dădea drept strănepot al lui 
Alexandru al II-lea, şi sub acest nume a izbândit ca pretenţiile 
la scaunul Moldovei să-i fie luate în seamă de sultan şi de 
boieri. El a fost omorât după o domnie scurta, de către boieri, 
care au uneltit împotriva lui şi au chemat iarăşi în scaun pe 
Petru Rareş al V-lea, care a lăsat domnia fiului său 

25. Ilie al III-lea şi fiindcă acesta n-a avut urmaş, i-a urmat 
în scaun fratele său 

26. Ştefan al VIII-lea şi el fiu al lui Petru al V-lea. A avut şi 
acesta soarta să moară fără urmaşi punând astfel capăt seminţiei 
drepte şi nedrepte a Drăgoşeştilor. 

Stingerea acestei seminţii este pricina de căpetenie a tutu- 
ror năpăştilor abătute asupra Moldovei în cursul vremurilor. Căci 
nemaiaflându-se nimeni care să-i întreacă pe ceilalţi prin nea- 
mul său ales şi să-i ţină în frâu pe uneltitori, ţara s-a ruinat şi s-a 
umplut de partide răzvrătite. 

Turcii vedeau cu ochi buni aceste tulburări dinlăuntru, fi- 
indcă îşi dădeau seama că, dacă moldovenii vor fi sleiţi de 
puteri, le vor putea porunci orice, mai lesne decât dacă ar fi 
uniţi şi puternici. 

Astfel, în răstimp de câteva luni, au fost aleşi feluriţi domni 
şi tot atâţia au fost iarăşi izgoniți până când, după sfatul celor 
înţelepţi au fost înălţaţi domni din neamuri felurite. 

27. Petru, fost stolnic al răposatului domn Ștefan, sau Truşcă, 
când a fost uns domn i s-a dat numele de Alexandru al III-lea 
Lapuşneanu; partida potrivnică aduse asupra lui la domnie pe 

28. Despot, numit îndeobşte Ereticul de către istoricii noştri; 
om viclean şi clevetitor, care l-a dat jos din scaun pe Alexandru 
cu ajutorul turcilor. Fiindcă ştia că are mulţi duşmani şi că de 
câteva ori voiseră să-l înlăture otrăvindu-l, s-a prefăcut că moare 
şi a pus să se duca la groapă un chip asemenea lui, iar el însuşi a 
fugit în taină la leşi, ca să afle şi mai bine gândurile supuşilor săi. 
După fuga lui moldovenii l-au chemat iar la domnie pe Alexan- 
dru al III-lea Lăpuşneanu. Numai că bucuria lui n-a ţinut prea 
mult. Căci Despot, care s-a întors din Ţara Leşească, l-a izgonit 
fără greutate, cu ajutorul oastei care-i era cu priinţă, întărită cu 
leşi. După moartea lui Despot, domnia o smulse cu sila. 

29. Ştefan al IX-lea, poreclit Tomşa, care mai înainte fusese 
hatmanul lui, adică căpetenia oastei. Dar moldovenii, scârbiţi 
curând de domnia lui nedreaptă, au chemat iarăşi din Lehia, 
pentru a treia oară, pe domnul lor cel vechi şi drept. 

Alexandru al III-lea, care stătea ascuns acolo şi care l-a 
biruit în luptă pe Ștefan, l-a luat ostatec şi l-a osândit la moarte. 
După atâtea schimbări ale soartei, el s-a bucurat la urmă de o 
viaţă mai tihnită şi a murit în scaun. Averile şi domnia le-a 
lăsat moştenitorului şi fiului său 

30. Bogdan al IV-lea. Fiindcă acesta a murit fără copii, a 
venit la domnie, prin alegerea boierilor 

31. loan, poreclit Armeanul, fiindcă, după obiceiul arme- 
nesc, se ospăta cu carne în postul sfinţilor apostoli. Era un bărbat 
foarte învăţat în limbile grecească şi latinească şi fusese pe 
vremuri tovarăş de învăţătură al vestitului dascăl de greceşte 
loan Lascăr, ale cărui scrisori trimise lui se găsesc pînă astăzi 
în cartea Turco-Graecia a lui Crusius. Voia să scape de stăpânirea 
turcească şi ţintea spre libertate; a fost însă prins cu vicleşug 

de turci, care au pus să fie rupt în două de cămile. Turcii au 
numit ca urmaş pe 

32. Petru al VI-lea, poreclit Șchiopul, un fiu al voievodului 
valah Mircea al II-lea. Dar boierii cei mari ai Moldovei n-au 
suferit să fie cârmuiţi de un străin şi în curând au izbutit ca 
turcii să-l scoată din scaun şi să pună domn în locul lui pe 

33. lancu, sas din naştere. Nu ştiu cu ce meşteşug a dovedit 
acesta să-i încredinţeze pe cei mai mulţi că s-ar trage din nea- 
mul Drăgoşeştilor. S-a făcut însă urât tuturora prin curvia şi 
cruzimea lui; a fost ucis de boierii care uneltiseră în taină împo- 
trivă-i. În locul lui turcii au pus a doua oară pe 

Petru al VI-lea Șchiopul, care văzându-se vârât în tulburări 
neîncetate şi iubind mai mult tihna decât fala, s-a lepădat de 
bunăvoie de domnie şi s-a aşezat la Sibiu, ca om de rând. 
Scaunul lăsat de el a fost luat, prin alegerea boierilor, de 

34. Aron, bărbat crud şi sălbatec. A fost izgonit de moldo- 
veni din pricina tiraniei sale, dar turcii l-au pus iarăşi în scaun, 
când le-a dat Benderul. După moartea lui, a domnit puţină 
vreme 

35. Ștefan al X-lea, căruia i se zicea Răzvan. După el boierii 
au ales domn pe 

36. leremia Movilă şi, la moartea acestuia, pe fratele lui 

37. Simeon Movilă, după moartea lui, Moldova a avut trei 
domni din acelaşi neam, anume: 

38. Mihai I, un fecior al lui Simeon Movilă, 

39. Constantin | şi 

40. Bogdan al V-lea, care erau fraţi şi feciori ai lui leremia 
Movilă. Dar când au început să facă înnoiri şi au vrut să dea 
ţara pe mâna leşilor, au fost izgoniți de boierii care nu aşteptau 
vreun sprijin prea mare din partea stăpânirii leşeşti. Pentru 
asemenea credinţă, ei au dobândit de la turci, fără osteneală, 
ca alesul lor 

41. Ştetan al XI-lea Tomşevici, despre care se credea că se 
trage din neamul lui Ștefan al IX-lea, să fie întărit şi învestit cu 
puterea domnească. Acestuia i-a urmat 

42. Gaspar, italian din naştere, care mai înainte fusese dra- 
goman la Poarta otomană şi pe care turcii l-au pus domn cu 
sila în Moldova. Dar fiindcă voia să aducă în Moldova religia 
papistăşească, a fost izgonit de boieri, iar turcii au pus în locul 
lui pe 

43. Radu care fusese domn în Valahia şi i se zicea cel Lung. 
După moartea lui a urmat 

44. Miron Barnovschi, leah, care însa, pentru slujba ce 
făcuse ani de-a rândul, fusese primit în rândurile boierimii 
moldovene şi a ajuns la domnie prin alegerea boierilor celor 
mari. 

În vremea acestuia dreptul de alegere al domnului, pe care-l 
avuseseră până atunci boierii, a fost lăsat chiar cu învoirea 
acestora, cu totul în seama turcilor. Căci atunci când izbucni 
un război între leşi şi turci, în care Miron trecu de partea leşilor, 
pricinuind astfel o groaznică năvălire a tătarilor în Moldova, 
boierii, ca să nu mai îndure şi altă dată astfel de soartă, au 
lăsat de bunăvoie turcilor tot dreptul lor de a alege pe domn, 
numai să fie din os domnesc şi de lege creştinească. După 
această învoială turcii, după ce tăiară capul lui Barnovschi, 
precum vom istorisi mai pe larg în altă parte, au trimis domn în 
Moldova pe 

45. Alexandru al IV-lea, zis Iliaş, despre care se credea că 
ar fi din neamul lui Ștefan al V-lea, iar după moartea lui 

46. Moisă, un fiu al lui Simeon Movilă, fu pus domn în 
Moldova, şi, împotriva obiceiului, fu cinstit cu trei tuiuri. Dar 
după moartea acestuia rupându-se toate legăturile tractatelor 
şi legilor, domnia s-a dat arareori fiilor de domn şi încă mai rar 
cuiva din ţară, dar de cele mai multe ori străinilor. În acest 
chip, împotriva vrerii boierilor, dar pentru bănetul lui, a dobândit 
domnia de la turci 

47. Vasile, născut în Epir sau Albania, unde i se zicea Lupu, 
care şi-a luat numele cel nou când a fost uns domn. Supuşii lui 
i-au purtat jugul cu destulă răbdare mulţi ani de-a rândul, dar 
până la urmă, l-au izgonit şi au pus în locul lui pe 

48. Ștefan al XII-lea Burduja, adică Grasul, dobândind de la 
turci şi întărirea acestei alegeri. Când acesta trecu însă de partea 
leşilor, turcii au pus domn în Moldova pe 

49. Gheorghe Ghica, un albanez, care era capuchehaie! a 
lui Ştefan la Poartă. După aceea însă când a fost făcut domn al 
Valahiei, turcii au dat domnia Moldovei lui 

50. Ștefan al XIII-lea, fiul lui Vasile Albanezul, după moartea 
căruia 

51. Istrate Dabija a fost ales domn de boieri şi întărit de 
turci. După acesta a urmat 

52. Ilie al III-lea, un fiu al lui Alexandru al IV-lea, numit şi 
Iliaş, care a dobândit domnia prin bunăvoința turcilor, dar tot 
aceştia l-au dat jos din scaun. l-a urmat 

53. Duca-Vodă, un grec ridicat de jos, care, pentru meritele 
sale a dobândit nu numai cele mai mari ranguri în Moldova, ci 
şi o domniţă de soţie, pe fiica lui Istrate Dabija. Când însă, 
după şase luni de domnie, a fost scos din scaun, turcii au numit 
domn în Moldova încă o dată pe 

Ilie al III-lea. Acesta a fost cel dintâi pe care turcii l-au 
făcut domn a doua oară, după ce-l dădusera jos din scaun, 
lucru pe care l-au făcut după aceea adeseori. Căci după un 
scurt răstimp acestui Ilie i-a urmat 

Duca, numit a doua oară domn de turci şi pe urmă scos 
iarăşi din scaun din pricina pârilor moldovenilor, pe când pornise 
asupra Cameniţei. 

54. Ştefan al XIV-lea Petriceicu fu ales de boieri şi întărit de 
turci. La Hotin, trecând în toiul bătăliei de partea leşilor, dom- 
nia Moldovei o dobândi 

55. Dumitraşcu Cantacuzino, care era surghiunit în acea 
vreme din Valahia, făcea negoţ cu pietre scumpe la Țarigrad şi 
dăduse în dar sultanului o fântână arteziana de argint lucrată 
meşteşugit. Dumitraşcu a fost scos din scaun şi 

56. Anton Russet, nobil din Țarigrad, care era capuchehaie 
al Moldovei, dobândi domnia de la turci. După el a urmat 


1 Capuchehaie — reprezentant al domnului pe lânga Poartă. 
p! p p 8 

Duca, grecul, pe care turcii l-au pus domn pentru a treia oară. 
Când acesta a fost luat ostatic de leşi, domnia i s-a dat încă o 
data lui 

Dumitraşcu Cantacuzino; dar acesta s-a făcut urât boierilor 
din pricina tiraniei sale, iar aceştia au dobândit de la Poartă 
îngăduinţa să-şi aleagă singuri domnul. Şi astfel l-au ales pe 
părintele nostru 

57. Constantin al II-lea Cantemir, numit cel bătrân, iar după 
moartea lui, care urmă la 23 martie 1693, fiul său mai tânăr, 

58. Dimitrie Cantemir, fu aşezat în scaun la anul 1693, ales 
de boierii cei mari şi fu uns la laşi de doi patriarhi; dar, fiindcă 
n-a izbândit să fie întărit de Poartă, a fost nevoit să dea locul 
lui 

59. Constantin al III-lea, un fiu al lui Duca, pus cu sila în 
Moldova de către turci. La rugăminţile boierilor a fost scos din 
scaun şi la 1700 i-a urmat 

60. Antioh Cantemir, fiul cel mai mare al lui Constantin al 
II-lea dinaintea căruia fratele său (căruia sultanul îi hotarâse 
domnia), se dădu de bunăvoie la o parte. Dar Constantin 
Brâncoveanu, care ştiu să câştige cu bani mulţi pe marele vizir, 
cel lacom, l-a izgonit, după ce domnise cinci ani şi a adus în 
locu-i pe ginerele lui, 

Constantin al III-lea, un fiu al lui Duca, ajuns, în chipul 
acesta, pentru a doua oară domn al Moldovei. Dar şi acesta, 
după ce a cârmuit abia doi ani şi jumătate, a fost mazilit în 
urma plângerilor boierilor. În locul lui, turcii l-au rânduit domn 
pentru a doua oară, la 1707, pe 

Antioh Cantemir, a cărui scoatere din scaun a dobândit-o 
iarăşi, după câţiva ani, duşmanul de moarte al neamului 
cantemiresc, Constantin Brâncoveanu, folosindu-se de bogăţiile 
sale, după cum avea obiceiul. Ca urmaş al lui a fost trimis 

61. Mihai al II-lea Racoviţă, care a avut de soţie pe Elisa- 
beta, fiica lui Constantin Cantemir. Dar fiind învinovăţit de 
răzvrătire de către serascherul din Silistra, turcii l-au scos din 
scaun şi au pus în locul lui pe 

62. Nicolae Mavrocordat, în acea vreme mare dragoman 
la curtea sultanului, urmaş în această dregătorie al vestitului 
său tată, Alexandru Mavrocordat. Dar când a izbucnit războiul 
între Rusia şi Poartă, cum el era socotit mai bun scriitor decât 
oştean, i s-a luat domnia şi i s-a dat ca urmaş pentru a doua 
oară 

Dimitrie Cantemir, care, pentru unele pricini folositoare, a 
lăsat toată cinstea şi viaţa înlesnită, trecând cu oastea sa de 
partea creştinătăţii. A avut urmaş pe înaintaşul său, anume pe 
Nicolae Mavrocordat, care era foarte iubit de turci pentru 
credinţa sa şi a tatălui său. Dupa aceea, când tot datorită aces- 
tei credinţe a dobândit domnia în Valahia, domn în Moldova a 
fost făcut pentru a doua oară 

Mihail al II-lea Racoviţă, care şi astăzi (adică în anul 1713) 
încearcă să ţină cât de cât în ascultare Moldova, zdruncinată 
şi lovită din toate părţile. 

Ne-am văzut siliţi să scriem cam pe larg despre aceste lu- 
cruri, fiindcă ni s-a părut că nu s-ar putea pune lesne în faţa 
ochilor bunului cititor, mai pe scurt, feluritele şi numeroasele 
schimbări ale stării moldovenilor. Dacă acesta va voi să-şi 
arunce ochii peste istorisirea făcută de noi despre domnii ţării 
noastre, va băga de seamă, fără osteneală: 

1. că de la Dragoș, descălecătorul Moldovei, pâna la Ștefan 
cel Mare, atâta vreme cât Moldova a fost slobodă, domnia s-a 
dat pe temeiul dreptului de moştenire ; 

2. că această datină a fost păstrată de asemeni şi sub turci, 
cu sfinţenie şi nestrămutat, atâta vreme cât a dăinuit neamul 
Drăgoşeştilor; 

3. că după stingerea neamului Drăgoșeştilor şi până în vre- 
mea Movileștilor turcii au lăsat boierilor slobodă alegerea dom- 
nilor; 

4. că moldovenii au ales întotdeauna domn pe unul din 
copiii sau rubedeniile domnului răposat; 

5. că după căderea lui loan Armeanul şi după trădarea lui 
Aron, turcii au luat asupra lor mai întâi întărirea, iar pe urmă şi 

alegerea domnului, totuşi în aşa chip, încât calea la scaunul 
Moldovei nu era deschisă lesne decât celor din os domnesc; 

6. că după răzvrătirea lui Miron Barnovschi legea aceasta 
nu numai că n-a mai rămas un obicei, dar şi domnia a fost pusă 
la mezat de turci pentru tot felul de străini. 

Dar despre toate acestea vom vorbi mai pe larg când vom 
avea prilej să descriem istoriceşte soarta ţării noastre de la 
început şi până în vremile de astăzi. 

CAPITOLUL AL III-LEA 


DESPRE OBICEIURILE VECHI 
ŞI NOI LA INSCAUNAREA UNUI DOMN 
AL MOLDOVEI 


CUPRINS 


După ce am arătat cine s-a învrednicit să domnească în 
Moldova în vechime şi în zilele noastre, socotim că merită 
osteneală să spunem câte ceva despre obiceiurile şi ceremoni- 
ile cu care se făcea înscăunarea domnilor odinioară. 

În vremea celor dintâi şase voievozi, până la alegerea lui 
Ștefan 1, care a rupt firul ereditar al stăpânitorilor Moldovei, 
obişnuit pînă atunci, datinile ţării se împlineau puţin sau de- 
loc. Cel care moştenea domnia se ştia încă de pe când trăia 
tatăl sau fratele său şi, ca să se urce în scaun, nu era nevoie de 
altceva decât să-l vrea norodul. 

Numai în vremile următoare, când pentru dobândirea 
dreaptă a domniei boierii aveau cuvânt, a fost nevoie de mai 
multe solemnităţi la numirea şi ungerea ca domn. 

Îndată după moartea lui Roman |, al şaselea voievod so- 
cotit de la descălecare, când vârsta necoaptă a fiului său Ale- 
xandru cel Bun îl făcea să pară prea slab ca să-i poată izgoni 
pe duşmanii care loviseră Moldova din toate părţile, boierii au 
chibzuit că e mai bine să se aleagă un domn destoinic şi un 
oştean priceput, decât să aducă la cârma ţării un copil şi să se 
arunce în cele mai mari primejdii din pricina nepriceperii lui. 

Acest drept, pe care-l aveau pe atunci toţi boierii, mai apoi 
din pricina tulburărilor istorice iscate adesea de mulţimea ce- 
lor care alegeau, a fost lăsat numai în seama celor șapte boieri 
mari, şi anume a marelui logofăt, celor doi vornici, căpeteniei 
oştilor sau hatmanului, postelnicului, marelui spătar şi marelui 
paharnic, despre ale căror dregătorii vom vorbi mai jos, în capi- 
tolul al VI-lea. 

Aceştia, îndată după moartea domnului lor, aveau obiceiul 
să se adune în divan, să deschidă diata domnului răposat şi 
dacă în aceasta nu era numit vreun urmaş, să aleagă un alt 
domn prin glasul celor mai mulţi dintre ei, dar fără să-l arate 
norodului. 

Când însă unul dintre feciorii domnului era numit domn 
prin diata părintelui său, atunci când cei ce făceau alegerea 
trebuiau să i se supună ca unei legi şi nu mai aveau slobozenie 
să aleagă altul. 

După aceasta se îngrijeau de îngropăciunea răposatului şi 
rămăşiţele lui, dacă în viaţă ctitorise vreo biserică, erau aşezate 
în aceasta, iar dacă nu, într-o biserică din cele mari. 

După slujba de îngropăciune, toată boierimea şi curtenii, 
împreună cu toate căpeteniile de oaste, se întorceau de la bise- 
rică la curte, într-o adâncă tăcere, în haine cernite şi cu obra- 
zele întristate. Boierii se adunau îndată în Divanul cel mare, 
luându-şi locurile şi scaunele pe care le avuseseră în timpul 
vieţii domnului răposat. Cetele de oşteni, cu steagurile şi armele 
întoarse în jos, aşteptau — răspândite în curtea domnească — 
înscăunarea noului domn. 

În vremea aceasta, după amiază, domnul cel nou stătea în 
picioare lângă tronul părintesc, în haine cernite dacă era unul 
din feciorii răposatului; dacă însă era ales dintre boieri, stătea 
neclintit la locul său cel dinainte. 

După ce se rânduiau toate în felul acesta, mitropolitul ru- 
pea cel dintâi tăcerea, ţinea o cuvântare de laudă despre dom- 
nul răposat şi-i plângea moartea în numele ţării întregi. 

După ce sfârşea mitropolitul, marele logofăt citea cu glas 
tare în adunare diata domnului, pentru ca, atunci când era 
numit ca urmaş fratele mai mic, cel mai mare fiind lăsat la o 
parte, lucru care se petrecea adesea, tot omul să ştie că aces- 
ta se facea după voia răposatului, iar nu după bunul plac al 
boierilor. 

Marele logofăt era cel dintâi care, după citire, se apropia 
de noul domn şi, dacă acesta se trăgea din neamul răposatului, 

îi arăta mai întâi mâhnirea pricinuită de moartea tatălui sau 
fratelui său, după care îi spunea că a fost hotărât domn prin 
diată şi îl ruga în numele tuturor boierilor Moldovei să purceadă 
de îndată la domnie şi să-i ocârmuiască pe toţi ca pe nişte 
supuşi şi robi credincioşi, cu dreptate şi după lege. 

După datină, stând în picioare şi cu capul gol, noul domn 
răspundea în puţine vorbe, plângând soarta ţării care a pierdut 
un domn atât de bun şi arătând că, deşi nu se socoate destul de 
vrednic să poarte povara ţării, se supune poruncii tatălui sau 
fratelui său şi vrerii întregii ţări şi din această pricină primeşte 
domnia şi-şi va cârmui supuşii cu toată dreptatea, dragostea şi 
îndurarea. 

După aceasta toţi cei de faţă se ridicau în picioare şi-l pe- 
treceau pe domn pînă la mitropolie cu mare alai, având în 
frunte pe mitropolitul şi slujitorii bisericii. 

La uşa bisericii mitropolitul îl întâmpina cu două lumânări 
mari, îl tămâia cu o căţuie şi-i dădea să sărute sfânta cruce şi 
sfânta Evanghelie, faţă de care acesta îşi arăta evlavia, iar 
apoi era lăsat să intre înlăuntru. 

După aceea domnul păşea până la altar, în faţa uşilor nu- 
mite împărăteşti, cădea în genunchi şi-şi pleca fruntea pe mar- 
ginea sfântului altar, iar mitropolitul îi punea patrafirul pe cap 
şi citea cu glas tare rugăciunea cea de obşte la înscăunarea 
domnilor drept credincioşi, ungându-i fruntea cu sfântul mir. 

După această ceremonie premergătoare, domnul se ridica în 
picioare şi săruta cu evlavie sfânta masă din altar şi sfintele icoane. 

Când se trăgea îndărăt, mitropolitul, în mijlocul bisericii, îi 
punea pe cap o coroană de aur împodobită cu pietre scumpe 
şi, în timp ce psalţii cântau Gov efw! îl apuca de braţul drept, 
iar postelnicul de cel stâng şi-l urcau pe un tron cu trei trepte, 
aşezat în partea dreaptă a bisericii. 

În vremea aceasta se slobozeau tunurile ce se aflau împreju- 
rul cetăţii, iar muzicanţii începeau să cânte din instrumente. 


1 Axion — cântare bisericească de laudă. 

După sfârşirea slujbei bisericeşti, domnul era înveşmântat 
în tinda bisericii cu straie domneşti, iar boierii se îmbrăcau 
îndată cu veşminte strălucitoare şi mai vesele, lepădând pe 
cele cernite purtate până atunci. 

După ce se împlineau acestea, domnul încăleca din nou pe 
cal şi se întorcea la curte, însoţit de mitropolit şi de întregul 
sfat al ţării şi, intrând în sala cea mare, se urca pe tronul dom- 
nesc, la care solemnitate, după datină, hatmanul îi ţinea poala 
din dreapta a straiului domnesc, iar postelnicul cel mare poala 
din stânga. 

După domn veneau mitropolitul şi întregul sfat, care se 
aşezau pe scaunele lor după rânduială. După aceea mitropolitul 
păşea cel dintâi spre domn, care şedea pe tron, îi săruta mâna 
şi-i ura, în puţine vorbe, domnie norocită, îl încredința de spri- 
jinul său şi-i cerea ocrotire pentru dânsul şi pentru oamenii 
bisericii. După aceea se întorcea către norod, îl binecuvânta 
şi-l îndemna sa fie cu credinţă domnului. 

După mitropolit urmau episcopii şi celelalte feţe bisericeşti 
ale Moldovei. 

După ce aceştia îşi arătau supunerea faţă de noul stăpân, 
veneau să-i sărute mâna şi marele logofăt şi ceilalţi boieri. 

După ce se isprăvea aceasta, domnul se ridica de pe tronul 
său şi mulțumea tuturor, cu capul gol, pentru cugetul lor curat 
faţă de el, făgăduind ţării milă, dreptate şi apărare. 

După asemenea cuvinte marele spătar îi lua coroana din 
cap şi domnul se ducea în odaia lui de taină, după ce plecau 
cu toţii. 

Soaţei domnului, dacă o are, mărturiile de cinstire îi sunt 
arătate de jupânesele boierilor în odaia ei de primire, dar la 
încoronare, fiind un lucru sfânt, ea nu este părtaşă. 

În tinda bisericii avea însăşi ea o strană, mai scundă decât 
a soţului, iar în odaia ei de primire, în care erau hotărâte tutu- 
ror jupâneselor de boieri locuri după rangul bărbaţilor lor, purta 
o coroană la fel cu aceea a domnului, aşa cum se poate vedea 
din picturile vechi. 

Aşa se petreceau lucrurile odinioară la înscăunarea unui 
domn în Moldova. 

După ce au căzut toate în neorânduială prin cârmuirea 
silnică a turcilor şi li s-a luat boierilor dreptul de a-şi alege 
domnul, acuma domnul se alege în alt chip, cu totul altul. 

Pentru că, îndată ce marele vizir află că domnul din Mol- 
dova a murit sau când a hotărât să-l dea jos din scaun, fie că-l 
urăşte, fie că acesta s-a făcut vinovat de ceva, atunci el căută 
printre feciorii domnului sau printre boierii de la Țarigrad un 
nou domn, şi anume făgăduieşte domnia aceluia care îi dă 
mai mulţi bani — dacă vremurile sunt liniştite — dar dacă e 
primejdie de război, aceluia care e mai vestit pentru credinţa 
şi vitejia lui. 

După ce se învoieşte cu acesta în privinţa plocoanelor şi a 
celorlalte îndatoriri şi după ce dobândeşte de la dînsul o scri- 
soare despre plata banilor, îşi arată socotinţa sultanului printr-o 
scrisoare numita talhîş, cam cu vorbele acestea: 

„Domnul care cârmuieşte acuma în Moldova, cutare, apasă 
pe supuşii înălțimii tale, încât boierii ţării, ca să scape de 
tirania lui, sunt nevoiţi să fugă în ţările megieşe, iar unii au 
trebuit să vină chiar aici ca să cerșească împărăteasca ta 
îndurare împotriva unui domn atât de întricoşat”. Dacă dom- 
nul nu poate fi învinovăţit de ceva asemenea, atunci 
născoceşte, fie că este adevărat sau nu, că domnul se 
împotriveşte să plătească haraciul, ori că este lăsător în 
împlinirea poruncilor împărăteşti, ori vreo altă fărădelege 
pentru care acesta merită să fie dat jos din scaun. “De vreme 
ce aceste fapte sunt potrivnice înălţimii tale şi împărăției, 
socotesc că e trebuitor (dacă este pe placul înălțimii tale) să 
scoatem din scaun pe domnul pomenit şi să punem în locul 
lui pe cutare, pe care eu îl ştiu bărbat drept, cu credinţă, 
viteaz şi vrednic de milostenia aceasta.” 

Dacă sultanul se învoieşte şi dacă nu se împotrivesc urze- 
lilor vizirului nici câslar agasi! şi nici vreun alt dregător al 


1 Câslar agasi — sfetnic la curtea sultanului. 

curţii, atunci sultanul scrie cu mâna lui dedesubt: “Mugebinge 
amel aluna” adică “sa fie făcut întocmai”. După ce dobândeşte 
învoirea, vizirul, dacă vrea să facă lucrurile în taină şi dacă 
are a se teme că domnul care trebuie scos din scaun ar putea 
să fugă în ţările creştine, dacă află de nenorocirea care îl paşte, 
atunci îl cheamă pe pretendentul la domnie noaptea, iar dacă 
dimpotrivă nu are a se teme de nimic, îl cheamă ziua la curte, 
unde este întâmpinat cu toata cinstea de către chehaia-beg) al 
marelui vizir, care îl duce în odaia lui de taină, ce se află la 
curtea marelui vizir şi-i spune să stea jos. 

După temenelele dintr-o parte şi alta, chehaia îi arată pri- 
cina pentru care a poruncit să-l cheme şi care trebuie spusă din 
nou, după obiceiul curţii, cu toate că pretendentul o cunoaşte 
prea bine şi anume îi spune că stapânul lui, marele vizir, a 
istorisit sultanului despre slujba credincioasă şi despre meritele 
părintelui său, ori ale lui însuşi faţă de Poartă şi prin aceasta 
l-a înduplecat să poruncească să fie ales domn în Moldova. Îl 
îndeamnă să se poarte cu vrednicie în această slujbă şi slujind 
cu credinţă să-şi arate bărbăţia şi să se păzească să nu-l dea de 
ruşine pe marele vizir în faţa sultanului fie prin nepăsarea, fie 
prin necredinţa lui. 

După asemenea vorbe, chehaia trece din odaia lui în aceea 
a marelui vizir şi îl vesteşte că pretendentul la domnia Mol- 
dovei, pe care l-a chemat, s-a înfăţişat şi aşteaptă poruncile 
luminăţiei sale. Marele vizir, îndată ce nu mai are alte treburi, 
porunceşte lui capugilar? chehaia agasi, sau uşierul cel mare, 
să-l aducă înlăuntru pe domnul cel nou. Acesta aşteaptă olea- 
că în tindă până să intre în arzogazi sau odaia de primire, până 
când slujitorii marelui vizir şi cămăraşii săi se rânduiesc după 
rang pe amândouă părţile odăii. După aceea i se dă drumul 
înlăuntru şi după ce sărută mâna marelui vizir, care e aşezat 
turceşte între perini şi are de-a dreapta sa, în picioare, pe che- 
haia, se dă oleacă înapoi şi rămâne în picioare. După aceea 


' Chehaia-beg — locţiitor al marelui vizir. 
> Capugiu — dregător care transmitea şi aplica poruncile sultanului. 

vizirul îşi ridică obrazul şi, grav, îl salută ceremonios zicând: 
“Hosi gheldin beg”, adică: “Bun venit, doamne!” 

“Preaînălţatul, preadreptul şi preamilostivul nostru sultan, 
aflând că domnul ce a cârmuit până acum Moldova s-a arătat 
lăsător în împlinirea poruncilor sale şi a asuprit pe supuşii săi, 
a poruncit să i se ia domnia. L-am rugat să te pună în locul 
aceluia pe tine, pe care te ştiu bărbat drept, cinstit şi cu cre- 
dinţă împărăției otomăniceşti. 

Preamilostivul sultan a dat ascultare rugăminţii mele, s-a 
milostivit de tine şi ţi-a dat domnia Moldovei. Datoria ta va fi 
deci cu credinţă, ca să te arăţi recunoscător faţă de asemenea 
mare milostenie împărătească; prietenii şi duşmanii noştri să 
fie şi ai tăi, să-ţi cârmuieşti supușii cu îndurare, să aperi pe cei 
drepţi, pe cei ticăloşi să nu-i ierţi; să te mulțumeşti cu veni- 
turile pe care legea şi obiceiurile ţării le recunosc domnului, 
să nu storci nimic cu sila de la supuşii tăi, sultanului însă să-i 
trimiţi la curte haraciul ce se cuvine şi peşcheşurile la vremea 
hotărâtă. Dacă vei face astfel, te vei bucura în veci de mila 
împărătească. Dacă vei face altminteri, trebuie să ştii că sfârşitul 
tău nu va putea fi într-altfel decât nenorocit”. 

La vorbele vizirului domnul răspunde el însuşi, dacă ştie 
turceşte, iar dacă nu ştie limba aceasta, răspunde prin drago- 
manul cel mare al curţii; el mulţumeşte pentru milosârdia sulta- 
nului, care i s-a arătat fără să fie vrednic de ea şi făgăduieşte 
să împlinească poruncile ce i se dau; să-şi jertfească de bună- 
voie toate puterile, ba chiar şi viaţa în slujba înălţimii sale şi 
se roagă numai ca sultanul să nu-şi întoarcă mila de la el. 

După aceea, la porunca vizirului, capugilar chehaiasi aduce 
un veşmânt de îmbrăcat pe deasupra, hileat, numit îndeobşte 
caftan, pe care îl dă mai întâi domnului ca să-l sărute şi apoi îl 
îmbracă cu el peste celelalte straie. Astfel înveşmântat, se 
îndreaptă iarăşi spre vizir, îi sărută mâna şi poala hainei, îi 
înfăţişează pe capuchehaiasi sau solul său la Poartă, care-l 
însoţeşte, şi se roagă de vizir să se milostivească să-l ia şi pe 
acesta sub oblăduirea lui. 

Dacă marele vizir se învoieşte, atunci răspunde: “Ne hoș !” 
adică “Prea bine”, iar după aceea şi capuchehaiasi este 
înveşmântat cu un caftan, dar de al doilea rang. 

După ce se împlinesc aceste ceremonii, domnul sărută a 
treia oară mâna vizirului, iese din sală, fără să mai scoată 
vreo vorbă, şi se duce în cămara chehaiei. Îl urmează de 
îndată chehaia, îl firitiseşte pentru domnia cea nouă şi-i dă 
cafea şi şerbet (care este făcut din zahăr şi apă) şi stă de 
vorbă cu el despre treburile domniei sau despre alte lucruri. 
În vremea aceasta imbrohorul, adică mai marele grajdurilor 
vizirului, găteşte un cal frumos împodobit, iar căpetenia 
ceauşilor, cu 24 de ceauşi, patru ceatâri ai vizirului, încă 
vreo cîţiva agalari (slujitori de rang mai înalt de la curtea 
vizirului) şi ici-agalari, adică slujitori de casă, îl aşteaptă pe 
domn sa iasă afară. 

De îndată ce chehaia e vestit că toate sunt rânduite după 
obicei, porunceşte să se aducă mirodenii ca să-l afume pe 
domn, ceea ce la turci este semn că trebuie să-ţi iei rămas 
bun. Domnul sărută mâna chehaiei şi, încălecând pe cal, iese 
din curtea marelui vizir, cu patru ceauşi de alai înainte, cu 
rânduiala ce urmează: în frunte paşesc atâţia ceauşi câţi 
pofteşte domnul, cu ceauşlaremini sau căpetenia lor; după 
aceea urmează agalarii vizirului şi ici-agalari; după ei vine 
domnul înconjurat de patru ceatâri, dintre care doi merg 
înaintea calului şi doi pe de laturi, ca să-i sprijine picioarele. 
Îndată după domn vine capuchehaia, adică solul său; alaiul 
îl încheie boierii Moldovei, dacă se întâmplă să fie de faţă, 
sau câţiva boieri greci din Țarigrad, rude sau prieteni ai dom- 
nului. Cu asemenea alai porneşte călare de la curtea viziru- 
lui, trece pe sub poarta Bahce-Capu, numită mai înainte 
Hrysopyle, iese din cetate şi se îndreaptă spre biserica cea 
mare a patriarhiei din Țarigrad. 

Oricine îl vede pe domn călare, fie turc, fie dreptcredincios, 
chiar dacă şade jos în dugheana lui, trebuie să se scoale în 
picioare, să-şi pună mâinile cruce pe piept şi să-şi plece capul; 

ba mai mult, după ce a trecut de poartă, toate străjile ienice- 
rilor sunt aşezate în rânduială de căpeteniile lor şi se închină 
domnului care trece, ca şi marelui vizir, plecându-şi capul, 
punându-şi mâna dreaptă pe piept şi lăsându-şi jos poala di- 
nainte a hainei, care lucru este la ei semn de cea mai mare 
cinstire şi prin care se înţelege că îl cinstesc într-atâta pe domn, 
încât stau cu picioarele acoperite în faţa lui şi nu s-ar clinti din 
loc decât la porunca sa. 

Când domnul ajunge cu alaiul la biserica cea mare a patri- 
arhiei, turcii au poruncă să rămână în drum, iar el însuşi intră 
călare în curtea bisericii, descalecă la scară cum este hotarât 
pentru această ceremonie, în vreme ce ceauşii rostesc urarea 
obişnuită: 

— “Hac teala Padişahumute Febeg effendimuze cioc ilar 
umurler virsun devlet ile cioc iaşa”, adică “Dumnezeu cel mare 
şi drept să dea sultanului nostru şi domnului, stăpânul nostru, 
viaţă lungă şi să trăiască mulţi ani norociţi”. 

La poarta dinspre drum domnului îi ies înainte preoţii cei 
de mir ai patriarhiei; la scara pomenită mai sus îl întâmpină 
mitropoliţii, episcopii şi alte feţe bisericeşti care sunt de faţă; 
la urmă, în uşa bisericii, îi iese înainte patriarhul şi-l binecu- 
vântează cu semnul crucii. 

Apoi cu psalţii patriarhului înainte, în timp ce se cântă 76 
a&tov EGw voievodul paşeşte în casa Domnului şi, în mijlocul ei, 
îşi face semnul crucii către altar, iar după ce sărută icoanele sfinţilor, 
se îndreaptă spre strana hotărâtă pentru domnii Moldovei. 

În vreme ce urcă cea dintâi treaptă a acesteia, protodia- 
conul rosteşte exrvaţ,! în care îl pomeneşte şi pe noul domn în 
chipul acesta “Încă ne rugăm pentru bine-credinciosul, prealu- 
minatul şi preaînălţatul nostru domn cutare, să-i dea lui biru- 
inţă, tărie, sănătate şi noroc, şi Domnul Dumnezeul nostru să-l 
ajute şi să-l călăuzească şi să-i pună la picioare pe toţi vrăjmaşii 
săi”. 


' Ectenie — rugăciune la ortodocşi. 

Dupa exrvaţ, patriarhul, în odăjdii, înconjurat de patru sau 
de mai mulţi mitropoliți, intră în altar; domnul îl urmează şi 
îngenunchind îşi reazemă fruntea de pristol. Patriarhul îi pune 
patrafirul pe cap şi, după ce îi citeşte rugăciunea orânduită 
odinioară la încoronarea împăraţilor, îl unge cu sfântul mir. 

După aceea domnul se scoală în picioare şi se întoarce la 
strana sa, în vreme ce psalţii cântă polihronul: 

“Doamne, Dumnezeul nostru, dă-i viaţă lungă bine-cre- 
dinciosului, preaînălţatului şi prealuminatului voievod şi domn 
al întregii Moldove, domnul nostru cutare. Dă-i Doamne, ani 
mulţi!” 

După aceasta patriarhul se aşează şi el în strana lui, po- 
runceşte să se facă tăcere, rosteşte câteva vorbe de laudă pen- 
tru domn şi-l îndeamnă să fie cu frica lui Dumnezeu şi să apere 
biserica. După aceea urmează polihronul pentru patriarh, care 
e alcătuit aproape din aceleaşi vorbe ca şi cel pentru domn. 

La urmă domnul şi patriarhul vin împreună în mijlocul bise- 
ricii, unde patriarhul îl întăreşte pe domn blagoslovindu-l, iar 
domnul îi sărută patriarhului mâna dreaptă. 

La ieşirea din biserică, patriarhul îl petrece până la scara 
pomenită mai sus, unde îşi dau unul altuia sărutare, apoi dom- 
nul încalecă pe cal; în faţa curţii patriarhiei îl primesc însoțitorii 
săi, turcii şi, cu aceeaşi rânduială cu care a venit, se întoarce, 
în strigările ceauşilor, la palatul său. 

Când ajunge acolo, pofteşte înlăuntru numai pe căpeteniile 
însoţitorilor săi, porunceşte să le pună dinainte cafea ori 
dulceţuri, şi le împarte bacşişuri, după cum e obiceiul, iar ei, 
împreună cu oamenii lor, îl firitisesc şi se întorc îndărăt la curtea 
vizirului. 

A doua zi patriarhul şi mitropoliţii vin la noul domn şi după 
ei vin toţi boierii greci din Țarigrad să-l firitisească. 

După cum e obiceiul, mai vin să-l firitisească şi solii crailor 
sau ai ţărilor creştine, mai cu seamă dacă au avut mai dinainte 
legături cu domnul, fie ei înşişi, fie prin dragomanii lor. 

În zilele ce urmează domnul se îndeletniceşte cu plata 
banilor ce datorează pentru dobândirea domniei şi cu plo- 
coanele pe care osmanlâii le şi numesc peşcheşuri, adică daruri 
de bunăvoie, dar care, în faptă, sunt stoarse domnului cu sila 
de lăcomia lor fără saţ. 

Cum a dat jumătate din acestea, i se trimit semnele dom- 
niei, adică două cozi de cal, cărora ei le zic tuiuri, şi un steag, 
care în limba lor se cheama sangeac, şi anume cu o pompă 
mai mare decât la aşezarea unui vizir de cei cinstiţi cu trei 
tuiuri. 

Căci aceştia îşi capătă semnele puterii lor fără nici o pompă; 
le sunt trimise de către miralemaga, care este păstrătorul lor. 

Dimpotrivă, când acestea sunt trimise unui domn moldovean 
sau valah, ele sunt purtate cu mare alai prin toată cetatea până 
la casa domnului. 

Dis-de-dimineaţă, în ziua hotărâtă, ceauşii şi slujitorii vizi- 
rului, care l-au petrecut pe domn la biserica patriarhiei, se strâng 
la miralem-aga, adică păstrătorul steagurilor împărăteşti, care 
este o dregătorie însemnată la curte. 

Când domnul e vestit că s-au adunat cu toţii, trimite pe 
capuchehaie şi pe boierii moldoveni ce se află acolo, înveş- 
mântaţi în haine scumpe şi, mai cu seamă, cu caii împodobiţi 
foarte frumos, la Babihumaiun, adică la poarta cea mare (aşa 
se numeşte poarta dinafară a palatului sultanilor). 

Ajungând acolo, aceştia sunt primiţi cu mare cinste de 
miralem-aga, care cheamă îndată tubulhanaua, adică muzica 
împărătească orânduită pentru domn. În vremea aceasta, după 
ce tubulhanaua începe să bată tobele şi să cânte din fluiere şi 
din alte instrumente obişnuite la turci, tot alaiul iese în rânduială 
din curtea sultanului. În frunte sunt ceauşii, doi câte doi; le 
urmează agalarii vizirului îmbrăcaţi în aceleaşi straie cu care 
se înfăţişează în divanul sultanului; după ei păşesc capuche- 
haia domnului şi boierii moldoveni; iar la urmă miralem-aga, 
care poartă un steag desfăşurat şi cele doua tuiuri, tubulha- 
naua îl împresoară dindărăt. 

Când trec în chipul acesta prin cetate, toate străjile, ori- 
unde s-ar afla, chiar acelea de la curtea vizirului, trebuie să se 
rânduiască în drum, să-şi coboare poala hainei, să-şi pună 
mâinile cruciş pe piept şi să cinstească în acest chip semnele 
împărăteşti. Ajunşi în cele din urmă, la casa domnului, acesta, 
împreună cu curtenii săi, întîmpină la intrarea în palat pe purtă- 
torul steagului, iar miralemaga, cu capul plecat, îi dă sangeacul 
şi tuiurile, adăugând firitisirea: “Alah teala mubares eileie”, 
adică “Dumnezeu preaînaltul să vă binecuvânteze”. 

Domnul ia sangeacul în mână, îl sărută cu smerenie şi-l dă 
în seama sangeacdarului său, adică stegarului. 

După aceea pofteşte pe miralem-aga în cămara sa de sfat 
şi, după ce porunceşte să-i pună dinainte cafea şi dulceţuri, 
după obiceiul turcesc, pune să-l îmbrace cu un caftan îmblănit 
cu samur şi-l lasă să plece, după ce i-a dat peşcheşul după 
obicei. 

Miralem-aga se întoarce cu slujitorii curţii la palatul 
împărătesc, dar tubulhanaua rămâne la domn cântând în fiecare 
zi câte trei ceasuri înainte de asfinţitul soarelui (care vreme se 
cheamă în turceşte ikindi) neubet sau semn de strajă. Cinstea 
aceasta nu o au decât domnii din Moldova sau Valahia, fi- 
indcă nici un paşă nu poate să se slujească de muzica ostăşească 
atâta vreme cât se află în Țarigrad. 

După ce isprăveste aşa toate trebile pe care le are la curte 
şi după ce plăteşte toţi banii ce este dator, dă de ştire vizirului, 
prin chehaie, că nimic nu-l mai împiedică să purceadă la dom- 
nie şi se roagă să-l ajute să se înfăţişeze înaintea sultanului şi 
să-i îngăduie să plece. 

Odată hotărâtă ziua aceasta, care nu poate fi alta, după 
obicei, decât duminica sau marţia — acestea fiind zilele sta- 
tornicite de Suleiman pentru divanul sultanului — se adună, 
încă înainte de răsăritul soarelui, marele vizir, muftiul! şi cadi- 


' Muftiu — interpretul suveran al legii, reprezentantul religios al profe- 
tului. 

leşirii, ceilalţi viziri, agalele ienicerilor, silahdar-agasi! şi alţii 
care, datorită slujbei lor, au intrarea slobodă la palat şi judecă 
pricinile, pe care sultanul le ascultă stând îndărătul unor zăbrele 
aurite. Câteodată judecata ţine patru ceasuri, pâna când se 
isprăvesc plângerile. 

După ce se sfârşeşte divanul, se porunceşte domnului să 
stea drept, în rând cu boierii săi, de la uşa bolţii dinafară a sălii 
divanului şi până la uşa cu care se închide bolta dinlăuntru, 
numită cube. 

Vizirul cel mare se ridică de la locul său şi se duce la sultan 
împreună cu ceilalţi viziri şi cadileşiri, în vreme ce domnul îşi 
pleacă adânc capul în faţa vizirului cel mare şi a celorlalţi viziri. 

Când ajunge în faţa sultanului, vizirul cel mare îl vesteşte 
mai întâi despre pricinile ce s-au judecat în divan sau despre 
alte treburi ale împărăției, apoi îl mai vesteşte că robul său, 
domnul Moldovei, se roagă să-i fie îngăduit să se ducă la dom- 
nia lui. Dacă sultanul îi îngăduie, vrerea sa i-o spune domnului 
capugilar chehaiasi, adică portarul cel mare, iar muhur-agasi” 
porunceşte să i se pună în cap domnului o cucă frumos lucrată 
din pene de struţ. 

Această cucă este o podoabă a ienicerilor şi li se pune în cap 
domnilor, fiindcă şi ei slujesc în rândul ienicerilor. De aceea 
nimeni altul nu poate să pună această podoabă pe capul dom- 
nilor decât muhuraga, căpetenia străjilor la curtea palatului vizi- 
rului şi care se socoteşte mai marele tuturor ienicerilor de la 
vizir. 

După ce domnul a fost împodobit în acest chip, tefterdarul 
cel mare îl îmbracă cu un caftan şi mai împarte alte 27 de 
caftane mai sărace boierilor săi care se află de faţă. 

După aceasta pe domn îl duc înlăuntru, ţinându-l de subsu- 
ori, doi capugibaşi, asemenea şi pe alţi patru boieri de frunte ai 


1 Silahdar-agasi — comandantul trupei de călăreţi. 
' Muhur-agasi — mai-marele uşierilor. Avea îndatoriri judecătoreşti la 
Inalta Poartă. 

săi ce se află acolo. Când ajung în pragul divanului, aceştia îl 
silesc să-şi plece capul până la pământ, lucru pe care îl face şi 
la pasul al treilea şi la al şaselea. În cele din urmă rămâne stând 
în picioare în mijlocul divanului, care nici nu este prea mare. 

Sultanul, şezând pe tron, face semn vizirului, care stă la 
dreapta sa cu mâinile puse cruce una peste alta, să spuie dom- 
nului ce are de spus. Vizirul, închinându-se în faţa sultanului, 
aproape până la pământ, spune domnului aceste cuvinte: 

“Sultanul, stăpânul nostru, care este mântuirea lumii întregi, 
cunoscându-ţi credinţa şi cinstea, s-a milostivit asupra ta şi ţi- 
a dat domnia Moldovei. Deci şi de acum încolo să fii cre- 
dincios şi să slujeşti cu dreptate, să dai ascultare poruncilor 
sale sfinte, cărora toată lumea trebuie să se supună, şi să-i fii 
plecat pururea. Pe supuşii împăratului, care să fie sănătoşi şi 
fericiţi, să-i aperi şi să-i cârmuieşti cu blândeţe. Să fii sârguincios 
şi să bagi de seamă la tot ce fac duşmanii, să trimiţi veşti 
sigure despre ei în orice ceas, având grijă de aceasta din răs- 
puteri. Altminterea ştii ce te aşteaptă. lar dacă vei fi lăsător, 
nici o dezvinovăţire deşartă nu-ţi va folosi!” 

Dacă domnul ştie turceşte, răspunde cam aşa: “Făgăduiesc 
cu capul meu că-mi voi jertfi toată puterea slujind preaslăvitului 
şi preamilostivului sultan, numai să nu-şi întoarcă luminata lui 
faţă de la mine, nevrednicul său rob”. 

După ce rosteşte vorbele acestea, capugibaşii îl scot afară 
din divan, cu aceeaşi ceremonie ca la intrare, mergând de- 
a-ndăratelea (fiindcă nu e îngăduit să arate sultanului 
spatele). 

În vremea aceasta buiuc-imbrohorul sau comisul cel mare 
al sultanului găteşte la poarta palatului un cal arăbesc cu frâu 
de aur bătut cu pietre scumpe şi acoperit cu o harşa cusută cu 
aur şi arginti. 

De partea stângă a şelei atîrnă o spadă, iar la dreapta un 
buzdugan. 


' Achiulahli — soldaţi care însoțesc pe domn în timpul călătoriei. 

Doi iediclii sau slugi de la grajdul împărătesc ţin calul; 
alăturea se află doi achiulahli' sau trabanţi cu fesuri albe în 
cap şi tot atîţia paici îmbrăcaţi în straie cusute cu fir de aur şi 
cu chivăre de argint poleite cu aur, care seamănă cu nişte 
pocale. 

Domnul încalecă pe cal şi, aşteptând sosirea vizirulul cel 
mare, porunceşte boierilor săi să se rânduiască la stânga sa. Pe 
urmă se închină cu capul plecat şi cu mâinile pe piept către 
vizirul cel mare şi ceilalţi viziri, care, de obicei, îi răspund în 
acelaşi chip. Când aceştia pleacă spre palatele lor, domnul, 
călare, cu acelaşi alai cu care a venit, cu tubulhanaua, însoţit 
de paicii şi achiulahlii sultanului, iese din curtea palatului şi 
merge drept spre biserica cea mare, unde este întâmpinat de 
către patriarh şi alte feţe bisericeşti, cu aceleaşi ceremonii şi 
cu aceeaşi pompă pe care le-am descris mai sus. 

Când intră în biserică, îşi scoate cuca din cap şi n-o mai 
pune până când iese. Atunci încalecă şi pleacă spre palatul 
său, unde îl duc în divan tot agalarii care l-au însoţit pe drum. 
După ce agalarii îşi iau bacşişurile obişnuite, se întorc îndărăt 
la curte. lar paicii şi achiulahlii rămân cu el şi-l petrec până la 
laşi, cetatea cea mai de frunte a ţării şi scaunul domnesc. 

A doua zi, rais-effendi sau logofătul cel mare al sultanu- 
lui îi trimite firmanul de domnie scris meşteşugit cu litere 
de aur şi-l vesteşte că trebuie să plece cât mai degrabă la 
domnie. Pentru că nici un domn nu poate să rămână în Ţari- 
grad mai mult de o săptămână, dupa ce s-a înfăţişat înaintea 
sultanului. 

Pe drum, sultanul îi dă ca însoțitor un iskimne-agasi, care, 
aşa cum spune cuvântul, însemnează acela care trebuie să-l 
aşeze pe domn în scaun. 

Această dregătorie se dă numai slujitorilor de credinţă ai 
curţii, lui capugilar chehaiagasi, adică portarul cel mare al 
curţii, imbrohorului cel mare sau celui de-al doilea, adică 
comisul cel mare împărătesc, adesea şi silahdarului şi ciohodaru- 
lui, care sunt cei mai mari dintre slujitorii de credinţă ai curţii. 

Aceştia doi din urmă însă, din pricina multor treburi însemnate 
ce au de îndeplinit, niciodată nu-l însoțesc ei înşişi pe domn, 
ci trimit pe alţii în locul lor. 

Pe domn îl mai însoțesc un capugibaşa cu patru capugii de 
rând şi tot atâţia ceauşi, doi achiulahli, doi ceatâri şi doi paici 
împărăteşti precum şi o ceată de muzicanți, de care se slujeşte 
de obicei şi vizirul. 

După ce se împlinesc toate acestea, în ajunul plecării din 
Țarigrad domnul cere îngăduinţa să-şi ia rămas bun de la vizir 
şi, când o dobîndeşte, se duce la curtea lui întovărăşit de capu- 
chehaie şi de boierii săi. 

Sosind acolo chehaia îl duce la vizir, care îl îndeamnă iarăşi 
să fie cu credinţă, îi aduce iar aminte de sfaturile ce i-a dat 
mai înainte şi-i mai arată şi altele de care e trebuinţă. 

Domnul îi dă răspuns după cum e nevoie, se roagă să aibă 
grijă de capuchehaiele sale şi de el însuşi şi, isprăvind vorba, 
îi sărută mâna. 

La urmă vizirul îl lasă slobod şi-l firitiseşte cu aceste cuvinte: 

“Te-oi vedea! Poartă-te cu bărbăţie şi vrednicie. Să fii şi de 
aci înainte cu noroc şi sănătos. Domnul să te aibă mereu în 
sfânta lui pază“. 

Apoi porunceşte să-l îmbrace cu un caftan, numit iciuncaf- 
tan sau caftanul de bun rămas. 

Sfârşindu-se şi acestea, domnul se duce la chehaie şi-şi ia 
rămas bun de la el. 

La urmă încalecă pe cal şi se duce ori la palatul lui, ori pe 
la ceilalţi viziri, ca să se roage şi de aceştia să aiba grijă de 
dânsul; îndeobşte acestea se petrec mai cu seamă noaptea, ca 
nu cumva domnul să trezească bănuiala vizirului că ar căuta 
sau ar vrea alţi sprijinitori. 

A doua zi pleacă fără grabă din cetate, cu mare pompă şi 
alai, în strigătele ceauşilor ori de câte ori încalecă sau desca- 
lecă, după cum am arătat mai sus. 

În fruntea alaiului merg călăreţii moldoveni, dacă domnul 
îi are cu dânsul, iar înainte duc steagul. 

După călăreţi urmează o muzică creştinească cu pauce şi 
trâmbiţe; deasupra ei flutură un steag alb (semn de pace şi 
supunere), între două tuiuri sau cozi de cal, date domnului de 
către Poartă. Urmează capuchehaia domnului şi boierii aflaţi 
la Țarigrad, împresuraţi de amândouă părţile de câte un rând 
de ceauşi. După aceştia vin cei şapte armăsari domneşti pe 
care domnul, ca şi vizirii, poate să-i ia cu dânsul. Armăsarii 
sunt împodobiţi cu harşale de mare preţ. De amândouă părţile 
sunt împresuraţi de şase ceatâri domneşti, după care urmează 
doi ceatâri împărăteşti. 

După aceştia călăreşte domnul însuşi, înveşmântat în caf- 
tan domnesc şi având în cap o cealma. Capul calului său 
este acoperit de către doi paici împărăteşti, iar scările sunt 
ţinute de doi iedeclii sau grăjdari. Puțin mai înapoia domnu- 
lui, de-a stânga (care se socoteşte partea cea mai de cinste la 
turci) călăreşte ischimne-agasi, iar de-a dreapta, sangeac- 
agasi, adică cel ce poartă grija steagului. După domn vin 
slujitorii săi de casă. După aceştia, fluturând în vânt, vin trei 
steaguri roşii, pe care le poarta cei ce ţin locul lui sangeac- 
agasi; steagul din mijloc are sus, în vârf, jumătate de lună, ce 
i se zice alem, iar celelalte numai nişte bumbi, poleiţi cu 
aur. Urmează o ceată de muzicanți turci, care fac o larmă 
asurzitoare cu pauce mari şi cu trîimbiţe. 

În coada alaiului vin slujitorii lui ischimne-agasi şi ai lui 
sangeac-agasi şi alţi oameni de rând care trebuie să-l însoţească 
pe drum. 

Cu această rânduială alaiul merge încet până la cea dintâi 
oprire, care nu este departe de zidurile cetăţii celei mari. 

De aci înainte, pe drum, nu se mai ţine atât seama de toate 
acestea; dar ori de câte ori domnul intră într-o cetate sau într-un 
târg, muzica şi strigările ceauşilor, ca şi celelalte ceremonii, 
trebuie sa se facă din nou. 

Toata vremea cât sunt pe drum, doi ceauşi şi un slujitor al 
domnului pornesc înainte până la cealaltă oprire, care se nu- 

meşte conac, şi se îngrijesc de sălaş şi de bucate, după vrerea 
şi pofta domnului. 

Căci în toată vremea aceasta, după porunca împărătească, 
toţi trebuie să dea ascultare fără şovăire domnului, ca şi cum 
ar fi marele vizir însuşi; iar dacă unul din turci se arată fără 
cuviinţă sau nu vrea să dea ascultare poruncii domnului, aces- 
ta poate să dea poruncă lui beşli-agasi să-l pedepsească după 
cum i se cade. lar dacă vrea să fie mai blând cu el, îl dă pe 
seama mai marilor lui, ca să-l pedepsească. 

Ajungând domnul în acest chip la Galaţi, cel dintâi târg 
moldovenesc ce le iese în cale acelora ce vin de la Țarigrad, îl 
întâmpină aici toţi boierii din Ţara de Jos şi unii din Ţara de 
Sus, care se întâmplă să fie pe aproape. 

Însoţit de aceştia, se îndreaptă către laşi şi în vremea aceasta 
cercetează starea supuşilor săi, le ascultă jalbele şi le judecă 
pricinile. 

La o milă de laşi îl întâmpină caimacamii puşi de el prin 
scrisoare de la Țarigrad, împreună cu ceilalţi boieri, oşteni şi 
târgoveţi, pe care domnul călare pe cal, îi lasă să-i sărute mâna 
sau poala hainei. 

Apoi, cu aceeaşi pompă cu care a ieşit din Ţarigrad, intră 
în cetatea de scaun şi descalecă la biserica sfântului Nicolae. 
În curtea bisericii îl întâmpină cu multă cinste mitropolitul şi 
alte feţe bisericeşti, care îl duc în biserică, unde se împlinesc 
aceleaşi ceremonii cum am arătat mai înainte. 

După ce se sfârşeşte slujba, ieşind afară din biserică, îl 
întâmpină strigările şi muzica obişnuită a alaiului turcesc, care 
rămâne toată vremea aceasta în drum. Însoţit de turci, se 
îndreaptă spre curtea domnească. 

Îndată ce ajunge acolo, iskimne-agasi îl duce în divanul 
cel mare, unde rămâne în picioare lângă scaunul domnesc, 
care are trei trepte. 

După ce boierii se aşază la locurile lor, sunt lăsaţi să intre 
în divan şi căpitanii de oaste, ca şi neguţătorii cei mai bogaţi 
din laşi. 

Se porunceşte să fie tăcere, iar ischimne-agasi dă secre- 
tarului (care se numeşte divan-effendisi, este turc şi se află în 
slujba domnului cu bună leafă) să citească porunca împără- 
tească, numită hiucm-firman, adică porunca stăpânului. 

Acest firman este alcătuit din cuvintele acestea: “Aleși şi 
măriţi boieri, episcopi şi boieri, pedestrime şi călăreţi şi voi, 
toţi supuşii şi robii mei! Sfârşitul vieţii voastre fie fericit! Ajun- 
gând la voi atotputernica poruncă a înălțimii noastre, de care 
ascultă lumea toată, să ştiţi că în anul... luna... mila noastră 
cea fără de margini a luat în seamă credinţa şi slujba cinstită a 
acestui voievod prea ales şi de frunte, din neamul care crede 
în Isus Nazarineanul, şi l-a socotit vrednic de mila, îndurarea 
şi ajutorul nostru. De aceea ne-am îndurat a-l orândui domn în 
Moldova. Dar i-am arătat cu osebire să poarte grijă părintească 
de boierii de orice rang ar fi ei, de aceia care sunt puși peste 
ținuturi şi de toţi supuşii săi, să-i apere şi să le ia partea, aseme- 
nea să împlinească fără zăbavă poruncile noastre şi să ne 
slujească în toate chipurile cu credinţă şi cuget curat. Vouă 
iară vă poruncim să-i fiţi ascultători şi supuşi în toate, să împliniţi 
cu hărnicie şi de îndată tot ce vă cere la porunca noastră. Cine 
se va arăta îndărătnic şi fără cuviinţă şi se va împotrivi să dea 
ascultare poruncilor sale, oricare i-ar fi rangul, răutatea şi 
îndărătnicia aceluia slobod este s-o pedepsească cu spada sau 
să-i dea orice altă osândă îi va plăcea. 

Deci pe acesta pomenit aici să-l cunoaşteţi de stăpân şi 
domn al vostru, orânduit şi pus de noi în fruntea voastră, şi 
păziţi-vă să cugetaţi altminteri sau să lucraţi împotrivă şi să 
aveţi credinţă în prea sfânta noastră pecete (anume tura, adică 
semnul sultanului). Aceasta s-o ştiţi. 

Dat în Țarigrad, în anul... luna...” 

După ce îl citeşte divan-effendisi şi dragomanul îl tălmăceşte 
vorbă cu vorbă, toţi boierii răspund într-un singur glas: 

“Facă-se voia sultanului!” 

Atunci iskimne-agasi îl înveşmântează pe domn cu un caf- 
tan pe care îl aduce cu el şi-l ridică în scaun cu mâna dreaptă, 

iar în aceeaşi clipă sunt slobozite tunurile şi ceauşii fac strigările 
lor obişnuite. 

Întărit în scaunul său în acest chip, domnul porunceşte ca 
iskimne-agasi să fie îmbrăcat cu o blană de samur, iar divan- 
effendisi şi postelnicul cel mare cu caftane de rând. 

După ce se împlineşte această ceremonie, întâi mitropolitul îl 
firitiseşte pentru domnie în puţine vorbe şi îi sărută mâna, după ce 
îl blagosloveşte pe domn, şi acesta sărută mâna mitropolitului. 

După mitropolit vin să-i sărute mâna şi poala hainei epis- 
copii şi boierii cei mari al căror nume îl rosteşte postelnicul 
cel mare, adăugând vorbele: 

“Robul măriei-tale cutare sărută cinstita poală a hainei 
măriei-tale.” 

Postelnicul al doilea face acelaşi lucru cu boierii de al doi- 
lea rang şi postelnicul al treilea cu boierii de al treilea rang. 
După boieri urmează căpitanii de oaste de felurite ranguri, ca 
şi neguţătorii şi alţi târgoveţi de vază din laşi. 

Apoi domnul se trage în cămara sa de taină, iar pe iskimne- 
agasi îl duc cu alai mare, în frunte cu portarul cel mare, până 
la casa ce i s-a gătit. 

A doua zi boierii se adună iarăşi la divan, unde, după ce 
se aşează fiecare la locul lui, se arată domnul, în urma 
postelnicilor, şi trece din sala cea mare în cea mică (numită 
spătăria mica“). 

Aşezându-se domnul în scaun, sunt chemate pe rând cele 
trei ranguri de boieri moldoveni, fiecare de către postelnicul 
său. Aceştia se apropie după rânduială de domn, care îi întăreşte 
sau îi scoate din dregătorii, ori îi saltă dintr-un rang mai de jos 
într-altul mai înalt. Dar ca să treacă pe un boier dintr-un rang 
mai înalt într-altul mai de jos nu îngăduie datina ţării, afară 
numai dacă cineva nu primeşte de bunăvoia sa. Încolo, dom- 


* | se zice aşa, fiindcă în toată vremea spada domnului stă pe masa din 
odaia aceasta. Şi nu intră nimeni înlăuntru, decât cei şapte boieri de frunte ai 
țării. 

nul poate face cu boierii ce pofteşte, ca şi cum n-ar mai avea 
deasupra sa pe nimeni în această lume. 

După ce pune la cale toate după cum îi este vrerea şi face 
rânduială în ţara ce i s-a încredinţat, îi trimite îndărăt la Ţari- 
grad pe iskimne-agasi şi pe ceilalţi slujitori împărăteşti. 

Aceştia sunt scoşi din cetate cu mare pompă şi cinstiţi cu 
multe peşcheşuri; îi petrece domnul însuşi, împreună cu toţi 
boierii, cale de o mie de paşi afară din cetate; iar de acolo le 
dă pe unul dintre boieri să-i petreacă până la Galaţi, şi el se 
întoarce îndărăt la laşi. 

CAPITOLUL AL IV-LEA 


ai roi PRIN 
DESPRE INTARIREA DOMNILOR ze R 


Aşa cum am arătat până acum, domnia le este dată dom- 
nilor moldoveni de către Poartă. E drept că această domnie 
este atât de nestatornică, încât dacă n-ar fi întărită cu legăturile 
cele mai tari, le-ar putea scăpa din mâna turcilor, mai înainte 
ca ei să-şi fi dat seama. 

În chipul în care lucrează asupra moldovenilor, osmanlâii 
au arătat limpede temeinicia zicalei care spune despre ei înşişi 
că nu pleacă la vânătoare de iepuri cu ogarul, ci cu carul şi că 
nu caută să prindă calul amăgindu-l cu sacul deşert. 

Ei au socotit dimpotrivă că este mult mai bine să îmblân- 
zească cu linguşiri zimbrul moldovenesc nedomolit — a cărui 
sălbăticie au cunoscut-o spre paguba lor nu o singură dată — 
decât să-i înfrâneze mânia cu sila, fiindcă nădăjduiau că aces- 
ta işi va lepăda cu vremea firea sălbatică, iar atunci când va fi 
sleit de puteri îi vor putea pune lesne laţul de gât. 

Cu asemenea gânduri, atunci când Bogdan al III-lea, fe- 
ciorul lui Ștefan cel Mare, a închinat pentru întâia oară ţara 
Porții, nu l-au lipsit de nici una din cinstiri şi au păstrat toate 
legile ţării, atât cele politiceşti, cât şi cele bisericeşti; i-au 
lăsat toate semnele domneşti şi s-au mulţumit să se plătească 
curţii patru mii de galbeni în tot anul ca semn de închinare a 
țării. 

După moartea lui Bogdan, o cinstire înca mai mare s-a arătat 
fiului său Ștefan al VI-lea, pe care boierii l-au ales domn, ca 
moştenitor drept al domniei: printr-un sol al său, comisul cel 
mare împărătesc, sultanul I-a firitisit la urcarea în scaun şi i-a 
trimis semnele de cinstire; tuiuri, un sangeac, turban, caftan 
domnesc şi un armăsar împărătesc. Urmaşilor săi li s-a îngreu- 

nat dajdia, dar turcii n-au cutezat să-i lipsească nici de cel 
mai mic semn de cinstire sau să se amestece în alegerea dom- 
nului, până când, în vremea lui loan, poreclit Armeanul, au 
găsit prilej să micşoreze vechile slobozenii şi să împovăreze 
ţara cu dăjdii noi nepomenite până atunci. 

Atunci când acest loan, care încerca să facă înnoiri, le-a 
căzut în mâini prin vicleşug şi, călcându-şi cuvântul dat, l-au 
ucis, turcii au început să pună Moldovei lanţuri tot mai grele. 
Ei au hotărât că domnul trebuie să fie întărit în domnie de 
Poartă, iar dacă nu, să fie socotit vrăjmaş. 

Cum Moldova era acum sleită de puteri şi turcii vedeau că 
nu e în stare să se împotrivească acestor lucruri, îndată după 
aceea, pe vremea domniei lui Miron Barnovschi, au statornicit 
obiceiul ca domnul să meargă să-şi ia el însuşi semnele dom- 
niei de la Poartă, iar la fiecare trei ani să se înfăţişeze la Înalta 
Poartă, ca să se închine împăratului. 

Şi pentru ca acestea să se petreacă după placul lor, ei au 
schimbat adesea domnii sau i-au scos din scaun. Cu chipul 
acesta, domnii atâta s-au spăimântat, încât nu numai că şi-au 
luat obiceiul ca după întâiul sau al doilea an de domnie să se 
ducă de bunăvoie la curtea turcească, să ceară întărirea dom- 
niei, ca o milă din partea sultanului, dar şi de frica lăcomiei 
vizirului ei cer de bunăvoie firmanul de înnoire a domniei. 
Firmanul se dă lesne domnului, dacă vizirul nu are vreun pre- 
pus asupra credinţei lui şi dacă vreun altul nu făgăduieşte bani 
mai mulţi; atunci vizirul înfăţişează sultanului un talhâş cu 
cuvintele acestea: 

“Fiindcă cutare, domnul de acum din Moldova, s-a arătat 
cu credinţă în atâţia ani ai ocârmuirii sale şi nu s-a ferit să-şi 
pună viaţa şi averea în primejdie slujind sultanului, asemenea 
plătind în fiece an dajdia obişnuită către prea norocita Poartă; 
osebit boierii şi ceilalți locuitori din Moldova, ocârmuiţi cu 
blândeţe şi dreptate, şi-au arătat mulţumirea pentru stăpânirea 
lui prin scrisori multe în care se roagă Măriei tale ca să-l întăreşti 

în domnie, drept care şi eu îl socot vrednic de mila Măriei 
tale. Altminteri, aştept porunca prea înaltă a Măriei tale.” 

Această scrisoare o duce sultanului, după obiceiul turcesc, 
un talhâşci (sau referendar, cum i se mai zice), iar după ce 
sultanul pune pecetea cu cuvintele obişnuite ame! aluna (“facă- 
se întocmai”), tot acela o aduce îndărăt vizirului, care deşi a 
dobândit învoirea sultanului ca să-l întărească iarăşi pe domn 
în scaun, se face că nu a vorbit încă cu sultanul despre treaba 
aceasta şi însuşi chehaia, care vine cu viclenie în ajutorul 
lăcomiei vizirului, cheamă pe capuchehaiele domnului şi-i 
minte că din pricina unor intrigi ale altora şi a împotrivirii tai- 
nice a unor slujitori ai curţii, sultanul s-a arătat mai puţin ple- 
cat să-i asculte decât aveau ei nădejde, că stăpânul său, vizi- 
rul, a încercat în câteva rânduri să aducă aminte sultanului 
despre acest lucru, dar încă nu a dobândit răspuns mulţumitor. 

Văzând primejdia închipuită care îl paşte pe domnul lor, capu- 
chehaiele se aruncă la picioarele chehaiei şi se roagă să-l ajute 
pe stăpânul lor în toate chipurile, făgăduind la urmă să sporească şi 
mai mult peşcheşurile hotărâte pentru el şi pentru vizir. Aşa joacă 
ambiția şi lăcomia pe pielea sărmanilor moldoveni. Şi în acest 
chip se târguiesc îndelung, până când se îndestulează îngâmfarea 
ce stăpâneşte la curţi alături de lăcomia de aur. 

Când cele doua părţi au căzut la învoială întru toate şi 
chehaia înţelege că nu mai are ce stoarce, îi sloboade de la 
sine cu nădejdea că ruga lor va merge spre bine. 

A doua zi trimite pe unul din slujitorii vizirului (care nu se 
poate întoarce cu mâna goală) şi îi vesteşte capuchehaiele că 
vizirul a dobândit în cele din urmă de la sultan îngăduinţa ca 
domnul lor să fie întărit iarăşi în domnie şi le porunceşte să se 
înfăţişeze la curte. Ajunşi acolo, se duc mai întâi la chehaie şi 
după aceea la vizir şi, când află din gura acestuia că sultanul 
s-a milostivit asupra domnului lor, sunt îmbrăcaţi, după obicei, 
cu câte un caftan. 

După vreo câteva zile, vizirul trimite la domn pe capugilar 
chehaia agasi sau pe alt slujitor de la curte, pe care-l vrea el, 

ca să ducă domnului firmanul cel nou de domnie, împreună cu 
porunca sultanului, numită hiucm-firman. 

Acest firman este de obicei la fel cu acela care se dă dom- 
nilor la întâia aşezare a lor în scaun, cu deosebirea că în locul 
cuvintelor “ai fost dăruit cu domnia din mila şi îndurarea 
împărătească“ se scrie : “ţi s-a înnoit şi întărit domnia din mila 
împărătească“. 

lar porunca are cuprinsul acesta : 

“Prea slăvite dintre domnii neamului care crede în Isus, 
prea ales domn dintre cei mai de frunte din neamul Na- 
zarineanului, tu, domn stăpânitor acum în Moldova, (cutare) 
ajungând la tine porunca noastră, să ştii că noi am auzit şi 
despre slujba ta credincioasă, după cum am aflat şi de credinţa 
ta cea nestrămutată faţă de noi, şi drept aceea te socotim vred- 
nic de mila şi îndurarea noastră şi am poruncit să ţi se înnoiască 
şi să ţi se întărească domnia Moldovei. Îţi dăm deci domnia ta 
şi putere deplină asupra moldovenilor, supuşii înălțimii noas- 
tre. Poartă-te cu dreptate faţă de ei, ca şi până acum. Să păzeşti 
şi să aperi pe boieri şi pe fiecare locuitor, de orice rang ar fi, şi 
să nu lipseşti de a arăta prea Înaltei noastre Porţi, fără zăbavă, 
nevoile lor, jalbele şi orice împilări. şi să fii gata să împlineşti 
poruncile înălţimii noastre, câte îţi vom trimite şi să-ţi pui toate 
puterile pentru noi, cu poala suflecată*; haraciul din fiece an 
al Moldovei să-l trimiţi întreg şi la vremea hotărâtă la vistieria 
noastră. Păzeşte-te să cugeţi sau să făptuieşti altminteri şi dă 
crezământ sfintei nostre semnături. Dat la Țarigrad în anul... 
luna...” 

La această poruncă se adaugă o scrisoare a vizirului prin 
care îl înştiinţează pe domn că prin rugăminţile şi mijlocirea 
lui a dobândit până la urmă înnoirea domniei din mila împără- 
tească. 

Luând scrisorile, capugibaşa pleacă la laşi călare pe cai de 
poştă şi, cum ajunge la Galaţi, trimite om înainte, ca să dea de 


* Aceasta este în chipul cum vorbesc turcii şi însemnează că eşti gata să 
slujeşti pe cineva. 

ştire domnului despre sosirea lui şi despre ziua când intră în 
laşi. În acea zi domnul îi iese întru întâmpinare la o mie de 
paşi în afara cetăţii, împreună cu toată curtea sa. Când se 
întâlnesc, se închină unul la altul stând călare. După aceea 
domnul îl lasă pe capugibaşa să călărească de-a dreapta sa 
(care la turci este locul de mai puţină cinstire) şi se întoarce în 
cetate. Înaintea lui călăreşte un slujitor al lui capugibaşa, care 
duce în mâinile sale, înfăşurat într-o pânză albă, firmanul 
împărătesc, iar pe braţe caftanul domnesc; urmează muzica 
împărătească, iar ceauşii fac din când în când strigarea lor 
obişnuită. 

Cu această rinduială merg până la curtea domnească şi, 
după ce domnul a intrat în divanul cel mare, împreună cu toţi 
boierii, şi s-a aşezat în scaun, capugibaşa dă firmanul în mâna 
domnului, iar el îl dă lui divan-effendisi ca să-l citească. Toate 
acestea se petrec după rânduiala obişnuită la înscăunarea unui 
domn, despre care am scris mai sus. 

Osebit de această înnoire a domniei, care se face de obicei 
o dată la trei ani şi se numeşte mucarerul mare, se mai face 
alta şi în fiecare an, care se numeşte mucarerul mic, şi care 
pricinuieşte cheltuieli cu mult mai mici, aşa cum vom arăta 
mai departe. 

La mucarerul mic nu se mai înnoieşte firmanul de domnie, 
ci se trimite numai un hiucm-firman sau porunca stăpânului, 
cu un slujitor de rang de mijloc, care şi dobândeşte bacşiş mai 


puţin. 

CAPITOLUL AL V-LEA 


DESPRE SCOATEREA DIN SCAUN 
A DOMNULUI 


CUPRINS 


După ce am vorbit despre înscăunarea şi întărirea domnilor 
moldoveni, cititorul dornic să afle poate să ne ceară pe bună 
dreptate să vorbim şi despre scoaterea lor din scaun. Vom păstra 
aceeaşi rânduială de care am ţinut seama mai sus şi vom cer- 
ceta mai cu de-amănuntul — din izvoarele care ne stau la 
îndemână — toate obiceiurile de care se ţinea seamă, în tim- 
purile vechi şi mai noi, la scoaterea din scaun a domnilor din 
Moldova. În cele dintâi veacuri, când Moldova a început să 
aibă domnie osebită, domnii nu se scoteau deloc din scaun şi 
nici nu puteau să se scoată, căci ei aveau asupra supuşilor lor, 
ca şi craii, stăpânire neîngrădită, fiindcă dobândeau puterea 
ca moştenire de la înaintaşii lor şi nu erau aleşi. Cronicarii 
arată, ce e drept că unii din domnii neamului moldovenesc au 
fost izgoniți, dar aceasta s-a întâmplat din pricina tulburărilor 
dinlăuntru şi nu din pricina amestecului vreunei puteri străine. 

În Moldova nu se cunoştea dreptul celui dintâi născut, prin 
care în ţările europeneşti se ocoleau tulburările dinlăuntru. Ba, 
legile ţării nu lăsau nici să se împartă domnia la mai mulţi, iar 
părintele putea să lase prin diată moştenitor pe acela dintre 
feciorii săi pe care îl vroia el. lar când, uneori, moartea grab- 
nică a domnului împiedica aceasta sau când ambiția 
nemăsurată a fiilor stârnea tulburări din această pricină, atunci 
era cu neputinţă să nu se deschidă drum larg gâlcevilor 
dinlăuntru. În vremea acestora, lua domnia ţării acela care 
avea noroc; cel biruit fugea, dacă putea, în Transilvania sau în 
Țara Leşească (ţări în care domnii aveau, de obicei, moşii) şi 
aşteptau acolo prilej să-şi adune puterile şi să-şi întărească 

partida. De aici a urmat că atât cronicarii leşi, cât şi cei ungureşti 
— luându-se unul dupa altul — spun că domnii moldoveni le- 
au fost lor supuşi şi socot că trebuie să numească supuşenie 
ceea ce, la drept vorbind, nu era alt decât legături de priete- 
nie. În afară de aceasta, s-a întâmplat de câteva ori că un 
domn a fost scos din scaun sau câteodată a fost omorât de 
boierii înţeleşi între ei, fie din pricina tiraniei sale, fie din pric- 
ina unei alte răutăţi. Dar afară de aceasta, alt chip de a-i lipsi 
pe domni de scaun nu se ştie; ba dacă vreunul dobândea o 
dată sceptrul, apoi îl păstra, fără să se pună careva împotrivă, 
până la sfârşitul vieţii sale. Această rânduială a fost întâia dată 
călcată la Petru al V-lea, poreclit Rareş, un fiu dinafară de 
cununie al lul Ștefan cel Mare, când sultanul Soliman l-a izgonit 
pe acesta din scaun, învinuindu-l că ar fi dat foc Chiliei, şi i-a 
dat ca urmaş, el fiind încă în viaţă, pe Ștefan al VII-lea, care 
zicea că dânsul este strănepot al lui Alexandru 1. 

Acelaşi lucru s-a întâmplat altă dată cu Petru al VI-lea, 
căruia îi zicea cel $chiop, care a fost ales domn de către boieri 
după moartea năprasnică a lui loan Armeanul şi pe care turcii, 
îndată după aceea, l-au scos iarăşi din scaun. Ei s-au căit însă 
curând şi i-au dat din nou domnia pe care o avusese mai înainte. 
Totuşi numai arareori, şi numai la o răscoală pe faţă, turcii 
obişnuiau să taie capetele domnilor; până ce la urmă, căzând 
Miron Barnovschi, a căzut şi dreptul boierilor de a-şi alege 
domnul, iar domnia Moldovei au dat-o, după placul lor, lui /lie 
al III-lea, un fiu al lui Alexandru al IV-lea. lar de atunci încoace 
nici unul n-a mai avut soarta norocită să moară în scaun, afară 
de Istratie Dabija şi de tatăl meu, Constantin Cantemir. Cine 
doreşte să cerceteze mai cu de-amănuntul faptele, să caute, 
dacă pofteşte, la capitolul al doilea de mai sus, despre urma- 
rea la domnie a domnilor în Moldova. Scoaterea din scaun a 
domnilor Moldovei se face cam în acest chip. Când vizirul 
hotărăşte să scoată pe domn din scaun şi dobândeşte încu- 
viinţarea sultanului pentru aceasta printr-un talhâş, el tăinuieşte 
urzeala sa cât poate mai bine şi nu o destăinuieşte decât dom- 

nului cel nou pe care l-a hotărât, ca să nu prindă de veste 
capuchehaiele domnului din scaun şi să dea de ştire stăpânului 
lor. După aceea chehaia vizirului cheamă la dânsul pe dom- 
nul cel nou noaptea, cu haine schimbate, şi-i porunceşte să-şi 
aleagă caimacami (sau împuterniciţi) şi să-i puie să împlinească 
ce este să se facă după porunca sultanului. După ce s-a făcut 
aceasta, vizirul rânduieşte un capugibaşa care să ducă domnu- 
lui firmanul şi să-l aducă la Țarigrad. Domnul cel nou îi dă 
însoțitor lui capugibaşa pe unul din slujitorii care duce scriso- 
rile şi poruncile către caimacami, precum şi o scrisoare ose- 
bită către toţi boierii ţării. Lui capugibaşa i se mai dau două 
firmane împărăteşti, dintre care unul este către domnul ce se 
mazileşte, iar celălalt către caimacamii aleşi de domnul cel 
nou. Cel dintâi firman, care este către domni, are de obicei 
cuprinsul acesta: 

“Prea înălțate, între domnii cei care cred în Mesia, prea 
ales între mai marii neamului lui Isus” (căci domnilor maziliţi 
li se dă acelaşi titlu ca şi celor care sunt în scaun), “care ai fost 
domn al Moldovei, sfârșitul să-ţi fie fericit. Ajungând la tine 
porunca preaînălţatului nostru sultan, căruia i se închină toată 
lumea, să ştii că din pricina lipsei tale de osârdie în slujba 
noastră şi a nepăsării tale în împlinirea poruncilor stăpânului 
nostru împărătesc te-ai făcut vinovat de tot felul de pedepse şi 
ispășiri”. (Uneori se adaugă aici şi osândirea la moarte.) “Dar 
fiindcă mila şi îndurarea Măriei noastre este nemărginită faţă 
de tine, am poruncit numai să ţi se ia domnia şi să ţi se dea 
urmaș pe cutare. De aceea tu, cu toată casa ta, cu slugi şi 
avuţii, trebuie să vii, fără să zăboveşti un ceas sau o clipită, la 
pragul Înaltei Porţi a preaînălatului nostru sultan. Şi să te fereşti 
să cugeţi sau să faci altminteri şi să ai credinţă în sfânta noas- 
tră pecete. Dat la Țarigrad în anul... luna...” 

Celălalt firman, către caimacami, este alcătuit de obicei 
cu aceste cuvinte: 

“Aleşilor între mai marii neamului lui Mesia cutare (căci se 
obişnuieşte câteodată să fie numiţi doi sau trei caimacami al 

căror nume este trecut aici) sfârşitul vieţii voastre să fie fericit. 
Ajungând la voi porunca prea înaltului nostru sultan, să ştiţi că 
am fost vestiți că domnul vostru cel de acum, cutare, s-a arătat 
cu zăbavă în împlinirea poruncilor noastre, n-a luat în seamă 
slujba ce i-am dat, n-a purtat de grijă norodului şi boierilor, nu 
apără pe supuşii noştri, aşa cum se cade ori nu le face dreptate; 
ba, mai mult îi asupreşte şi îi stoarce în toate chipurile. Din 
această pricină, mila noastră cea nemărginită s-a milostivit 
către voi şi am poruncit să-l scoată din scaun şi să-l aducă la 
Înalta Poartă. De aceea să daţi ascultare poruncii noastre şi 
să-l daţi pe domnul mazilit, cu toată casa lui, cu toate slugile şi 
averile, în mâinile lui capugibașa, pe care l-am trimis acolo pen- 
tru aceasta; dar să vă feriţi să vă aratăţi fără cuviinţă faţă de el 
sau să luaţi un lucru cât de mic din averile lui. Pe lângă aceasta, 
să împliniţi cu toţii fără zăbavă tot ce vă va cere domnul cel nou 
cutare, din porunca noastră. Feriţi-vă să cugetaţi sau să faceţi 
altfel şi daţi crezământ sfintei noastre peceţi. Dat în..” 

Dacă turcii se temeau cumva că domnul scos din scaun ar 
putea să facă vreo răscoală, aflând că este mazilit, sau să fugă 
la domnii creştini din preajmă, atunci se trimiteau porunci seras- 
chierului de la Babadag sau paşei din Bender ca să dea lui 
capugibaşa câţiva oşteni, cu care acesta să poată prinde pe 
domn şi să-l trimită, cu strajă tare, la Țarigrad. Dar când toate 
sunt liniştite în toate părţile şi nu se iveşte vreo pricină pentru 
care domnul să-şi părăsească moşiile, atunci capugibaşa vine 
singur la laşi, cât poate mai în grabă cu cele doua firmane, aşa 
cum am spus mai sus, cu cai de poştă cărora le zic cai de 
menzil. În drum, mai cu osebire când ajunge la Galaţi, întâiul 
târg al Moldovei dinspre Turcia, el tăinuieşte pricina pentru 
care a fost trimis şi, ca să-l prindă pe domn fără veste, zice că 
e trimis cu altă treabă. EI îşi urmează în aşa chip drumul, ca să 
ajungă la laşi înainte de amiază, când toţi boierii sunt adunaţi 
la curte. Ajuns acolo, se duce drept la curtea domnească, intră 
în divan, se închină la boierii adunaţi şi dă firmanul în mâinile 
caimacamilor orânduiţi de către domnul cel nou — pe care 

i-i arată un slujitor al domnului cel nou, îmbrăcat în straie 
turceşti şi care se află în alaiul lui capugibaşa — cu aceste 
cuvinte: “Domnul vostru este mazilit, iară voi să daţi ascultare 
poruncilor domnului cel nou”. Atunci slujitorul domnului cel 
nou, care se află în alaiul capugibaşei, îi firitiseşte în numele 
stăpânului său şi le dă în mână scrisorile lui. La urmă, când se 
adună toţi boierii în spătărie, atunci intră şi capugibaşa; dom- 
nul trebuie să-l întâmpine la uşă. După ce se închină unul al- 
tuia, capugibaşa porunceşte domnului să se urce în scaunul 
său, pentru că are să-i vestească o poruncă împărătească. lar 
domnul, cu toate că el poate să înţeleagă lesne din acestea că 
o să fie mazilit, îi dă totuşi ascultare. El se aşează în scaun şi 
nu zice alt nimic decăt: “Sa se împlinească porunca 
preaînălţatului şi preamilostivului sultan”. După aceea 
capugibaşa dă în mâna domnului firmanul împăratului. Acesta 
— după ce îl duce, după obicei, la buze şi la frunte — îi dă lui 
divan-effendi al său ca să-l citească. În vreme ce se citeşte 
firmanul, domnul, capugibaşa şi toţi boierii se scoală în picioare. 
După ce se citeşte firmanul, capugibaşa îl ia pe domn sub- 
suoară, îl dă jos din scaun şi îl aşează alături pe o laviţă scundă. 
După aceea domnul obişnuieşte să se întoarcă spre capugibaşa 
şi să-i spună: că el este dator faţă de împărat cu mulţumire 
nemărginită, fiindcă acesta nu a vroit să piardă pe robul său 
netrebnic, numai să-l îndrepte printr-o pedeapsă blândă; că el 
aşteaptă plecat tot ce s-a hotărât pentru dânsul; că îşi cunoaşte 
vinovăția, dar că nu a lepădat de la el orice nădejde în mila 
împărătească; şi mai spune tot ce socoate el că e de trebuinţă 
ca să nu i se ia mila de care se bucură la turci. 

Îndată ce domnul isprăveşte vorba, capugibaşa îl lasă vreme 
de trei zile în seama boierilor şi le porunceşte să gătească cât 
mai în grabă chervane şi alte lucruri trebuincioase la drum 
lung şi, după ce orânduieşte toate acestea, se duce la gazda 
ce i-au gătit caimacamii. lar domnul se trage în curtea sa. 
Rămâne acolo trei zile după ce i se vesteşte mazilirea, în care 
vreme are toată puterea domnească pe care a avut-o mai înainte. 

Boierii îi arată aceeaşi cinstire pe care i-o arătau atunci când 
era în scaun. lar dacă oarecine cutează să se arate fără de 
cuviinţă faţă de dânsul sau nu ia în seamă, chiar şi numai cu o 
vorbă, cinstirea ce i se cade, atunci nimeni nu se poate pune 
împotrivă dacă el îi zdrobeşte oasele cu buzduganul sau topu- 
zul pe care l-a primit de la sultan la înscăunarea sa; ba chiar 
dacă ar străpunge cu sabia pe unul dintre cei mai de frunte 
boieri — numai s-o savârşească cu mâna lui — nici această 
faptă nu i-o socoteşte sultanul drept o fărădelege. Fiindcă turcii 
au acest proverb: o piatră care a fost folosită o dată la zidire 
rămâne tot o piatră de zidit. În aceste trei zile, oamenii rânduiţi 
de caimacami poartă grijă de cai, chervane şi de alte lucruri 
trebuincioase la drum, ca să-l pornească pe domn. După ce 
trece vremea aceasta, domnul, cu toată curtea sa, cu familia 
şi averile sale — din care nimeni nu cutează să ia ceva, nici 
cât o para — iese de la curte pe poarta cea mică, ce se află 
spre miazăzi, începându-şi drumul spre Țarigrad. Toţi boierii şi 
căpeteniile de oaste îl petrec cale de o milă afară din cetate, 
descalecă acolo de pe cai, îi sărută cu mare cinste mâna şi îşi 
iau rămas bun de la el, ca şi când ar fi în scaun. lar domnul le 
mulţumeşte pentru cinstirea pe care i-au arătat-o şi pentru 
înţelegerea în care a trăit mai înainte cu dînşii. El îi îndeamnă 
să păstreze legăturile politiceşti dinainte şi să se supună porun- 
cilor sultanului şi ale domnului cel nou. După aceea boierii se 
întorc îndărăt la laşi, iar lui îi dau doi însoțitori, care trebuie să 
se îngrijească de conac şi de masa lui. În drumul acesta 
capugibaşa poartă de grijă ca domnul cel nou să nu se 
întâlnească cu cel mazilit. lar dacă se întâmplă acest lucru, 
atunci domnul cel nou trebuie să se dea la o parte şi să-i facă 
loc acestuia. După ce trece Dunărea, domnul este slobod să 
trimită înainte pe câţiva din slujitorii săi la vizir şi la prietenii 
cei buni, pe care îi are la Țarigrad. Aceştia trebuie să cerce să 
înduplece bunăvoia slujitorilor cei mari ai Porții. Dacă se pri- 
cep să sature cu plocoane lăcomia de bani a acelor care 
cârmuiesc, atunci ei dobândesc porunca pentru capugibaşa ca: 

acesta să-l ducă pe domn la casa lui. lar dacă nu pot dobândi 
asemenea poruncă, atunci capugibaşa, ajungând la marginea 
cetăţii, se opreşte acolo şi vesteşte pe chehaie, printr-un sluji- 
tor al său, că l-a dus pe domn până acolo şi aşteaptă porunca 
vizirului ca să ştie ce să facă cu el. Dacă domnul este învinuit 
de vreo fărădelege grea sau dacă turcii voiesc să stoarcă de la 
el o sumă mai mare de bani, atunci i se dă poruncă să-l păzească 
bine. Aceasta se face, dacă turcii voiesc să fie blânzi cu el, în 
casa lui capugibaşa sau a lui baş-bacâculi, adică vistiernicu- 
lui. lar dacă sultanul vroieşte ca acesta să-i simtă mânia, atunci 
îl închide în cele şapte turnuri. Nimeni nu poate să fie închis 
acolo decât la porunca dată de sultanul însuşi. Dar odată închis, 
oriunde ar fi, el nu-şi poate dobândi iarăşi slobozenia decât cu 
bani grei şi plocoane mari. Dacă îşi dobândeşte iar sloboze- 
nia, atunci trăieşte slobod în casa sa până găseşte iar prilej ca 
să ia domnia. Şi măcar că este mazilit, când se duce la slujbă 
la patriarhie, el stă în strana domnească — în care nimeni altul 
nu poate să se aşeze decât atunci când se află în Țarigrad 
vreunul din ceilalţi patriarhi. Acelaşi drept îl are şi doamna sa, 
care are o strană a ei deosebită, în tinda bisericii, mai înaltă 
decât celelalte. Pe lângă aceasta, el îşi clădeşte şi casă cum îi 
e placul şi o împodobeşte căt poate de bogat; este slobod să 
aibă legături cu trimişii curților europeneşti, ai franţujilor, ai 
englejilor, ai Ţărilor de Jos şi ai Veneţiei, fiindcă turcii cred că 
cineva care trăieşte în Țarigrad nu poate să urzească nimic 
împotriva Porții. El umblă prin cetate întovărăşit de patru sau 
mai mulţi slujitori; dacă vrea, el poate să încalece pe un cal 
împodobit cât mai bogat cu putinţă. El şi curtenii săi se îmbracă 
în haine de orice coloare pofteşte, măcar că celorlalţi creştini 
nu le este îngăduit să poarte straie verzi şi ciubote galbene. 
Când se duce la curtea vizirului, el descalecă la scară, iar 
chehaia şi ceilalţi îi zic domn. | se pun dinainte cafea şi zaha- 
ricale şi i se dă cinstirea pe care turcii au obiceiul să o arate 
domnilor în scaun. Mai înainte vreme se hotărâse, atât fiilor de 
domni, cât şi domnilor maziliţi, un tain din visteria împărătească 

de 5 până la 10 taleri împărăteşti în fiecare zi. Dar mai pe 
urmă au lepădat acest obicei. Totuşi domnul este încă şi astăzi 
slobod de bir, împreună cu toată curtea, şi poate să aibă vin 
pentru curtea sa în văzul lumii, numai că nu i se îngăduie să-l 
vândă. Dar domnii nu au cerut niciodată asemenea îngăduinţă. 
Căci la moldoveni orice fel de negoţ — în afară de vânzarea 
rodului de pe moşiile lor —se socoteşte necinstit, iar pentru 
boieri, necuviincios. Asemenea domnul care nu este mazilit 
pentru o vină vădită, ci numai din pricina zgârceniei vizirului 
este destul de norocit; fiindcă, după obiceiul turcilor, vizirii 
fiind schimbaţi foarte des, urmaşul vizirului izgonit, ca să 
vădească înşelăciunea şi jecmănelile înaintaşului său, 
obişnuieşte să cerceteze de îndată cu de-amănuntul, ce a stors 
acesta cu strâmbătate şi peste suma hotărâtă de la domnii 
Moldovei şi Munteniei. lar ca să mărească în chipul acesta cu 
atât mai mult vina înaintaşului său, el iartă adesea de orice 
vină pe câte un domn care săvârşeşte greşeli mai mici şi dă pe 
faţă lăcomia celui dintâi, ca să-şi uşureze calea spre îndestu- 
larea lăcomiei sale. 

CAPITOLUL AL VI-LEA 


DESPRE BOIERII DIN MOLDOVA 
ŞI STARILE LOR 


CUPRINS 


Fiindcă până acum am vorbit adesea despre boierii din 
Moldova, iar în capitolele următoare vom vorbi şi mai des des- 
pre ei, socotim că este nevoie să arătăm cu de-amănuntul 
cititorului dornic să le ştie dregătoriile şi drepturile, ca şi felu- 
ritele stări ale acestora. În limba ţării li se zice boiari — nume 
ce se trage din slavonă şi care pare să fie ieşit prin stricare din 
cuvântul boliar. Neamurile slave obişnuiesc — din vremuri 
străvechi — să numească astfel pe toţi mai marii lor. La început 
nu au avut numirea cea obişnuită din limba latină baron, ci au 
dobândit-o luându-se după obiceiurile de la curţile dimprejur. 
De unde se trag nu se ştie cu siguranţă şi lucrul a rămas în 
beznă din pricina lenevirii istoriografilor moldoveni. Dar pildele 
noroadelor vecine, ale sârbilor şi bulgarilor, întăresc că 
dregătoriile boierilor sunt mult mai vechi decât însuşi 
descălecatul al doilea al Moldovei, numai că vechii cârmuitori 
ai Moldovei nu împărțeau boierilor lor dregătoriile cele mai 
înalte ale curţii, întocmai cum se întâmplă astăzi. Feluritele 
dregătorii, aşa cum sunt orânduite acuma, ar fi fost aşezate, 
după cum spun cronicile noastre, de către Alexandru 1, numit 
cel Bun, după ce a dobândit de la lon Paleologul titlul de des- 
pot şi coroană crăiască, vroind să-şi alcătuiască toată curtea 
sa după obiceiurile curţii împărăteşti. Acestei povestiri lesne îi 
va da crezământ oricine va voi să asemuiască dregătoriile de 
la curtea vechilor împărați greci, despre care Curopalates şi 
Georgius Codinus! au scris într-o carte osebită, cu stările de 


' De fapt este vorba de unul şi acelaşi scriitor bizantin: Georgios Codi- 
nos Curopalates. 

astăzi ale boierilor din Moldova. Căci şi la unii, şi la alţii va 
da de aceleaşi titluri şi aceleaşi dregătorii ale boierilor cei 
mari ai ţării, care şi când stau alături de domn în divan, ca şi 
atunci când împlinesc poruncile sale ca oblăduitori ai ţinu- 
turilor, slujesc curtea şi îi dau faimă: De aceea ei se împart şi 
astăzi la moldoveni, ca şi înainte vreme la greci, în boieri de 
sfat sau sfetnici şi boieri de divan, pe care i-am putea numi 
ascultători. Boierii de sfat, adică aceia care sunt sfetnicii de 
taină ai domnului în trebile ţării, sunt aceştia şapte : 

1. Logofătul cel mare este cel dintâi dintre toţi ceilalţi şi 
este fruntea şi capul tuturor sfaturilor. El înfăţişează mai întâi 
celorlalţi sfetnici trebile asupra cărora va să facă sfat din po- 
runca domnului şi, după ce ascultă hotărârea fiecăruia, el îl 
înştiinţează pe domn despre hotărârea ce s-a luat. Dacă boierii 
au a face o rugăminte domnului, atunci numai el poate să o 
înfăţişeze domnului pentru ceilalţi. De aceea şi-a dobândit 
numele grecesc logotheta. 

În afară de aceasta, tot el are şi dreptul de a statornici ho- 
tarele; asemenea tot el hotărăşte atât asupra stăpânirii 
pământurilor, cât şi asupra clăcii datorate pentru stăpânirea 
pământurilor. De el ascultă şi curtenii, adică oamenii de la 
curte, şi aceia care nu au dobândit încă rangul de boieri. Ca 
semn al dregătoriei sale poartă gherdan! legat de gât cu lanţ 
de aur şi în mână un toiag aurit. Pe vremea când Moldova era 
încă în plină înflorire, de această dregătorie era legată şi 
oblăduirea cetăţii Moncastrum, ce se zice acum Akerman. Dar 
după ce cetatea a fost răpită Moldovei de turci, i s-a statornicit 
venit dijma ținutului Cernăuţilor. 

2. Vornicul de Ţara de Jos sau oblăduitorul Moldovei de Jos. 
Acesta are în grijă la curtea domnească toate trebile ținutului 
acesta. Sub ascultarea lui se află scaunele de judecată ale 
ținutului. În faţa lui sunt aduse pricinile de judecată. El hotărăşte 
în pricinile de osândire şi poate să hotărască pedeapsa morţii, 


1 Gherdan — colan, şirag de mărgăritare sau pietre preţioase. 

fără ştirea domnului, pentru tâlhari, omorâtori, jefuitori de bise- 
rici şi alţi ticăloşi. Ca semn al dregătoriei sale poartă un toiag 
aurit. Altădată, când şi Basarabia era o parte a Moldovei, as- 
culta de el şi cetatea Chilia. De când ea a fost răpită moldove- 
nilor, i s-a dat oblăduirea Bârladului. Şi fiindcă din pricina dregă- 
toriei sale trebuie să se ţină la curtea domnească, el lasă la 
Bârlad doi vornici sau oblăduitori mai mici. 

3. Vornicul de Ţara de Sus sau oblăduitorul Moldovei de 
Sus are aceeaşi putere în ţinutul său ca şi oblăduitorul din 
Moldova de Jos şi asemenea poartă un toiag aurit ca semn al 
dregătoriei sale. Cu osebire, el are în grijă oblăduirea ținutului 
Dorohoi. 

4. Hatmanul, mai mare peste toată oastea — dregătorie pe 
care o avea, în vremea împăraţilor bizantini, logofătul cel mare 
al curţii. El este căpetenia tuturor călăraşilor, adică a călăreţilor 
şi are la porunca sa toate oştile cu leafă, atât călărime, cât şi 
pedestrime. Este oblăduitorul ținutului Sucevei şi poartă, când 
se înfăţişează la curte, un toiag, aurit. 

5. Postelnicul cel mare, mai marele treburilor curţii dom- 
neşti, rânduieşte toate la curte şi are la porunca sa pe toţi sluji- 
torii dinlăuntru ai curţii. El are de asemenea privegherea asu- 
pra oştenilor hotărâți pentru poşta de Țarigrad şi de Crâm, numiţi 
îndeobşte beşlii. În sfatul de taină el nu are, la drept vorbind, 
nici scaun şi nici nu poate să hotărască, dar este lăsat să intre 
ori cu învoirea celorlalţi, ori la porunca domnului; şi atunci se 
socoteşte că ţine locul domnului şi îngrijeşte ca sfetnicii ceilalţi 
să hotărască de îndată şi după voia domnului în trebile cele 
mai grabnice ale ţării. Pe deasupra mai are şi oblăduirea Iaşilor 
şi judecă de obicei pricinile locuitorilor lui. La curte, ca semn 
al dregătoriei sale, poartă un toiag de argint. 

6. Spătarul cel mare este pus peste cămăraşii ce poartă 
spada domnului. La sărbătorile mari, numite domneşti, se înfăţi- 
şează într-o haină cusută cu fir de aur şi cu un turban cu pietre 
scumpe. El poartă de obicei spada domnului, toată vremea cât 
acesta se află în biserică, la liturghie şi când stă la masă. 

7. Paharnicul cel mare sau cel care toarnă în pahar, întinde 
domnului la ospeţe întâiul pahar de vin şi are la porunca lui pe 
ceilalţi paharnici. Priveghează toate viile domnului şi se 
îngrijeşte ca acestea să fie lucrate cum se cuvine şi să se culeagă 
la vreme. De aceea la porunca lui se află şi toţi vierii. Nimeni 
nu e slobod, în toată ţara, să-şi culeagă via, dacă nu şi-a 
cumpărat mai dinainte de la dânsul, printr-un plocon mic, 
învoirea pe care, după datină, o dă la 14 ale lui septembrie. 
Aceasta îi aduce un venit destul de mare. Pe deasupra el mai 
are şi oblăduirea peste porţile Cotnarilor. 

Printre aceşti boieri este socotit şi: 

8. Vistiernicul sau păzitorul cel mare al vistieriei. Acesta 
strânge veniturile ţării şi le ţine la porunca domnului. El ţine 
socoteală de toate cheltuielile şi veniturile; toţi scriitorii visti- 
eriei, care se numesc dieci de vistierie, trebuie să asculte de 
poruncile sale. El are cheia de la cămara unde se ţine sfatul de 
taină şi numai din această pricină se socoteşte al optulea printre 
sfetnici, căci altminteri între aceştia nu are nici scaun şi nici 
nu poate să hotărască. Dar atunci când în sfatul de taină este 
vorba de trebi ale vistieriei, de obicei se află şi el acolo, dar nu 
ca să spună ce gândeşte, ci ca să asculte şi să împlinească 
poruncile celorlalţi. 


STAREA CEA DINTÂI A BOIERILOR DE DIVAN 


După aceşti opt sfetnici urmează boierii de divan, care se 
împart în trei stări.! 


' Referirile lui Dimitrie Cantemir la instituţiile Moldovei trebuie primite 
cu circumspecţie. Dacă pentru sfârşitul secolului al XVII-lea şi începutul 
celui de al XVIII-lea relatările sale au valoare de mărturii autentice — fiind 
contemporane cu el — ele nu mai sunt valabile pentru veacurile anterioare. 
Dregătoriile enumerate n-au existat dintotdeauna, ci au fost înfiinţate la dife- 
rite epoci. În secolul al XV-lea, de pildă, cei mai de vază boieri, care hotărau 
treburile ţării, alcătuind sfatul domnesc, nu deţineau dregătorii. Şi acei boieri 
care îndeplineau atribuţii dregătoreşti participau la sfat ca boieri, nu ca 
dregători. Raportul se va modifica de-a lungul anilor, boierii deținători de 
dregătorii ocupând locul preponderent în viaţa politică. În secolul al XVI-lea, 
nu erau cunoscute cele trei ierarhii dregătoreşti menţionate de Cantemir. 

Boierii din întâia stare se numesc boierii mari şi au în frunte pe: 

Stolnicul cel mare, mai marele cuhniilor, pus peste toată 
cuhnea domnului şi peste oamenii de la cuhne. La ospeţe sau 
la alte sărbători ale curţii, el orânduieşte bucatele pe masa 
domnească, gustă din ele şi rămâne în picioare la masă până 
la al treilea pahar. Afară de alte venituri, i se dau bucatele de 
la cuhnea domnească. 

Comisul cel mare sau mai marele grajdurilor are sub prive- 
gherea sa toate grajdurile domneşti, hamurile cailor, pe slugile 
lor, pe potcovari şi pe rotari. El este pus peste Branişte, o păşune 
foarte întinsă, aşezată lângă Prut, şi poartă grijă ca să se coseas- 
că de acolo fânul pentru grajdul domnesc. De aici îşi trage un 
anume venit. Pe deasupra, el ia de la fiecare moară de apă — 
din care se găsesc foarte multe pe Prut — la fiecare trei ani, o 
dajdie de 20 de taleri împărăteşti. 

Medelnicerul cel mare dă domnului la ospeţe mari, înainte 
să se pună la masă, apa de spălat şi are jumătate din veniturile 
oblăduirii moşiilor de la Ştefăneşti. 

Clucerul cel mare, care ar putea fi numit veghetorul cel 
mare al curţii domneşti, este pus peste toate cămările domneşti 
în care se păstrează poame, unt, miere, brânză, sare şi alte 
lucruri asemenea; el se îngrijeşte ca toate să fie strânse la vreme 
şi să se păstreze bine şi le scoate din cămară când este tre- 
buinţă sau când porunceşte domnul. Domnii i-au rânduit venit 
dijma oilor de la stânele din munţi ale ţăranilor moldoveni. 

Serdarul campidux sau, cum i se zice în felul europe- 
nesc, generalul locotenent este pus peste călărimea din ţinu- 
turile Lăpuşnei, Orheiului şi Sorocii şi păzeşte ţinuturile dintre 
Prut, Nistru şi Basarabia de năvălirea tătarilor de la Crâm şi 
Bugeac. 

Sulgerul cel mare sau veghetorul peste casapi are slujbă să 
rostuiască vitele ce e trebuinţă să se taie pentru masa domnu- 
lui şi să împartă carnea celor care capătă de la curte tain în 
fiecare zi şi în rândul cărora se socoteşte, printre alţi slujitori ai 
curţii, şi pedestrimea seimenilor. 

Jitnicerul cel mare sau veghetorul peste bucate adună grâul 
hotărât pentru trebuinţele domnului şi îngrijeşte să se aşeze în 
jitniţe. 

Pitarul cel mare este pus peste pitari şi îngrijeşte să gătească 
făină şi să se coacă în fiecare zi pâine proaspătă atât pentru domn, 
căt şi pentru ceilalţi cărora le este hotărât tain în fiecare zi. 

Șătrarul cel mare îngrijeşte de corturile domnului, iar în 
războaie mai priveghează şi tunurile şi alte arme mai mici şi 
aşează taberele; împlineşte, adică, deodată atât slujba unui 
general de artilerie, cât şi pe aceea a unui intendent general. 

Armaşul cel mare are la porunca sa pe ceilalţi armăşei sau 
slujitori ai cetăţii vreo 80 cu toţii. Când se osândeşte cineva la 
moarte, el orânduieşte împlinirea judecății domneşti. Pe dea- 
supra are privegherea temniţelor şi a muzicii ienicerilor, care 
se numeşte tubulhana. 

Logofătul al doilea ţine locul logofătului cel mare şi este 
orânduit de acesta, când îl împiedică treburi mai mari, să sta- 
tornicească hotarele ogoarelor şi moşiilor. 

Uşierul cel mare sau portarul cel mare este pus peste ceilalţi 
portari şi îngrijeşte de capugibaşi şi de celelalte agale trimise 
de la curtea împărătească de vizir. 

Un agă priveghează străjile Iaşilor. La porunca lui stau sei- 
menii de scuteală, care slujesc fără leafă pentru slobozenia de 
dări. El judecă pricinile mai mici ale târgoveţilor din laşi. Dacă 
dă de vreun om desfrânat sau beat pe uliţă îl pedepseşte ori- 
unde s-ar afla; şi mai are de împlinit aproape aceleaşi trebi pe 
care le are de făcut la turci aga ienicerilor. 

Postelnicul al doilea ţine locul postelnicului cel mare şi prive- 
ghează toată curtea domnească. Singura lui treabă deosebită şi 
mai de seamă este să ducă înlăuntru la domn pe boierii cei mari 
maziliţi şi pe toţi ceilalţi dregători de alte ranguri sau să ducă 
domnului plângerile celor care le fac şi să le aducă îndărăt răspuns. 

Logofătul al treilea sau secretarul domnului pune pe scriso- 
rile domnului pecetea cea mică, le scrie şi le dă domnului ca 
să le iscălească. El este pus peste diecii sau scriitori de hri- 

soave şi peste cămara domnească; înscrie pricinile mănăstireşti 
şi aduce în faţa domnului pe arhiepiscopi, episcopi şi alte feţe 
ale bisericii. Când sosesc soli de la alţi domni, el îngrijeşte ca 
să se ţină seama, la primirea lor, de obiceiurile îndătinate la 
curtea domnească. Poartă legată cu un lanţ de argint pecetea 
cu care obişnuieşte să pecetluiască hotărârile de judecată scri- 
se de mâna logofătului cel mare. 

Căpitanul de dărăbani este pus peste dărăbani (nume ce se 
trage de la cuvântul nemţesc Trabant şi care înseamnă pedes- 
trime; cei care străjuiesc la curtea domnească). El cercetează 
străjile ziua şi noaptea, le rânduieşte, le schimbă şi, când lipseşte 
aga, el îi ţine locul. 

Toţi boierii arătaţi mai sus sunt din starea întâi şi se numesc 
cei mari. Osebit de cinstea pe care le-o dau dregătoriile lor, ei 
mai au dreptul — oriunde s-ar afla în toată Moldova — să 
judece şi să hotărască pricinile dintre supuşi, drept pe care 
boierii de rangul al doilea şi al treilea nu îl au. Serdarul, 
logofătul al doilea şi al treilea, postelnicul al doilea, ca şi 
căpitanul de dărăbani, măcar că sunt la porunca altora, care 
au aceleaşi dregătorii în rangul marilor boieri, drept care ar 
trebui să fie socotiți mai mult de rangul al doilea, îşi au lo- 
curile lor între boierii cei mari şi, odată cu ele, drepturi deopo- 
trivă cu ale acestora, fiindcă dregătoriile lor le dau mai multă 
vază decât ale celorlalţi şi fiindcă ei sunt de obicei mai în 
toate zilele pe lângă domn. Afară de aceştia se obişnuieşte să 
mai fi socotiți tot în rândul boierilor mari şi aceştia: 

Vameşul sau mai marele vămilor şi căminarul, care adună 
dijmele de ceară ce se cuvin domnului. Numai că aceştia doi 
nu au scaun anume în divan, ci trebuie să stea acolo unde vrea 
domnul. Dar ei nu pot să fie mai presus de serdar. 


STAREA A DOUA A BOIERILOR DIN DIVAN 


Spătarul al doilea, care poartă spada domnului la sărbătorile 
mai mici. lar când spătarul cel mare nu este de faţă, atunci 
împlineşte toată slujba lui. 

Paharnicul al doilea asemenea ţine locul paharnicului cel 
mare şi are în seamă mai ales viile domneşti de lângă Huşi, 
îngrijindu-se ca acestea să fie lucrate şi culese la vreme pot- 
rivită. 

Vistiernicul al doilea, la trei luni după vistiernicul al treilea, 
scrie în condici veniturile şi cheltuielile vistieriei şi dă seama 
de ele vistiernicului cel mare, care orânduială este luată în 
seamă la toate celelalte slujbe care au legătură cu trebile visti- 
eriei. 

Stolnicul al doilea, îngrijeşte în toate zilele de cuhnie, 
porunceşte ce bucate să se gătească pentru domn, le aduce la 
masa domnului şi le gustă el mai întâi. 

Comisul al doilea ţine locul comisului cel mare şi prive- 
ghează în toate zilele grajdurile domneşti, iar atunci când dom- 
nul pofteşte să meargă călare, el pune şaua pe cal şi i-l aduce. 
Ca leafă are a treia parte din venitul comisului cel mare. 

Medelnicerul al doilea, 

Clucerul al doilea, 

Sulgerul al doilea, 

Jitnicerul al doilea, 

Pitarul al doilea, 

Șătrarul al doilea, ca şi vistiernicul al doilea, trebuie să-şi împli- 
nească slujba trei luni de zile după dregătorii din starea a treia. 

Armaşul al doilea ţine condica tuturor celor ce zac în tem- 
niţă şi care trebuie sa fie duşi la osândă. În fiecare sâmbătă o 
înfăţişează domnului şi-l întreabă ce porunceşte să se facă cu 
aceştia. Împreună cu alţi armăşei, el trebuie să aducă în faţa 
domnului pe cei ce au savârşit vreo ticăloşie. 

Uşierul al doilea împlineşte de obicei slujba marelui uşier 
când acesta este lipsă. 


BOIERII DE STAREA A TREIA 


Postelnicul al treilea, care trebuie să se afle zi şi noapte la 
curtea domnească împreună cu alţi doi postelnici. Slujba lor 
este ca, atunci când domnul voieşte să poruncească ceva pos- 

telnicului cel mare, să-i ducă acestuia poruncile. Mai trebuie 
să aibă grijă să fie împlinite şi alte porunci domneşti, care le 
sunt aduse de către cămăraşi şi trebuie să aducă la urmă răspuns 
domnului despre ce s-a făcut. Din această pricină acestor trei 
postelnici le este slobodă intrarea în divanul cel mare, care nu 
este slobodă altor boieri. 

Spătarul al treilea poartă în toate zilele spada domnească 
şi de aceea are, afară de boieria sa, şi o dregătorie printre 
slujitorii curţii. 

Paharnicul al treilea priveghează viile din ţinutul Bacăului 
şi Trotuşului şi are grijă ca vierii să culeagă la vreme strugurii 
şi să-i calce. 

Vistiernicul al treilea este sub ascultarea vistiernicului cel 
mare şi e dator să-i dea seamă de chipul cum îşi împlineşte 
slujba. După ce vistiernicul cel mare ţine trei luni de zile so- 
coteala cheltuielilor el dă această slujbă celui de al treilea 
vistiernic, care o împlineşte vreme de o lună. După ce isprăveşte 
luna aceasta, slujba o ia de la dânsul vistiernicul al doilea, 
care o dă iarăşi — aşa cum am spus mai sus— după un sfert de 
an vistiernicului al treilea. lar acesta dă socotelile încredințate 
lui — după ce trec cele treizeci de zile — din nou vistiernicu- 
lui cel mare. În chipul acesta slujba vistieriei trece necontenit 
pe la aceşti trei vistiernici, aşa încât ea se află vreme de trei 
luni în seama celor doi mai mari, iar la urmă, vreme de două 
luni, în seama celui mai mic. Această rânduială se ţine şi la 
celelalte dregătorii, aşa cum se vede mai jos. 

Comisul al treilea are aceleaşi îndeletniciri ca şi al doilea. 

Sulgerul al treilea şi jitnicerul al treilea împlinesc în acelaşi 
chip ca şi vistiernicul al treilea slujbele celor mai mari numiţi 
la fel, de fiecare dată în a patra lună. 

Cămăraşul de sulgerie împărţeşte carnea după cât cântăreşte. 

Cămăraşul de jitniţă ţine seama bucatelor strânse în jitniţele 
domneşti şi primeşte leafă treizeci de aspri pentru fiecare căruţă. 

Cei patru vornici de poartă au scaunul lor de judecată afară 
în curte şi judecă pricinile mai mici, pedepsesc femeile 

desfrânate, iar pe fecioarele care au greşit cu voia lor sau cu 
sila porunceşte să le cunune cu făptaşii, dacă şi unul şi altul 
sunt din norod; iar dacă vreuna din părţi este de neam boieresc, 
atunci el îl înştiinţează pe domn şi stau alături de domn când 
acesta şade în scaunul de judecată, poruncesc norodului să 
tacă şi aduc părţile în divan. Când vreunul dintre aceştia 
zăboveşte să vină cu pârâşul în ziua hotărâtă înaintea domnu- 
lui, ei îl scriu în condicile lor. Căci cine nu se înfăţişează la 
vremea hotărâtă se face vinovat de nesupunere faţă de domn 
şi pierde pricina. Pentru asemenea slujbe vornicii de poartă 
primesc leafă venitul ținutului Roman. 

Pe toţi boierii aceştia pe care i-am pomenit până aici îi ţine 
ţara ca să-l slujească pe domn. De aceea cine nu este boier ra- 
reori poate să ajungă la o asemenea dregătorie, cu toate că stă în 
puterea domnului să o dea orişicui, chiar din rangul cel mai de 
jos. Jupânesele lor, când vin să se închine doamnei în cămara ei, 
adică în gineceu, îşi au fiecare locul după starea bărbaţilor. 

Domnul mai are, afară de boierii obişnuiţi pomeniţi mai 
sus, care slujesc la curtea sa, şi slujitori de casă ce se numesc 
boiernaşi şi de obicei se primesc în această stare nu numai 
dintre boieri, ci şi dintre prinşii în război şi chiar dintre oame- 
nii cei mai de jos şi prin aceasta dobândesc drepturi şi sloboze- 
nii boiereşti. Din rândul acestora fac parte: 

Cămăraşul cel mare; acesta priveghează pe cămăraşii di- 
vanului cel mare şi are grijă de vistieria domnului, care este 
deosebită de vistieria ţării. El dă porunci curtenilor de la 
cămară, boierilor din starea mai de jos, hotărăşte neguţătorilor 
cumpenele şi măsurile cu care trebuie să-şi vândă marfa, poartă 
grijă ca ei să nu folosească cântare şi coţi înşelători şi pedepseşte 
după pravilă pe cei vinovaţi. Sub porunca lui stau şi neguţătorii 
zaporojeni, care nume se dă acelora ce aduc în Moldova mărfuri 
din cetăţile căzăceşti şi din Rusia. 

Vătaful de aprozi de divan este pus peste aprozii de divan; 
el are în Moldova aproape aceeaşi slujbă pe care o are la 
Poartă ceauş-başa. Este mai mare peste aprozii divanului şi 

împlineşte cu sila pentru jeluitor datoriile cerute la judecată, 
ca şi banii ce se hotărăşte să se dea îndărăt. El arată locul 
acelor care stau alături de domn în divan, iar drept semn al 
dregătoriei sale poartă în mână un bici cu mânerul poleit cu 
argint. 

Vătaful de stolnicei este mai marele slujitor de la masă şi 
când aceştia aduc bucatele din cuhnie la masa domnească, el 
merge înaintea lor, purtând în mână un bici fără mâner poleit 
cu argint. 

Vătaful de păhărnicei este priveghetor peste păhărnicei. El 
împarte porunci paharnicilor, care dau paharele cu vin la masa 
domnească sau la ospeţele la care sunt poftiţi boierii. 

Cuparul, paharnicul de toată ziua al domnului, este pivni- 
cer mare peste chelarii curţii. El dă neguţătorilor de vinuri măsura 
sa dreaptă şi cu pecetea domnească, iar dacă află pe oarecine 
că a vândut vin cu o măsura mai mică decât cea care este 
îngăduită atunci îl pedepseşte după pravilă. 

Ciohodarul se îngrijeşte ca domnul şi toată curtea să aibă 
ciubotele şi încălţările de care au trebuinţă. lar domnului, el 
însuşi îi aduce ciubotele. Sub porunca lui stau toţi ciubotarii 
din lasi. 

Medelnicerii de obicei sunt cei trei sau patru care pun în 
toate zilele masa domnească. Ei aduc apă de spălat. Au în 
păstrare blidele, farfuriile, paharele şi îndeobşte toate tacâmurile 
de argint, tot aşa şi feţele de masă, şervetele şi celelalte lucruri 
de trebuinţă la masă. 

Cămăraşul dinlăuntru sau cămăraşul de taină are sub prive- 
gherea sa straiele, pietrele scumpe şi celelalte podoabe domneşti 
şi este pus peste cămărăşei. 

Vătaful de copii, priveghetor peste cămăraşii spătăriei şi ai 
divanului. El are privegherea asupra lor, iar venitul şi-l trage 
din împlinirea slujbei lor, fiindcă aceştia sunt trimişi adesea la 
boierii pe care domnul îi cheamă de la moşiile lor şi atunci 
vătaful dobândeşte un taler din cei şase pe care boierul 
obişnuieşte să-i dea cămăraşului. 

Cămăraşul de dulceţi, cofetarul curții, se îngrijeşte să fie 
aduse pe masă, la urmă, bucate făcute cu zahăr sau în alt 
chip; tot el are în seamă vasele de porțelan. 

Cămăraşul de rafturi este priveghetor peste hamuri şi are în 
seamă şeile, hamurile bătute în aur şi argint, precum şi toate 
tacâmurile cailor. 

Pivnicerul este pus veghetor peste chelari. El însuşi stă sub 
ascultarea cuparului sau paharnicului toată ziua, iar sub po- 
runca lui sunt toţi dogarii şi ceilalţi oameni care lucrează în 
crame. Drept leafă are drojdia vinului, din care face rachiu. 

Logofătul de vistierie, adică cel ce ţine socotelile vistieriei, 
porunceşte peste toţi diecii vistieriei şi păzeşte condicile de 
cheltuieli; iar el se află la porunca vistiernicului cel mare. 

Cămăraşul de catastife ţine toate condicile de socoteli cu 
cheltuielile deosebite ale domnului, ca şi condica oştenilor. 
Când se cercetează oastea, atunci el citeşte pe fiecare după 
numele său. Asemenea face şi când se plăteşte leafa; iar la 
urmă dă căpitanilor condica oştenilor din ceata lor, pe care o 
scrie cu mâna lui, pentru care osteneală primeşte câte un taler 
împărătesc de la fiecare. 

Cămăraşul de lumini sau veghetorul luminilor ţine socoteala 
dajdiilor de ceară şi săpun, care se numeste seu şi se foloseşte 
pentru lumânările şi lămpile curţii. 

Vornicul de târg, mai marele târgului, strânge zeciuiala de la 
toate mărfurile care se vând cu măsura şi cu cântarul — dajdie 
care la moldoveni se numeşte mortasipie. El primeşte şi lumâ- 
nările de la cămăraşul de lumini şi le împarte slujitorilor curţii. 
De asemenea tot el trebuie să îngrijească de lemnele pentru 
trebuinţa curții şi să le împartă, la vreme, prin odăi şi cuhnii. 

Vătaful de aprozi de târg este veghetorul peste slujitorii 
divanului de judecată, care adună dajdia şi alte dări de la 
târgoveţi şi le aduc apoi la vistierie. Toţi aceştia, împreună cu 
mai marii lor, stau la porunca vistiernicului cel mare. 

Vătaful de paici, mai mare peste paici, are sub suprave- 
gherea sa pe cei opt slujitori de casă a domnului care se nu- 

mesc paici şi poartă cingătoare de argint, spadă şi lance, cu 
mânerul şi vârful bătute în argint poleit cu aur. 

Doamna este slujită de: 

Doi vornici, care sunt şi oblăduitori ai ținutului Vasluiului. 

Un comis care îngrijeşte de grajdul, caretele şi caii ei şi 

Doi cluceri, care îngrijesc de grâu şi bucate atât pentru 
slujitorii curţii, cât şi pentru grajduri. 

După aceştia urmează la rând slujitorii boierimii care se 
află pe lângă domn şi la curtea domnească şi, prin aceste slujbe, 
ajung la dregătorii mai înalte: 

Cei cincizeci de cămăraşi ai divanului care stau lângă domn, 
când acesta se află în divan şi care trebuie să cheme pe boieri 
înlăuntru, în faţa domnului; 

Cei douăzeci şi patru de cămăraşi ai spătăriei; 

Cei doisprezece cămăraşi ai divanului cel mare; 

Cei trei cămărăşi ai divanului cel mic; 

Cei şapte postelnici de rang mai mare; douazeci şi patru 
sau mai mulţi, dacă vrea domnul, de rang mai mic; 

Cei cincizeci de aprozi de divan, a căror slujbă este asemenea 
cu a ceauşilor la turci, adică să aducă în faţa judecății pe 
pârâţii care nu s-au înfăţişat în ziua hotărâtă şi să împlinească 
datoriile celor răi platnici; 

Cei douăzeci şi patru de păhărnicei, care slujesc la masă şi 
dau de băut oaspeţilor; 

Cei douăzeci şi patru de stolnici aduc bucatele din 
cuhne la masa domnească; 

Cei şaizeci de armăşei, care trebuie să prindă pe tâlhari şi 
pe boierii care vor să fugă din ţară sau care sunt vinovaţi de 
vreo altă fărădelege mai mare; 

Uşierii, care trebuie să îngrijească de casă şi masă pentru 
solii Înaltei Porţi şi ai hanului tătărăsc din Crimeia şi să-i 
slujească. 

CAPITOLUL AL VII-LEA 


Y PRIN 
DESPRE OASTEA MOLDOVENEASCA i R 


După ce am vorbit de boierii moldoveni şi despre numele 
slujitorilor curţii domneşti, urmează să dăm o scurtă lămurire 
despre oştile pe care le ţinea odinioară Moldova şi pe care le 
mai are şi acum. Că odinioară, pe când ţara mai era slobodă, 
oastea număra 70 000 şi adeseori 100 000 de oameni, ne-o 
spun cronicile ţării. Aceasta n-o sa ni se pară de necrezut, 
dacă ne gândim cu ce vecini puternici: turcii, leşii, cazacii, 
ungurii şi muntenii a purtat Moldova războaie pe vremuri şi nu 
numai că şi-a păstrat slobozenia ţinând piept lovirilor lor până 
în vremea lui Bogdan al III-lea, ba chiar şi-a întins şi mai mult 
hotarele. Numai că această putere a moldovenilor, după ce 
ajunsese la culme sub Ştefan cel Mare, începu să decadă cu 
vremea tot mai mult. Căci cârmuitorii ţării după Bogdan al III- 
lea, care a închinat Moldova turcilor, fiindcă sub pavăza aces- 
tora nu avea a se teme de lovirile vecinilor, nu s-au mai îngrijit 
de oaste — cum se întâmpla de obicei în vremuri liniştite. Şi, 
fiindcă socotea că este fără folos sa ţină atâţia oameni, fără să 
fie de trebuinţă, au lăsat bucuroşi oştile să se împuţineze şi să 
piardă vitejia lor de altădată. Cu toate aceste cronicile noastre 
moldoveneşti spun că, până în vremea Movileştilor, n-au fost 
niciodata ţinuţi în oaste mai puţin de 40 000 de oameni. Nu- 
mai că după aceste vremuri puterea moldovenilor a decăzut 
aşa de mult — atât din pricina tulburărilor dinlăuntru, cât şi din 
pricina uneltirilor turcilor, care în răzvrătirile domnilor au găsit 
prilej ca să răpească faima coroanei moldoveneşti — astfel că 
acuma abia mai este în stare să ridice în faţa duşmanului 6 
până la 8 000 de oameni. lar aceştia se împart în oşteni cu 

înţelesul cel adevărat, adică cei care slujesc pentru o leafă 
ştiută, şi oşteni de scuteală care, pentru slobozenie de dări, 
slujesc în oaste pe cheltuiala lor. 

Peste oştenii cu înţelesul cel adevărat sunt puşi: 

Başbuluc-başa. Acesta porunceşte peste 10 buluc-başi sau 
căpitani, iar fiecare dintre aceştia are sub el cam 100 de seimeni. 

lar seimeni în limba turcească se numesc oşteni aduşi din 
Serbia, Bulgaria, Albania şi Grecia, care sunt ţinuţi cu bună 
leafă pentru straja domnului, care se schimbă în toată vremea 
la curte, unde îşi au şi locuinţele de jur împrejurul zidurilor. 

Patru căpitani nemți, odinioară căpetenii a peste o mie de 
oameni, mai au astăzi sub steagul lor abia 25 de oameni. 

Patru căpitani cazaci, care asemenea aveau pe vremuri la 
porunca lor 1 000 şi chiar mai mulţi oşteni, dar care acum abia 
mai au 40 până la 50 de oameni din neamul lor, de obicei din 
ceata zaporojenilor. 

20 de căpitani de călăraşi, care sunt puşi peste vreo sută de 
oameni, fiecare dintr-înşii având leafă 3 taleri împărăteşti pe lună. 

11 căpitani mari. Toţi aceştia stau la porunca hatmanului. 
Căpitanii tătarilor lipcani (care este numele sciţilor ce locuiau 
în Lituania şi care sunt mahomedani). Aceştia sunt patru sau 
mai mulţi, după cum vrea domnul. 

Beşli-agasi, care are sub dânsul doi căpitani ai beşliilor. lar 
beşliii sunt tătari sau turci, pe care domnul îi ţine ca să stăvi- 
lească împilările oştilor turceşti şi ca să poată pedepsi pe turci, 
când aceştia se desfrânează, fiindcă musulmanii socotesc nele- 
giuire dacă un mahomedan este pedepsit sau bătut de un necre- 
dincios, cum le zic ei, de obicei, creştinilor. Ei stau mai presus 
de oştenii de scuteală, adică de cei care slujesc pentru 
slobozirea de dări. 

Buluc-başii cetăților, din care fiecare cetate, mare sau mică, 
are patru sau cinci, după cât e de mare ţinutui ei — iar laşii are 
zece — şi peste care este pus, de obicei, un agă. 

Opt căpitani poruncesc dărăbanilor, peste care este pus 
căpitanul cel mare al dărăbanilor, ce stă la porunca unui agă. 

Nouăsprezece căpitani de mie sau de cete alcătuite din 1 
000 de oameni luaţi în oaste din cele 19 ţinuturi ale Moldovei. 
Fiecare din acestea se alcătuia mai înainte vreme din 10 cen- 
turii sau companii, care se zic la moldoveni sutaşi. Dar în zilele 
noastre numărul lor este destul de scăzut. Odinioară ele stăteau 
sub marii vornici ai Moldovei de Sus şi de Jos, iar acum toate 
aceste oşti sunt date sub privigherea şi la porunca hatmanului. 
Aceia dintre ei care stau la hotare păzesc trecătorile din munţi 
şi vadurile apelor. Cei ce se află înlăuntrul Moldovei — unde 
nu au a se teme de duşmani — sunt folosiţi pentru strajă la 
palatul hatmanului, ori îi trimite el să slujească ţara. Că au fost 
cândva şi husari, ne-o dovedeşte înca numele acelei cete din 
oastea lor care se numeşte hinsari. Hinsarii de astăzi din Mol- 
dova de Sus şi din Moldova de Jos sunt cei ce ţin de vornicul 
ținutului. Totuşi aceştia nu fac vreo slujbă ostăşească, ci, 
păstrându-li-se vechiul nume, sunt puşi să lucreze ogoarele. 
De-aici se trage la moldoveni zicala: “dalle arme alla sapa”, 
“de la armă la sapă“. 

Tot printre aceştia se socotesc şi vânătorii moldoveni, care, 
împreună cu vătaful sau mai marele lor, au în stăpânire un sat 
de 100 şi mai bine de gospodării în munţii Moldovei, lânga 
târgul Piatra. La vreme de război, trebuie să stea în preajma 
domnului, în tabără; iar la vreme de pace, ei se îndeletnicesc 
cu vânătoarea, şi aduc la curte tot felul de fiare: cerbi, zimbri, 
oi sălbatice şi orice fel de fiare care cutreieră pădurile, parte 
vii pentru plăcerea domnului, parte ucise pestre masa domneas- 
că, pentru care muncă sunt slobozi de dări. Pentru pulbere şi 
plumbi dobândesc leafă deosebită. 

Călăraşii din Țarigrad (cetatea împărătească) sau alergă- 
torii țarigrădeni, care sunt cincizeci, cu vătaful sau mai marele 
lor. Toţi vorbesc turceşte şi, când este de trebuinţă, trebuie să 
se ducă la Țarigrad, pentru care treabă primesc, în afară de 
slobozirea de dări, 20 de taleri din vistieria ţării. Călăraşii de 
Galaţi stau la porunca unui vătaf deosebit sau mai mare al lor 
şi împlinesc aceeaşi slujbă ca şi cei ţarigrădeni. lar când sunt 

trimişi undeva, nu primesc mai mult de 10 taleri. Sunt cam 
cincizeci cu toţii. 

Umblătorii de Hotin, cincizeci la număr, şi tot atât de mulţi 
umblători de Soroca sau alergători soroceni. Grăiesc leşeşte şi 
ruseşte şi sunt trimişi, când este de trebuinţă, în Ţara Leşească 
şi în Rusia. Şi unii şi alţii ascultă de vătafii sau mai marii lor 
deosebiți. 

Cei 24 de fuştaşi, purtători de ghioage. În vreme de pace, 
păzesc uşile de la odăile femeilor şi de la temniţele curţii în 
care sunt închişi slujitorii curţii pentru greşeli mărunte. Dacă 
cineva trebuie să fie bătut din porunca domnului, cu vergile, 
ei împlinesc pedeapsa. Când domnul iese de la curte, fie cu 
alai, fie pentru desfătarea sa, ei îl împresură de amândouă la- 
turile cu ghioage lungi în mână: aceeaşi slujbă o împlinesc şi 
în război. Au o căpetenie a lor deosebită, ce se numeşte vătaf 
de fuştaşi. 

Acestea sunt, aşadar, oştile pe care trebuie sa le ţină ţara, 
cu cheltuiala sa, pentru domn. lar dacă domnul vrea să ţină 
din punga lui mai multe oşti, nimeni nu-l împiedică s-o facă; 
numai că domnii nu cutează niciodată să-şi sporească oştile, 
decât atunci când cugetă la vreo răzvrătire. Căci ei socotesc 
că este mai folositor să pui banii în vistierie, decât să-i risipeşti 
pentru oşteni care nu sunt de trebuinţă. 

PRIN 
CAPITOLUL AL VIII-LEA cu Ş 


DESPRE OBICEIURILE CURŢII DOMNEŞTI 


De aici înainte credem că luăm asupra noastră o muncă 
neplăcută cititorului dornic să ştie dacă îi vom arăta fastul şi 
rânduiala de care se ţine seama la alaiurile cele mari şi la 
ospeţele domneşti, precum şi în biserică. 

Ori de câte ori domnul iese din cetate ca să se ducă la vreo 
mânăstire sau pleacă la război, aceasta se face cu cel mai 
mare fast şi el este petrecut de un mare număr de oşteni. În 
frunte păşesc câteva căpetenii şi călăuze, alese pentru aceas- 
ta dintre oşteni şi alergători. După ei vine călărimea în frunte 
cu steagul şi căpitanii, aşa fel că între cetele de oaste se lasă 
loc, ca să se poată deosebi unele de altele. De amândouă 
laturile steagului păşesc căpitanii cetelor de oaste, care iau 
seama ca toţi oştenii să meargă cu rânduială şi în linie dreaptă. 
În urma lor vin călăraşii şi umblătorii cu vătafii lor; după ei 
sunt duşi de căpăstru caii lăturaşi, în faţa cărora sunt purtate 
două tuiuri sau cozi de cal, pe care Poarta le dăruieşte domnu- 
lui ca semn de cinstire a domniei sale. 

După aceea vin coconii domnului, după care vine domnul 
însuşi, oleacă mai îndărăt, în mijlocul rândului. De amândouă 
părţile îl însoțesc strâns paicii. Straiele şi slujba acestora le-am 
descris mai sus. Mai departe, de-a dreapta, urmează comişii 
sau mai marii grajdurilor şi vătafii slujitorilor curţii; de-a stânga 
postelnicul cel mare cu ceilalţi postelnici în rândul al treilea; 
după domn, merg buluc-başii, câte patru de fiecare latură şi 
anume cei mai vârstnici dintre ei mai aproape de domn. Alaiul 
îl încheie seimenii sau oştenii cu leafă, care merg de amândouă 
laturile, sub privegherea ceauşilor — care ar putea să fie numiţi, 

după pilda europenilor, caporali — ca să meargă drept şi în- 
tr-acelaşi pas. lar îndată după domn, îşi are locul său, spătarul, 
care poartă armele domnului. După aceea urmează slujitorii de 
taină — cum li se zice — cămăraşii, paharnicii, ciohodarul şi 
medelnicerii. Întâiul rând după aceştia îl alcătuiesc vătaful de 
copii, adică mai marele cămăraşilor, cu cămăraşii săi, al doilea 
rând, păhărniceii; al treilea, stolniceii. Pe urmă vine sangeacul 
cel mare, adică steagul cel mare, care are în vârf alemul, cu 
încă două steaguri dăruite domnului de sultan la începutul dom- 
niei. După purtătorii steagurilor urmează tubulhanaua sau mu- 
zica ienicerilor, după care se întind, pe amândouă laturile, 
armaşii. După aceştia vin, în rândul cei dintâi, boierii cei mari, 
în al doilea, cei din starea a doua, în al treilea, cei din a treia. 
Toţi boierii mazili merg laolaltă după rangul dregătoriei pe care 
au avut-o. Coada alaiului o face o droaie amestecată de slugi 
boiereşti, târgoveţi şi neguţători. Dar când domnul porneşte la 
război, atunci urmează tunurile, sub privegherea şătrarului cel 
mare şi căpitanului dărăbanilor, cu puşcaşii ori tunarii, precum 
şi merindele de trebuinţă pentru tabără şi boclucurile. Altminteri 
toţi aceştia merg printre ceilalţi boieri după rânduială. 

Cu rânduiala aceasta ajungând la vreo biserică sau mănăs- 
tire, călărimea se înşiră la uşă, şi când domnul trece pe di- 
naintea lor, ei i se închină plecându-şi capetele. lar pedestri- 
mea, atât cât poate să intre în curte, este rânduită într-un cerc 
mare. Când domnul ajunge la scară, descalecă în strigările 
obişnuite ale ceauşilor: “să trăiască întru mulţi ani!”. Apoi iese 
în întâmpinarea domnului, mitropolitul, cu diaconii săi — care 
cădelniţează — şi cu sfânta cruce, dându-i evanghelia s-o 
sărute. De acolo domnul, păşind în urma mitropolitului şi, în 
cântarea to ezil &xion, după ce se închină la sfintele icoane, 
se suie în amvon (lucru neîngăduit nimanui afară de domn şi 
preoţi), iar în mijiocul bisericii îşi face semnul crucii. De aici 
se duce la strana sa şi, suindu-se în ea, se închină mai întâi 
către mitropolit plecându-şi capul, apoi şi către boieri, care în 
vremea aceasta se aşează şi ei pe la locurile lor. 

Dar pentru că noi vorbim tocmai de obiceiurile curţii, so- 
cotim că nu e de prisos să spunem câteva vorbe despre orânduiala 
stranelor în biserică. 

Lângă stâlpul din dreapta, înlăuntrul bisericii, se află strana 
domnulul, cu trei trepte şi împrejmuită cu zăbrele frumos lu- 
crate şi poleite cu aur. Amândouă laturile ei sunt împodobite cu 
stema domnească. Deasupra se vede o coroană poleita cu aur, 
sub care se află icoana sfântului pe care domnul şi-l alege păzitor. 
În faţa ei, lângă stâlpul din stânga bisericii, este o altă strană 
pentru coconii domnului, asemenea cu strana domnului, cu de- 
osebire că are numai două trepte. Lângă domn, de-a dreapta, 
şade spătarul cel mare, care ţine spada domnului pe umăr şi 
buzduganul în mână. La stânga şade postelnicul, iar îndărătul 
lui tot şirul postelnicilor, cu toiege în mână, pâna la stâlpul din 
stânga. Îndărătul lor sunt rânduiţi ceilalţi slujitori ai curţii, după 
starea lor. De-a dreapta domnului, către altar, îşi are strana lui 
mitropolitul, împreună cu unul dintre episcopi, după care ur- 
mează, până la strana dascălului, egumenii şi stareţii mănăstirilor. 
În dreapta, în faţa mitropolitului, stau doi episcopi cu egumenii 
stranei lor, în aceeaşi orânduială. Şirul feţelor bisericeşti se 
isprăveşte la dreapta cu vistiernicul cel mare, ca el să ţină la 
îndemână dania de bani pe care domnul obişnuieşte să o dea la 
miruit şi ca să nu se tulbure liniştea şi ruga celor ce ascultă 
slujba, dacă ar fi să o aducă mai de departe. În stânga stau 
logofătul al doilea şi logofătul de taină, cel dintâi fiindcă are în 
grijă toate trebile mănăstirilor şi ale feţelor bisericeşti; cel de al 
doilea fiindcă trebuie să ţină şi să dea celor din jur vinul sfinţit 
de mitropolit sau de o faţă bisericească. În colţul din dreapta al 
stranei sunt cântăreții moldoveni, în cel din stânga cântăreții 
greci, care cântă, cu schimbul, cântările bisericeşti în amândouă 
limbile. Îndărătul stranei beizadelei stau boierii de starea întâi, 
într-un şir până la stâlpul dinafară, în tinda bisericii. După aceştia 
urmează boierii fără dregătorii, apoi mai marii, căpitanii şi toţi 
ceilalţi câţi pot încăpea în biserică. Îndărătul stranei domnului 
stau jupânesele boierilor cu dregătorii, în dreptul bărbaţilor lor, 

până la stâlpul cel de pe urmă din latura dreaptă, înlăuntrul 
bisericii. Lângă stâlpul acesta este locul doamnei — o strană cu 
trei trepte. Dacă are fiice, ele se aşează între doamnă şi 
jupânesele boierilor. De-a dreptul doamnei stau cămărăşiţele şi 
jupânesele de la curte, aflate în slujba ei. La stânga o păzesc 
cei doi vornici ai ei, care poartă de grijă ca norodul să nu ajungă 
prea aproape de stranele femeilor. În tindă stau jupânesele boie- 
rilor fără dregătorii, în dreptul bărbaţilor lor. De-a lungul pereţilor 
bisericilor sunt zidite, ce e drept, strane pentru toata lumea, dar 
nimeni nu cutează să se aşeze decât la vecernie, când se cântă 
vieţile sfinţilor sau psalmii lui David. Numai domnului îi este 
îngăduit să stea cu capul acoperit în biserică şi el se descoperă 
numai atunci când se cântă “Sfânt este Dumnezeul nostru”, când 
se citeşte Evanghelia, când se spune Crezul de la Niceea, Tatăl 
Nostru sau când preotul rosteşte vorbele cele sfinte ale Cinei 
celei de taină. Când începe să dea xvoiwwiwov (împărtăşania), 
mitropolitul se duce cel dintâi să sărute icoanele sfinţilor; după 
aceea şi domnul. Când acesta coboară din strană toţi boierii îşi 
lasă locurile, ca să se închine către domn atunci când se întoarce 
la locul lui. Când se isprăveşte slujba, mitropolitul dă anaforă 
(&vri6op5v pâinea rămasă) domnului, doamnei, coconilor şi 
domniţelor. Asemenea şi toţi boierii cu dregătorii primesc anafo- 
ra din mâinile mitropolitului, care stă în strana lui. La urmă, 
logofătul al treilea le dă să guste din prinoasele preoţilor. După 
acestea boierii ies înaintea domnului şi, dupa ce încalecă, se 
rânduiesc în faţa bisericii şi stau cu capetele goale până ce 
trece domnul; pe urmă, cu aceeaşi rânduială îl urmează pe domn 
la curtea domnească. Acolo îşi lasă caii în curtea cea dinafară 
(fiindcă nimănui nu-i este îngăduit să intre călare înlăuntru), se 
rânduiesc apoi în mijlocul curţii dinlăuntru în picioare şi pri- 
mesc cu cinste pe domn, când descalecă de pe cal. Urcând 
scara, el se întoarce către boieri cu capul gol, mulţumindu-le, 
după care fiecare se duce la casa sa. 

În zilele când nu sunt ospeţe, masa de prânz a domnului se 
pune de cele mai multe ori în sala cea mică, adesea însă şi în 

cea mare sau în casa femeilor (gynaeceo). La masa de prânz 
sunt poftiţi de fiecare dată doi dintre boierii mari şi tot atâţia 
dintre cei mici. Dacă mai este loc la masă, mai vin şi căpitanii, 
ba uneori şi oşteni vechi. La cină nu vine nimeni afară de 
rubedeniile domnului sau oarecine care e văzut cu ochi buni 
de domn sau care îl veseleşte cu linguşiri ori vorbe plăcute. 
Câteodată la masa de prânz a domnului vine şi doamna; alte- 
ori ea porunceşte să i se pună masa deosebit în odăile ei şi o 
slujesc cămăraşii, medelnicerii, cuparul sau paharnicul şi 
jupânesele alese din neamurile boiereşti. lar când sunt ospeţe 
mari, masa se aşează în divanul cel mic. Răsunetul tobelor şi 
al trâmbiţelor dă semn pentru aducerea bucatelor. Stolnicii le 
aduc din cuhne, înaintea lor mergând vătaful şi stolnicul al 
doilea, şi le dau stolnicului cel mare, ca să le pună pe masă. 
Când vine domnul, mitropolitul rosteşte rugăciunea obişnuită 
la masă şi blagosloveşte bucatele; medelnicerul cel mare aduce 
apa pentru spălatul mâinilor. După ce domnul se aşează la 
locul său, se aşează şi ceilalţi după orânduială. lar sfetnicii şi 
boierii de starea întâi se ţin aproape, împlinindu-şi slujba. Bu- 
catele puse pe masă pentru domn le gustă mai întâi stolnicul 
cel mare. Când domnul începe să mănânce, se slobozesc tu- 
nurile, iar muzica turcească şi cea creştinească pornesc să cânte. 
Paharnicul cel mare aduce băutura dintâi şi gustă vinul turnat 
dintr-o oală mare într-un pahar mai mic, care lucru se zice în 
graiul moldovenilor “credinţă”. Atunci mitropolitul şi episco- 
pul (cărora li se pun dinainte numai bucate de peşte şi lapte, 
fiindcă lor nu le este îngăduit, după canoanele lui Vasile cel 
Mare, să mănânce carne) şi toţi boierii se scoală în picioare şi 
se închină către domn. După aceea ei nu se mai scoală în 
picioare, dar se mai închină când şi când înspre domn, chiar 
dacă sunt beţi. Boierii cei mari stau la masă până se bea paha- 
rul al treilea; după aceea spătarul cel mare dă spada spătarului 
al doilea. Paharul celui de-al doilea îl dă domnului paharnicul 
al doilea şi ceilalţi boieri de starea a doua împlinesc acum 
slujba celor mari. La urmă, domnul dă fiecăruia dintre aceştia 

câte un blid de la masa sa, ca semn al milostivirii sale, pe care 
ei îl au — după ce sărută mai întâi mâna domnului — şi îl duc 
în odaia de alături, unde se pune masă osebită pentru ei. Dom- 
nul arată aceeaşi cinstire şi altor boieri mai mici care sunt de 
faţă, buluc-başilor şi căpitanilor, dupa acelaşi obicei. După ce 
mănâncă şi beau cu toţii, se întorc la masa domnească, la 
slujbele lor şi se îngrijesc ca păhărniceii sa dea de băut boieri- 
lor, stolniceii să ia bucatele de pe masă şi să le ducă acolo, 
cămărăşeii să schimbe talgerele şi toate să se facă aşa cum se 
cade şi cu orânduială. Armaşii stau la capătul mesei cu buzdu- 
ganele lor, străjuindu-l pe domn (fiindcă masa este aşezată în 
lung). După ce toţi dimprejurul mesei au băut câteva rânduri 
de pahare şi capetele încep să se fierbânte, deşartă cu toţii un 
pahar mare de vin, drept mulţumită pentru mila şi îndurarea 
cerească; al doilea pahar îl beau în sănătatea sultanului, dar 
nu pomenesc vreun nume. Fiindcă moldovenilor li se pare fără 
rost şi searbăd să bea în sănătatea turcilor; dimpotrivă, este cu 
mare primejdie să bei în sănătatea crailor creştini şi drept 
credincioşi. Paharul al treilea îl bea mitropolitul, după ce 
rosteşte puţine vorbe, în sănătatea domnului. Când pomeneşte 
numele acestuia, toţi boierii se scoală deodată de la masă şi se 
aşează în mijiocul divanului, în rânduiala lor cea obişnuită. 
Când isprăveşte rugăciunea mitropolitul face semnul crucii asu- 
pra domnului şi-l blagosloveşte iar, în vreme ce domnul duce 
paharul la gură, se slobozesc toate tunurile împrejur, cu bubui- 
tul cărora se amestecă muzica, din care însă cei de faţă nu 
aud decât răsunetul, care vine din bolțile largi ale palatului. 
După domn, mitropolitul deşartă şi el un pahar de argint, cam 
de o sută de dramuri, dar nu se clinteşte de la locul lui, ci se 
scoală numai în picioare. Toţi ceilalţi boieri, care stau pe 
scaune sau în picioare, golesc două câte două paharele care li 
se dau şi, după ce sărută mâna domnului (ţinându-l postelnicul 
cel mare de subsuori) se aşează iar la locurile lor de mai înainte. 
După ce au băut aşa, mai deşartă paharele în sănătatea doam- 
nei, coconilor şi domniţelor şi pentru orice le-ar mai pune la 

îndemână prilejul ori beţia. Fiindcă domnul nu obişnuieşte să 
se scoale de la masă până când nu se aduc sfeşnicile, pe care 
le aşează medelnicerul cel mare, când toţi oaspeţii se scoală 
şi se închină în faţa domnului. Când domnul îşi pune şervetul 
pe masă însemnează că ospaţul s-a isprăvit. Postelnicul cel 
mare, înțelegând aceasta, loveşte în pământ cu toiagul de argint 
pe care îl poartă în mână; la acest semn toţi cei care se mai 
pot ţine pe picioare se scoală îndată. lar pe ceilalţi care sunt 
atât de beţi că nu-şi mai pot duce picioarele, îi ridică alţii şi-i 
scot afară. Când se scoală domnul, medelnicerul îi aduce apă 
şi un ştergar. Mitropolitul rosteşte rugăciunea şi, după ce dom- 
nul îşi face de trei ori semnul crucii, se întoarce către boieri şi, 
cu capul gol, îşi ia rămas bun. Când se întoarce cu spatele, 
slujitorii de la curte şi cămăraşii aflaţi de faţă iau cu mare grijă 
de pe masă ce poate apuca fiecare: căci ei socot că e o cinste 
pentru ei să mănânce ceva de pe masa domnească. Ca să nu 
se piardă vreun tacâm de argint, nu le este îngăduit să scoată 
ceva din odaie; sau, când sunt mai mulţi la un loc şi fiecare 
vrea să mănânce ceva deosebit, atunci ei trebuie să arate su- 
praveghetorului cămării argintăriei câte talgere au luat şi sa le 
aducă după aceea îndărăt. Muzica domnului îi însoţeşte pe 
ceilalţi boieri până la casa lor. A doua zi se adună cu toţii în 
divan, intră la domn ca să-i sărute mână, îi mulţumesc pentru 
cinstea de care s-au bucurat şi se roagă de iertare pentru greşelile 
săvârşite la beţie. 

CAPITOLUL AL IX-LEA 


POE CUPRINS 
DESPRE VANATORILE DOMNEŞTI 


După cum toţi domnii de pe pământ obişnuiesc să iubească 
vânătoarea, aşa şi domnii Moldovei o socotesc foarte plăcută. 
Să nu se creadă că unui neam plecat cu totul armelor îi place 
vânătoarea — care este un fel de război — mai mult decât 
toate celelalte îndeletniciri trupeşti; la moldoveni ea se bu- 
cură de cinste îndeosebi şi pentru că le-a dat prilejul să-şi 
găsească şi să-şi ia iarăşi în stăpânire patria. Dar în vremurile 
care au urmat, domnii au trecut peste măsură şi întru acest 
lucru, iar bieţilor ţărani — locuitori ai câmpiilor şi pădurilor 
prielnice vânătoarei — de-abia le-au lăsat răgaz cât era de 
trebuinţă ca să-şi agonisească hrana de toata ziua, şi lucrul 
acesta e pricina că s-au iscat adesea răscoale. Afară de aces- 
tea, oamenii înţelepţi au luat seama că domnii prea dornici de 
vânători nu se îngrijesc de trebile ţării, le lasă cu totul pe sea- 
ma sfetnicilor şi vremea rânduită pentru trebile obşteşti o 
prăpădesc numai cu petreceri de acestea. Domnii următori au 
înţeles răul dintru aceasta şi au pus măsură acestei îndeletni- 
ciri în aşa chip că nici ţăranul nu a mai fost prea mult împilat 
şi nici domnul nu a fost lipsit de această desfătare. Şi ei au 
rânduit pentru vânătoare vremea dinaintea celor patru posturi 
ale bisericii Răsăritului, când să se adune la vânătoarea dom- 
nească toate stările, boieri, oşteni, răzeşi şi neguţători. În zilele 
acestea sunt adunaţi cîteva mii de ţărani din satele de prim- 
prejur, care trebuie sa intre în păduri şi să gonească fiarele. 
Dinspre câmpie, de toate laturile pădurilor, stau la pândă 
vânătorii, parte dintre ei cu câini de vânătoare, parte cu laţuri 
şi, cu chipul acesta, fiarele gonite de strigătele ţăranilor sunt 
prinse fără mare osteneală. Ca să îmbărbăteze sârguinţa vânăto- 

rilor, domnii au rânduit pentru fiecare fiară vânată un dar. Cine 
prinde un iepure dobândeşte bacşiş (aşa se numesc în limba 
turcească aceste mici daruri) de 25 de aspri; cine prinde o 
vulpe, 60 de aspri; pentru un porc sălbatec, un taler; pentru un 
urs, un galben, iar pentru o ciută 80 de aspri. După ce se 
isprăveşte vânătoarea, fiarele cele curate, ce sunt bune de 
mâncat, sunt duse parte la cuhnea domnească şi parte sunt 
împărţite între boierii şi căpeteniile oastei; cele spurcate însă, 
cum sunt vulpile, urşii, pisicile sălbatice şi alte fiare care 
viețuiesc în munţii Moldovei, sunt lăsate paicilor sau slujito- 
rilor domneşti, care trag foloase destul de mari din pieile lor. În 
afară de aceste vremi obişnuite ale anului rânduite pentru 
vânătoare, domnul poate, oricât de des pofteşte, să adune lo- 
cuitorii şi să-i folosească la vânătoare. (Pentru că nimeni nu 
poate să-i poruncească ceva sau să se împotrivească vrerei lui, 
după cum am spus şi mai sus.) Dar el şi-ar trage prin aceasta 
nume rău şi şi-ar acoperi slava de ocară, care nu s-ar şterge în 
veci dinaintea ochilor urmaşilor. Asemenea el nu poate sa fie 
nici încredinţat că nu l-ar pâri boierii la Poartă pentru aseme- 
nea împilare a supuşilor. lar când îl îndeamnă ori vremea fru- 
moasă, ori frumuseţea locului să se desfăteze, atunci porneşte 
la vânătoare în tovărăşia oamenilor săi de la curte şi a oştenilor, 
care trebuie să-l urmeze întotdeauna; dar nu se întâmplă prea 
adesea să-şi petreacă vremea, pe care trebuie s-o folosească 
pentru trebile ţării, cu vânatul fiarelor. 

CUPRINS 
CAPITOLUL AL X-LEA 


DESPRE ÎNGROPĂCIUNEA DOMNILOR 


Moldovenii îşi cinstesc domnul nu numai cât este în viaţă, 
ci şi după ce moare. Când un domn îşi dă obştescul sfârşit, 
trupul său — dacă este vară îl bălsămează îndată şi stă 
neîngropat, în palatul său, până ce se adună în laşi toţi boierii, 
cei mari şi cei mici, arhiereii, arhimanariţii şi stareţii tuturor 
mănăstirilor, precum şi călugării vestiți pentru viaţa lor cucer- 
nică şi preoţii cei mai de frunte. În vremea aceasta îl îmbracă 
în haine domneşti şi podoabe, iar boierii, cei mari şi cei mici, 
şi ceilalţi slujitori stau împrejurul lui cu smerenie, ca şi în vre- 
mea când trăia. Ca să-şi arate jalea, tot norodul umblă prin 
cetate cu capetele goale şi în zilele câte se rânduiesc toate 
pentru îngropăciune se trag clopotele bisericilor. În ziua îngropă- 
ciunii se rânduieşte un alai la fel cu acela care îl însoțea pe 
domn cât trăia, atunci când se ducea undeva. Feţele bisericeşti 
merg în frunte şi cântă cântarile de îngropăciune obişnuite în 
biserica Răsăritului; de amândouă laturile păşesc oştenii cu 
puştile şi steagurile întoarse. Obrazele şi straiele tuturora, arată 
jalea, la care îşi iau părtaşi chiar şi caii făcându-i să lăcrimeze 
cu zeamă de ceapă. Năsălia o duc pe umeri boierii de starea 
întâi, cărora, până la cel din urmă, le iau locul, în drum, ceilalţi 
boieri mai mici, ca să arate prin aceasta că ascultă porunca 
domnului răposat, tot aşa ca şi atunci când era în viaţă. Alaiul 
se încheie cu o muzică de oaste, în care sunt amestecate tobe, 
care, cu sunetul lor înăbuşit, dau un cântec de jale. Cu această 
rânduială domnul este dus la mitropolie şi, câta vreme se cântă 
litaniile, îl pun jos în faţa stranei domneşti, în care şedea cât 
era în viaţă. După aceea, cel care rosteşte cuvântul de 

îngropăciune se urcă în amvon şi spune multe vorbe de laudă 
despre domn, îi pomeneşte virtuțile, arată ce păgubeşte ţara 
prin moartea lui şi la urmă mângâie pe ascultători pentru pagu- 
ba aceea, nădăjduind că vor afla iarăşi virtuțile adunate ale 
celui răposat în fiul şi urmaşul său. După ce sfârşeşte de vorbit, 
se apropie de năsălie toţi arhiereii, stareţii, boierii cei mari şi 
cei mici şi toţi cei care au slujit la curtea lui, sărută mâna 
dreaptă a mortului şi crucea pe care o ţine în mâna aceasta. 
După ce îi arată şi această cinstire din urmă, îl duc — dacă a 
dorit să fie îngropat în cetate — la locul de îngropare hotărât, 
cu acelaşi alai cu care l-au adus în biserică şi-l coboară în 
groapă, cu năframe de mătase, boierii din starea întâi. Mitro- 
politul aruncă peste sicriu cel dintâi pumn de ţărână. În vre- 
mea aceasta se slobozesc tunurile, iar dangătul clopotelor, care 
face o larmă asurzitoare şi care nu se opreşte până ce nu se 
umple groapa, se amestecă cu sunetele muzicii. lar dacă dom- 
nul a poruncit ca să-l îngroape într-o mănăstire aflată departe 
de cetate, atunci numai câţiva boieri, împreună cu slujitorii 
curţii, sunt rânduiţi să-i ducă trupul acolo cu mare fast. Ei arată 
şi acuma domnului răposat aceeaşi cinstire pe care i-au arătat-o 
cât era în viaţă. Dacă drumul lor trece printr-o cetate sau printr-un 
târg, ei coboară trupul din car, îl ridică pe umeri şi-l poartă 
până la marginea cealaltă a cetăţii sau târgului. Când ajung la 
urmă la mănăstirea hotărâtă pentru îngropare, îl îngroapă cu 
acelaşi fast arătat mai sus şi anină stema domnească pe peretele 
cel mai de aproape de mormânt al bisericii. 

CUPRINS 
CAPITOLUL AL XI-LEA 


DESPRE LEGILE ŢĂRII MOLDOVEI 


Din pricina tăcerii istoricilor nu se ştie ce legi au fost în 
vremurile vechi în Dacia. După asemănarea obiceiurilor la 
alte noroade barbare, putem să credem că voia domnilor şi 
dreptul firesc au avut putere ca şi legile scrise. Dar când Dacia 
a fost schimbată în provincie romană şi împăratul Ulpiu Traian 
a aşezat aici romani, după ce l-a biruit pe Decebal şi s-a stârpit 
norodul din locurile acestea, Dacia a luat legile romane de la 
locuitorii ei cei noi. Acestea ţinură atâta vreme cât a stat ţara 
sub stăpânirea împăraţilor romani şi bizantini. lar după ce a 
fost deşertată de locuitori din pricina năvălirilor barbarilor, 
împărații bizantini s-au văzut siliţi să părăsească această pro- 
vincie, cugetând numai la scăparea lor, legile romane au 
început atunci să se strice şi să se schimbe de către daci, până 
într-atâta încât la întemeierea cea nouă a Moldovei cu noro- 
coasa descălecare a lui Dragoş, judecătorii abia mai ştiau cum 
sa împartă dreptatea. Alexandru, cei dintâi despot al Moldovei, 
care a vrut să lecuiască răul acesta şi pe care ai noştri l-au 
numit cel Bun pentru faptele lui mari, a primit de la împărații 
bizantini, odată cu domnia, şi legile greceşti TowvBotâov cu- 
prinse în Codicile bazilicalelor, şi din cărţile acelea întinse a 
scos ceea ce alcătuieşte acuma pravila din Moldova. Osebit 
de acestea, feluritele obiceiuri pe care aceştia le-au luat, în 
timpul rătăcirii lor încoace şi încolo, de la neamurile megieşe, 
n-au putut fi şterse, asa cum altminteri aproape oricare neam 
de pe pământ are obiceiurile sale deosebite, cum sunt acelea 
cu privinţă la: moştenire, diate, împărţeala moşiilor şi la zilele 
de corvoadă. De aceea la moldoveni s-au ivit două feluri de 

legi: una scrisă, întemeiată pe legile împăraţilor romani şi 
ţarigrădeni şi pe hotărârile soboarelor bisericeşti, şi una nescri- 
să, care ar putea fi numită datina norodului, cum se numeşte şi 
în limba noastră cu vorba slavonească obicei, care însemnează 
datină şi obicei. Dar, pentru că aceste obiceiuri nu sunt scrise 
şi au fost adesea răstălmăcite de către judecătorii cumpăraţi şi 
folosite ca să sprijine strâmbătatea, Vasile Lupu Albanezul, 
domn al Moldovei, în veacul trecut a pus oameni cinstiţi şi 
cunoscând legile ţării să adune laolaltă toate legile scrise şi 
nescrise, alcătuindu-se din ele un codice deosebit de legi!, 
rămas şi astăzi călăuza judecătorilor din Moldova pentru 
împărţirea dreptăţii. 


' Pravila, apărută în 1646, în tiparniţa de la Trei lerarhi, poartă titlul: 
Carte românească de învăţătură de la pravilele împărăteşti şi de la alte 
giudeţe cu dzisa şi cu toată cheltuiala lui Vasile Voievodul şi domnul Ţării 
Moldovei den multe scripturi tălmăcită, den limba ilenească pre limba 
românească. Prima parte a pravilei s-a inspirat din legi bizantine, bazate pe 
legislaţia lui Iustinian; partea a doua se bazează pe opera Praxis et Theo- 
rice (Criminalis (1616) a juristului italian Prosper Farinaccius. Titlul pravilei 
indică folosirea acestei lucrări într-o versiune grecească. 

CAPITOLUL AL XII-LEA 
DESPRE DIVANUL DE JUDECATĂ AL DOMNULUI 
ŞI AL BOIERILOR 


Domnul ţine divan de judecată obştească de trei sau patru 
ori pe săptămână, în tot cursul anului, afară de zilele pe care 
biserica le-a hotărât pentru posturile cele mari. Divanul — cu 
acest cuvânt turcesc numesc moldovenii sala cea mare de 
primire — se află totdeauna în mijlocul palatului domnesc. 
Aici, la peretele din fund, este aşezat scaunul domnului, având 
aninată deasupra o icoană a lui Isus Hristos în faţa judecății şi 
dinaintea ei arde necontenit o lumânare. În partea stângă, pe 
care moldovenii o socotesc, după felul turcesc, mai de cinste 
decât dreapta, se află scaunul mitropolitului, după care ur- 
mează boierii dregători după starea lor. În faţă, lângă peretele 
din dreapta al sălii, îşi au locul boierii fără dregătorii. 

În mijloc, lângă domn, la dreapta sa, şade spătarul cel mare, 
ţinând spada domnească; ceva mai departe, tot de această 
parte, şade postelnicul cel mare, cu un şir lung de postelnicei. 
Ceilalţi care sunt de trebuinţă în divan, aprozi şi armaşi, stau 
în faţa domnului, aşa ca să-i aibă el înaintea ochilor. Îndată ce 
domnul — după o rugăciune scurtă către Hristos judecătorul — 
se aşează în scaun, toată lumea din sală tace şi, la porunca 
portarului, aprozii aduc înlăuntru câte doi, câte trei dintre 
pricinaşii adunaţi în faţa porţii. După ce li se ascultă jăluirea, 
aceştia sunt lăsaţi să iasa afară prin altă uşă a divanului, care 
dă înspre curtea mica a palatului — dacă nu sunt duşi la tem- 
niţă. După aceştia urmează alţii, până când nu mai rămâne 
nimeni care să se jăluiască. La amiază se hotărăşte jăluitorilor 
rămaşi altă zi ca să se înfăţişeze la judecată. Această jude- 

cată este însă aşa de înfricoşată şi nepărtinitoare, încât însuşi 
logofătul cel mare, dacă ar fi pârât şi de un ţăran, îndată ce şi-a 
auzit numele pomenit trebuie să se scoale de la locul său şi să 
se aşeze de-a stânga ţăranului, până ce isprăveşte jăluirea. 
Pricinile cele mari le judecă domnul însuşi, pe cele mai mici 
le lasă în seama boierilor. Boierii cărora li se înfăţişează pri- 
cina o cercetează pe la casele lor şi hotărăsc. Dacă jăluitorul 
şi pârâtul sunt mulţumiţi de judecată, atunci ea are aceeaşi 
putere ca şi cum ar fi fost făcută în divanul domnesc. Dar dacă 
una din cele două părţi socoate că i s-a făcut strâmbătate, 
poate să se jăluiască iarăşi la divanul de judecată al domnu- 
lui. În faţa acestuia pricina se cercetează din nou şi, dacă se 
dovedeşte că un boier a făcut judecată strâmbă, pentru că a 
luat plocoane, sau din părtinire, sau fiindcă nu se pricepe să 
judece, atunci se pedepseşte înfricoşat. lar dacă domnul so- 
coate că aceluia care s-a jăluit din nou i s-a făcut judecată 
dreaptă, atunci îl pedepseşte să fie bătut cu vergile, pentru că 
a defăimat judecata boierului, iar după aceea, pentru că nu a 
băgat în seamă porunca stăpânirii, se mai pedepseşte după 
socotinţa domnului, trebuind să plătească îndoit şi cheltuielile 
celeilalte părţi. Când domnul vrea să asculte el însuşi jalbele 
pe care le socoteşte mai însemnate sau de mâna întâi, 
porunceşte să vină la divan pârâtul şi jăluitorul, îi lasă să spună 
slobod tot ce gândesc că ar fi de folos pentru apărarea lor sau 
pentru învinovăţirea parții dimpotrivă. După ce se cercetează 
pricina, mitropolitul şi fiecare din boierii aflaţi în divan spun 
ce gândesc cu glas tare (măcar că ştiu că domnul are alt gând) 
şi apoi îl lasă pe pârât slobod sau îl judecă vinovat. Boierilor 
fără de slujbe nu li se îngăduie să aducă nimic în faţa domnu- 
lui şi nici să-şi spună gândul, decât dacă îi întreabă domnul. 
Când s-au auzit gândurile tuturora şi s-a cunoscut că cineva e 
vinovat, domnul întreabă pe mitropolit ce pedeapsă i se cade 
după legile politiceşti şi cele bisericeşti. Mitropolitul citeşte 
mai întâi cuvântul legii şi după aceea cere mila domnului, 
căreia legile nu-i pot pune stavilă. Acelaşi lucru îl fac îndată şi 

boierii. La urmă, domnul îşi spune gândul său şi lasă slobod pe 
pârât sau îl osândeşte la moarte sau la altă pedeapsă. Cei care 
sunt pârâţi pentru vreo fărădelege mare se dau armaşului cel 
mare, ca să-i bage în temniţă. lar aceia care se bagă în tem- 
niţă din pricina datoriilor se dau pe seama vătafului de aprozi. 
Osândele sunt de mai multe feluri: pe tâlhari îi spânzură, pe 
jefuitorii de biserici îi arde, boierului care a făcut moarte de 
om, îi taie capul, pe ţărani îi pune în ţeapă şi-i omoară în 
chipul acesta cu încetul şi în chinuri. Asemenea fărădelegi 
numai arareori le pedepseşte domnul cu o pedeapsă mai blândă 
— doar dacă omorâtorul se învoieşte cu rudeniile ucisului şi 
acestea arată în faţa domnului şi a celorlalţi că îl iartă de vină 
şi de pedeapsă şi nu cer să se plătească sângele cu sânge sau 
moartea cu moarte. Dacă omorâtorul poate să dobândească 
iertare, acesta atunci poate să şi nădăjduiască întrucâtva că 
va afla milă şi la domn; dar el nu poate să fie încredinţat că va 
scăpa cu viaţă. lar dacă din faptele lui de până atunci domnul 
ştie că răutatea lui nu mai poate fi îndreptată prin nici o 
pedeapsă sau sunt alte pricini pentru care nu voieşte să-i 
dăruiască viaţa, atunci obişnuieşte să dea răspuns că jăluitorii 
şi rudeniile ucisului pot să ierte ucigaşului fărădelegea săvârşită, 
dar el nu poate suferi ca în ţara lui să trăiască ucigaşi şi alţi 
ticăloşi, ca să se spurce de la stricăciunea lor mădularele cele 
sănătoase ale ţării. Cu acest cuvânt îl osândeşte sau la moarte 
sau îl trimite la ocnă. Boierii care au luat din banii ţării sau 
care au uneltit cu primejdie asupra vieţii domnului (lucru care 
se întâmplă adesea după cugetul cel nestatornic al moldove- 
nilor) domnul poate să-i osândească la moarte şi la pierderea 
moşiilor, fără să mai întrebe pe ceilalţi boieri. lar dacă nu are 
a se teme că tărăgănarea ar aduce vreo pagubă sau primejdie 
ca uneltitorii ceilalti, văzându-se a nevoie, să-şi înfăptuiască 
lucrarea lor, atunci domnul, ca să arate dreptatea judecății 
sale şi ca să bage spaima în ceilalţi, porunceşte să-l aducă pe 
răzvrătit în faţa divanului de judecată şi îi vădeşte vinovăția 
cu scrisorile prinse — dacă are asemenea scrisori — sau cu 


146 


—— Descrierea Moldovei — 


alte mărturii, apoi îl osândeşte la moarte sau la altă pedeapsă. 
Dacă i se cade osânda la moarte, nu poate să-i dea altă 
pedeapsă decât tăierea capului, iar daca îl pedepseşte cu bătaia, 
nu o poate împlini nimeni altul decât domnul cu mâna lui, ori 
cu topuzul (buzdugan domnesc) — care, ce e drept, loveşte 
cel mai tare, dar nu vatămă onoarea — sau cu vergi şi bice, 
care este socotită bătaia cea mai de ocară. Alte pricini nu 
zăbovesc multă vreme în divan, ci orice pricină care trebuie 
judecată se isprăveşte de obicei în aceeaşi zi sau, când este 
prea încâlcită, se aduce de trei, patru ori în divan. Dacă dom- 
nul nu poate să vină în divan, fiindcă e bolnav sau are alte 
trebi, boierii se aşează pe la locurile lor ca şi când domnul ar 
fi de faţă, ascultă jăluirile şi le hotărăsc, trimițând judecăţile 
lor scrise la domn, arătându-i şi chipul cum s-a făcut judecata. 
Afară de aceasta, oricine este slobod să dea jalbă domnului, 
atunci când se duce la biserică sau la preumblare, pe care le 
ia spătarul al treilea şi le pune pe masa domnului când se 
întorc la curte. După aceea vine logofătul de taină, care le 
citeşte domnului şi scrie pe marginea jalbei hotărârea acestu- 
ia. El rupe jalbele mincinoase sau acelea prin care se cere 
vreo strâmbătate. După aceea spătarul dă înapoi jalbele celor 
ce le-au făcut. Mai marele aprozilor are grijă să se împlinească 
voia domnului. Nu s-a auzit niciodata zicându-se că hotărârea 
domnului ar fi fost dobândită prin daruri, nici el că s-ar fi abătut 
de la calea dreptăţii ca să părtinească pe careva, deşi s-a vădit 
că lucrul acesta s-a întâmplat de mai multe ori printre boieri. 
Aceasta este orânduiala cu care jalbele celor asupriţi ajung la 
judecătorul cel mai mare al Moldovei, adică la domn, şi chipul 
în care se judecă. 

Acuma trebuie să mai spunem ceva şi despre judecăţile 
mai mici. Ele sunt de două feluri: judecăţi de obşte ale ţării, 
adică judecăţi ale unui ţinut, şi judecăţi deosebite, adică ale 
locului. Toţi sfetnicii domneşti şi boierii divanului din starea 
întâi au putere să judece şi să hotărască pricinile de judecată 
în toată Moldova, de îndată ce se găsesc afară din laşi; însă 


147 


—— Dimitrie Cantemir — 


cei doi vornici mari au o putere şi mai mare. Nici unul dintre 
locuitorii ținutului pe care îl au ei în seamă nu se poate trage 
de la judecata lor; dar oricare din cele două părţi poate să nu 
primească judecata celorlalţi boieri şi să se ducă la divanul 
domnesc; dacă judecata vornicului nu mulţumeşte una sau 
cealaltă din părţi, aceasta este slobodă să se jeluiască din nou 
la divanul domnesc. Dacă s-a înfăţişat divanului domnesc, pri- 
cina nu se mai cercetează, ci se caută numai să se vadă dacă 
judecata — aşa cum este scrisă în hotărârea vornicului, ce se 
dă după obicei la partea câştigătoare — a fost dată după 
dreptate şi după legea ţării. O pricină se cercetează din nou 
numai atunci când cineva face jalbă la divanul domnesc după 
ce a fost judecat de un boier pe care îl primise mai înainte 
judecător. Dacă judecata boierului se socoteşte strâmbă — lu- 
cru ce se întâmplă adesea — atunci el trebuie să sufere pede- 
pse grele. Dar dacă la cercetare se află că judecata a fost 
dreaptă şi că jăluitorul pus pe gâlceavă, a vătămat din nechib- 
zuinţă cinstea boierului, atunci se pedepseşte cu bătaia şi tre- 
buie să plătească îndoit cheltuielile părţii vrăjmaşe. Osebit, 
boierilor din starea întâi li s-a mai îngăduit să judece şi să 
hotărască şi în pricinile din cetatea laşi, dacă se învoiesc cele 
două parți în gâlceavă, fiindcă nimeni nu poate fi împiedicat 
să se ducă la divanul domnesc. Dacă un boier a judecat în 
divanul domnesc vreo pricină care i s-a dat lui în seamă, el 
trebuie să dea hotărârea lui împreună cu temeiurile ei, prin- 
tr-un diac al divanului, logofătulul cel mare; dacă acesta 
socoteşte că judecata s-a făcut după dreptate şi după legea 
cea de obşte şi după cea bisericească, scrie cu mâna lui dede- 
subt: “S-a cercetat” şi o dă logofătului de taină ca să o pecetlu- 
iască cu pecetea divanului, după care hotărârea nu se mai 
poate schimba. lar dacă socoteşte că boierul a judecat cu strâm- 
bătate, atunci logofătul cel mare rupe scrisoarea şi trimite pe 
jăluitor la divanul domnesc. Însă afară de curte logofătul cel 
mare nu poate nici să cerceteze iarăşi şi nici să lepede judeca- 
ta altui boier. Cu nici un chip nu-i este îngăduit unui boier 


148 


—— Descrierea Moldovei — 


dintr-un rang mai de jos să răstoarne hotărârea unui boier mai 
mare. lar fiindcă boierii cei mari trebuie să fie aproape necon- 
tenit la curtea domnească şi nu pot să judece toate pricinile 
din toată ţara, de aceea s-au orânduit în cetăţi şi târguri judecători 
care să judece pricinile locuitorilor Moldovei. În unele locuri 
aceştia se numesc pârcălabi, iar în altele vornici şi cămăraşi. 
La Hotin, Cernăuţi, Suceava, Neamţ şi Soroca sunt câte doi 
pârcălabi, care poartă şi numele de oblăduitori, fiindcă aceste 
cetăţi sunt cele mai de frunte; asemenea mai sunt câte doi la 
Roman, Botoşani (târg care este în stăpânirea doamnei), Orhei, 
Chişinău, Lăpuşna, Fălciu, Galaţi, Tecuci, Tutova şi Putna. Cele- 
lalte târguri mai mici, cum sunt Bacău, Târgul Frumos, Hârlăul, 
Covurluiul şi Vasluiul, au fiecare numai câte un pârcălab. La 
Bârlad sunt doi vornici, care judecă pricinile în locul vornicu- 
lui cel mare din Ţara de Jos. Tot doi sunt şi în ţinutul Dorohoi, 
în locul vornicului cel mare al Ţării de Sus: unul la Câmpulung 
şi unul la Vaslui. Peste ocnele de sare din ţinutul Ocna sunt doi 
cămăraşi deosebiți. Aceştia toţi pot să judece aproape toate 
pricinile, dar nu pot hotărî decât pe cele mai mici. Pe cele mai 
de seamă trebuie să le trimită ori la vornicul cel mare al ţi- 
nutului acela, ori, dacă se judecă din nou, la divanul dom- 
nesc. Atunci însă ei hotărăsc părţilor împricinate un soroc, adică 
o zi când amândouă părţile trebuie să se înfăţişeze înaintea 
domnului. Aceasta se face astfel: pârcălabul trimite o scrisoare 
în care vesteşte că cutare şi cutare, care trăiesc în necontenită 
gâlceavă din cutare pricină, fac jalbă la divanul domnesc şi 
făgăduiesc să se înfăţişeze la divan în cutare zi sau la cutare 
soroc. Această scrisoare o rupe în două şi dă câte o parte 
fiecăreia dintre părţile împricinate. Dacă vreuna din ele nu se 
înfăţişează la divan la sorocul hotărât, trebuie să plăteasca o 
heria, adică gloabă: un ţăran 25 de galbeni, un răzeş 100 şi un 
boier 600. De această pedeapsă nu poate scăpa nimeni decât 
dacă poate să dovedească fie că a fost bolnav, fie că a împlinit 
vreo slujbă domnească, fie că i-au fost încredințate, de către 
cei mai mari, trebi ale ţării, care l-au împiedicat să se înfăţişeze. 

DESPRE VENITURILE VECHI ŞI CELE 
DE ACUM ALE MOLDOVEI 


Atât cronicile noastre moldoveneşti, cât şi hrisoavele dom- 
nilor de odinioară arată cu prisosinţă că, altă dată, începând 
din vremea descălecatului lui Dragoș, toată Moldova era 
moştenire a domnului!, căci locuitorii cei noi ai Moldovei nu 
puteau să-şi aleagă moşii anume nici să le stăpânească, ci 
acestea le erau dăruite de către domn, împreună cu boieria — 
după cum fiecare izbândea să se facă vestit prin vitejia sa — şi 
ca să-şi ţina rangul, primeau în dar sate şi moşii. Că lucrul 
acesta este adevărat arată hrisoavele neamurilor cele vechi 
din Moldova, pe care se bizuie stăpânirea lor asupra satelor şi 
din care se lămureşte că sunt numai daruri, pentru care au a 
mulţumi dărniciei domnului. Ca să luminăm mai bine acest 
lucru, am voi să pomenim aici un hrisov dat strămoşului nostru 
Teodor Cantemir de către Ștefan cel Mare, având cuprinsul 
următor: “Fiindcă Teodor Cantemir, pârcălab pe Chilia şi Smi- 
la, s-a arătat a fi o slugă credincioasă şi un oştean viteaz al 
crucii lui Hristos, întru apărarea acestor cetăţi împotriva 
năvălirilor turceşti şi tătărăşti şi fiindcă la urmă toate locurile 
acestea au fost, cu voia lui Dumnezeu, pustiite şi răpite de 


' La sfârşitul secolului al XIV-lea şi începutul secolului al XV-lea, exista, 
alături de proprietatea domnească, proprietate boierească şi mănăstirească, 
în afară de cea a ţăranilor. Afirmația lui Cantemir că întreaga Moldovă ar fi 
fost “moştenire a domnului” este tendenţioasă, determinată de intenţiile 
sale politice de a crea un stat centralizat, în care domnitorul să aibă drep- 
turi absolute. Nu este mai puţin adevărat, însă, că domnul răsplătea servici- 
ile boierilor credincioşi cu moşii. În majoritatea cazurilor, domnii nu făceau, 
însă, altceva decât să le întărească boierilor o proprietate existentă de fapt. 


150 


—— Descrierea Moldovei — 


către turci, fiind silit de puterea acestora să părăsească moșia 
părintească, dăruită moșului şi strtămoşului său, pentru slujbele 
făcute cu credinţă, de către strămoşii noştri răposaţi întru dom- 
nul, dăruim, de aceea, sus-pomenitului Teodor Cantemir, din 
dragoste, şi milă creştinească, trei sate în ţinutul Fălciului cu 
tot ce ţine de ele, păduri, câmpii, ape şi iazuri şi-l facem mai 
mare peste tot codrul Tigheciului şi căpitan mai mare al călărimii 
de acolo” (care pe atunci era în număr de opt mii de oameni, 
după cum mărturisesc cronicarii). În acelaşi fel grăiesc şi hri- 
soavele date altor neamuri. Din această pricină aproape că nu 
întâlneşti în Moldova vreun neam de boieri care să nu-şi tragă 
numele de la satul primit de întemeietorul său ca dar de la 
domn. Aşa, mai târziu, Cantemir s-a numit Silişteanu de la 
satul cu acelaşi nume, Racoviţă de la Racova şi Ureche de la 
Urecheşti. Dar fiindcă în vremile ce urmară boierii s-au înmulţit 
foarte mult şi se părea că aceste danii vor slei veniturile ţării 
întregi, domnii au despărţit, pentru binele ţării, veniturile care 
mai înainte intrau în aceeaşi vistierie atât pentru cheltuielile 
domnului, cât şi pentru cheltuielile ţării. Pentru cheltuiala curţii 
lor, domnii şi-au oprit toate cetăţile şi târgurile Moldovei, împre- 
ună cu douăsprezece sate din apropierea lor; apoi ocnele de 
sare, vămile, zeciuiala la oi, porci şi stupii de albine de la 
țărani şi de la răzeşi pentru că boierii sunt şi până astăzi slobozi 
de asemenea dări. Pe toate celelalte le-au lăsat ţării şi boie- 
rilor şi au hotărât ca fiecare casă ţărănească să plătească, în 
vreme de pace, pentru trebuinţele ţării, 80 de aspri, adică un 
florin, dajdie numită de ei fumărit; în vreme de război, un taler 
împărătesc sau 120 aspri, iar la vreme de mai mare nevoie, un 
galben, care preţuia atunci 200 aspri. Cititorul poate să-şi dea 
lesne seama ce mulţi bani se adunau, dacă erau îndestulători 
pentru a ţine 40 000 de oşteni moldoveni şi 14 000 de străini: 
nemți, cazaci, sârbi, bulgari, alvaniţi şi greci. Se cunoaşte din 
catastifele cu socoteli ale țarii că numai veniturile domnului 
făceau peste 60 000 taleri împărăteşti în fiece an, iar numai 

din Câmpulung se strângeau 24 000 de oi sub numele de zeciu- 
ială. lar acuma, vai ! Moldova a căzut într-o sărăcie şi ticăloşie 
aşa de mare, încât abia se mai scoate a şasea parte din veni- 
turile de odinioară. Adică se scot din vămi cam 30 000, din 
ocne 10 000, din cetăţi şi târgurile unde sunt pârcălabi 15 000, 
din zeciuiala oilor de obicei 10 000 taleri împărăteşti; iar în 
anul cel dintâi de domnie, când şi boierii trebuie să dea zeciu- 
ială, se scot 20 000; din zeciuiala stupilor de albine şi a por- 
cilor 25 000, de la curteni sau boierii de starea mai de jos 15 
000 de taleri împărăteşti, care, socotindu-se laolaltă, fac ceva 
mai mult ca 100 000 taleri împărăteşti. Aceste venituri domnul 
le poate folosi cum îi place, pentru cheltuielile lui şi pentru 
cele ale curţii sale. Însă veniturile ţării nu sunt hotărâte după 
puterile supuşilor, ci după măsura lăcomiei turcilor. Căci orice 
ar cere aceştia, nu se poate să nu li se dea, iar domnul nu este 
dator să dea şi el ceva, din veniturile sale, pentru uşurarea 
locuitorilor. Purtarea de grijă pentru veniturile ţării o au în seamă 
cei şapte boieri de frunte, numiţi îndeobşte boieri de sfat. Nu- 
mai lor le este îngăduit să intre în vistierie (odaia în care se 
ţine sfatul ţării). Asemenea numai vistiernicul cel mare (mai 
marele vistieriei) şade între dânşii, fiindcă pe seama lui se află 
vistieria şi are cheia de la cămara acesteia. Când soseşte vreo 
poruncă de la Poartă sau când domnul socoteşte că e de tre- 
buinţă pentru trebile ţării, atunci el îi cheamă pe cei şapte 
boieri prin scrisoare la sfat. Aceştia se adună la vistierie şi, 
după ce se sfătuiesc, îl vestesc pe domn, prin vistiernicul cel 
mare, despre ceea ce socotesc dânşii că trebuie să se facă. 
Dacă domnul încuviinţează sfatul lor, atunci porunceşte să se 
împlinească lucrul până în atâtea zile. După aceea se trimit 
prin ţinuturi doi sau trei dintre ei — sau şi mai mulţi dacă e de 
trebuinţă pentru împlinirea lucrului — ca să adune banii sau 
zahereaua sau orice li s-a poruncit şi dau totul vistiernicului, 
de la care iau dovadă de ceea ce a primit. Vistiernicul e dator 
să înfăţişeze aceloraşi şapte boieri din sfat, la fiecare sfert de 

an, socoteala veniturilor şi cheltuielilor. În vremi liniştite se 
află întotdeauna în vistierie de la 30 000 până la 40 000 taleri 
împărăteşti. Dar când Poarta trimite domn nou sau când 
înnoieşte domnia celui dinainte cu firman nou de domnie, tre- 
buie să se adune în jur de 50 000 de taleri împărăteşti şi tot 
acest bănet trebuie smuls şi stors în toate chipurile de la bieţii 
supuşi, numai să sature lăcomia fără margini a curţii turceşti. 
De aceea trebuie să ne aşteptăm la o decădere şi mai mare, 
pentru că lipsa şi sărăcia cresc din zi în zi. 

DESPRE TRIBUTUL ŞI PEŞCHEŞURILE 
PE CARE MOLDOVA LE PLATEŞTE PORŢII 


Din vremea când oştile turceşti s-au ivit la malurile Dunării 
şi până în vremea lui Ştefan cel Mare, moldovenii şi-au apărat 
vitejeşte slobozenia şi nu s-au lăsat înşelaţi nici de lingugşiri, 
nici de mari făgăduieli şi nici de pilda vecinilor lor, a vala- 
hilor, ca să-şi vâre grumajii în jug străin. lar dacă cronicile 
noastre moldoveneşti cele vechi arată că domnii Moldovei ar 
fi dat bani turcilor de mai multe ori, de la lucrul acesta nici noi 
nu ne dăm în lături. Căci domnii noştri cei întelepţi, având 
putinţa să răscumpere cu bani suferinţele, urmând pilda sena- 
tului venețian, atât de vestit pentru înţelepciunea lui în trebile 
politiceşti, mai bucuroşi au voit să-şi îndurereze punga decât 
ţara şi supuşii. Dar un tribut care să fi fost statornic şi necurmat 
nu s-a putut pune până în vremea lui Ștefan cel Mare. Abia fiul 
său, Bogdan cel Chior, a închinat Moldova turcilor — după 
cum se zice, în urma diatei lăsate de tatăl său — învoindu-se 
să le dea, în fiece an, 4 000 de galbeni, 40 de cai şi 24 de 
şoimi, dar nu ca tribut, ci numai ca semn de închinare, iar 
atunci când împăratul s-ar duce el însuşi la război, să trimită şi 
dânsul în oastea turcească 4 000 de moldoveni, ca să desfunde 
drumurile şi să întocmească podurile. Aceste tocmeli au ţinut 
aproape un veac, iar turcii, mulţumiţi că au pus frâu zimbrului 
moldovenesc, nu îndrăzneau să-i scurteze laţul până nu-l 
îmblânzesc. După răzvrătirea lui loan Armeanul puterile 
moldovenilor fiind sleite detot, ei au început să ceară de la 
urmaşul acestuia, Petru, poreclit cel $chiop, 12 000 de galbeni 
(haraci). Cu toate că boierii s-au învoit cu tributul cel nou, 
Petru n-a vrut sa fie socotit de către urmaşi drept cel dintâi 

care a făcut Moldova să plătească tribut şi de aceea s-a lepădat 
de scaunul domnesc şi s-a dus în Transilvania, unde avea moşii. 
Turcii au pus în locul lui pe lancul Sasul, un om hapsân şi 
crunt, Sardanapalul moldovenilor, care, ca să dobândească 
domnia, s-a învoit cu tot ce vroiau turcii, căci el nu se temea 
că o să-şi vatăme cu chipul acesta numele cel bun, pe care 
nici nu l-a avut vreodată. Pentru că, în vremile care au urmat, 
domnii au năzuit în mai multe rânduri să scuture jugul, mai 
ales când le-au venit într-ajutor tulburările dinlăuntru, turcii au 
găsit atunci prilej să mărească tributul, aşa încât cei 12 000 de 
galbeni s-au urcat la 65 000 taleri împărăteşti, care trebuie să 
se plătească acum la vistieria curţii turceşti. Ca să ridice ba- 
nii, turcii trimit în fiecare an în Moldova, când nu se află în 
război cu alte stăpâniri europeneşti, pe vreunul din slujitorii de 
taină ai sultanului, care poartă numele de hasne-agasi (prive- 
ghetor ai vistieriei). Pe acesta îl duc în cetate cu mare alai şi, 
după ce numără banii, îi dă din nou domnului, ca să-i trimită 
la Țarigrad. Pentru această osteneală i se dă din partea domnu- 
lui 7 500 de taleri împărăteşti, împreună cu o blană de samur. 
Câteodată trebuie să i se dea şi mai mult, dacă în scrisoarea 
vizirului se află vreo poruncă de acest fel sau când se ştie 
îndeosebi că acel hasne-agasi, are multă trecere la împăratul 
său. lar când capuchehaiele domnului plătesc tributul de-a 
dreptul, ei dobândesc o dovadă de la hasne-agasi, pe care o 
duc lui madenkalfasi (mai mare peste mine) şi primesc de la el 
altă dovadă, în care se arată că haraciul s-a plătit pentru tot 
anul. Amândouă hârtiile acestea le duc la mehtupci-effendi, 
logofătul cel dintâi al marelui vizir, sau logofătul de taină, 
care, după ce ia scrisorile celorlalţi, dă o dovadă din partea sa 
că banii s-au plătit. Când capuchehaiele domnului înfăţişează 
dovada aceasta vizirului cel mare, acesta porunceşte să-i 
îmbrace cu câte un caftan şi, împreună cu tefterdarul, scrie 
domnului o scrisoare prea plăcută cu acest cuprins: (după titlu) 
“Banii pe care voi trebuie să-i plătiţi în fiecare an s-au adus şi 
s-au plătit deplin, în acest an fericit, de către hasne-agasi tri- 

mis de noi şi de către capuchehaiele tale, care slujesc toată 
vremea la Poartă. Acum, cu bine ! Fii din belşug binecuvântat 
în toate şi pâinea preaînălţatului nostru împărat, stăpânul nos- 
tru cel sfânt, să-ţi priască. Am să te văd. Sa faci tot asemenea 
şi de acum înainte în celelalte slujbe ale sultanului nostru, 
punându-ţi toate puterile, cu poala suflecată, dar să te păzesţi 
să slujeşti strâmbătăţii sau să te pui împotriva poruncilor ce ţi 
se trimit şi paşii tăi să fie statornici în ascultare şi credinţă. 
Pace ţie | Dată“ etc. Afară de tributul de fiecare an despre care 
am vorbit chiar acum, Moldova trebuie să mai plătească la 
Bairam sau Paştele turcilor, drept peşcheş sau dar sultanului, 
12 500 taleri împărăteşti, împreună cu două blăni, una de sa- 
mur preţuind 1 500 taleri împărăteşti şi alta de râs; sultanei 
valide, adică mamei împăratului, 5 000 de taleri şi o blană de 
râs; pentru ceara lumânărilor din palatul împărătesc 6 000; 
pentru seul de trebuinţă la unsul corăbiilor de război 12 000 de 
taleri; pentru câzlar-agasi (mai marele eunucilor) 2 500 de lei! 
şi o blană de samur; vizirului 5 000 de taleri şi o blană de 
samur de mult preţ, pentru chehaia 2 500 de taleri şi o blană 
de samur; pentru tefterdar 1 000 de taleri, împreună cu o blană 
de samur; lui reis-effendi 500 de taleri şi o blană de samur. 
Celelalte daruri ce se împărţesc slujitorilor împăratului şi vizi- 
rului: postavuri, mătăsuri şi blăni mai proaste de samur (pe 
care le numesc pacea, pentru că sunt făcute din picioarele 
samurului), rareori fac mai puţin de 40 000 de taleri împărăteşti. 

Pe deasupra, atunci când se face război cu leşii sau cu 
ruşii, dacă vizirul porunceşte să se facă pod peste Dunăre, sau 
să se adune cai pentru grajdul împărătesc sau pentru trasul 
tunurilor mari, sau să se dea zaherea, ţara trebuie să se îngri- 
jească de toate acestea. Dar toate cheltuielile se scad din hara- 
ci. Când se aşează domnul nu se plăteşte totdeauna aceeaşi 
sumă de bani, ci se potriveşte dupa lăcomia de bani a vizirului 
cel mare şi după ambiția celui ce năzuieşte la domnie. Dar 


1 Leonines — monede olandeze în circulaţie la acea vreme. 

este obicei să se plătească împăratului 25 000 de taleri, ma- 
mei sultanului 5 000, vizirului 15 000, chehaiei pe jumătate 
atâţia. Tefterdarul dobândeşte 1 000, reis-effendi 500 de taleri. 
Darurile pentru ceilalţi slujitori ai curţii şi pentru dregători, 
cum este bairam peşcheşul, adică darul de Paşti, se urcă la 
4 000 taleri. Ischimne-agasi, care îl duce pe domn la scaun, 
dobândeşte un dar de 10 000 de lei. De multe ori toate chel- 
tuielile acestea ajung la 300 000 de lei, pe care trebuie să-i 
dea ţara, nu domnul din punga sa. Asemenea şi înnoirea sau 
întărirea domniei se face cu cheltuială. Cum am pomenit mai 
sus, este un mucarer mic şi unul mare. Cel mic este hiucm- 
firmanul sau firmanul de domnie, ce se plăteşte 25 000 de 
taleri, iar când vizirul este binevoitor domnului, şi mai puţin. 
Dar mucarerul mare, prin care se înnoieşte firmanul de domnie 
după trei ani, se face tot cu atâta cheltuială ca şi punerea unui 
domn nou. Afară de aceasta, când un capugi-başa sau alt sluji- 
tor de la curtea împărătească se trimite la domn cu vreo po- 
runcă, nu se poate să plece fără să i se dea daruri. 

CUPRINS 
CAPITOLUL AL XV-LEA 


DESPRE BOIERIMEA MOLDOVENEASCĂ 


Cine vrea să cerceteze de unde se trage boierimea mol- 
dovenească nu are trebuinţă să alerge, după pilda altor nea- 
muri, la născociri îndoielnice şi întunecate. Scriitorii greci şi 
latini, pe care toţi învățații lumii îi ştiu că sunt pricepuţi, ne 
dau în privinţa aceasta lumina cea mai limpede. Pentru că noi 
credem că cineva ar putea să tăgăduiască că au fost soldaţi şi 
cetăţeni romani aceia pe care Traian — după ce a biruit pe 
regele Decebal şi a nimicit ţara dacilor — i-a strămutat în 
Dacia ca locuitori noi. Dacă ne-ar lipsi alte mărturii, numai 
faptul că Adrian, după moartea lui Traian, lăsând barbarilor 
alte ţinuturi asiatice, s-a oprit să părăsească Dacia, numai fi- 
indcă se temea să nu ducă la pieire atâtea mii de cetăţeni 
romani care erau acolo şi încă ar fi destul pentru cititorul care 
cunoaşte vremurile vechi ca să se încredinţeze de adevărul 
lucrurilor, dacă şi-ar aduce aminte şi de obiceiul statornic la 
romani, după care nu era îngăduit să se primească cineva într-o 
legiune, dacă nu era cetăţean şi deci de neam bun. De aceea 
noi socotim că e de prisos să ne împotrivim născocirii lui Ae- 
neas Sylvius, care zice că Moldova ar fi fost numai un loc de 
scăpare pentru romanii surghiuniţi. De altminteri n-a fost nicio- 
dată obiceiul ca să se socotească mărturia unui scriitor din 
vremea aceea mai prejos decât închipuirea şi prepusul după 
bunul plac al altuia care a trăit o mie de ani mai târziu. Noi nu 
avem de gând să vădim mai pe larg în ce chip s-a păstrat 
neamul roman colonizat în Dacia atâtea veacuri de-a rândul 
de la Traian şi până în vremurile noastre. Vrem să facem acelo- 
ra care mai au vreo îndoială o singură dovadă şi anume că 

limba moldovenească, ce se potriveşte mai mult decât ori- 
care altă limbă cu cea romană, ne duce prea lămurit la 
strămoşii neamului nostru, fără ca cineva să mai poată tăgădui 
în vreun chip. Dar cu toate acestea noi nu cutezăm să spu- 
nem că neamurile boiereşti cele mai de frunte, vestite în zilele 
noastre în Moldova, ar fi întrecut în faimă pe altele la fel cu 
ele, atunci când romanii stăpîneau încă Dacia. Noi cunoaştem 
mult prea bine nestatornicia lucrurilor pământeşti şi ştim prea 
bine că Dragoș, descălecătorul Moldovei, nu a pus în locurile 
cele mai de cinste şi în dregătorii ale trebilor politiceşti şi ale 
oastei pe aceia care puteau să înşire nume cât mai multe ale 
înaintaşilor lor, ci pe aceia care-i întreceau pe ceilalţi în vitejie 
şi credinţă. Asemenea mai ştim despre ei că în satele din 
Moldova, pustiite de năvălirile tătarilor, au aşezat ţărani goniţi 
din Ţara Leşească, iar satelor ridicate din nou de dânşii, fie 
că le-au adăugat numele lor, fie că — lucru mai de crezut — 
au luat satele ca semn al boieriei lor. Asemenea se ştie prea 
bine că în vremea care a urmat — când ţările sârbilor şi bul- 
garilor au fost nimicite de puterea turcească şi a căzut sub 
stăpânirea străină şi cetatea de scaun a grecilor, multe din 
neamurile boiereşti cele mai de frunte ale acestor neamuri 
au fugit în Moldova, care era locul de scăpare al tuturora în 
vremea aceea şi pentru credinţa lor au dobândit 
împământenirea şi boieria. Asemenea s-a întâmplat şi cu 
câteva neamuri boiereşti ale tătarilor, care au fost luate os- 
tatece în războaiele necontenite dintre sciți şi moldoveni sau 
care din pricina gâlcevilor dintre ei s-au plecat domnilor de 
bunăvoia lor, s-au creştinat şi s-au socotit vrednice să slujească 
ţara în dregătorii politice sau ale oastei. După aceea, cu de- 
osebire în veacul din urmă, de când s-a început să se trimită 
domni în Moldova de la Țarigrad, aceştia îşi cumpărau robi 
cerchezi şi abasieni (în vremea când nu erau încă domni şi se 
aflau în Țarigrad) şi după ce îşi arătau credinţa faţă de stăpân, 
slujindu-i multă vreme, îi puneau mai întâi în slujbele curţii 

domneşti, iar pe urmă îi ridicau şi în rândul boierilor, care le 
aducea privilegiile nobilimii. Domnii au primit în rândurile 
boierilor şi vreo câteva neamuri leşeşti, cu deosebire pe ace- 
lea care erau cele mai cu priinţă ţării Moldovei, tot aşa după 
cum, dimpotrivă, mulţi moldoveni au fost primiţi în boierimea 
leşească. Înmulţindu-se în felul acesta prea mult numărul boie- 
rilor, domnul a socotit să împartă boierimea în trei stări. În 
cea dintâi s-au pus boierii aceia pe care îi punea domnul 
însuşi în dregătoriile cele mai înalte ale ţării sau urmaşii 
lor. Rangul lor este cam acelaşi cu acela pe care îl au în 
Rusia boiarii faţă de ceilalţi boieri mai de jos. În starea a 
doua stau curtenii sau oamenii de la curte, care au moştenit 
un sat sau altul de la înaintaşii lor. În starea a treia intră 
călăraşii, care pentru folosul moşiilor ce li s-au dăruit de dom- 
ni, trebuie să-l însoţească totdeauna la război cu cheltuiala 
lor. Cei din urmă sunt răzeşii, pe care i-am putea numi mai 
bine ţărani slobozi decât boieri. Ei sunt aproape la fel cu 
odnodvorţii ruşi; nici ei nu au gospodării ţărăneşti mari, ci 
locuiesc mai mulţi laolaltă într-un sat şi-şi lucrează moşiile 
fie ei înşişi, fie cu slugile năimite. Neamurile boiereşti pe 
care istoria moldovenească le pomeneşte de la început s-au 
păstrat toate şi astăzi şi, lucru de mirare, nici unul dintre 
neamurile vechi moldoveneşti nu a pierit detot în atât de 
multele războaie şi în atât de multele prădăciuni ale tătarilor, 
afară de un singur neam, al domnului moldovean — Vasile 
Lupu Albanezul, care era pe vremuri mai numeros decât 
toate celelalte, iar astăzi s-a stins detot. Cu toate că unele 
dintre neamurile acestea au ajuns într-o sărăcie atât de mare 
că din 5 000 de gospodării pe care le aveau mai fiecare în 
stăpânire altădată, abia le-au mai rămas câte vreo cinci, dar 
măcar neamul însuşi s-a păstrat. Vrem să arătăm aici numele 
acestor neamuri şi, fiindcă toate sunt deopotrivă între ele, le 
vom numi în rânduiala alfabetului. 

Abazeştii 

Arbureştii 

Asanii, care se trag din Asan, 
frate al lui loan, domn al Va- 
lahiei, pomenit de Choniates. 

Arăpeştii 


Bantaşeştii 

Başoteştii 

Bogdăneştii 

Bubuşeştii 

Bălşeştii, două neamuri 
Bouleştii 

Buţurenii 

Burguleştii 


Cantacuzinii, greci după naş- 
tere, care se trag din loan Can- 
tacuzen, împărat la Țarigrad. 

Cantemirii, care se trag din 
Tataria Crimeii. 

Carabaşeştii 

Carpeşitii 

Catargieştii 

Cerchezeştii, cerchezi 

Ciaureştii 

Ciobăneştii 

Ciogoleştii 

Clucereştii 

Costăcheştii sau Gavrileştii 

Costineştii, sârbi 

Chiriacheştii 

Crupenscheştii, leşi 

Darieştii 

Doniceştii 

Drăgoşeştii 


Drăceştii sau Doneştii 
Fraticeştii 


Găneştii 

Ghengheştii 

Goieneştii 

Hăbăşeştii 

Hînceştii 

Hăzăreştii 

Hrysoverghii, grec, neam îm- 
părătesc 


Isăceştii 


Minuleştii 

Micleştii 

Mileştii 

Mireştii 

Movileştii. Din neamul aces- 

ta au fost cinci domni. 

Motoceştii 

Murguleştii 


Năculeştii 
Neculeştii, greci 


Paladeştii, greci 
Petralifii, greci 
Pilateştii 
Pisoschieştii, leşi 
Prăjeştii 
Racoviţeştii 
Razii, greci 
Ropceneştii 
Ruseteştii, greci 


Septiliceştii 
Şoldăneştii 

Şipoteneştii Tudoreşti, greci 
Stârceştii Turculeţeştii 
Sturzeştii | st 

Ţifeştii 
Tălăbeştii j _ 
Talpeştii Uricheştii 
Tămăşeştii Vârlăneştii 
Tanskii 
Tăutuleştii Zoreştii 
Totoeştii Zorileştii 

Odinioară era la moldoveni obiceiul — care trecând vre- 


mea a dobândit putere de lege — să nu se dea dregătorii oa- 
menilor tineri, măcar de se trăgeau din neamurile cele mai de 
frunte, până nu-şi dovedeau credinţa în alte slujbe mai mici şi 
dacă nu ajungeau iscusiţi îndeletnicindu-se multă vreme cu 
acele lucruri. De aceea boierii cei mai mici, îndată ce fiii lor 
treceau de vârsta copilăriei, îi dădeau să slujească pe la boierii 
din starea întâi. Aceştia nu-i puteau însă folosi la altceva decât 
să slujească la masă şi să străjuiască la uşă. După ce învățau, 
vreme de trei ani, obiceiurile curţii şi purtarea aleasă, boierul 
însuşi îi înfăţişa domnului şi, prin rugămintea lui, dobândea ca 
ei să fie primiţi în rândul cămăraşilor divanului cel mare, de 
unde după un an îi schimba în divanul cel mic şi de aici în 
spătărie. Dacă unul dovedea acolo cuget curat şi purtare cin- 
stită, ca să se poată trage nădejde de la el, atunci era primit 
printre slujitorii cămării mari. După ce mai treceau cîţiva ani, 
prin rugămintea altui boier (căci dacă părinţii înşisi se rugau 
domnului pentru fiul lor se socotea lipsit de cinste), el ajungea 
postelnicel, adică postelnic mic; dintre aceştia sunt doisprezece 
şi poartă în mâini toiege albe şi subţiri, cât ei de înalte, înaintea 
domnului. După ce dovedea domnului în această slujbă cre- 
dinţă şi îndemânare, atunci se folosea şi în alte slujbe de taină 
ale curţii, iar după ce-şi petrecea în chipul acesta tinereţea, îl 
ridica mai întâi în starea a treia a boierilor şi la urmă în starea 
cea dintâi. Dacă domnul afla că vreunul are virtuţi deosebite, 

atunci putea să ridice chiar pe un boier din starea cea mai de 
jos, în răstimp de câţiva ani, până la boieria cea mai înaltă. În 
zilele noastre, când semeţia creşte odată cu sărăcia, un boier 
cugetă că şi-ar ruşina starea, dacă ar trebui să slujească la alt 
boier. Dar pentru că ambiția nu-i îngăduie să-şi ducă viaţa tras 
deoparte, el caută în fel şi chip să fie primit dintr-o dată, cu 
mijlocirea rudeniilor sale, în rândul slujitorilor de taină, care 
se numesc boiernaşi. Dar fiindcă starea aceasta este ca şi o 
şcoală pentru cârmuitori, din care se împlineşte de obicei 
numărul boierilor mari, aproape că nu se poate spune ce neoa- 
meni ajung la locurile de cinste cele mai înalte. Din această 
pricină se întâlnesc adesea, printre boierii din rangul cel mai 
înalt, oameni plini de trufie, semeţi, îndărătnici şi care nu nu- 
mai că nu se pricep cum să se descurce în trebile ţării, dar le 
lipsesc şi năravurile bune şi nu au deprinderea unei vieţi cin- 
stite, la care nu se găseşte nimic vrednic de laudă, decât ce e 
bun la unul şi la altul, dăruit de fire, şi la care nu s-a venit în 
ajutor cu nici un fel de învăţătură dinafară. Cu prilejul acesta 
socotim că nu este rău să povestim în ce chip boiereşte dom- 
nul pe boierii din Moldova. În ziua cea de pe urmă a lunii 
decembrie, în ajunul prăznuirii sfântului Vasile, la porunca spă- 
tarului cel mare toţi boierii îşi lasă semnele boieriei lor în 
spătărie sau în divanul domnesc. A doua zi, adică în ziua cea 
dintâi a lui ghenar — cu trei sau patru ceasuri mai înainte să se 
crape de ziuă — se adună la curte toţi boierii, atât cei care 
sunt în slujbă, cât şi cei maziliţi, şi-l petrec pe domn în bise- 
rică la utrenie fără semnele boieriei lor, ca şi cum ar fi scoşi 
din dregătorii. După ce se isprăveşte utrenia, domnul se duce 
în spătărie şi se aşează în scaun, iar toţi boierii rămân afară, în 
divanul cel mic. După aceea domnul porunceşte cămăraşului 
de taină să-l cheme la el pe postelnicul cel mare, dacă vroieşte 
să-l lase în dregătoria sa; de nu, atunci îl cheamă pe acela pe 
care a hotarât să-l pună în locul lui. Când intră acesta înlăuntru, 
domnul îi vorbeşte pomenindu-i slujbele făcute ţării de către 
părinţii săi sau de el însuşi, îi arată pentru ce l-a dăruit cu 

această dregătorie, ori de ce i-o întăreşte din nou, îl îndeamnă 
să fie cu credinţă şi de aci înainte, prin făgăduieli ori ameninţări, 
şi-i spune ce are de făcut. După aceea îi întinde un toiag de 
argint, pe care acesta, luându-l, sărută mâna şi poala hainei 
domnului şi se trage puţin îndărăt; apoi cămăraşul cel mare îl 
îmbracă cu un caftan. Postelnicul cel mare îşi primeşte cel 
dintâi semnele dregătoriei sale (nu pentru că ar fi mai mare 
decât ceilalţi, căci, după rânduială, el este al cincilea, aşa 
cum s-a arătat mai sus, dar pentru că el are datoria să cheme 
înlăuntru pe ceilalţi) şi, îndată ce este întărit din nou, aduce 
înlăuntru, la porunca domnului, pe acela pe care domnul voieşte 
să-l cinstească cu dregătoria logofătului cel mare. După ce îi 
spune puţine vorbe, domnul dă acestuia un toiag aurit; iar pos- 
telnicul cel mare îi pune atunci pe umeri un caftan, îl ia cu 
blândeţe de subsuoară şi-l duce către domn, ca să-i sărute mâna 
şi poala hainei. Aceeaşi slujbă o face postelnicul cel mare şi 
celorlalţi sfetnici şi boieri de starea întâi, pe boierii de starea a 
doua îi cheamă înlăuntru şi-i îmbracă cu caftan postelnicul al 
doilea; pe cei de starea a treia, postelnicul al treilea; dar pe 
aceştia din urmă nu-i îmbracă cu caftan, ci se întăresc numai 
la porunca domnului în dregătoriile lor. După aceea toţi merg 
cu domnul la liturghie; acolo, în biserică, boierii cei noi se 
aşează pe la locurile celor scoşi din slujbe; iar cei scoşi din 
slujbe rămân cu ceilalţi boieri în tinda bisericii. După ce se 
isprăveşte liturghia, domnul pofteşte la masă pe cine voieşte 
el; către seară el dăruieşte fiecărui sfetnic şi boier de starea 
întâi cele doua pahare de argint, cam de câte două măsuri 
fiecare; acelor de starea a doua câte unul, pe care apoi le 
beau cu toţii, pline cu vin, în faţa domnului. Jupânesele boie- 
rilor de starea întâi primesc în dar în aceeaşi zi, de la doamnă, 
câte un pahar puţin mai mic. A doua zi boierii se adună din 
nou la curte, mulțumesc domnului pentru milostenia ce le-a 
făcut şi fiecare îi trimite în dar, prin postelnic, câte un cal de 
mult preţ sau alt lucru frumos ce are fiecare. 

Aceeaşi cinstire îi arată, în aceeaşi zi, doamnei, jupânesele 
boierilor, în sala cea mare a gineceului ei. În vremea cealaltă 
a anului domnii rar obişnuiesc să schimbe ceva în dregătoriile 
țării, cu toate că nimic nu poate să-i împiedice să scoată din 
slujbe pe boierii vechi şi să pună în locul lor pe alţii noi, oricând 
ar vroi. Dar fiindcă domnii s-au obişnuit să boierească şi să 
schimbe dregătorii o singură dată, la începutul anului, au hotărât 
pentru aceste ceremonii — poate din cinstire pentru vechiul 
obicei — acea vreme a anului pe care înaintaşii lor au socotit-o 
cea mai potrivită. 

DESPRE CEILALŢI LOCUITORI 
Al MOLDOVEI 


Nu cred să mai fie vreo altă ţară de mărimea Moldovei, în 
care să întâlneşti neamuri atât de multe şi atât de deosebite. 
Afară de moldoveni, ai căror strămoşi au venit îndărăt din 
Maramureş, mai locuiesc în Moldova şi greci, albanezi, sârbi, 
bulgari, leşi, cazaci, ruşi, unguri, nemți, armeni, evrei şi ţiga- 
nii cei cu mulţi copii. Grecii, albanezii, sârbii şi bulgarii trăiesc 
slobozi în Moldova şi parte se îndeletnicesc cu neguţătoria, 
parte slujesc cu leafă domniei. Nemţii, leşii şi cazacii sunt 
puţini, fie oşteni, fie slujitori la curte; dintre leşi, câţiva au fost 
ridicaţi în rândul boierilor. Armenii se socotesc supuşi, la fel ca 
şi târgoveţii şi neguţătorii din alte cetăţi şi târguri ale Moldo- 
vei şi plătesc domnului aceeaşi dajdie. Ca şi papistaşii, ei au 
biserici tot atât de mari şi la fel de împodobite ca şi bisericile 
dreptcredincioşilor şi îşi urmează slobozi legea lor. Asemenea 
şi evreii se socotesc supuşi; ei trebuie să plătească o dajdie 
deosebită în fiecare an, mai mare decât aceea obişnuită. Nu 
au altă îndeletnicire decât neguţătoria şi să ţină hanuri. Pot să-şi 
facă sinagogă oriunde voiesc, însă nu de piatră, ci numai de 
lemn. Ruşii şi ungurii au fost totdeauna în Moldova vecini. 
Țiganii sunt împrăştiaţi ici şi colo în toată Moldova şi nu afli 
boier care să nu aibă în stăpânirea sa câteva sălaşe de-ale lor. 
De unde şi când a venit acest neam în Moldova ? Nu ştiu nici 
ei înşişi şi nici nu se găseşte nimic despre dânşii în cronicile 
noastre. Toţi ţiganii, din toate ţinuturile, au acelaşi grai, care 
este amestecat cu multe cuvinte greceşti şi, pesemne şi 
persieneşti. Ei nu au altă îndeletnicire afară de fierărie şi zlătărie. 
Au aceeaşi înfaţişare şi aceleaşi năravuri ca şi ţiganii din alte 

țări; însuşirile lor cele mai de seamă şi ceea ce îi deosebeşte 
de alţii sunt trândăvia şi furtişagul. Asemenea în laşi şi în alte 
târguri trăiesc mulţi turci, care fac neguţătorie; însă nicăieri nu 
le este îngăduit să-şi cumpere moşii sau vreo casă la sat sau la 
târg; cu atât mai puţin să-şi zidească moschei sau să-şi facă 
rugăciunile la vedere după slujba lor religioasă plină de eresuri. 
Poarta turcească nu a stăruit vreodata să li se îngăduie aceas- 
ta. Deie domnul să tacă pe vecie! 

Moldovenii adevăraţi sunt — afară de boieri, ale căror stări 
le-am arătat mai sus — fie târgoveţi, fie ţărani. Târgoveţi le 
zicem acelor ce trăiesc prin cetăţi şi prin târguri; ţărani, acelor 
care locuiesc prin sate. Cei din târguri nu sunt supuşi nimănui 
decât domniei şi-şi plătesc dajdiile numai acesteia. Toţi sunt 
meşteşugari. Rareori afli un moldovean neguţător, pentru că 
semeţia sau, mai bine zis, lenevia le este născută din fire, 
încât orice neguţătorie o socotesc lucru de ocară, afară de 
neguţătoria cu roadele pe care le dobândesc de pe pământurile 
lor. Şi eu socot că aceasta este pricina cea mai de seamă de nu 
se poate afla decât rareori un târgoveţ moldovean bogat şi în 
ţara noastră este necontenit lipsă de bani, cu toate că se trimit 
peste hotare mai multe lucruri decât se aduc în ţară. Căci 
neguţătorii străini: turci, evrei, armeni şi greci, pe care noi 
avem obicei de-i numim gelepi, au apucat în mână, din prici- 
na trândăviei alor noştri, toată neguţătoria Moldovei şi duc 
cirezi întregi de vite mari şi mici, pe care le cumpără în Mol- 
dova cu preţ foarte mic, la Stambul şi în alte cetăţi şi le vând 
acolo de două sau de trei ori mai scump. Dar fiindcă celor mai 
înstăriți dintre aceştia nu le este îngăduit să aibă în stăpânire 
nici pământ şi nici case în Moldova, cei mai mulţi bani se trec 
în afară din ţară; prea puţini din aceşti se mai întorc îndărăt 
peste Dunăre şi abia de sunt îndestulători ca să se poată plăti 
cu ei haraciul turcilor şi ca să se împlinească alte cheltuieli 
obşteşti. Ţărani moldoveni adevăraţi nu sunt deloc. Cei pe care 
îi aflăm se trag din ruşi sau din ardeleni sau ungureni, cum 

avem noi obicei să le zicem. Căci în veacul cel dintâi după 
descălecatul Moldovei Dragoș o împărţise toată între cei ce-au 
venit cu el, când a găsit ţara cea nouă pustie de locuitori!. Dar 
fiindcă se părea că nu e cu dreptate ca un boier să muncească 
la alt boier (pentru că toţi cei ce se trăgeau din sângele lui 
Roman se socoteau boieri) şi fiindcă neamul deprins cu armele 
se socotea prea bun pentru ca să fie folosit la lucrarea 
pământului, atunci urmaşii lui Dragoș au fost nevoiţi să aducă, 
cu învoirea domnului, oameni din ţările învecinate — unde 
şerbia ţăranilor era în obicei — şi să-i aşeze pe moşiile lor. Că 
lucrul acesta este adevărat, o dovedeşte însuşi numele de ţăran, 
care în graiul moldovenesc se zice vecin? şi din care se vădeşte 
că aceia pe care armele moldoveneşti învingătoare i-au silit 
să muncească pământul au fost mai întâi vecini. Tocmai din 
această pricină în Ţara de Sus, cea dintâi unde s-au aşezat 
Drăgoşeştii, se află multe aşezări ţărăneşti; iar în Ţara de Jos, 
unde s-au aşezat mai în urmă, nu sunt alţi ţărani decât aceia 
pe care boierii din acest ţinut i-au cumpărat cu bani din Ţara 
de Sus şi i-au adus pe moşiile lor sau aceia pe care i-au 
cumpărat dintre răzeşii care şi-au înstrăinat moşia lor stră- 
moşească din pricina sărăciei şi care asemenea au fost siliţi cu 
strâmbătate să-şi pună grumazul în jugul şerbiei. De aceea 
lesne se poate vedea din ce stare este cineva, când un boier îl 
trage la judecată ca să i se supună şerb. Dacă pârâtul poate să 
arate că înaintaşii săi fie că au stapânit înainte vreme vreo 
moşie (chiar de au pierdut-o din pricina sărăciei sau din prici- 
na vremurilor tulburi), fie că au fost primiţi în rândurile 
călăraşilor, curtenilor şi aprozilor, atunci el este socotit om slo- 


1 Teza potrivit căreia Dragoş ar fi găsit în Moldova o ţară pustie este 
greşită. Aproape întreg teritoriul era locuit. Toponimia indică, pe acest 
teritoriu, continuitatea elementului autohton. Pentru unele regiuni — Vran- 
cea, oraşele Baia, Siret etc. — există atestări documentare anterioare anu- 
lui venirii lui Dragoş, în aceste locuri. În Hronic, Cantemir revine asupra 
acestei afirmaţii, întreaga lucrare propunându-şi să demonstreze tocmai 
continuitatea românilor în Dacia. 

> Era denumirea dată şerbilor. 

bod. Căci nimeni nu poate dobândi asemenea slujbe dacă nu e 
om slobod. Însă acela care nu poate face asemenea dovadă 
atuncea trebuie să rămână în stăpânirea boierului. Aceia care 
au fost aduşi din Ţara Leşească în mijlocul Moldovei şi-au ui- 
tat, cu scurgerea vremii, limba lor şi şi-au însuşit-o pe cea mol- 
dovenească; iar aceia care locuiesc la hotarul Podoliei vorbesc 
şi astăzi leşeşte şi ruseşte. Fiindcă ungurii au rămas neclintiţi 
în legea lor papistăşească, şi-au păstrat şi limba ţării lor: dar ei 
înţeleg cu toţii şi limba moldovenească. Toţi, de orice neam ar 
fi, sunt siliţi să muncească cu sârguinţă pentru stăpânii lor; nu 
li se hotărăşte dinainte cât să lucreze, ci stă la bunul plac al 
stăpânului să hotărască câte zile trebuie să fie puşi la muncă. 
Acesta nu poate să le ia cu sila banii sau dobitoacele. Oricât 
de mare ar fi bogăţia pe care şi-a agonisit-o un ţăran, stăpânul 
său nu poate să-i ia nici o parte dintr-însa: dacă i-o ia cu sila, 
judecata îl osândeşte s-o dea îndărăt. lar dacă stăpânul vrea 
să-i facă strâmbătate, atunci îl bate pe ţăran până când acesta 
îi dă de bunăvoia lui ceea ce vrea să dobândească boierul. 
După lege, el nu-l poate omori pe ţăran. Şi dacă totuşi îl omoară 
în vreun chip, atunci nu numai că stăpânul e osândit la moarte, 
dar el trebuie să slobozească şi muierea şi copiii ucisului. Fi- 
indcă nimeni nu are putere asupra vieţii şi morţii vreunui mol- 
dovean; numai domnul are!. Un boier poate, ce-i drept, să vândă 
un vecin moldovean, însă nu afară din satul în care acesta s-a 
născut. Dacă îşi vinde însă toată moşia, cu ţărani cu tot, 
vânzarea aceasta se socoteşte dreaptă şi se ţine în seamă. Ţăra- 
nul plăteşte atâtea dări, câte voieşte domnia să-i pună; la aces- 
tea nu se hotărăşte nici felul şi nici sorocul de plată. Eu i-aş 
socoti, desigur, pe ţăranii moldoveni că sunt cei mai neno- 
rociţi ţărani din lume, dacă belşugul pământului, şi secerişurile 
bogate nu i-ar scoate din sărăcie aproape fără voia lor. 


1 Sistemul juridic descris de Cantemir este valabil pentru vremea lui. 
Într-o etapă anterioară judecata o făcea fiecare boier pe moşia sa, iar 
într-o epocă mai veche, în cadrul obştiilor, dreptatea o împărțea sfatul 
obştei. 

La muncă sunt foarte leneşi şi trândavi!; ară puţin, seamănă 
puţin şi totuşi culeg mult. Nu se îngrijesc să dobândească prin 
muncă ceea ce ar putea să aibă, ci se mulțumesc să adune în 
jitniţe numai atât cât le trebuie pentru hrana lor vreme de un 
an sau, cum au ei obiceiul să zică, până la pâinea cea nouă; 
de aceea, când vine vreun an neroditor sau când o năvălire a 
vrăjmaşului îi împiedică să secere, sunt în primejdie să moară 
de foame. Daca ţăranul are o vacă sau două, socoteşte că are 
destulă hrană pentru el şi pentru copiii săi, pentru că unele 
vaci dau 40 sau cel mai puţin 24 de măsuri de lapte pe zi. lar 
dacă vreunul are 20 de stupi de albine, atunci el poate plăti 
lesne din venitul lor dările pentru tot anul. Fără să mai vorbim 
că fiecare stup roieşte, dacă vremea e după pofta ţăranului, în 
fiecare an alţi şapte; şi este deajuns ca fiecare stup să dea, 
când se taie, două sau mai multe măsuri de miere, căci fiecare 
măsură se vinde cu un taler. Cei ce locuiesc în munţi au oi, 
miere şi poame din belşug; cei de la câmpie au grâu, boi şi 
cai. Cel mai rău e de cei care au ca vecini pe tătari, pentru că 
aceştia nu numai că îi pradă de tot ce pot să apuce, dar şi 
săvârşesc uneori — cu chip că pornesc asupra Lehiei, când le 
este îngăduit să treacă prin Moldova — cele mai mari prădă- 
ciuni, iau ostateci pe toţi locuitorii de prin sate, pe care îi duc 
cu ei şi-i vând la Țarigrad, zicând că sunt ruşi. Asemenea năvăliri, 
ce-i drept, nu mai sunt de multă vreme îngăduite, fiind oprite 
de multe ori prin porunci date de sultan; dar cine poate să se 
păzească aici de vicleşugurile tătarilor? Cei mai norociţi sunt 
aceia pe care soarta îi duce la Țarigrad, căci acolo capu- 
chehaiele domniei pot să ia fără plată pe oricare moldovean 
robit, oriunde ar da de el, şi să-l slobozească. 

Ceea ce am spus mai sus despre ţăranii vecini moldoveni 
nu se potriveşte pentru locuitorii din trei ţinuturi ale Moldovei, 
care, ce-i drept, nu ţin de boierime, dar nu sunt supuşi nici unui 

1 Din acest punct de vedere, Cantemir se situează pe poziţia marii 
boierimi care consideră cu dispreţ că iobagii sunt săraci nu din cauza 


exploatării şi a lăcomiei boierilor, ci a lenei. 

boier şi fac launloc un fel de republică!. Cel dintâi este 
Câmpulung, în ţinutul Sucevei, împresurat de piscurile unor 
munţi foarte înalţi. Acest ţinut are cam 15 sate, toate cu obi- 
ceiurile şi judecăţile lor deosebite. Uneori primesc şi doi vor- 
nici trimişi de la domnie; însă de multe ori îi gonesc afară din 
ţinut, la câmpie, când aceştia întărâtă cugetele locuitorilor şi 
se bizuie pe întăriturile ce le-a dat lor firea. Nu se pricep la 
mesteşugul lucrării pământului cu sapa, fiindcă în munţii lor 
nu au defel ţarini; toată munca lor este păstoritul oilor. Plătesc 
o dajdie în fiecare an, însă nu atât cât le cere domnia, ci nu- 
mai cât făgăduiesc ei domnilor; iar această învoială o înnoiesc, 
prin trimişii lor, de câte ori se aşează domn nou peste Moldo- 
va. Dacă un domn vrea să se poarte mai aspru cu ei şi să le 
pună biruri noi, ei nu stau mult la tocmeală, ci cu toţii nu mai 
vroiesc să le plătească şi fug, în părţile cele mai nestrăbătute 
ale munţilor. De aceea nici domnii nu au cerut de la ei mai 
mult decât au făgăduit ei să dea. Uneori, aţâţaţi de câteva 
capete tulburi, s-au răzvrătit împotriva domnului şi au trecut 
sub aripa leşilor, care întâmplare a dat prilej unor cronicari leşi 
să spună că Moldova plătea tribut Lehiei. Dar oricine ştie şi 
însuşi episcopul S. Piasecius aduce mărturie, cu toate că îi 
stau împotriva Dlugoş, Sarnicius şi Orichovius, că Moldova, 
mai înainte de a cădea sub stăpânirea turcilor, avea învoieli 
de pace cu Lehia. După aceea însă, când Moldova a început 
să plătească haraci turcilor, leşii nici nu s-au gândit măcar să o 
silească să treacă sub ascultarea lor, cu toate că unii crai ai lor 
au umblat în câteva rânduri ca s-o aducă la slobozenia ei de 
odinioară. 

A doua republică, dar mai mică, din Moldova este Vran- 
cea, din ţinutul Putnei, la hotarul Valahiei, înconjurat din toate 
părţile de munţii cei mai sălbatici. Aici sunt douăsprezece sate 
şi două mii de case şi fiindcă se mulţumesc, ca şi cei din 
Câmpulung, cu păstoritul, locuitorii nu au ştiinţă despre plug. 
Asemenea şi ei plătesc domniei în fiecare an o dajdie ştiută; 


' De fapt asociaţii de obştii libere ţărăneşti. 

altminteri se ţin de legile lor şi nu primesc nici poruncile şi 
nici judecători de la domnie. A treia este Tigheciul, în ţinutul 
Fălciului, un codru aflat la hotarul cu tătarii din Buceag. Este 
pavăza cea mai tare a Moldovei între Prut şi Basarabia. Locu- 
itorii plătesc domniei în fiecare an o dajdie mică, toţi sunt 
călăraşi sau călăreţi. Înainte vreme erau o oaste de 8 000 de 
oameni; dar acuma abia mai pot aduna la nevoie 2 000; de 
altminteri întrec în vitejie pe toţi ceilalţi moldoveni, încât este 
şi o zicală: “cinci tătari din Crimeia preţuiesc mai mult decât 
zece tătari din Buceac; cinci moldoveni biruie zece tătari din 
Crimeia, iar cinci codreni (pădureni, căci aşa sunt numiţi cei 
din Tisheci) bat zece moldoveni”. Ceva mai mult am vorbit 
despre ei mai sus, în partea întâia a capitolului al cincilea. 

CUPRINS 
CAPITOLUL AL XVII-LEA 


DESPRE NĂRAVURILE MOLDOVENILOR 


În vreme ce încercăm să descriem năravurile moldovenilor 
(lucru despre care nimeni sau numai puţini străini au o ima- 
gine adevărată), dragostea ce avem pentru patria noastră ne 
îndeamnă pe de o parte să lăudăm neamul din care ne-am 
născut şi să înfăţişăm pe locuitorii ţării din care ne tragem, iar 
pe de altă parte, dragostea de adevăr ne împiedică, într-aceeaşi 
măsură, să lăudăm ceea ce ar fi, după dreptate, de osândit. Le 
va fi lor mai folositor dacă le vom arăta limpede în faţă cusu- 
rurile care-i sluţesc, decât dacă i-am înşela cu linguşiri blajine 
şi cu dezvinovăţiri dibace, încât să creadă că în asemenea 
lucruri ei se conduc după dreptate, în vreme ce toată lumea 
mai luminată, văzându-le, le osândeşte. Din această pricină 
vroim să mărturisim curat că noi, în năravurile moldovenilor, 
în afară de credinţa cea adevărată şi ospeţie nu găsim prea 
lesne ceva ce am putea lăuda. Din toate cusururile obişnuite şi 
pe la ceilalţi oameni, au şi moldovenii dacă nu prea multe, 
totuşi nici prea puţine. Năravurile bune sunt rare la ei şi întrucât 
sunt lipsiţi de o adevărată creştere bună şi de deprindere a 
năravurilor bune, va fi anevoie să găsim un om cu năravuri mai 
bune decât ceilalţi, dacă firea cea bună nu i-a venit într-ajutor. 

Trufia şi semeţia sunt muma şi sora lor. Dacă moldoveanul 
are un cal de soi bun şi arme mai bune, atunci el gândeşte că 
nimeni nu-l întrece şi nu s-ar da în lături să se ia la harţă chiar 
şi cu Dumnezeu, dacă s-ar putea. Cu toţii sunt mai cu seamă 
cutezători, semeţi şi foarte puşi pe gâlceavă; cu toate acestea 
se liniştesc lesne şi se împacă iarăşi cu potrivnicul. Vorba duel 
încă nu le este cunoscută. Ţăranii trec rareori de la vorbe la 

arme, însă astupă gura semeaţă a potrivnicului cu ciomagul, 
cu bâta şi cu pumnii. Asemenea fac şi oştenii; foarte rar trec de 
la sfadă la sabie şi dacă, totuşi, acest lucru se întâmplă vreo- 
dată, ei trebuie să ispăşească cu pedepsele cele mai straşnice. 
Sunt glumeţi şi veseli; ceea ce au în suflet le stă şi pe buze; 
dar, aşa cum uită uşor duşmăniile, tot aşa nu ţin multă vreme 
nici prietenia. De băutură nu au prea multă greață, dar nici 
nu-i sunt plecaţi peste măsură. Desfătarea lor cea mai mare 
este să petreacă în ospeţe, uneori de la al şaselea ceas al serii 
până la al treilea ceas după miezul nopţii, alteori şi până ce se 
crapă de ziuă, şi să bea până ce varsă. Atâta că nu au obicei 
să facă petreceri în fiece zi, ci numai la sărbători sau când e 
vreme rea, iarna, când gerul sileşte oamenii să stea pe acasă şi 
să-şi încălzească mădularele cu vin. Rachiul nu-l iubeşte ni- 
meni, afară de oştean; ceilalţi beau numai un pahar mic înainte 
de masă. Locuitorii Ţării de Jos, de la hotarul cu Valahia, iubesc 
vinul mai mult decât ceilalţi. Odată s-a iscat sfadă dacă mol- 
dovenii sau valahii sunt cei mai mari beţivi. Cei ce se luaseră 
la sfadă au mers pe podul de la Focşani (la hotarul dintre Mol- 
dova şi Valahia), unde atâta s-au sfădit amândoi cu paharele 
până când valahul a căzut jos de prea mult vin ce băuse. Drept 
plată pentru izbînda lui moldoveanul a fost dăruit de domnie 
cu boieria. 

Arcul îl întind foarte bine, asemenea se pricep să poarte 
sulița; dar totdeauna au izbândit mai mult cu spada. Numai 
vânătorii poartă puşti şi moldovenii socotesc că e un lucru de 
ocară să folosească această unealtă împotriva duşmanului, la 
care nu ajungi nici prin meşteşugul războiului şi nici prin vite- 
jie. La începutul luptei sunt totdeauna foarte viteji, iar de-al 
doilea sunt mai moi; dacă şi după aceea sunt din nou împinşi 
îndărăt, atunci rar mai cutează să înceapă a treia oara. Însă de 
la tătari au învăţat să se întoarcă iar din fugă şi cu acest meşteşug 
au smuls adesea izbânda din mâna duşmanului. Faţă de cei 
învinşi se arată când blânzi, când cruzi, după firea lor cea 
nestatornică. Ei socotesc că este o datorie creştinească să ia 

viaţa unui turc sau tătar şi pe acela care se arată blând cu 
aceştia îl socotesc că nu este bun creştin. Ce gîndesc ei despre 
acest lucru, au arătat îndeajuns la pustiirea cea din urmă a 
Bugeacului când Petriceicu a năvălit în Basarabia după bătălia 
de la Viena. 

Moldovenii nu cunosc măsura în nimic; dacă le merge bine, 
sunt semeţi, dacă le merge rău, îşi pierd cumpătul. Nimic nu li 
se pare anevoie la întâia aruncătură de ochi; iar dacă se iveşte 
ceva cât de cât să le stea împotrivă, atunci se zăpăcesc şi nu 
ştiu ce să facă. La urmă, când văd că străduinţele lor sunt 
zadarnice, se căiesc pentru ceea ce au săvârşit, dar prea târziu. 
De aceea nu putem face nimic alta, decât să punem pe seama 
osebitei şi nemărginitei pronii că împărăţia atât de mare şi 
înfricoşată a turcilor — după ce răsturnase cu armele toată 
puterea romanilor în Asia şi o bună parte din Europa, Ungaria, 
Serbia, Bulgaria şi alte nenumărate împărăţii şi pusese stăpânire 
cu sila pe neamul cel mai înţelept — grecii — nu a fost în stare 
să silească un norod atât de prost şi fără de putere să i se plece 
sub stăpânire, norod care a umblat de atâtea ori să lepede ju- 
gul pe care l-a primit de bunăvoie, dar şi-a păstrat întreagă şi 
nevătămată rânduiala sa politicească şi bisericească. 

De altminteri moldovenii nu numai că nu sunt iubitori de 
învăţătură, ci chiar le e urâtă aproape la toţi!. Chiar şi numele 
meşteşugurilor cele frumoase şi ale ştiinţelor nu le sunt cunos- 
cute. Ei cred că oamenii învăţaţi îşi pierd mintea şi atunci 
când vor să laude învăţătura cuiva, zic că a înnebunit de prea 
multă învăţătură. Despre lucrul acesta moldovenii vorbesc fără 
cuviinţă zicând că “învăţătura este treaba popilor; pentru un 
om de rând este deajuns dacă ştie să citească şi să scrie, să-şi 
scrie numele, să-şi treacă în condica lui un bou alb, negru şi cu 


1 Această imputare făcută moldovenilor de rând este nedreaptă. Condiţiile 
social-politice au împiedicat răspândirea învăţăturii în rândul maselor. În 
secolul al XVII-lea, învăţământul căpătase oarecare extindere, prin înfiinţarea 
unor şcoli, pe care, însă, nu le frecventau decât fiii boierilor şi chiar dintre 
ei, un numar destul de mare işi făceau studiile în Polonia. 

coarne, caii, oile şi alte dobitoace de povară, stupii şi orice 
alte lucruri de acestea; toate celelalte sunt netrebuincioase”. 
Cu toate că femeile nu stau ascunse faţă de bărbaţi cu aceeaşi 
băgare de seamă ca la turci, cu toate acestea, dacă sunt cât de 
cât de neam bun, ies rareori afară din casele lor. Jupânesele 
boierilor au, ce-i drept, o înfăţişare plăcută, dar cu frumuseţea 
stau mult în urma nevestelor oamenilor de rând. Căci acestea 
au chipul mai frumos, însă sunt în cea mai mare parte desfrânate. 
Unele beau pe acasă mult vin; dar în adunări rareori vezi o 
femeie beată: căci o femeie este socotită cu atât mai vrednică 
de cinste, cu cât mănâncă şi bea mai puţin la ospeţe. De aceea 
rar va vedea-o cineva ducând îmbucătura la gură sau des- 
chizându-şi buzele atât ca să i se poată vedea dinţii; ea îşi 
vâră îmbucătura în gură cât poate mai în taină. Ei nu socotesc 
nimic mai de ocară decât să se vadă părul unei femei măritate 
sau al unei văduve; şi se socoteşte fărădelege să descoperi la 
vedere capul unei femei. Dimpotrivă fetele socotesc că e ruşine 
să-şi acopere capul, chiar şi cu pânza cea mai subţire, căci ele 
socotesc că a umbla cu capul gol este semnul curăţiei. Alt- 
minteri, obiceiurile sunt tot atât de deosebite, cât este de deo- 
sebit aerul de la un ţinut la altul al ţării. 

Locuitorii din Ţara de Jos, de multă vreme obişnuiţi să 
trăiască în război cu tătarii, sunt oşteni mai buni şi de aseme- 
nea oameni mai mânioşi decât ceilalţi: se răzvrătesc mai lesne 
şi sunt mai nestatornici, iar dacă nu au un duşman dinafară cu 
care să se bată, sunt lesne ispitiţi de lenevie ca să stârnească o 
răzvrătire împotriva căpeteniilor, ba chiar şi împotriva dom- 
niei însăşi. Despre slujba religioasă ştiu puţin lucru. Cei mai 
mulţi dintr-înşii şi aproape tot norodul de rând crede că fiecărui 
om Dumnezeu îi hotărăşte ziua morţii; iar înaintea acesteia 
nimeni nu poate să moară sau să piară în război. Aceasta le dă 
o îndrăzneală aşa de mare, încât se năpustesc uneori nebuneşte 
asupra duşmanului. Să omoare sau să prade un turc, un tătar 
sau un evreu socotesc că nu este păcat şi cu atât mai puţin 
fărădelege. Cei ce locuiesc mai aproape de tătari pradă şi 

omoară cu vrednicie; şi atunci când năvălesc în ţara tătarilor, 
ei zic că n-au prădat, ci că şi-au luat înapoi numai ce era al 
lor, fiindcă tătarii nu ar avea în stăpânire astăzi nimic afară de 
ceea ce au răpit cu sila de la strămoşii lor. Preacurvia este rară 
la ei. Însa tinerii socotesc nu numai că nu este ruşine, ci că 
este de laudă să preacurvească în taină până se însoară, ca şi 
când n-ar fi ţinuţi să asculte de vreo lege. De aceea la ei se 
aude adesea vorbindu-se în chipul acesta: “Fătul meu iubit! 
fereşte-te de furtişag şi de ucidere, pentru că eu nu te voi putea 
scăpa de la spânzurătoare; dar pentru împreunare neîngăduită, 
nu ai a te teme de vreo primejdie de moarte, câtă vreme vei 
plăti banii la şugubinat (aşa se cheamă acela care îi duce la 
femei desfrânate)”. Chipul cu care primesc oaspeţi străini şi 
drumeţi e vrednic de cea mai mare laudă; căci deşi foarte 
săraci din pricina învecinării cu tătarii, totuşi nu se dau înapoi 
niciodată să dea mâncare şi găzduire unui oaspe şi-l adăpostesc 
fără plată timp de trei zile, împreună cu calul său. Pe străin îl 
primesc cu faţa voioasă, ca şi când le-ar fi frate sau altă rude- 
nie. Unii aşteaptă cu masa de prânz până la al nouălea ceas 
din zi şi, ca să nu mănânce singuri, îşi trimit slugile pe uliţe şi 
le poruncesc să poftească la masă drumeţii pe care îi întâlnesc. 
Numai vasluienii n-au faima aceasta; aceştia nu numai că 
închid casa şi cămara în faţa oaspetelui lor, ci se ascund când 
văd pe cineva venind, se îmbracă în haine zdrenţăroase, vin 
apoi în chip de calici şi cer ei înşişi pomană de la străin. 
Locuitorii din Ţara de Sus se pricep mai puţin în ale 
războiului şi nici nu sunt prea deprinşi cu armele; mai degrabă 
îşi mănâncă pâinea în sudoarea frunţii şi în linişte. Sunt 
înverşunaţi aproape până la eres în credinţa lor, de aceea se 
găsesc peste 60 de biserici din piatră numai în ţinutul Sucevei, 
peste 200 de mănăstiri mari, clădite din piatră, în toată Ţara de 
Sus, iar munţii sunt plini de călugări şi pustnici, care îşi jert- 
fesc acolo, în linişte, lui Dumnezeu viaţa smerită şi singuratecă. 
Furtişaguri nu se săvârşesc decât puţine sau deloc la ei. Tot- 

deauna s-au arătat cu credinţă către domn, iar dacă s-au iscat 
şi unele tulburări printre ei, acestea au fost stârnite numai de 
boierii din Ţara de Jos. Asemenea şi înainte de însurătoare 
păzesc curăţia şi au năravuri bune — lucru prea rar în Ţara de 
Jos. În trebile ţării sunt mai vrednici decât ceilalţi; trebile casei 
le fac cel mai bine; poruncile primite le împlinesc cu cea mai 
mare râvnă, iar oaspeţii îi primesc mult mai bine decât locui- 
torii din Ţara de Jos. 

Jocurile sunt la moldoveni cu totul altfel decât la celelalte 
neamuri. Ei nu joacă doi sau patru inşi laolaltă, ca la franţuji şi 
leşi, ci mai mulţi roată sau într-un şir lung. Altminteri, ei nu 
joaca prea lesne decât la nunţi. Când se prind unul pe altul de 
mână şi joacă roata, mergând de la dreapta spre stânga cu 
aceiaşi paşi potriviţi, atunci zic că joacă hora; când stau însă 
într-un şir lung şi se ţin de mâini aşa fel că fruntea şi coada 
şirului rămân slobode şi merg împrejur făcând felurite întorsături, 
atunci acesta se numeşte, cu un cuvânt luat de la leşi “danţ”. 
La nunţi înainte de cununie au obicei sa joace în ogrăzi şi pe 
uliţe în două şiruri, unul de bărbaţi, iar celălalt de femei. La 
amândouă se alege o căpetenie, un om bătrân şi cinstit de toţi, 
care poartă în mână un toiag poleit cu aur sau unul pestriţ, 
legat la capăt cu o năframă cusută frumos. La pasul cel dintâi 
una dintre căpetenii trage pe ceilalţi, care trebuie să vină după 
ea, de la dreapta spre stânga, cealaltă îi trage de la stânga spre 
dreapta, astfel încât ajung să stea faţă în faţă; după aceea se 
întorc spate la spate, apoi se învârtesc fiecare şir în şerpuiri 
arcuite şi, ca să nu se încurce, se mişcă aşa de încet, încât mai 
că nu se poate vedea că şirurile se mişcă. În amândouă şirurile 
fiecare îşi ia locul după rangul lui. Jupânesele şi jupâniţele 
boierilor au locul după starea bărbaţilor şi părinţilor lor. Totuşi 
căpetenia are totdeauna locul cel dintâi, locul al doilea îl ia 
nunul, iar pe al treilea mirele. Aceleaşi locuri le iau în şirul 
femeilor nuna şi mireasa, chiar dacă acestea sunt dintr-o stare 
mai de jos decât celelalte. Până la urmă, însă, cele două rânduri 

se amestecă şi joacă roată, în aşa chip că fiecare bărbat însu- 
rat ţine de mâna dreaptă pe nevasta lui, iar holteii ţin fiecare 
de mână câte o fată de seama lor şi le învârtesc împrejur. Une- 
ori hora se învârteşte în trei colţuri, în patru colţuri sau în forma 
unui ou, după voia şi iscusinţa căpeteniei. Afară de aceste 
feluri de jocuri, care se joacă pe la sărbători, mai sunt încă 
alte câteva aproape un eres, care trebuie alcătuite din nume- 
rele fără soţ 7, 9 şi 11. Jucătorii se numesc “căluşari”, se adună 
o data pe an şi se îmbracă în straie femeieşti. În cap îşi pun 
cunună împletită din pelin şi împodobită cu flori; vorbesc ca 
femeile şi, ca să nu se cunoască, îşi acoperă obrazul cu pânză 
albă. Ţoţi au în mână câte o sabie fără teacă, cu care ar tăia 
îndată pe oricine ar cuteza să le dezvelească obrazul. Puterea 
aceasta le-a dat-o o datină veche, aşa că nici nu pot să fie traşi 
la judecată, când omoară pe cineva în acest chip. Căpetenia 
cetei se numeşte stariţ, al doilea primicer, care are datoria să 
întrebe ce fel de joc pofteşte stariţul, iar pe urmă îl spune el în 
taină jucătorilor, ca nu cumva norodul să audă numele jocului 
mai înainte de a-l vedea cu ochii. Căci ei au peste o sută de 
jocuri felurite şi câteva aşa de meşteşugite, încât cei ce joacă 
parcă nici nu ating pământul şi parcă zboară în văzduh. În 
felul acesta petrec în jocuri necontenite cele zece zile între 
Înălţarea la cer a lui Hristos şi sărbătoarea Rusaliilor şi străbat 
toate târgurile şi satele jucând şi sărind. În toată vremea aceasta 
ei nu dorm altundeva decât sub acoperişul bisericii şi zic că, 
dacă ar dormi într-alt loc, i-ar căzni de îndată strigoaicele. 
Dacă o ceată de acestea de căluşari întâlneşte în drum alta, 
atunci trebuie să se lupte între ele. Ceata biruită se dă în lături 
din faţa celeilalte şi, după ce fac învoieli de pace, ceata biruită 
este supusă celeilalte cete vreme de nouă ani. Dacă vreunul 
este omorât într-o astfel de încăierare, nu se îngăduie judecată 
şi nici judecătorul nu întreabă cine a savârşit fapta. Cine a fost 
primit într-o asemenea ceată trebuie să vină de fiecare dată, 
vreme de noua ani, în aceeaşi ceată; dacă lipseşte, ceilalţi zic 
că îl căznesc duhuri rele şi strigoaicele. Norodul lesne crezător 

pune pe sama căluşarilor puterea de a izgoni boli îndelungate. 
Vindecarea o fac în acest chip: bolnavul îl culcă la pâmănt, 
iar căluşarii încep să sară şi, la un loc ştiut al cântecului, îl 
calcă, unul dupa altul, pe cel lungit la pământ începând de la 
cap şi până la călcâie ; la urmă îi mormăie la urechi câteva 
vorbe alcătuite într-adins şi poruncesc boalei să slăbească. După 
ce au făcut aceasta de trei ori în trei zile, lucrul nădăjduit se 
dobândeşte de obicei şi cele mai grele boli, care s-au împot- 
rivit lungă vreme meşteşugului doftoricesc, se vindecă în acest 
chip, cu puţină osteneală. Atâta putere are credinţa până şi în 
farmece. 

CAPITOLUL AL XVIII-LEA 
DESPRE OBICEIURILE DE LA LOGODNĂ 
ŞI DE LA NUNTA 


După ce am arătat sufletul şi năravurile moldovenilor, citi- 
torul poftitor să ştie nu va fi cu siguranţă nemulţumit, dacă îi 
vom arăta pe scurt şi obiceiurile de care ţin aceştia seamă la 
logodne şi la nunţi. Moldovenii îşi însoară copiii la vârsta la 
care trebuie să se facă, după legile bisericeşti, cununia. Însă 
se socoteşte că e ruşine dacă o fecioară cere pe un bărbat; iar 
obiceiul ţării a statornicit că flăcăii trebuie să-şi aleagă ei înşişi 
neveste şi nu să-şi aleagă părinţii fetei ginerele. Drept aceea, 
dacă unui flăcău îi place o fată, atunci el trimite la părinţii ei 
oameni pe care ei îi numesc, cu o rostire latinească stricată, 
peţitori, adică petitores. Aceştia iscodesc mai întâi pe departe 
gândurile bătrânilor, ca să nu păţească ruşinea să nu vrea părinţii 
fetei. Dacă bagă de seamă însă că aceştia vor s-o dea atunci 
se duc cu toate rudeniile mirelui în casa fetei. Cel mai de 
frunte dintre peţitori, numit staroste, începe să rostească vor- 
bele pe care vrem să le dăm aici, fiindcă aproape pretutindeni 
sunt la fel: “Moşii şi strămoşii părinţilor noştri, umblând la vânat 
prin codri au dat peste ţara în care locuim noi acum şi în ţara 
asta trăim, ne hrănim şi ne întărim cu laptele şi mierea ei. 
Îmboldit de pilda lor, măritul boier cutare, în vreme ce umbla 
după vânat pe câmpii, prin codri şi prin munţi, a dat de o ciută, 
care, sfioasă şi cuminte nu i-a îngăduit să-i vadă faţa, ci a luat-o 
la fugă şi s-a ascuns. Am pornit pe urmele lăsate de copitele 
ei, care ne-au adus până în casa aceasta; de aceea voi trebuie 
sau să ne daţi sau să ne arătaţi încotro a fugit vânatul pe care 
l-am gonit cu osteneală şi sudoare din pustietăţi”. Acela ce 
rosteşte vorbele acestea mai adaugă încă vreo câteva alte vorbe 

cu tâlc şi înflorite, pe care le poate ticlui. Părinţii răspund la 
început că în casa lor n-ar fi venit acest fel de vânat; oaspeţii 
s-au încurcat în urmele pe care au venit, ciuta ar putea fi as- 
cunsă pe la vecini. lar dacă peţitorii stăruie să li se arate vânatul, 
atunci se aduce o fată bătrână, urâtă şi îmbrăcată în zdrenţe şi 
îi întreabă dacă aceasta e ciuta pe care o urmăresc. Peţitorii 
răspund: “nu” ! şi adaugă că vânatul lor are plete bălaie, ochi 
de şoim, dinţi ca şiragul de mărgele, buze mai roşii decât 
cireşile, trup ca de leoaică, pieptul ca de gâscă, gât ca de 
lebădă, degete mai netede decât ceara şi faţa mai strălucitoare 
decât soarele şi luna. Dacă părinţii tăgăduiesc din nou că un 
astfel de vânat s-ar fi arătat vreodata la ei, peţitorii le dau 
răspuns că ei au cei mai buni câini de vânătoare, care nu i-au 
înşelat niciodată şi care le-au dat semnele cele mai adevărate 
că ciuta pe care o caută ei se află tăinuită aici. 

La urmă, când peţitorii se laudă cu sila şi cu armele, atunci 
părinţii scot fata la iveală, împodobită după puterile lor. Când 
o văd, peţitorii spun îndată că ea este ciuta căutată. Apoi 
cheamă un preot sau, dacă acesta este prins cu alte trebi, pe 
cei mai bătrâni dintre vecini şi înaintea lor logodnicii îşi 
schimbă inelele. Isprăvindu-se aceasta, părinţii ascund îndată 
fata şi se întinde masa, la care, înainte să se scoale, se hotărăşte 
ziua nunţii. 

Când mirii sunt copii de boieri, atunci nu se poate face nici 
logodna şi nici binecuvântarea preotului fără încuviințarea 
domnului şi mărturia arhiereului. Prin aceasta de la urmă se 
caută să nu se facă vreo nuntă neîngăduită de legile creştineşti 
şi preoţeşti; iar prin cea dintâi, să nu se unească mai de aproape 
prin această legătură mai multe neamuri boieresti fără de voia 
domnului. Când se hotărăşte vremea să se facă nunta, atunci 
rudeniile se adună în lunea dinainte, după liturghie, atât în 
casa mirelui, cât şi în cea a miresei, aduc lăutarii din locul 
acela, care mai întotdeauna sunt ţigani şi se ospătează în casă 
în cântările din gură şi din instrumente, ale acestora. După ce 

se ridică de la masă, fetele şi alte femei cern făină aleasă 
pentru nuntă, din care pricină ziua aceasta este numită înde- 
obşte ziua cernutului. Dacă se află în acelaşi târg sau în acelaşi 
sat casele celor logodiţi, ori nu sunt mai departe una de alta 
decât cale de două sau trei zile, atunci ospăţul de nuntă începe 
de joi în amândouă casele şi ţine până sâmbătă. Duminică se 
strâng toate rudeniile mirelui ca să aducă mireasa şi trimit 
înainte colăcari ca să vestească sosirea mirelui. Cei ce sunt 
adunaţi la casa miresei îi pândesc în cale şi caută să-i prindă 
înainte să ajungă la casa miresei. Ca să se ferească de acest 
lucru colăcarii folosesc de obicei cai foarte iuți. Dacă se 
întâmplă să-i prindă, când este vorba de oameni din norod, îi 
leagă vârtos şi-i pun de-a-ndăratelea pe cal; la cei de frunte, 
însă, pe aceştia îi împresoară prietenii miresei şi îi duc îndată, 
cu chip că i-au robit, până la casa acesteia. Odată ajunşi aco- 
lo, îi întreabă ce caută? Ei dau răspuns că au fost trimişi să 
vestească război şi că oştenii vor sosi curând ca să ia cetatea. 
După ce spun acestea, îi duc înlăuntru şi îi silesc să deşarte 
câteva pahare cu vin şi îndopaţi astfel cu vin, îi trimit îndată 
îndărăt cu câţiva oaspeţi ai miresei. Când aceştia văd că vine 
mirele, îi lasă pe colăcari — nu fără ocări — şi se grăbesc spre 
casă. Dacă aceia care îl însoțesc pe mire pot să se ia după 
dânşii şi să-i înhaţe, atunci obişnuiesc să-i lege vârtos şi să-i ia 
cu ei. La urmă, când oaspeţii celor două părţi se adună în casa 
miresei, se pune la cale o întrecere de cai, hotărându-se o 
răsplată şi anume: la oamenii de rând, o năframă cusută fru- 
mos, iar la cei mai avuţi, o bucată de pânză sau de mătase de 
bun preţ. Apoi trimit înainte oameni care hotărăsc ţinta şi, după 
ce dau semn de pornire printr-unul dintr-înşii care fac strigarea, 
aceia ce cred că au caii cei mai buni le dau pinteni. Învingătorul 
primeşte răsplata din mâna miresei, iar calul e împodobit cu o 
cunună de flori împletită meşteşugit. Spre seară, după vecer- 
nie, logodnicii sunt duşi la biserică cu cât alai le stă în puteri, 
ca să primească binecuvântarea bisericească. În mijiocul biseri- 
cii se aşterne un covor, pe care stă la dreapta mirele, iar la 

stânga mireasa. În vreme ce stau acolo, li se pun sub amândouă 
tălpile galbeni, iar la oamenii de rând, lei prin care se înţelege 
că s-au lepădat de lume şi că trebuie să calce în picioare măreţia 
acesteia. Îndărătul lor stau nunul şi nuna, ţinând două lumânări 
la fel de mari şi de grele. În vremea aceasta preotul rosteşte 
rugăciunea obişnuită la cununie şi le schimbă de trei ori ine- 
lele. După ce pune celor doi miri cununiile pe cap, îi poartă 
prin mijlocul bisericii la fel ca la danţ, în vreme ce cântăreții 
înalţă cântarea obişnuită la acest prilej. În această vreme rudele 
împrăştie printre cei din jur bani mărunți, nuci şi hamei uscat, 
ca să arate prin asemenea pilde că se roagă lui Dumnezeu 
dătătorul de viaţă pentru rodnicia hameiului şi a nucilor, iar de 
toate avuţiile şi semeţiile acestei lumi trebuie să se lepede. 
Preotul dă la urmă celor doi cununaţi să guste de trei ori pâine 
întinsă în miere, semn al dragostei şi unirii veşnice. Şi ca să 
dea prilej celor dimprejur să râdă la această ceremonie voioa- 
să, îi lasă pe miri să încerce de trei ori în zadar să apuce din 
îmbucătură. După ce se sfârşesc toate, toţi se întorc, în aceeaşi 
rânduială în care au venit, la casa miresei, a carei faţă e aco- 
perită cu o pânză subţire de mătase roşie, prinsă cu două bol- 
duri, pe care la urmă, când mireasa e dusă la culcare, fraţii sau 
rudeniile miresei le înfig în perete deasupra capului mirilor. În 
vremea aceasta mănâncă şi bea, câteodată până la al treilea 
ceas al dimineţii. După acest ceas, bucătarii pun pe masă un 
cocoş fript cu pene cu tot; unul dintre oaspeţi se ascunde sub 
masă, cântă cocoşeşte şi vesteşte zorii zilei. Oaspeţii dau după 
aceea bucătarului bacşiş şi se ridică cu toţii de la masă; iar 
mirele, care îşi ţine mireasa de mână, se aşează în mijlocul 
camerei. Apoi un diac citeşte cu glas tare foaia zestrei, iar 
toate aceste lucruri, care au fost puse într-o cameră deosebită 
ca să poată fi văzute de fiecare, sunt încărcate într-o căruţă şi 
duse acasă la mire. Apoi acela care vorbeşte părinţilor miresei 
în numele ei pomeneşte naşterea, creşterea şi toate celelalte 
binefaceri primite de la ei; le mulţumeşte pentru toate şi le 
cere binecuvântarea, pe care părinţii i-o dau ei înşişi sau pun 

pe altcineva să i-o dea în numele lor şi roagă pe Dumnezeu şi 
pe îngerul lor păzitor să le dea celor cununaţi dragoste credin- 
cioasă şi aşternut nespurcat, iar la urmă le aduce paharul de 
despărţenie — care se numeşte paharul căii albe — lăsându-i 
apoi să plece din casa lor. Când dau să păşească peste pragul 
casei, îi opresc fraţii miresei sau, dacă aceasta n-are fraţi, fraţii 
părinţilor ei, cu sabia goală, pe care o înfig de-a curmezişul în 
stâlpii uşii. Mirele scapă de ei dându-le fie un cal, fie un alt 
dar pe care îl are la îndemână. Mireasa se urcă singură (pentru 
că nu-i este îngăduit să ia din casa părintească nici o slugă) 
într-o căruţă, însoţită de mama sau sora mirelui, şi îl urmează 
pe bărbatul ei, care merge înainte. Când ajung la casa mirelui 
— după ce se mai deşartă încă vreo câteva pahare de vin — 
pe tineri îi duc naşii în odaia de culcare. Mirele se îngrijeşte 
cu multă luare-aminte ca a doua zi părinţii miresei să nu afle 
nimic despre fiica lor; pentru că aceştia trebuie să-şi vadă fii- 
ca, împreună cu toţi prietenii apropiaţi, a treia zi după nuntă, 
drum care se numeşte drumul cel mare, fiindcă acuma părinţii 
pot să aibă parte — după cum se întâmplă — sau de multă 
cinste, sau de ruşine. Căci, dacă fiica lor s-a aflat fecioară, nu 
numai că toate sunt bune, dar şi părinţii sunt ospătaţi cu o 
masă strălucită, la care, după ce mănâncă al doilea fel de 
bucate, se arată fiecăruia pe un taler cămaşa cu semnele fe- 
cioriei, pe care toţi obişnuiesc să pună un mic dar. Dar aceasta 
se întâmplă numai la oamenii de rând, căci la cei mai de sus 
nu pot să vadă cămaşa decât socrii. lar dacă fiica lor s-a făcut 
de ocară din pricina unei împreunări neîngăduite, mirele îşi 
adună a doua zi prietenii apropiaţi, cărora le arată că şi-a găsit 
mireasa spurcată (cu acest cuvânt numesc ei femeile necin- 
stite). Aceştia aduc pentru ea cea mai proastă căruţă şi, cu 
hamuri rupte, înhamă în locul cailor pe părinţii ei şi-i silesc cu 
bătaia să-şi ducă înapoi acasă, ca pe o curvă, fiica aşezată în 
caruţă. Nimănui nu-i este îngăduit să împiedice acest lucru pe 
drum şi dacă cineva ar cuteza să slobozească pe părinţi, acela 
ar fi pedepsit nu numai cu bătaia, ci şi de către judecător, ca un 

călcător al legii şi al obiceiurilor ţării. Bărbatul opreşte toată 
zestrea, şi, dacă el a făcut cheltuieli cu nunta, le primeşte îndărăt, 
la porunca judecătorului, de la parinţii care nu şi-au păzit fata. 
Aşa se întâmplă printre ţărani cu oamenii aceia sărmani; dar nu 
şi printre boieri care îşi priveghează fetele mult mai îndeaproape, 
aşa că nu li se poate întâmpla lesne asemenea lucru. Când află 
că fata lor s-a găsit spurcată, răscumpără necinstea fiicei lor cu 
o zestre mai mare în sate sau bani; iar dacă ginerele nu se 
mulţumeşte în nici un chip cu aceasta, îşi iau fata acasă şi dau 
mirelui slobozenie să se însoare cu alta. 

Când domnul însuşi este naş, atunci ospăţul de nuntă se 
face la curtea domnească. Mirele primeşte din partea domnu- 
lui un gugiuman la fel cu al domnului şi un cal, iar la masă 
toata vremea stă de-a dreapta domnului cu capul acoperit. Toţi 
slujitorii curţii îl slujesc, ca şi pe domn; iar când mirele se 
duce la biserică sau la casa sa, toată curtea domnească — cu 
ţimbale şi alte instrumente moldoveneşti şi turceşti — îl 
însoţeşte ca pe domnul însuşi. A treia zi după nuntă mirele se 
duce împreună cu mireasa la domn şi la doamnă ca să 
mulţumească pentru cinstea atât de mare ce li s-a făcut — dar 
fără să aducă daruri. 

DESPRE OBICEIURILE DE ÎNGROPĂCIUNE 
LA MOLDOVENI 


Moldovenii îşi îngroapă morţii după rânduiala bisericii 
răsăritene. Îndată ce moare cineva, se spală cu apă caldă şi, 
înainte de a-i înţepeni mădularele, îl îmbracă cu hainele cele 
mai noi şi cele mai bune pe care le-a avut; se aşează apoi 
trupul pe năsălie în mijlocul pridvorului. Trupul mortului nu 
se îngroapă chiar în ziua cea dintâi, ci se aşteaptă până a 
treia zi, ca nu cumva să se socotească mort un bolnav căzut 
numai în nesimţire şi să se îngroape de viu. Vecinii se adună 
când aud clopotele şi îşi arată întristarea către rudele de sânge 
care stau în jurul mortului. În ziua sorocită pentru îngropăciune, 
toţi vecinii se adună şi-l petrec pe mort, după ce se isprăveşte 
slujba la biserică, în vreme ce preoţii merg înaintea lui, iar 
rudele în urmă. După ce se împlinesc datinele bisericeşti, 
trupul mortulul este îngropat în curtea bisericii. lar când moare 
vreo căpetenie a oastei, atunci caii lui se acoperă cu pânză 
neagră şi hainele cele mai scumpe i se pun deasupra; înaintea 
mortului este purtată o suliță de care atârnă o sabie fără teacă 
şi cu mânerul în jos. De o parte şi de alta păşesc vreo câţiva 
oşteni, îmbrăcaţi în zale şi cu coifuri. Ei pun în ochii cailor 
zeamă de ceapă sau praf de puşcă, ca să se arate ca şi când 
caii ar plânge în felul oamenilor moartea stăpânului lor. Tru- 
pul unui boier îl petrece de obicei domnul însuşi, împreună 
cu toată curtea lui. Dacă mortul a fost unul dintre cei mai de 
frunte, atunci semnele dregătoriei lui sunt purtate înaintea 
năsăliei până la groapă; iar după aceea sunt aşezate în spătărie 

sau în divan. Locul său trebuie să rămână gol măcar vreme 
de trei zile. Doliul nu este acelaşi pentru toţi. Dacă moare un 
ţăran, atunci feciorii lui trebuie să umble cu capul gol şase 
luni de-a rândul, chiar dacă este în toiul iernii, şi să-şi lase să 
crească părul şi barba; nu pot să-şi acopere cu nimic capul, 
chiar dacă au de mers cale cât de lungă. Altminteri acelaşi 
lucru îl făceau îndeobşte şi boierii vreme de 40 de zile de-a 
rândul; însă acuma au lepădat asemenea obiceiuri şi se 
mulţumesc să îmbrace haină cernită şi să-şi lase părul să cadă 
în plete. Dacă a murit fratele unei fete de ţăran, după obicei 
ea îşi taie o şuviţă de păr şi o atârnă pe crucea ce se pune la 
groapa lui şi poartă grijă un an întreg ca nu cumva să se 
piardă sau să cadă; dacă se întâmplă totuşi acest lucru, ea 
atârnă iară o şuviţă pe cruce. De obicei se adună cu toţii în 
fiecare duminică la groapă vreme de un an şi-şi plâng morţii. 
Cei bogaţi năimesc bocitoare, care ştiu felurite cântece de 
jale, în care arată ticăloşia şi deşărtăciunea vieţii, după cum 
se poate vedea din versurile acestea cu care fac de obicei 
începutul: 


Cânt cu jale viaţa rea a lumii acesteia, 
Cum se sfarmă şi se rupe ca un fir de aţă.! 


Apoi ele închipuiesc fiinţa celui mort ca fiind de faţă, îl 
întreabă tot felul de lucruri şi spun că din ură pentru lumea 


1 În ediţia latină Cantemir a tălmăcit versurile cu care se începe poemul 
filozofic Viaţa lumii de Miron Costin astfel: 


A lumii cânt cu jele 
Cumplita viaţă, 

Cum se rupe şi se taie 
Ca cum ar fi o aţă 


Nu este exclus că motivul acesta, care descinde în literatura cultă din 
lirica lui Ovidiu, să fi avut şi o circulaţie populară. În nici un caz, forma 
utilizată de Cantemir, nu pare a indica o provenienţă populară. 

aceasta nu vroieşte să răspundă la întrebările puse, dar, în 
cele din urmă, înduplecat de rugăminţile rudelor, rosteşte 
câteva cuvinte. Le dă învăţătură ce trebuie şi ce nu trebuie 
să facă şi le spune că de aici înainte nu va mai vorbi cu 
dânşii şi nici nu se va mai întoarce pe pământ, fiindcă a şi 
început să guste desfătările raiului, pe care Dumnezeu le-a 
gătit slugilor lui credincioase — şi alte bazaconii de acestea 
de-ale femeilor limbute. 

CUPRINS 
CAPITOLUL 


DESPRE RELIGIA MOLDOVENILOR 


Lenevirea strămoşilor noştri este de vină că nu putem spune 
ce fel de religie au avut odinioară moldovenii mai înainte ca 
soarele dreptăţii să fi răsărit pe cerul nostru. lar dacă vroim să 
credem că dacii cei vechi se trăgeau din sciți — cum zic toţi 
istoricii pe care îi cunoaştem — atunci se poate prepune, fără 
teamă că vom greşi, că moldovenii s-au închinat la aceiaşi zei 
la care s-au închinat — după cum se vede din cele ce spun 
cronicile ruseşti — neamurile scite, cum sunt: Peruna, zeul 
tunetului, Volos, zeul dobitoacelor, Pohvist, zeul văzduhului, 
Lado, zeul veseliei, Kupalo, zeul secerişului, şi alţi zei ca 
aceştia, precum: Osliado, Chorsa, Daşuba, Striba, Semargle şi 
Mocosa. Asemenea se vede că şi romanii, pe care nu i-a între- 
cut nici un alt neam cu eresurile, nu numai că nu au nimicit 
religia cea veche, ci dimpotrivă au mai sporit-o cu zei noi de-ai 
lor. Acest lucru îl va vedea lesne oricine îşi aminteşte că roma- 
nii, ori de câte ori supuneau o ţară nouă, aduceau jertfe atât 
zeilor neamului biruit, cât şi zeilor lor: ba încă după ce au 
biruit Egiptul, muma cea roditoare a idolilor, au adus de acolo 
la Roma idoli de tot felul, cărora li s-au închinat de asemenea. 
Se mai adaugă la aceasta şi credinţa tuturor celor ce se închinau 
la idoli că nu numai fiecare ţară ar avea zeii ei, ci şi că fiecare 
familie ar avea zeii casei şi zeii păzitori, despre care credeau 
că le-ar purta o grijă deosebită şi că cel ce nu se înţelege cu ei 
nu poate nici să-şi stăpânească cu norocire ţara sa şi nici să 
trăiască în pace în casa lui. Nu se poate dovedi cu nici un fel 
de mărturii limpezi ale cronicarilor cam în ce vreme a încetat 
în Moldova eresul păgânesc şi s-a primit legea cea creştinească; 

cu toate acestea, pesemne că religia creştinească a fost adusă 
pe faţă în Dacia abia în vremea domniei lui Constantin cel 
Mare, fiindcă sub Constanțiu, fiul lui Constantin cel Mare, 
amândouă Daciile îşi aveau arhiereii lor, după cum arată ti- 
picul soborului ţinut la Sardes. Şi se poate că mulţi daci să se fi 
plecat cu multă vreme înainte asupra învăţăturii sângerate a 
mucenicilor, ca să urmeze steagul lui Hristos. În zilele noastre 
tot norodul ţine de biserica creştinească a Răsăritului. Nu se 
îndoieşte nimeni de slova credinţei, nimeni nu se arată fără 
luare-aminte faţă de vreuna din porunci şi nu face nimic din 
cele oprite de biserică. O erezie sau un eretic nu s-au arătat 
vreodată în Moldova şi cu atât mai puţin s-ar fi putut răspândi”. 
Poate că pricina este şi că norodul nu a primit niciodată 
învăţătura scolastică şi cea vicleană a clevetitorilor, ci a cre- 
zut că simplitatea Evangheliei şi învăţătura sfinţilor părinţi 
bisericeşti sunt îndestulătoare pentru mântuirea sufletului şi fără 
şcoală. Nici o altă religie nu este mai urâtă de moldoveni ca 
religia papistaşilor, deşi ţin de ea aproape toţi supuşii moldo- 
veni de neam unguresc, care au şi un episcop al lor la Bacău. 
Adică ei spun că celelalte erezii se cunosc de la sine, iar 
îndepărtarea lor de la biserica cea adevărată se poate înţelege 
lesne; papistaşii însă sunt lupi îmbrăcaţi în piele de oaie (căci 
ei nu ştiu nimic despre alţi papistaşi decât despre cei crescuţi 
în biserica Răsăritului); iar papistaşii le zic celor ce ţin de bise- 
rica grecească uneori fraţi, alteori schismatici şi &xtpoiowv? 
pentru că nu cinstesc capul văzut al bisericii, adică pe papa; 
alteori îi numesc chiar eretici. De aceea se întâmplă că noro- 
dul cel prost abia poate să deosebească adevărul de înşelăciune, 
ca să se poată păzi de otrava ei. Pricina cea mai de seamă 
împotriva oricăror înnoiri, ca să vorbim în treacăt, pare că se 


1 D. Cantemir are în vedere faptul că românii ca popor nu au acceptat 
catolicismul şi nici alte culte, cu toate încercările care s-au făcut. În acelaşi 
timp, dovedindu-se statornici în credinţa lor, şi nu i-au împiedicat pe alţii să-şi 
exercite religia în care credeau, dovedind un spirit de toleranță exemplar. 

> Acefali — fără cârmuitori. 

află în statornicia cu care moldovenii s-au plecat totdeauna 
către biserica Răsăritului. Pentru că ştie oricine a învăţat isto- 
ria bisericii că ţara ungurească şi Transilvania, unde au locuit 
strămoşii noştri înainte de descălecatul Moldovei, nu s-au închi- 
nat niciodată scaunului de la Țarigrad sau grecesc, ci totdeau- 
na scaunului de la Roma, de aceea toţi locuitorii au şi fost fii 
ai bisericii Apusului, înainte să fi răzbătut până acolo ereziile 
lui Luther şi Calvin. Dar fiindcă urmaşii lui Dragoș şi-au păstrat 
totdeauna religia pe care au avut-o în vatra de unde au plecat 
(căci nu ni se spune nicăieri că ei ar fi părăsit biserica 
papistăşească şi ar fi trecut la biserica Răsăritului), dar credinţa 
lor nu se deosebeşte întru nimic de aceea a Răsăritului, se 
vede limpede că Apusul şi nu Răsăritul s-a depărtat mai târziu 
de la credinţa creştinească cea adevărată. Dar să lăsăm aces- 
tea şi să ne întoarcem la lucrul de care vorbeam. 
Mărturisirea credinţei sau crezul se foloseşte în slujba reli- 
gioasă aşa cum a fost alcătuit de către sfinţii părinţi la Sinodul 
de la Niceea, iar adăogirea papistăşească “și de la Fiul” se 
leapădă. Despre purcederea sfântului duh, ei cred întocmai 
ceea ce spune loan evanghelistul cu vorbele Mântuitorului. 
Dar, după cum nu se vor să recunoască purcederea de la Fiul 
fiindcă Sfânta Scriptură nu zice nimic mai limpede, tot atât de 
puţin folosesc în slujba lor religioasă adăogirea lui Palama: 
“de la Tatăl singur”. Au şapte taine. La împărtăşanie se ţin 
după cele statornicite de sfinţii părinţi Vasile şi loan Chrisos- 
tom. Folosesc la aceasta pâine dospită şi se împărtăşesc în 
amîndouă chipurile, cu pâine şi cu vin. Cinstesc icoanele 
sfinţilor, dar nu cioplite, ci zugrăvite, însă zic că numai lui 
Dumnezeu singur i se cuvine slujbă religioasă. Cred că sfinţii 
n-au ajuns încă la mântuirea desăvârşită, ci că, împreună cu 
Pavel, ei aşteaptă ziua de apoi, adică judecata cea de pe urmă; 
mai cred că aceştia au totuşi, în vremea aceasta în sufletele 
lor o nădejde neîndoită în mântuire, care trezeşte în ei o bucu- 
rie nespusă, aşa că pentru vredniciile lor nu le lipseşte nimic. 
Nu recunosc purgatoriul, dar zic că păcatele mici pot fi iertate 

şi după moarte prin rugăciunile bisericii şi cu pomeni. Citesc 
în biserică Sfânta Scriptură după tălmăcirea celor şaptezeci de 
tâlmaci; ei leapădă Vulgata şi toate celelalte tălmăciri. Postesc, 
în afară de miercurea şi vinerea, de patru ori pe an la vremea 
rânduită, dar în postul cel mare de patruzeci de zile şi în postul 
din zilele cele de la începutul lunii lui august închinate Sfintei 
Fecioare se înfrânează să mănânce chiar şi peşte. Mai sunt 
unii care nu mănâncă nici lunea carne, din prea mare eres, şi 
care îşi aşează ei înşişi şi alte zile de post la praznicile sfântului 
Atanasie, sfântului Gheorghe şi sfântului Dumitru, şi unele fe- 
mei, măcar că nu îmbracă straie monahiceşti, fac jurământ de 
bunăvoie să nu mănânce carne toată viaţa lor. Altminteri no- 
rodul — şi la noi în Moldova, ca şi în alte ţări pe care ştiinţa nu 
le-a luminat încă — este foarte plecat spre eres şi încă nu s-a 
curăţat desăvârşit de necurăţia cea veche, încât se mai închină 
şi acuma în poezii şi cântece, la nunţi, îngropăciuni şi alte 
întâmplări ştiute, la câţiva zei necunoscuţi şi care se vede că 
se trag din idolii cei vechi ai dacilor. Aşa sunt Lado şi Mano 
(a), Zâna (b), Drăgaica (c), Doina (d), Heiole (e), Stahia (f), 
Dracul din tău (g), Ursitele (h), Frumoasele (i), Sânzienele (k), 
Joimăriţele (1), Paparuda (m), Chiralesia (n), Colinda (o), Turca 
(p), Zburătorul (q), Miazănoapte (r), Strâga (s), Tricolici (t), 
Legătura (u), Dezlegătura (v), Farmec (w), Descântec (x), Verge- 
lat (y) şi multe asemenea. 


[Notă] 


a) Se obişnuieşte ca numele lor să fie pomenit de babe, mai cu seamă 
la nunţi; de aceea se poate presupune că prin ele trebuie să se înţeleagă 
Venus şi Cupido, ca păzitori ai dragostei de nuntă. 

b) Acest cuvânt ar putea să se tragă din numele Diana. Totuşi rare- 
ori se vorbeşte despre ea singură, de obicei se vorbeşte de mai multe; 
le zic Zâne şi le socotesc nişte fecioare frumoase, care dăruiesc 
frumuseţe. 

c) După cum se vede, prin ea o înţeleg pe Ceres. Căci în acea 
vreme a anulul când încep să se coacă semănăturile, toate fetele ţăra- 

nilor din satele învecinate se adună şi o aleg pe cea mai frumoasă 
dintre ele, căreia îi dau numele de Drăgaica. O petrec pe ogoare cu 
mare alai, o gătesc cu o cunună împletită din spice şi cu multe basmale 
colorate şi-i pun în mâini cheile de la jitniţe. Drăgaica aceasta împodobită 
în acest chip se întoarce de la câmp spre casă cu mâinile întinse şi cu 
basmalele fluturând în vânt, de parcă ar zbura, şi cutreieră toate satele 
din care s-a adunat lume s-o petreacă cântând şi jucând laolaltă cu 
toate tovarăşele ei de joc, care o numesc foarte des soră şi mai-marea 
lor în cântecele alcătuite cu destulă iscusinţă. Fetele din Moldova doresc 
din toată inima să aibă parte de această cinstire sătească, deşi în 
cântecele lor spun mereu, după datină, că fata care a întruchipat 
Drăgaica nu se poate mărita decât abia după trei ani. 

d) Se vede că acesta a fost numele obişnuit la daci al lui Marte sau 
al Belonei, căci cu el încep toate cântecele în care se cântă faptele 
războinice şi moldovenii îl folosesc îndeobşte ca să-l pună înaintea 
cântecelor lor. 

e) Acest nume îl folosesc de obicei în cântecele de jale, dar nu ca o 
strigare, ci în aşa chip, că s-ar părea că vor să arate prin el o fiinţă ştiută. 

P) Ei îşi închipuie că aceasta ar fi o femeie uriaşă care străjuieşte şi e 
stăpâna caselor vechi şi părăsite, mai cu seamă a celor zidite sub pământ, 
şi de aceea şi a comorilor. 

8) Aşa numesc ei duhurile rele, despre care cred că îşi au lăcaşul în 

apă. 
h) Ei cred că acestea ar fi două fecioare, ce se află de faţă la naşterea 
oricărui copil şi care îi dăruiesc, după voia lor, însuşiri sufleteşti şi 
trupeşti şi îi hotărăsc de la început toata norocirea şi toată năpasta ce va 
întâmpina în viaţă. 

i) Ei le socot pe acestea nimfe ale văzduhului, care îndrăgesc adesea 
pe feciorii cei tineri şi frumoşi. Când pe un flăcău îl loveşte deodată 
slăbănogirea sau damblaua, ei dau vina pentru boalele acestea pe 
Frumoase şi zic că în chipul acesta ele se răzbună atunci când dra- 
gostea li s-a schimbat în ură şi furie, fiindcă cel ce le era drag nu le-a dat 
ascultare. 

K) Acesta este numele sfântului loan Botezătorul. Ei cred că în ziua 
când se prăznuieşte acest sfânt soarele nu-şi străbate drumul său drept 
înainte, ci într-o linie tremurată. De aceea toţi ţăranii moldoveni se 
scoală în acea zi înaintea zorilor şi privesc cu ochi mari răsăritul soare- 
lui şi cum ochiul nu suferă prea mult această lumina şi, din pricina ei, 

începe să se zdruncine şi să tremure, ei pun pe seama soarelui 
tremurătura pe care o simt în ochi şi se întorc voioşi acasă, după ce au 
făcut această încercare. 

1) Aşa le numesc pe femeile despre care zic că umblă în joia verde, 
dis-de-dimineaţă, şi dacă dau de o femeie dormind, fiindcă în Moldo- 
va se face de obicei în toate casele focul la vremea aceea, o pedepsesc 
să fie de atunci încolo trândavă la tot lucrul de peste an. 

m) În vremea verii, când semănăturile sunt primejduite de secetă, 
oamenii de la ţară îmbracă o copilă mai mică de zece ani cu o cămaşă 
făcută din frunze de copaci şi buruieni. Toate celelalte copile şi copiii 
de aceeaşi vârstă o urmează şi se duc jucând şi cântând prin împreju- 
rimi; iar oriunde sosesc, babele au obicei de le toarnă apă rece în cap. 
Cântecul pe care-l cântă este alcătuit cam aşa: “Paparudo! sui-te la cer, 
deschide-i porţile, trimite de acolo ploaia aici, ca să crească bine se- 
cara, grâul, meiul şi altele”. 

n) Se potriveşte cu strigarea creştinilor în rugăciunea lor “Kyrie 
eleison!” de unde se şi trage. Stăpânul casei are obicei să facă la 5 
ianuarie, în ajunul Bobotezei, o cruce de lemn, pe care o înveleşte cât 
mai frumos cu pânză albă sau cu pânză de borangic şi catifea, cum 
poate fiecare, după averea lui, iar după vecernie ca într-un alai, petrecuţi 
de o droaie de copii, o poartă prin toate casele, unde strigă foarte des 
cuvântul Chiraleisa. 

0) Aceasta aduce cu Calendis ale romanilor şi se prăznuieşte 
îndeobşte la începutul fiecarui an nou, atât de către oamenii de rând, 
cât şi de boieri, cu datini deosebite. 

p) Este un joc închipuit în vremurile vechi din ură împotriva turci- 
lor. În ziua de Crăciun se pune cuiva o căpăţână de cerb cu coarne, 
mari, de care se leagă o mască făcuta din fâşii de pânză colorată şi atât 
de lungi încât acoperă şi picioarele celui care o poartă. Peste acesta se 
aşează altul, care se face un bătrân ghebos, şi aşa străbat toate ulițele şi 
casele, jucând şi cântând cu o mulţime de lume după ei. 

q) Însemnează cel ce zboară. Fi zic că este o nălucă, un om tânăr 
frumos, care vine noaptea la fete mari, mai ales la femeile de curând 
măritate şi toată noaptea săvârşeşte cu dânsele lucruri necuviincioase, 
cu toate că nu poate fi văzut de ceilalţi oameni, nici chiar de cei care îl 
pândesc. lar noi am mai auzit că unii bărbaţi însuraţi mai inimoşi au 
prins asemenea zburători şi, când au aflat că sunt făpturi cu trup ca şi 
alţii, i-au pedepsit cum li se cădea. 


200 


— Descrierea Moldovei — 


r) Se numeşte miazănoapte şi zic că este o nălucă, care umblă pe 
răspântii de drum de la asfinţitul soarelui şi până la miezul noptii, 
luând înfăţişare de animale de tot felul, pierind apoi iarăşi. 

s) Se trage de la cuvântul grecesc str*jl şi la moldoveni are acelasi 
înţeles ca şi la romani, adică zic că e o vrăjitoare bătrână care omoară 
copiii noi născuţi, pe neştiute, cu meşteşug drăcesc. Acest eres este 
răspândit cel mai mult la ardeleni. Ei zic că, atunci când umblă Strâga, 
găsesc copiii înăbuşiţi în leagăne, fără să fi fost mai înainte bolnavi. 
Dacă au prepus pe vreo femeie bătrână, atunci o leagă de mâini şi de 
picioare şi o aruncă într-un râu. Dacă se duce la fund, atunci zic că e 
nevinovată; iar dacă pluteşte deasupra apei, atunci zic că e destul de 
vinovată şi o ard de vie, fără să mai facă cercetări, în vreme ce bătrâna 
strigă în zadar că e nevinovată, până îşi dă duhul. 

6) Este întocmai ceea ce la franţuji înseamnă le loup garou*. Ei zic că 
cu meşteşugul vrăjilor oamenii se pot preface în lupi şi alte fiare sălbatice 
şi că pot să-şi însuşească în aşa chip firea acestora, că pot să se 
năpustească asupra oamenilor şi dobitoacelor şi să-i sfâşie. 

u) Aceasta, zic ei, ar fi un fel de fermecătură cu care se poate opri 
mirele să se împreuneze cu mireasa lui în noaptea nunţii. Asemenea ei 
zic că tot aşa pot să oprească lupii şi alte fiare sălbatice să facă stricăciune 
la oi şi la alte dobitoace. 

v) Este slobozirea de fermecătura dinainte a mirilor, care se poate 
dobândi, cum zic ei, prin alte mijlociri de vrăji mai puternice. 

w) Este o vrajă obişnuită la ţărani, prin care femeile, după cum îşi 
închipuie ele, fac să se apropie de ele iubitul lor sau pot să-l facă să 
înnebunească pe cel care le este lor urât. 

X) Acesta este alt fel de vrajă cu care ar trebui să se vindece toate 
bolile ce nu sunt de moarte. 


Vreau sa povestesc aici ceva ce-am văzut eu însumi în patrie. 
Cămăraşul cel mare al răposatului meu tată avea un cal de mare preţ 
care fusese muşcat pe câmp de un şarpe şi i se umflase într-atât trupul, 
că nimeni nu mai trăgea nădejde să scape. A chemat o vrăjitoare 
bătrână, care a poruncit stăpânului calului să caute un izvor şi să 
aducă din apa aceea neîncepută, cât o putea mai degrabă. Pentru că el 
voia să trimită pe o slugă ca să aducă apă, vrăjitoarea cea bătrâna i-a zis 
că nu trebuie să facă în aşa chip, că stăpânul trebuie să se ducă el 
însuşi să ia apă, dacă voieste să-i scape calul cu viaţă. În cele din urmă 


* Vrăjitor care travestit în lup cutreieră în timpul nopţii câmpiile. 

tânărul i-a dat ascultare şi a adus babei un ulcior mare cu apă. Apa 
aceasta a descântat-o cu un descântec neînțeles şi i-a dat tânărului să 
bea. El n-a făcut prea bucuros ce i-a poruncit, fiindcă adusese prea 
multă apă. După ce a băut-o, îndată a văzut cum calul său, care zăcea 
la pământ, aproape mort, nu departe de el, îşi venea în fire iarăşi, însă 
el se umfla şi îl apucase nişte dureri de nesuferit. După ce baba a mai 
descântat o dată, într-un sfert de ceas s-a însănătoşit şi calul, iar tânărul 
a vărsat apa, fără să-i lase vreo urmă de durere sau de boală. Altă babă 
a vindecat pe de-a-ntregul în câteva zile un grajd întreg de cai, care se 
umpluse de râie — cu toate că se afla la o depărtare de trei zile de drum— 
prin descântece pe care le-a rostit deasupra unui smoc de păr de cal. 

y) Este un fel de ghicire prin care moldovenii, punând nişte nuiele 
într-un chip ştiut în noaptea dinspre întâi ianuarie, se încumetă să 
ghicească toată norocirea şi năpasta pe care le va aduce anul întreg. La 
aceasta mai au trebuinţă şi de linte, fasole şi oale pe care le aşează una 
sub alta cu o rânduială ştiută. 

CAPITOLUL AL II-LEA 


DESPRE TAGMA BISERICEASCĂ 


Privegherea dinafară asupra bisericii Moldovei cade în sea- 
ma domniei însăşi, care ia aminte cu râvnă şi cu multă grijă că 
purtarea şi învăţătura feţelor bisericeşti să se potrivească cu 
temeiurile credinţei; ca nici unul dintre dânşii să nu se abată 
din calea adevărului şi să nu ascundă inimă de lup sub piele 
de oaie; nici păstorul să nu poarte grijă pentru turma sa sau să 
fie o pildă rea. Grija pentru cele duhovniceşti, adică îndruma- 
rea sufletelor pe calea Domnului, este încredinţată mitropoli- 
tului, care cercetează — ca un păstor credincios şi slujitor treaz 
al Domnului său — bisericile de sub ascultarea lui, le aşează 
arhierei, care nu prea au învaţătură, dar sunt plini de duh sfânt, 
şi care nu nesocoteşte nimic din ce i se pare că este de tre- 
buinţă pentru hrana şi mântuirea turmei sale. Dar fiindcă, 
după ce s-au înmulţit locuitorii din Moldova, lucrul acesta a 
ajuns prea greu ca să poată să-l împlinească un om singur, 
pentru înlesnirea mitropolitului s-au mai făcut în Moldova încă 
alte trei scaune arhiereşti, unul la Roman, altul la Rădăuţi şi al 
treilea la Huşi; dar numele de episcop s-a dat numai vlădicilor 
de la Rădăuţi şi de la Huşi. Cel de la Roman a fost numit 
arhiereu şi i s-a îngăduit să poarte la slujba bisericească mitra 
arhierească, dar el nu este mai mare peste ceilalţi episcopi, nu 
are decât întâietate. Mitropolitul moldovean a fost uns de pa- 
triarhul din Țarigrad, de când s-a aşezat scaunul său până în 
vremea soborulul de la Florenţa. Pentru că mitropolitul era pe 
atunci un om de rând şi nu cunoştea bine Sfânta Scriptură, 
precum şi ca să-şi păstreze cinstea ce i-o dădea cel de al şapte- 
lea scaun, precum şi alte cinstiri pe care i le făgăduise papa, a 

semnat împotriva vrerii solului trimis cu el de Alexandru cel 
Bun, domnul Moldovei, toate hotărârile greşite şi amăgitoare 
ale soborului, dar după ce s-a isprăvit soborul, nu a mai cutezat 
să se întoarcă în Moldova; de aceea Marcu, arhiereul din Efes, 
a dat Moldovei ca mitropolit pe un arhidiacon bulgar de neam, 
om foarte vestit pentru smerenia şi credinţa lui; iar pentru că şi 
patriarhul de la Țarigrad se dăduse de partea potrivnică, i-a 
poruncit să ceară întărirea sa totdeauna de la patriarhul din 
Ohrida. Şi, începând de-atunci, mitropoliţii Moldovei au luat 
obiceiul să ceară totdeauna până la începutul veacului trecut 
hirotonisirea de la patriarhul din Ohrida. Dar când a luat dom- 
nia Vasile Lupu şi a cercat să orânduiască trebile ţării pe care 
le-a găsit încurcate, parte din pricina lenevirii înaintaşilor săi, 
parte din pricina tulburărilor dinăuntru, atunci Partenie, pe vre- 
mea aceea patriarh de Țarigrad, i-a trimis scrisoare alcătuită în 
chipul acesta: 


“Noi dăm de ştire Măriei tale să afle că biserica mol- 
dovenească era odinioară sub ascultarea bisericii Răsăritului, 
aceasta fiind muma cea bună şi dreaptă a tuturor creştinilor, 
iar mitropolitul ei, ca toți ceilalţi, era uns de scaunul sobornicesc 
de la Țarigrad. Veacuri la rând a rămas sub această ascultare, 
până în vremea domniei lui loan Paleologul, când patriarhul 
mincinos Mitrofan a semnat hotărârile soborului bisericesc din 
Florenţa, zdruncinând credinţa tuturor iubitorilor credinţei celei 
adevărate în scaunul sobornicesc cel mai dintâi de la Țarigrad. 
Dar fiindcă uneltele şi aceia care au stârnit această molimă 
rea au fost daţi la o parte din cale curând după aceste tulburări, 
iar sfânta biserică a lui Dumnezeu, mireasa mirelui cel nevi- 
novat, a fost adusă iarăşi la pacea ei de odinioară, în faima ei 
cea de mai nainte, asemenea s-a dat în lături orice pricină de 
prepus; de aceea mai cu seamă este desăvârșit lipsit de cuvi- 
inţă ca biserica moldovenească, socotită totdeauna unul din- 
tre mădularele cele mai alese şi mai de frunte ale bisericii 

Răsăritului, să nu dobândească sfinţirea de la scaunul cel mai 
înalt, ci de la cel mai de jos. De aceea puţinătatea noastră şi 
tot soborul cel sfânt se roagă prea plecat de Măria ta să îngădui 
ca un mădular atât de ales al bisericii să se lipească iarăşi de 
scaunul mai cinstit şi să porunceşti ca mitropolitul Moldo-Vala- 
hiei (aşa numesc grecii Moldova), aşa cum era obiceiul înainte 
vreme, să ceară ungerea de la scaunul nostru cel pravoslavnic 
de patriarh — lucru întru lauda Domnului şi slava maicii noas- 
tre, biserica cea adevărată, iar pentru noi va fi o pricină de 
bucurie veşnică.” 


Vasile (Lupu), înduplecându-se de această scrisoare a patri- 
arhului şi a soborului, porunci să nu se mai ungă de atunci 
încolo mitropolitul Moldovei de nimeni în afară de patriarhul 
de la Țarigrad. Şi porunca aceasta a întărit-o, puţină vreme 
după aceea, soborul bisericesc ce s-a făcut la lasi, chiar sub 
acest domn, împotriva iconoclaştilor şi a altor eretici din acele 
vremuri, cu glasul şi iscălitura tuturor patriarhilor şi chiar al 
celui de la Ohrida. Altminteri mitropolitului Moldovei i se arată 
în biserica Răsăritului o cinstire cu totul deosebită, care nu se 
arată altora. El nu poartă, ce e drept, numele de patriarh, dar 
nici nu ascultă de vreunul, căci cu toate că este uns de patriar- 
hul de la Țarigrad, totuşi nu poate fi aşezat sau scos din scaun 
de către acesta şi nici nu trebuie să aştepte yLljon! ca toţi 
ceilalţi mitropoliți, bisericii celei mari ţarigrădene. 

După ce a dobândit întărirea domniei, trei episcopi ai Mol- 
dovei împlinesc punerea mâinilor deasupra capului şi dau de 
ştire patriarhului printr-o scrisoare că cutare şi cutare om cucer- 
nic, cu frica lui Dumnezeu şi învăţat, s-a ales cu ajutorul 
sfântului duh şi nu în alt chip care să atârne de vrerea omeneas- 
că. Acelaşi lucru îl face şi domnul printr-o scrisoare osebită 
către patriarh şi-l roagă să întărească în slujba aceasta, prin 
binecuvântarea sa, pe cel aşezat în scaun; la care lucru pa- 
triarhul nu poate să se împotrivească în nici un chip şi trebuie 


1 Vot. 


205 


—— Dimitrie Cantemir — 


să urmeze întru totul vrerea domnului. Afară de aceasta, el 
mai este de tot slobod de dajdia care se plăteşte patriarhului 
sub numele de xowvornToţ nai Bonbetaţ!; asemeni nici o lege 
nu-i porunceşte să întrebe pe patriarh despre lucruri care s-au 
săvârşit sau se vor săvârşi în biserica moldovenească; dimpo- 
trivă, el are tot aşa de multă slobozenie în biserica sa ca şi 
patriarhul din Ohrida în a sa. Cu toate că mitropolitul stă la un 
loc de cinste atât de înalt, totuşi el nu poate nici să aşeze şi 
nici să scoată din scaun pe vreunul din arhiereii săi, căci nu- 
mai domnul poate să cântărească felul de viaţă şi învăţătura 
acelora care ar putea sa fie aleşi şi să cerceteze pricinile celor 
ce trebuie sa fie scoşi din slujbă, precum şi să hotărască. Căci 
domnia a luat pe seama ei toate acestea; numai binecuvântarea 
dupa canoanele statornicite de apostoli a lăsat-o în grija 
mitropoliţilor. În schimb nici domnul nu poate să schimbe, să 
adauge sau să scoată ceva în trebile duhovniceşti fără 
încuviințarea mitropolitului, cu toale că el cârmuieşte ca stapân 
singur peste toţi supuşii săi. Această rânduială n-o ţin decât 
domnii cei evlavioşi. Căci, dacă domnul nu cinsteşte credinţa, 
atunci nici o lege nu poate sa-l îngrădească. lar când e vorba 
de vreo ucidere şi domnul osândeşte pe oarecine la moarte, 
slujba mitropolitului nu este alta decât sau să întărească sau să 
îndrepteze înaintea divanului judecata domnului după lege, iar 
domnul, ca bun creştin şi iubitor al dreptăţii, îngăduie aceasta. 

Arhiereii îşi împlinesc fără vreo împotrivire din partea cui- 
va slujba în eparhiile lor, aşează în slujbă preoţii de sub ascul- 
tarea lor şi, dacă aceştia săvârşesc vreo ticăloşie, îi scot din 
slujbă fără să aibă milă; şi nimeni nu se împotriveşte la aceas- 
ta. Totuşi ei nu au dreptul să aşeze şi să scoată din slujbă pe 
stareţi şi arhimandriţi, fiindcă pe aceştia îi judecă numai di- 
vanul domnesc. Pentru greşeli mai mici, fiecare se pedepseşte 
de către mai marele său: diaconul de preot, preotul de proto- 
pop, ieromonahul şi calugărul de egumen sau arhimandrit, proto- 


1 Împărtăşire şi ajutor. 

popul, egumenul şi arhimandritul de episcop, episcopul de mi- 
tropolit, mitropolitul de domn, domnul de cugetul său şi de 
Dumnezeu, care foloseşte câteodată pe sultan drept unealtă 
pentru a îndrepta sau a pedepsi pe domn. Pentru greşeli mai 
mari, care trebuie pedepsite sau cu moarte sau cu luarea 
preoţiei, numai preoţii, ieromonahii sau călugării stau sub ju- 
decata episcopilor lor. lar stareţul, arhimandriţii şi arhiereii nu 
se pot pedepsi decât de către domn. Dar dacă unul din acei pe 
care domnia i-a scos de sub puterea judecății ei săvârşeşte 
ceva împotriva legii soborniceşti sau vreo strâmbătate, atunci 
arhiereul este dator să dea de ştire mitropolitului printr-o scri- 
soare, iar acesta înfăţişează domniei pricina. Mitropolitul 
primeşte de la fiecare preot din eparhia sa, în fiecare an, două 
sute de aspri ca dajdie şi o piele de vulpe sau de jder; în afară 
de acestea, el nu mai are voie să mai ceară şi altceva. Aseme- 
nea nu are venituri nici de la arhierei, dacă aceştia nu-i dăruiesc 
ceva de bunăvoia lor. Aceleaşi venituri le au şi arhiereii din 
eparhiile lor. 

DESPRE MĂNĂSTIRILE DIN MOLDOVA 


Toate mănăstirile din Moldova sunt aşezate pe unul şi acelaşi 
temei şi ele din canoanele date călugărilor de sfântul Vasile. 
Mănăstiri mari, sub ascultarea unui arhimandrit, sunt numai 
patru; iar mănăstiri mici, aflate sub ascultarea unor stareţi, sunt 
peste 200, afară de aproape tot atâtea schituri, care au şi ele 
mănăstiri într-un loc sau altul. Ele se împart în mănăstiri închi- 
nate! (&piepoueva) şi mănăstiri slobode (jlengesa). Cele dintâi 
sunt închinate ori cetăţii lerusalimului, ori muntelui Sinai sau 
Sfântului Munte. În Moldova s-a făcut obicei ca domnii sau 
boierii, dacă voiesc să înalțe vreo mănăstire, să-şi împartă toată 
averea între mănăstire şi fiii săi şi să lase moştenire mănăstirii 
tot atât cât dobândeşte fiecare dintre copiii săi. lar dacă cti- 
torul se teme că mănăstirea se va dărâma sau că ar putea să se 
ruineze după moartea lui, atunci o închină uneia din mănăstirile 
cele mai de frunte din locurile pomenite mai sus. În chipul 
acesta arhimandriţii acelei mănăstiri sunt datori să poarte grijă 
de mănăstire şi să ia aminte ca şi călugării să se străduiască să 
ducă întotdeauna o viaţă curată şi cinstită. lar ei lasă mănăstirii 
numai atâta din veniturile ei, cât este de trebuinţă pentru hra- 
na călugărilor; ceea ce prisoseşte se foloseşte pentru trebuin- 
țele mănăstirii mai mari şi se trimite în fiecare an acolo. În 


' Regimul mănăstirilor închinate a durat până la 11 decembrie 1863, 
când a fost lichidat prin legea secularizării averilor mănăstireşti. La acea 
dată, 27% din suprafaţa ţării aparţinea marilor mănăstiri din Athos şi leru- 
salim. Este demn de remarcat că Dimitrie Cantemir, în scurta lui domnie, a 
reuşit să anuleze închinarea unor mănăstiri cărora, în schimb, le revenea 
acum obligaţia de a plăti anual domnului o anumită sumă. 

mănăstirile slobode, călugării trebuie să are, să prăşească şi să 
secere ei singuri, iar în ceasurile în care sunt slobozi de împlini- 
rea treburilor lor duhovniceşti, ei trebuie să se îndeletnicească 
cu meşteşugurile hotărâte de către stareţ, să lucreze în vie, pe 
ogoare şi în grădinile lor şi să gătească roadele adunate pentru 
folosul mănăstirii. 

Toate mănăstirile îşi plătesc în fiecare an dăjdiile către 
domnie, după starea moşiilor lor, însă mitropoliţii şi episcopii 
nu dau nimic domniei. Osebit, toţi călugării sunt aşa de 
ascultători canoanelor sfântului Vasile cel Mare, că mai de- 
grabă ar muri de o sută de ori, decât să mănânce o îmbucătură 
de carne, chiar dacă le-ar porunci un doftor. Nu ies niciodată 
din mănăstirea lor, dacă nu-i mână egumenii sau dacă nu 
dobândesc învoire pentru câteva ceasuri sau câteva zile. Pur- 
tarea de grijă pentru cheltuielile mănăstirii se încredinţează 
celor mai bătrâni, care au dovedit stareţului cinstea lor şi bune 
năravuri. Altminteri, nu avem încotro şi trebuie să lăudăm chipul 
cum sunt primiţi oaspeţii în toate mănăstirile din Moldova. 
Căci orice drumeţ care se opreşte acolo — fie el drept credin- 
cios ori evreu, ori turc, ori armean — nu numai că este bine 
primit, ba chiar, dacă ar voi să zăbovească acolo un an întreg, 
cu toate carele şi dobitoacele sale, i se dă de mâncare şi i se 
poartă de grijă — după puterile mănăstirii — cu cinste, cum se 
cuvine şi fără murmur. 

CAPITOLUL AL IV-LEA 


DESPRE GRAIUL MOLDOVENILOR 


Scriitorii au felurite păreri despre izvorul graiului mol- 
dovenesc. Mulţi dintre aceştia socotesc ca el ar fi graiul lati- 
nesc stâlcit, fără amestecul altor graiuri. Alţii socotesc că el s-ar 
trage din graiul italienesc. Noi vroim să înfăţişăm aici temeiurile 
amândorora părţilor, pentru ca cititorul să poată vedea cât mai 
degrabă adevărul. Cei ce zic că graiul latinesc ar fi muma cea 
dreaptă şi adevărată a graiului moldovenesc se sprijină pe te- 
meiurile acestea: mai întâi, zic ei, coloniile romane au fost 
strămutate în Dacia cu mult mai înainte ca graiul romanilor să 
fi fost stricat în Italia de către năvălirile goților şi vandalilor; 
nici unul însă dintre cronicari nu ne spune că ele s-ar fi întors 
iarăşi în vremea stăpânirii barbarilor în Italia; aşa-dar locuitorii 
Daciei nu ar fi putut să-şi strice graiul din pricina vreunui grai 
asemenea, care nici nu s-a aflat. În al doilea rând, moldovenii 
nu s-au numit niciodata italieni, nume care a ajuns al roma- 
nilor în vremile care au urmat, în mai multe locuri, ci au păstrat 
totdeauna numele de romani, acelaşi pentru toţi locuitorii Italiei 
în vremea când Roma era cetatea cea mai de frunte a lumii 
întregi. În schimb nu se tăgăduieşte că ungurii şi leşii le zic 
vlahi — nume pe care aceste popoare îl dau tocmai italienilor. 
Căci mai curând aş crede că aceste noroade învecinate au 
luat numele de valah de la moldoveni, care le erau cu mult 
mai cunoscuţi, dându-l italienilor, decât de la italieni pentru 
a-l da moldovenilor. A treia şi cea mai bună dovadă este că în 
graiul moldovenesc se mai găsesc multe vorbe latineşti, care 
în graiul latinesc nu se află deloc; dar substantivele şi vorbele 

ce au intrat în graiul italienesc de la goți, vandali şi longobarzi 
nu se află în graiul moldovenesc. 

Ca să limpezim mai bine acest lucru, vroim să dăm aici 
câteva pilde: 


Latineşte Italieneşte Moldoveneşte 
Incipio Commincio Încep 

Albus Blanco Alb 

Civitas Citta Cetate 
Dominus Signore Domn 

Mensa Tavola Masă 

Verbum Parola Vorbă 

Caput Testa Cap 

Venatio Caccia Vânat 


Aceia însă care vor să tragă graiul moldovenesc din graiul 
italienesc aduc împotrivă acestea 

1. Că în acest grai sunt verbe auxiliaria terminate în em, ei, 
are; 

2. Articolele substantivelor; 

3. Asemenea că vreo câteva cuvinte ar fi pe de-a-ntregul 
italieneşti ca schiop, sciopo, claudus. La fel şi cerc, cerco, quaero, 
cuvinte care, fiind cu totul necunoscute în graiul latinesc, nu pot 
fi trase din alt grai decât din cel italienesc!. 

La aceasta însă cei ce împărtăşesc socotinţa celor dintâi 
răspund: 

1. Moldovenii folosesc, ce e drept, verba auxiliaria, dar 
acestea nu sunt italieneşti, ci ale lor. 

2. La fel stau lucrurile şi cu articolele, căci în nici una din 
părţile vorbirii nu este graiul moldovenesc mai deosebit de cel 
italienesc decât tocmai în aceasta. ltalianul îşi pune articolul 
înaintea numelui. Moldoveanul după nume. Precum /'huomo, 
la moglie; pe moldoveneşte, omul, muierea. 


' În română există împrumuturi din italiană, de dată mai recentă însă, şi, 
mai ales, în domeniul limbii literare. Cele două exemple invocate provin 
din limba latină: şchiop — lat. excloppus (forma neatestată din latina popu- 
lară), cerc — lat. circus. 

ltalianul are numai un articulum masculini generis, la sin- 
gular, il, la plural, gli, sau i, la feminino singularis, la, la plu- 
ral, le; moldovenii au însă la singulari masculino două articole 
ul şi le, pe unul îl adaugă la cuvintele care se termină într-o 
consoană; ca omul, homo, calul, equus, scaunul, scamnum, 
vasul, vas, şarpele, serpens, câinele, canis etc. La plural ei 
pun la sfârşitul cuvintelor care însemnează fiinţe vii articolul 
ii; precum caii, oamenii, equii, homines; lucrurile neînsufleţite 
se sfârşesc însă la plural cu ele, ca: scaunele, vasele ş.a.m.d. 
De asemenea moldovenii au două articulos faeminini generis: 
e şi a, ca: muiere, găina, mulier, gallina. Cuvintele care se 
termină cu e primesc la plural ile, ca: muiere-muierile, iar 
cele care se termină în e au la plural ele, ca: găina, găinile. 

3. Se poate însă bănui mai degrabă că acele vorbe care se 
potrivesc mai mult cu graiul italienesc decât cu graiul cel vechi 
al romanilor s-au strecurat în graiul nostru din legăturile 
neguţătoreşti îndelungate pe care moldovenii le-au avut cu geno- 
vezii, pe vremea când aceştia stăpâneau țărmurile Mării Negre. 

Moldovenii au primit în limba lor, în acelaşi chip, şi vorbe 
din graiul grecilor, turcilor, şi leşilor, după ce au început să 
facă negoţ cu aceste neamuri; de exemplu, de la greci: 

noi5evu, pedeapsă, xvBepvnoil, chivernisire, rpoxon proco- 
pie', Biaoenu& blăstem, «Gvuov azimă, Spouoţ, drum, ntiouo 
pizmă. 

Acum că am arătat, aşadar, socotinţa amânduror părţi, noi 
nu cutezăm să hotărâm care din două ar fi aproape de adevăr, 
de teamă că dragostea de patrie s-ar putea să ne orbească şi să 
lăsăm să scape privirii noastre unele lucruri pe care alţii ar 
putea sa le vadă lesne. De aceea lăsăm pe bunul cititor să 
judece singur, şi noi ne mulţumim să punem aci ceea ce ne 
zice Covatius: 

“Este lucru de mirare — spune el — că graiul moldovenesc 
are mai multe vorbe latinești decât graiul italienesc, cu toate 


' Procopie — procopsire. 


213 


—— Dimitrie Cantemir — 


că italianul locuieşte astăzi acolo unde a locuit altădată ro- 
manul. Poate că totuşi nu este chiar aşa de mirare, căci italie- 
nii şi-au alcătuit un grai la multă vreme după aceea.” 

Osebit mai trebuie să ia aminte că în graiul moldovenesc 
se găsesc vorbe rămase pesemne din graiul cel vechi al daci- 
lor, fiindcă ele nu se cunosc nici în graiul latinesc şi nici în 
graiurile noroadelor megieşe. 

Căci ce ne stă împotrivă să credem că odinioară coloniştii 
romani din Dacia i-au avut atunci pe daci sclavi sau de ase- 
menea că atunci când îi murea vreunuia nevasta, se însoțea 
cu o femeie din neamul dacilor? De aceea se putea foarte 
lesne că în graiul lor să se strecoare vorbe străine. Astfel sunt: 
stejar, pădure, heleştea, cărare, grăiesc, nemeresc! etc. Graiul 
moldovenesc are, altminteri ca şi celelalte graiuri, rostirile lui 
felurite. Cea mai bună rostire este la laşi, în mijlocul Mol- 
dovei, fiindcă oamenii din părţile acestea sunt mult mai 
învăţaţi, din pricina că acolo se află curtea domnească. 

Cei ce locuiesc la Nistru amestecă în graiul lor multe vorbe 
leşeşti, şi numesc unele lucruri ce le sunt de trebuinţă în casă 
cu nume leşeşti, încât ei mai că nu pot fi înţeleşi de către alt 
moldovean. Cei ce îşi au aşezările în munţi, lîngă Transilva- 
nia, folosesc adesea vorbe ungureşti. Cei din Fălciu îşi strică 
graiul cu vorbe greceşti şi turceşti. Asemenea femeile din 
Moldova au cu totul altă rostire decât bărbaţii, căci ele schimbă 
silabele bi şi vi în chi, ca: bine, ghine; vie, ghie; pi în chi: 
pisma, chizma, piatra, chiatra; silaba începătoare în în ng, pe 
care n-o poate lesne rosti altcineva. Şi, dacă un bărbat, s-a 
obişnuit odată cu această rostire, el n-o poate lepăda decât cu 
multă trudă şi se vădeşte singur, ca un pui de şoarece, că a stat 
prea mult în poala maică-si. De aceea oamenii de acest fel 


1 În esenţă, afirmaţia lui D. Cantemir are valabilitate. În limba română 
s-au păstrat elemente din vechiul fond de limbă traco-iliric. Exemplele date 
nu sunt însă cele mai potrivite. Cercetările în acest domeniu au progresat 
mult, punând în evidenţă sute şi sute de cuvinte care trebuie considerate ca 
făcând parte din fondul străvechi al limbii române. 

sunt îndeobşte luaţi în râs cu vorba “fecior de babă“!. Valahii şi 
ardelenii au acelaşi grai cu moldovenii; dar rostirea lor este 
ceva mai aspră, precum: giur, pe care valahul îl rosteşte jur, ca 
leşescul z sau franţuzescul j; Dumnedzeu, valah Dumnezău; 
acmu, valah acuma; acela, valah ahela. Mai au şi câteva vorbe 
pe care moldovenii nu le ştiu; însă pe acestea nu le folosesc 
când scriu. 

Se ţin pas cu pas de graiul şi scrierea moldovenească şi 
recunosc, în chipul acesta, de fapt că graiul moldovenesc este 
mai curat decât al lor, cu toate că vrăjmăşia dintre moldoveni 
şi valahi îi împiedică să o spună. Un grai mult mai stricat au 
cuţo-vlahii, care locuiesc în Rumelia, la hotarul Macedoniei. 
Ei amestecă într-un chip de mirare graiul ţării lor cu cel gre- 
cesc şi cu cel albanez; aşa fel că amestecă, în vorbirea lor vala- 
hă, uneori frânturi din graiul grecesc, alteori din cel albanez. 

Dar, în tot locul, păstrează sfârşitul moldovenesc la nume 
şi la verbe?. Într-un grai stricat ca acesta se înţeleg, ce e drepi, 
numai ei între ei, căci nici un grec, albanez sau moldovean nu 
este în stare să-i priceapă. Dar dacă toţi aceştia trei s-ar găsi 
laolaltă într-un loc şi ar auzi un cuţo-vlah vorbind, atunci ar 
putea cu siguranţă să înţeleagă ce vrea omul, dacă fiecare 
dintre ei ar tălmăci celorlalţi frânturile din graiul său. 


' Cantemir este, se pare, primul care a consemnat acest fenomen cu- 
noscut în lingvistică sub denumirea de palatalizarea labialelor. Observaţia 
sa cu privire la diferenţa dintre felul de a rosti al femeilor şi bărbaţilor se 
poate explica prin aceea că femeile stăteau mai mult acasă, spre deosebire 
de bărbaţi, care aveau frecvente legături cu oraşul. 

> Mai exact: dezinenţele sunt de origine latină, transmisă şi graiurilor. 

DESPRE LITERELE MOLDOVENILOR 


Înainte de soborul bisericesc de la Florenţa, moldovenii fo- 
loseau litere latineşti, după pilda tuturor celorlalte neamuri al 
căror grai se trage din cel roman. Dar când mitropolitul mol- 
dovean a trecut, la acest sinod — după cum am arătat mai sus — 
de partea papistaşilor, atunci urmaşul său, cu numele Theoctist — 
diacon al lui Marcu din Efes, bulgar de neam, ca să stârpească 
aluatul papistaşilor din biserica moldovenească şi să taie celor 
tineri prilejul de a citi vicleşugurile papistaşilor — l-a sfătuit 
pe Alexandru cel Bun să izgonească din ţară nu numai pe oa- 
menii de altă lege, ci şi literele latineşti şi să pună în locul lor 
pe cele slavoneşti. Cu această râvnă prea mare şi nepotrivită, 
el a ajuns ctitorul cel dintâi al barbariei în care este împot- 
molită astăzi Moldova. Dar fiindcă literele slavoneşti nu 
ajungeau pentru scrierea tuturor vorbelor pe care graiul mol- 
dovenesc le-a luat parte din graiul latinesc şi parte din graiurile 
neamurilor învecinate, atunci a trebuit să fie născocite câteva 
litere noi: de aceea graiul moldovenesc a avut apoi un număr 
atât de mare de litere cum nu are nici un alt grai europenesc. 
Astăzi numărul literelor, împreună cu câteva semne prozodice 
şi de scriere, se ridică la 47!. 

Literele mari ale moldovenilor sunt la fel cu acelea ale gre- 
cilor şi slavilor, căci amândouă felurile de litere ei le folosesc în 
acelaşi timp. Asemenea semne de litere, ca acelea din care am 
înfăţişat câteva chiar acum în faţa ochilor cititorului, le folosesc 
moldovenii în scrisorile lor şi în catastife, după ce au lepădat pe 


1 În ediţia germană nu sunt trecute literele alfabetului slavon. 

cele latineşti; în schimb în cărţile de slujbă bisericească, în sc- 
risorile domneşti, în socotelile vistieriei şi în alte scrisori ele 
curţii domneşti nu s-au folosit vreme de 200 de ani, alte litere 
decât cele slavoneşti. De aceea şi fiii boierilor nu învățau altă 
limbă decât cea slavonească, dar în care nu puteau învăţa alte 
ştiinţe. De aceea după ce învățau să citească ei trebuiau să 
înveţe pe de rost cartea de rugăciuni a bisericii Răsăritului, oh- 
toihul, şi psalmii lui David. După aceea li se lămurea Evanghe- 
lia, Faptele apostolilor şi cele cinci cărţi ale lui Moise, rareori 
însă şi celelalte cărţi ale Vechiului Testament, pentru ca să poată 
înţelege cât de cât ce stă scris în Biblie. Acelaşi lucru învățau şi 
fiicele boierilor, ca să poată citi şi scrie cât mai bine în graiul 
țării lor. Rar se afla cineva care să înveţe gramatica slavonească; 
mai cu seamă că foarte rar se poate găsi o gramatică a acestei 
limbi alcătuită de Maximus din Creta — pe care ruşii l-au înălţat 
în rândul sfinţilor — şi care s-a tipărit numai o singură dată la 
Moscova. Dar în veacul din urmă, când în vremea domniei lui 
Vasile Albanezul Moldova s-a întors iarăşi sub ascultarea patri- 
arhului greco-ortodox, a început să se trezească şi să vină iarăşi 
cu încetul la lumină din adâncul întuneric al barbariei ce se 
întinsese asupra ţării. Căci prin grija acestui domn s-a întemeiat 
la laşi, pentru întâia oară, o şcoală grecească! şi s-a dat poruncă 
în toate mănăstirile mai mari să se primească călugări greci, 
care să înveţe pe fiii boierilor ştiinţele greceşti. Asemenea tot 
acest domn a orânduit că, în cinstea bisericii patriarhaliceşti în 
mitropolie să fie un cor alcătuit din psalţi greci şi jumătate din 
liturghie să se slujească în greceşte, iar cealaltă jumătate în 
slavoneşte, obicei care se ţine şi astăzi. Tot acest domn a rostuit 
o tipografie? grecească şi moldovenească şi a pus să se 


' Şcoala funcţiona într-o clădire durată în piatră, nu departe de mănă- 
stirea Trei lerarhi. Lecţiile se predau în limbile greacă, slavonă şi latină. Se 
învăţa: retorica, dialectica, teologia, aritmetica, geometria, astronomia şi 
muzica. În afară de Sofron, Pociaţki, directorul şcolii, dintre profesorii care 
au predat aci cităm şi numele lui Ignaţiu lovlevici. 

2 În 1641, prin grija lui Vasile Lupu, cu ajutorul mitropolitului Petru 
Movilă al Kievului este adusă o tipografie şi instalată în mănăstirea Trei 

tipărească cărţi bisericeşti şi pravile. Aşa s-a făcut că au putut 
să se citească în graiul ţării, la început evangheliile şi scrierile 
apostolilor, după aceea şi toată liturghia. Câteva zeci de ani 
după aceasta, Şerban Cantacuzino, domn al Valahiei, luându- 
se după aceste rânduieli bune, a întemeiat în ţara sa şcoli gre- 
ceşti şi tipografii greceşti şi româneşti!. La sfârşitul veacului 
trecut au început, până la urmă, şi câţiva moldoveni să înveţe 
limba latinească şi alte ştiinţe. În această treabă vrednică de 
laudă unul Miron? le-a luat înainte pilda sa. Acesta era logofăt 
şi cel mai bun cronicar pe care l-au avut moldovenii. Şi-a tri- 
mis fiii în Ţara Leşească şi i-a pus să înveţe acolo limba lati- 


lerarhi. Conducătorul era Sofronie Pociaţki, fostul egumen al mănăstirii 
Braţka şi director al tipografiei Lavrei Pecerska. Acesta deţinea în acelaşi 
timp şi calitatea de egumen, funcţionând şi ca director al şcolii înfiinţate de 
domnul moldovean. 

1 În 1679, Şerban Cantacuzino înfiinţează, în clădirea mănăstirii Sf. 
Sava, o şcoală de învăţătură superioară. Cursurile — teologia, filozofia, 
retorica, fizica şi matematicile, istoria etc. — erau predate în limba greacă 
veche. Primul director al şcolii a fost eruditul Sevastos Kymenites, iar printre 
profesori se număra şi loan Comnenul, care preda ştiinţele fizico-matemati- 
ce. În Bucureşti, în acea vreme, mai funcţiona şi şcoala domnească de 
slovenie, pe lângă mănăstirea Sf. Gheorghe Vechi, care instruia diecii ne- 
cesari aparatulul de stat. 

Încă din 1678, în Bucureşti luă fiinţă pe lângă mitropolie o tipografie 
condusă de mitropolitul Varlaam; aci se tipăreşte, zece ani mai târziu, 
Biblia, izvodită pe româneşte din îndemnul şi cu cheltuiala lui Şerban Can- 
tacuzino, care moare înainte de a-şi vedea tălmăcirea tipărită. 

> Tatăl lui Miron Costin obținuse de la poloni indigenatul pentru el şi cei 
trei fii ai săi. Hatmanul Costin îşi instalează familia lângă Bar, unde ţinea în 
arendă o moşie. Miron Costin urmează Colegiul lezuit din Bar, unde învaţă 
limba latină şi face studii clasice. Cultura lui umanistă se reflectă în scrierile 
sale, atât în izvoarele folosite, cât şi mai ales în punctul de vedere adoptat şi 
în argumentele aduse în problema originei poporului român. Cei trei copii ai 
săi: loniţă, Nicolae şi Pătraşcu şi-au făcut de asemenea studiile în Polonia. 

Între 1405 şi 1503, numai cursurile universităţii din Cracovia au fost 
frecventate de vreo douăzeci de moldoveni. 

Făra îndoială, copiii boierilor învățau limba latină chiar în Moldova în 
şcolile iezuite care funcționau aci. Se ştie că Miron Costin şi lordache 
Russet au subvenţionat Colegiul lezuit din laşi. Alţi tineri boieri se instruiau 
în particular cu ajutorul profesorilor acestor şcoli. 

nească şi alte meşteşuguri slobode. După o vreme şi Duca, 
domn al Moldovei, a adus pe un bărbat tânăr, foarte învaţat, cu 
numele de loan Papis (care luă după o vreme, la Moscova, 
numele de Comnenus şi care a fost în cele din urmă mitropolit 
la Dristra) şi pe Cigala, un călugăr, ca să dea învăţătură fiilor 
săi. Apoi şi tatăl nostru domnitorul Constantin Cantemir, a che- 
mat în Moldova pe un ieromonah foarte iscusit, cu numele 
leremia Cacavela!, născut în Creta, şi i-a încredinţat pe copiii 
săi şi ai altor boieri, ca să le dea învăţătură. Din vremea aceea 
mulţi moldoveni au început să înveţe literatura grecească, lati- 
nească şi italienească. 


1 leremia Cacavelas — erudit preot grec, cunoscător al limbilor latină, 
elină, italiană. Era cunoscut ca un “iatro-filozof” (filozof medic). Pe la 1670, 
este profesor de limbă greacă la şcoala domnească din laşi; o vreme se află 
la curtea lui Şerban Cantacuzino, în Muntenia, apoi devine preceptorul 
copiilor lui Constantin Cantemir. A scris lucrări cu caracter teologic în limba 
greacă. În 1697, tipăreşte la laşi, în limba româna, Învăţarea sfântă — 
comentarii liturgice; din latineşte traduce în greceşte Vieţile papilor de 
Platina. 

CUPRINS 


REFERINŢE ISTORICO-LITERARE 


Dimitrie Cantemir a pus pe alte baze istoria poporului său, şi acesta este 
fără îndoială cel mai mare merit al lui: el a considerat poporul său ca un 
singur întreg, întocmai ca acel muntean contemporan, Constantin Can- 
tacuzino Stolnicul. Când într-un popor apare un singur om cu o idee, este 
mare meritul omului aceluia nepotrivit cu timpul său, dar, când nu numai 
un singur om, ci mai mulţi răsar cu aceeaşi idee, aceasta înseamnă că ideea 
este a poporului întreg, şi are o valoare şi mai mare. Prin urmare, în 
societatea românească de atunci, ideea unităţii naţionale se impusese; după 
ce bâjbâiseră puţin Miron Costin şi Nicolae Costin în jurul acestei idei, ea 
ajunsese a se afirma deplin şi în Muntenia şi în Moldova. Dar Dimitrie 
Cantemir aducea un element nou în ordinea aceasta, la care ajunsese, 
înaintea lui, unul pe calea influenţei polone, celalt mai mult a influenţei 
italiene, dar la care el ajunge printr-o concepţie mai modernă şi mai aproape 
totuşi de mintea fiecăruia, şi anume ideea dreptului de proprietate ances- 
trală a românilor asupra întreg teritoriului lor. Astfel două legături sunt 
stabilite de Cantemir: legătura între românii de pretutindeni şi legătura 
românilor de pretutindeni cu pământul românesc. Fără îndoială aceasta 
este una dintre cele mai mari idei ale trecutului nostru. 

Peste tot, ceea ce armonizează şi leagă la un loc materialul de fapte pe 
care îl mânuia, era lumina cu totul nouă pe care el o arunca uneori spre 
viitor. În două domenii mai ales ea se manifestă. Până la el geografia era 
o înşirare de nume, căci nu este o singură operă în Europa în care să 
vedem viaţa întreagă a unui popor aşa cum este cazul cu Descrierea 
Moldovei a lui Cantemir. Aici se găseşte o prezentare a pământului, a 
organizaţiei administrative, a superstiţiilor populare, pe lângă scene, atinse 
oarecum în treacăt, de istorie. Acele superstiții populare pe care Stolnicul 
Cantacuzino le credea necesare pentru istorie sunt pe larg tratate aici; 
acele legende pe care Neculce le punea în fruntea cronicii sale sunt inter- 
calate aici. Dar şi în tehnica geografiei, d. G. Vâlsan a găsit, acum în 
urmă, contribuţii neaşteptate ale lui Cantemir, descoperind şi admirabila 
lui hartă a ţării moldoveneşti. Până acuma se credea că harta Moldovei a 

lui Dimitrie este alta; d-sa a găsit-o însă pe cea adevărată, care este mult 
superioară celor atribuite lui. E interesant pentru paralelismul nostru că 
şi Stolnicul Cantacuzino a făcut o hartă, a Ţării Româneşti, pe care o 
cunoaştem numai din scrierea unui italian Del Chiaro, autorul Istoriei 
revoluțiilor din Muntenia; în timpul din urmă se începuse a se spune că 
nu este harta lui Cantacuzino, ci a lui Ivan sau Ierotei Comnenul, episcopul 
de Silistra, dar acum câteva luni de zile d. Dimănescu, consulul nostru din 
Statele Unite, a înfățișat Academiei harta lui Cantacuzino pe care a găsit-o: 
e vrednică de toată atenţia. Dar ceea ce nu ar fi putut face Constantin 
Cantacuzino Stolnicul a făcut-o Dimitrie Cantemir, când, ca tovarăş che- 
mat în Crimeea de ţarul Petru, a schiţat profiluri de munţi aşa cum le 
schiţează geografii în timpurile noastre. 


Nicolae IORGA, 
Memorialişti şi erudiţi, în Istoria literaturii româneşti. Introducere 
sintetică. Editura Litera, Chişinău 1997, pag. 121-122. 


În Istoria imperiului otoman Cantemir anunţă o lucrare despre 
Moldova, pe care o scrie încă din 1716, răspunzând unui îndemn venit de 
la colegii lui din Berlin. Ea e scrisă în latineşte sub titlul Descriptio antiqui 
et hodierni status Moldaviae. În limba sa el o numea: Cartea hotărârii 
Moldovei sau Geografia Moldovei, dar intenţia de a o traduce în româneşte 
nu ajunse să şi-o realizeze. Deşi în 1717 lucrarea era revizuită în prima 
redacţie, ea nu-i terminată, căci în cursul scrierii ei (precum se dovedeşte 
din multe mărturisiri ale autorului) se născu în mintea lui planul de a da 
nu numai o geografie, ci şi o istorie a ţării sale. Cu cât şi-a studiat mai mult 
poporul, cu cât l-a cunoscut mai bine, cu atât i s-a mărit şi entuziasmul şi 
iubirea pentru el. Astfel ştirile reci şi adesea dispreţuitoare despre români, 
din Descriptio, nu mai corespundeau convingerilor sale de mai târziu, şi 
el se întoarce la manuscrisul său, făcând unele rectificări. Dar îndreptările 
finale, schimbările ştirilor greşite, pe care le dăduse străinilor despre mol- 
doveni, nu mai avu vreme să le facă. Şi scrierea aceasta se publică după 
moartea autorului în străinătate în traducere germană în Magazin fiir 
die neue Histhorie und Geographie, Hamburg, 1769, vol. III- IV şi a 
doua oară în 1771, fiind tradusă şi în ruseşte (1789) şi în grecește (1819). 

Descrierea Moldovei va rămâne pururea unul din cele mai preţioase 
izvoare pentru cunoaşterea vieţii politice şi sociale a moldovenilor din acel 
timp. Ea e înainte de toate o dovadă strălucită despre spiritul larg şi aptitu- 
dinile lui Cantemir ca om de ştiinţă. Acel spirit ştiinţific se vădeşte de altfel 
din cuvintele sale: „Sufletul odihnă nu poate afla, până nu găseşte adevărul, 
care îl cearcă oricât de departe şi oricât de cu trudă i-ar fi a-l nimeri“. 

Harta Moldovei în timpul lui Dimitrie Cantemir, reprodusă după 


Dimitrie Cantemir: Descrierea Moldovei, traducere de G. Pascu, Bucureşti 
Editura Cartea Românească, 1923. 

Lucrările înaintaşilor nu-l mulţumeau. La cronicarii țării găseşte 
unele ştiri folositoare — uneori împrumută de la ei până şi titlurile 
capitolelor sale — dar găseşte, mai ales pentru vremile mai vechi, şi 
lacune multe, explicabile din „negrija strămoşilor, cărora le stătea la 
inimă să facă fapte bune mai degrabă decât să le scrie“. De asemenea era 
nemulțumit cu izvoarele străine. Mai ales îl supăra ignoranța geogra- 
filor străini care în hărţile lor nu ştiau să delimiteze țările vecine de cele 
româneşti şi săvârşeau greşeli grosolane, ca localizarea Chiliei şi Cetăţii 
Albe în Muntenia. De aceea el concepu planul unei descrieri a ţării sale, 
care avea să fie mai mult decât o simplă geografie fizică sau politică. 
Desigur că descrierea ţării cu fauna, munţii, oraşele şi râurile ei, pe care 
le desemnează şi într-o hartă, precum şi excursiile istorice care se ocupă 
şi de originea neamului său, sunt interesante, dar mai preţios e ceea ce 
ne spune despre instituţiunile, structura socială şi obiceiurile ţării, de- 
spre firea românului şi despre cultura lui. Ni se dă descrierea ceremoni- 
ilor de la curte şi de la întronare, a alaiurilor, obiceiurilor la confirmare 
şi mazilire; se vorbeşte despre boieri, judecăţi, negustori, ţărani, religie, 
cult, superstiții, despre limbă, cultură şi literatură. „Putem spune cu 
mândrie“ că, atunci când Apusul nu dădea decât capitole răzlețe şi 
înşirări reci „...prinţul moldovean a dat cea dintâi lucrare în sensul 
epocii noastre, cuprinzând alături de descrierea fizică şi politică, tot ce se 
referă la viața poporului însuşi..., o întreagă enciclopedie, sub forma 
aceasta a unui studiu de geografie“ (N. Iorga). 

Sextil PUŞCARIU, 


Dimitrie Cantemir, în Istoria literaturii române. Epoca veche. Editu- 
ra Eminescu, Bucureşti, 1977, pag. 146-147. 


D. Cantemir [...] e un erudit de faimă europeană, voievod moldovean, 
academician berlinez, prinţ moscovit, un Lorenzo de Medici al nostru. 
Autor între altele al unei Istorii a imperiului otoman scrisă latineşte, care 
i-a făcut renumele în Occident, întrucât ne interesează prin Divanul sau 
Gâlceava înţeleptului cu lumea sau Giudeţul sufletului cu trupul, com- 
punere şcolărească, şi prin mai matura Istorie ieroglifică. Divanul, cu 
pesimismul lui biblic, e de o uimitoare asemănare cu dialogurile de mai 
târziu ale lui Leopardi. [...] Opera literară viabilă a lui Cantemir este 
Istoria ieroglifică, adevărat Roman de Renard românesc, asupra tâlcului 
politic al căruia, destul de străveziu, s-a insistat cu exces. 


George CĂLINESCU, 
Dimitrie Cantemir, în Istoria literaturii române, Compendiu. Editu- 
ra Litera, Chişinău 1997, pag. 31-32. 

Prin scrisul lui, Cantemir a adus neamului o glorie mai mare şi mai 
durabilă decât aceea a armelor: conştiinţa europeană românească. Scri- 
ind cu predilecție în latineşte — limba universală de comunicare a savanți- 
lor —, s-a adresat tuturor oamenilor de ştiinţă din vremea lui. Membru al 
Academiei din Berlin, organizator al Academiei ruseşti, Cantemir este 
primul român tradus şi citit în Europa. 


Pompiliu CONSTANTINESCU, 
în Scrieri, vol. II, Editura pentru literatură, Bucureşti, 1967, 
pag. 11-13. 


Încă din 1714 Dimitrie Cantemir fusese ales membru al Academiei din 
Berlin şi la îndemnul membrilor acestei adunări de învăţaţi s-a apucat să scrie 
cartea, al cărei titlu complet este: Descriptio antiqui et hodierni Status Mol- 
daviae. [...] Planul Descrierii Moldovei, surprinde prin lărgimea preocupărilor 
incluse în cadrul unei „descrieri“. Nici una dintre geografiile vremii, în Europa, 
nici cea folosită de Dimitrie Cantemir, Geografia universală, a lui Philippe 
Cluwier, nici cea grecească a lui Meletic de Arta, fostul profesor al lui Cantemir la 
Academia din Constantinopol, nu sunt alcătuite pe un plan aşa larg; ele privesc 
numai țara şi organizarea statului, dar nu şi obiceiurile stăpânirii, vorbesc de 
nobilime, clasa conducătoare, dar nu şi de popor: Singur istoricul şi geograful 
polon din veacul al XVI-lea, Martin Cromer, se apropie de concepţia descrierii 
unei țări, aşa cum este înţeleasă în Descrierea Moldovei. 

În special atenţia dată poporului, descrierea obiceiurilor de la nunţi şi 
înmormântări, enumerarea tuturor figurilor fabuloase din tradiţia populară 
(paparudele, drăgaica, zânele şi zburătorii), jocurile şi ceremoniile (țurca şi 
căluşarii, descântecele), legendele locale, de pildă a Ceahlăului şi altele, formează 
originalitatea acestei scrieri. Atenţia deosebită dată vieţii populare în cadrul 
descrierii ţării este dovada nu numai a unei concepții largi, din punct de vedere 
ştiinţific, dar şi a unei atitudini progresiste a scriitorului, faţă de problemele 
sociale şi politice. A introduce viaţa poporului într-o carte de ştiinţă despre statul 
feudal, înseamnă un pas înainte în înţelegerea rosturilor statului în general. 

Fiind scrisă în latineşte, Descrierea Moldovei nu face parte nemijlocit 
din literatura română, dar prin subiectele tratate, prin locul pe care îl 
ocupă în creaţia culturală a lui Dimitrie Cantemir, prin ideile sociale se 
leagă de istoria literaturii noastre. 

Pentru istorici Descrierea Moldovei este cea mai de preț dintre lucrările 
lui Dimitrie Cantemir, fiind singura descriere a societăţii şi a statului 
feudal moldovenesc datorită unui român. Valoarea ei istorică este însă 
limitată la epoca lui Cantemir, adică la sfârşitul secolului al XVII-lea şi la 
începutul celui următor. În ce priveşte originile şi epoca din istoria struc- 

turii feudale a Moldovei, anterioara aceleia în care a trăit autorul, 
informațiile lui sunt nesigure şi chiar deformate de ideile lui politice. 

Principalele idei politice ale lui Dimitrie Cantemir erau lupta împotriva 
jugului otoman, precum şi lupta pentru formarea în Moldova a unui stat 
autoritar domnesc, care să înlocuiască formula statului nobilar. Aceste idei 
sunt cuprinse în tratatul încheiat la Luţk între Moldova şi Rusia, în 1711, 
care prevedea independenţa Moldovei şi stabilirea unui regim centralizat 
domnesc în această țară, sub garanţia Rusiei. Descrierea Moldovei formează 
o completare şi un comentariu ştiinţific al tratatului încheiat de Cantemir 
cu țarul Petru 1. Era necesar să se arate că, înainte de cotropirea turcească, 
Moldova era o țară independentă, a cărei libertate a fost înăbuşită treptat 
prin călcarea tratatelor. Pe de altă parte, autorul Descrierii caută să 
dovedească existența unui regim centralizat domnesc datând de la înte- 
meierea ţării şi care a fost răsturnat în chip abuziv de boierime. Se stabileau 
astfel temelii istorice, argumente trase din cunoaşterea trecutului, pentru 
ideile politice urmărite de Cantemir în activitatea lui ca domn. [...] 

Dar Descrierea Moldovei este nu numai un preţios document, privitor 
la instituţiile feudale ale Moldovei, o mărturie a ideilor politice progresiste 
ale lui Dimitrie Cantemir, ci şi o carte scrisă frumos, care cuprinde poezia 
vechii Moldove, cu pădurile şi râurile ei, cu animalele crescute de ţăranii 
muncitori, cu vechile târguri şi cu obiceiurile oamenilor la întristare şi la 
bucurii. Fireşte, ea nu ascunde nedreptatea relaţiilor feudale, lăcomia tur- 
cilor şi a boierilor, exploatarea țăranilor, nu înfăţişează o imagine idilică şi 
idealizată, dar este o carte scrisă cu dragoste pentru Moldova Veche. [...] 

Umanismul lui Cantemir nu formează o particularitate a unui om 
izolat, care a văzut multe ţări şi care a citit multe cărţi. Desigur că ideile 
lui sociale şi politice, ca şi cele despre civilizaţie întrec pe ale lui Miron 
Costin şi ale stolnicului Cantacuzino, dar ele derivă din acelaşi curent 
cultural, care formează şcoala umanistă românească. Şi Miron Costin, şi 
stolnicul încercaseră, mai rezervaţi, o reformă a limbii literare, folosind 
exemplul limbilor clasice, şi ei dezvăluiseră cititorilor marea taină a origi- 
nilor romane ale poporului şi limbii române. Miron Costin tradusese şi 
scrisese versuri, încercase să descrie frumuseţile Moldovei, văzute de pe 
vârful Ceahlăului. Aşadar Dimitrie Cantemir are locul său în istoria cul- 
turii noastre şi nu în afara ei; el este un mare continuator şi nu un vârf de 
munte izolat de şirul munţilor din ţara noastră. 

1. LĂZĂRESCU, |. LĂUDAT, Nestor CAMARIANO, 

PP PANAITESCU, Ariadna CAMARIANO-CIORAN, 

AL. PIRU, 1. PERVAIN, 

Dimitrie Cantemir, în Istoria literaturii române, 1, Editura Acade- 

miei Române, Bucureşti, 1964, pag. 623-624, 625, 639. 

Ca model pentru întocmirea scrierii sale, Cantemir pare a fi luat 
lucrările cronicarilor poloni St. Sarnicki (Descriptio veteris et noval 
Poloniae, Cracovia, 1585) şi Martin Cromer (Polonia sive de situ, po- 
pulis, moribus, magistratibus et respublica regni Poloniae, Frankfurt, 
1575), dar se va fi folosit şi de cărțile geografilor greci Hrisant Notaras şi 
Meletic de Arta, cunoscute înainte de publicare. Pentru diverse date el 
recurge la letopiseţul lui Grigore Ureche, la letopiseţul lui Miron Costin, la 
sinopsisul istoriilor ruseşti de la Kiev tipărit în 1674, la geografi şi istorici 
ca Ptolomeu, Strobo, Eutropiu, Ammian Marcelin, Nichita Choniates, 
Codin Curopalat, Dlugosz, S. Orzechovski, Piasecki, Bielski, Martin Crei- 
sius (Turcogrecia), Matei Pretorius (Orbis Gothicus), Oliva, 1688, Phi- 
lippe Cluverius. Cantemir citise De neamul moldovenilor de Miron Costin 
şi probabil şi lucrările acestuia în limba polonă despre geografia şi istoria 
țărilor române. 

Descriptio Moldaviae se împarte în trei părţi. Prima parte este geografică, 
a doua politică, a treia tratează despre literatură, biserică, limbă şi şcoli. 
Desigur, informaţiile ştiinţifice nu mai prezintă azi interes, mai ales că 
autorul făcuse puţine cercetări directe, şi proiectează asupra trecutului 
observaţii valabile numai pentru vremea sa. Unele relaţiuni surprind prin 
naivitate, altele reprezintă, după opinia autorizată a istoricilor, mistificaţii. 
În prima categorie intră ştirea că în anume regiuni ale Moldovei roua se 
preface în unt, că într-un ținut oile au cu o coastă mai mult decât în mod 
obişnuit. (M. Sadoveanu reia această credinţă în Fraţii Jderi), că într-o 
localitate porcii au copite ca ale cailor, în fine, că Baba de pe Ceahlău ar fi 
fost construită prin mijloace magice de preoţii unei vechi religii idolatre. 

În categoria plăsmuirilor intră uricul lui Ştefan cel Mare pentru Te- 
odor Cantemir, numit căpitan de Tigheci cu dania a trei sate, tratatul cu 
capitulaţiile Moldovei încheiat de Bogdan al III-lea cu turcii şi scrisoarea 
patriarhului de Constantinopole către Vasile Lupu, privitoare la întoarcerea 
bisericii Moldovei sub supremaţia Patriarhiei Constantinopolitane. 

Ideile politice şi sociale, prezente şi în celelalte opere, îşi găsesc aici 
expresia cea mai clară. Întâlnim lupta lui Dimitrie Cantemir pentru un 
stat domnesc centralizat şi împotriva anarhiei boiereşti, lupta pentru 
independenţa ţării faţă de turci prin alianță cu Rusia. 

Interesantă este comparaţia stării sociale din Moldova cu aceea din 
Rusia. În Moldova autorul distinge trei clase sociale, boierii, curtenii şi 
răzeşii, corespunzătoare în Rusia cu neamurile boiereşti (boiarski rod), 
cu dvorenii şi odnovorţii. Referitor la boierii moldoveni, Cantemir mani- 
festă o vădită ostilitate [...]. 

Pentru țărănime însă Cantemir are cuvinte de simpatie şi de milă [...]. 

Încercarea de fixare a unor note ale caracterului naţional din ca- 
pitolul Despre obiceiurile moldovenilor merită încă atenţia, deşi obser- 
vaţiile sunt subiective, reduse la simple impresii. Printre calităţi se re- 
marcă ospitalitatea şi veselia („inima lor nu e departe de gură“), printre 
defecte aroganța, irascibilitatea, lipsa de moderație şi nestatornicia. Mol- 
dovenii din Ţara de Jos sunt mai deprinşi cu armele, cei din Ţara de Sus, 
mai pașnici şi mai credincioşi. 

Deosebit de interesante sunt datele despre dansuri, ceremoniile de la 
logodnă şi nuntă (se citează o oraţie care a circulat până foarte târziu în 
popor), riturile funebre, zeități mitologice (Lado, Mano, Zâna, Drâgaica, 
Stahia, Dracul în vale, Ursitele, Frumoasele, Sânzienele, Joimăriţele, Pa- 
paluga, Striga, Tricoliciul). Dintre speciile poeziei populare sunt amintite 
doina, bocetul (heoile, se citează două versuri din Viaţa lumii de Miron 
Costin), colinda, descântecul. 

La sfârşitul cărţii se află o hartă desenată de Cantemir, prima hartă a 
Moldovei. 


Alexandru PIRU, 

Dimitrie Cantemir, în Istoria literaturii române de la origini 
până la 1830, Editura ştiinţifică şi enciclopedică, 

Bucureşti 1977, pag. 299-301. 


Ciclul operelor cu caracter istoric şi ştiinţific, redactate în Rusia, cu- 
prinde pentru început o scriere în limba latină, din 1714, Monarchiarum 
physica examinatio (Cercetare naturală a monarhiilor) — o aplicare în 
domeniul istoriei politice a teoriei evoluţiei ciclice. Plecând de la o profeție 
biblică, după care omenirea va fi stăpânită de patru monarhii universale 
succesive, Cantemir prevesteşte țarului Petru I că va întemeia a patra 
monarhie. Prima etapă a ascensiunii acestei împărăţii o va reprezenta 
zdrobirea puterii otomane şi eliberarea popoarelor creştine subjugate. 
Una din scrierile de mare răsunet ale lui Cantemir Descriptio Moldaviae 
(Descrierea Moldovei), operă vastă şi de meticuloasă elaborare, redac- 
tată definitiv între 1714-1716, ilustrează un alt aspect al creaţiei enciclo- 
pedice a autorului. Prima parte a lucrării, consacrată geografiei fizice se 
ocupă de ținuturile şi târgurile Moldovei şi conţine o introducere referi- 
toare la vechii locuitori, la originea romană a poporului român. Partea a 
doua, mai amplă, cu caracter politic, având ca subiect orânduirea de stat, 
descrie ceremonialul de alegere şi înscăunare, de scoatere din domnie, 
relatează despre obiceiurile curţii domneşti, despre dregătorii şi ranguri 
boiereşti, despre legile ţării şi divanurile de judecată ca şi despre veniturile 
Moldovei. Partea a treia, cu referiri la religie şi la şcoală, atinge direct 

problema latinităţii poporului, analizată pe baza limbii române, pe care 
autorul o compară cu cea latină şi italiană, indicând şi unii termeni pe 
care îi crede de origine dacică. Descrierea Modovei este în acelaşi timp o 
operă ce aparţine şi literaturii prin pasajele cu caracter fabulos şi prin 
numeroasele sale reflecții. 

Algeria SIMOTA, 

Dimitrie Cantemir, în Dicţionarul literaturii române de la origini până 

la 1900, Editura Academiei Române, Bucureşti 1979, pag. 152. 


N. Iorga spunea despre Descrierea Moldovei că e neașteptată, altfel 
decât scrierile contemporane ei. Le depăşeşte fără a le nega sau ignora: ea le 
inglobează de fapt pe toate, într-o sinteză precoce şi clarvăzătoare, ca şi cum 
gândirea şi scrisul românesc, înainte chiar de a-şi fi enunțat şi maturizat 
toate temele de meditaţie, ar fi dobândit dintr-o dată o miraculoasă 
conştiinţă de sine, o facultate aperceptivă şi sintetică premergând cu mult 
evoluţia al cărei termen final şi târziu trebuia să fie. 

Aprecierile posterităţii asupra acestui opuscul clar, dens şi precis, s-au 
întemeiat tocmai pe prodigioasa lui valoare de diferenţiere. În mijlocul 
unei literaturi a faptelor, apărea o carte de idei. În locul succesiunii crono- 
logice, ca singur principiu ordonator, era instaurată logica schemelor, 
construcţiilor şi sistemelor coerente. Fatalismul descurajant, ca stare de 
spirit, şi superstiţia teologică, ca explicaţie universală, erau dislocate de 
afirmarea unor cauzalităţi istorice şi combătute printr-o senină încre- 
dere în cursul legic al evenimentelor. Carte solară, echilibrată, armoni- 
oasă, Descrierea Moldovei reprezintă o vârstă spirituală evoluată aproape 
prin salt şi devenită astfel modernă. 

Dar modernitatea e o valoare de selecţie şi coincidenţă, alterabilă deci 
o dată cu modificarea împrejurărilor care au putut-o promova. 

A doua motivaţie a marelui prestigiu de care se bucură cartea lui 
Cantemir a fost aflată în inestimabilul ei aport informativ. Istoricii văd în 
această operă o sursă documentară unică pentru stadiul social, naţional, 
moral descris în ea. Interesul de ramură, specializat şi delimitat, oricât de 
important, e totuşi prea restrâns pentru a dobândi investitura unei preţuiri 
atât de durabile cum e cea a Descrierii. Circumscrisă la ipostaza de docu- 
ment, Descrierea Moldovei nu s-ar deosebi cu nimic de indiferent ce act 
de arhivă, epuizat prin chiar consemnarea şi valorificarea datelor pe care 
le conţine. 

În fine, meritele Descrierii Moldovei, această „primă lucrare ştiinţifică 
românească”, au fost distinse în valorile de pionierat pe care ea le afirmă 
pentru numeroase ştiinţe cu metodologiile lor specifice. Geografia, ştiinţele 

naturii, arheologia, folcloristica şi etnografia, lingvistica comparată, dia- 
lectologia, stilistica au văzut aici, dacă nu actul lor de întemeiere, cel puţin 
tentative precursoare, uneori prioritare chiar pe plan european. 

Performanţa este într-adevăr spectaculoasă şi măgulitoare, dar să nu 
uităm că ea nu reprezintă totul într-un domeniu, cum e cel ştiinţific, 
unde valoarea, odată descoperită, se vede mereu depăşită de ceea ce îi 
succede. 

Modernitatea, bogăţia informativă, pionieratul ştiinţific sunt însuşirile 
care dau preţ Descrierii Moldovei, fără a putea totuşi să explice deplin 
rezistența cărţii, prezenţa ei durabilă, fertilă şi incitantă, ale cărei ecouri 
se pot afla în aproape toate direcţiile majore ale culturii româneşti. O 
lectură nouă se cuvine să urmărească şi să sublinieze tocmai aceste struc- 
turi dominante care au stimulat meditaţia ulterioară, făcând din De- 
scrierea Moldovei un punct constant de referinţă, o valoare permanentă 
a patrimoniului naţional. [...] 

Descrierea Moldovei e o hartă a spiritualităţii româneşti pe care au fost 
trasate în alb, adânc incizate, contururile unor idei-matcă. Desenul e exact şi 
sigur Totuşi lipseşte culoarea, afectivitatea, participarea. Succesorii vor umple 
aceste spaţii, încă neutre, cu o pastă policromă abundentă, marcată de am- 
prenta bogată a personalităţii lor, ceea ce va face din viziunile lor imagini 
acaparante, modelatoare pentru ştiinţa colectivă. 

Cantemir e însă impersonal: are impersonalitatea adevărului pur. Aici 
stă paradoxul atitudinii sale, de aici derivă toate avantajele şi toate scăderile 
viziunii lui. Descriindu-şi ţara, principele se descrie pe sine şi pe ai săi, face 
operă de autocunoaştere, dar, în mod excepțional, absolvit parcă de su- 
biectivismul pe care o asemenea analiză l-ar presupune. Aceasta îi asigură 
o perfectă adecvare la obiect şi în acelaşi timp detaşarea de el. Răsfrângerea 
desăvârşită, distantă însă, rece, neutră. Reprezentarea incumbă cel mai 
mare coeficient de precizie şi cel mai înalt grad de absenţă. 

Momentul e unic în istoria gândirii româneşti şi izolat chiar în des- 
tinul creaţiei lui Cantemir. Vom încerca să-l încercuim, pentru a înţelege, 
pe cât posibil, conjunctura de excepţie în care a fost creată Descrierea 
Moldovei. 

Cantemir, atât de atras de imboduri diverse, de neunificat parcă dintr-o 
perspectivă actuală, e un tipic reprezentant al vremurilor sale şi deci inteli- 
gibil din unghiul de vedere implicat contemporaneității lui. Fiu de domn, 
e despărţit timpuriu, încă neformat, de familie şe de țară, şi trimis ca 
ostatec la Istambul. Copil şi adolescent, se lasă condus de ambițiile 
binefăcătoare ale unui părinte care intuise extraordinarele resurse ale 
fiului său şi le cultiva ca pe o compensație a propriei inferiorităţi. Dimitrie 

foloseşte tot timpul spre a se instrui. Studiază intens, întreţine convorbiri 
savante şi prietenii profitabile cu cele mai luminoase cercuri ale Constan- 
tinopolului internaţional, e pasionat de nou şi de necunoscut, are curiozităţi 
de cercetător şi colecţionar. Adună în palatele sale vestigii ale artei antice 
plătindu-le cu bani grei, e singurul om al vremii care ajunge la documen- 
tele secrete ale seraiului, unde pune să se copieze portretele tainice ale 
sultanilor, învaţă logică, filozofie, istorie, geografie, teologie, muzică, e un 
bun desenator şi un bun executant, compune arii şi manuale, construieşte 
instrumente, predă lecţii unor elevi deveniți la rândul lor iluştri, are o 
conversaţie sclipitoare în mai multe limbi, e un om fermecător, distins şi 
agreat care câştigă pretutindeni simpatii într-o lume unde doar banul, 
care lui îi lipsea, avea uşi deschise. 

Pe de altă parte însă, omul se risipeşte într-o complicată reţea de 
intrigi politice, cheltuind tot atâta talent şi efort, dar dovedind mai puţină 
probitate, dealtfel în perfect acord cu spiritul timpurilor. E insidios şi abil, 
calomniază şi pârăşte, întreţine o reţea personală de spionaj, îşi pierde 
adversarii şi e pierdut de ei, cade şi se înalță până la a obţine o domnie 
efemeră de câteva luni. 

Putem fi uimiţi de această continuă ruptură aparentă a personalităţii 
sale. Există însă o explicaţie directă şi simplă, prin fapte şi prin vremuri. 
Cantemir nu putea fi altceva decât domn. Moştenitor prezumtiv al tronu- 
lui, el e ales, la nici douăzeci de ani, voievod de către boierii care-l preţuiau 
mai mult decât pe ştersul Antioh. Candidatura nu e însă acceptată de 
turci, care îl preferă pe docilul frate mai vârstnic. Domn nerecunoscut, 
capuchehaie a voievodalului frate, Cantemir se bucură timp de decenii la 
Istambul de statutul unui fost şi posibil viitor domn, integrându-se unei 
numeroase categorii de postulanți, pe care Poarta îi întreținea, cu pensii şi 
onoruri, pentru a face din ei nişte concurenţi direcţi în licitarea tronului 
Moldovei. Cine cunoaşte analele epocii, toată acea istorie care premerge şi 
succede anilor de domnie, singurii consemnați în cronicile oficiale, poate 
vedea de câte ori a fost repetat acest destin de pribegie, solicitare şi aven- 
tură perpetuă. Cantemir nu era un izolat şi avea exact mentalitatea cate- 
goriei din care făcea parte. ÎL caracteriza neaşezarea, lipsa unui sentiment 
constructiv de solidaritate cu o situaţie stabilă, cu o ambianţă şi un mod 
de viaţă neschimbat. El e un aventurier de un rang superior, care îşi 
consolidează sau reclădeşte în fiecare clipă destinul. Fără mijloace de trai 
potrivite situaţiei sale, exclus deci de la o conştiinţă de castă nobiliară, 
sigură pe feudele şi tradiţiile sale, Cantemir e de fapt un de-clasat, care 
înlocuieşte voit şi obstinat o mentalitate de neam, refuzată lui, cu o men- 
talitate individuală şi individualistă, sprijinită exclusiv pe criteriul meritu- 

lui personal şi pe mirajul suveranităţii. Acest fiu de răzeşi fălcieni acuză 
poate cea mai impozantă psihologie voievodală din întreaga istorie 
românească, tocmai pentru că şi-o acapara ca pe singura esenţă accesibilă 
lui. Domnia era treapta care-i asigura o situaţie pe măsura personalităţii 
sale de excepție, scoțându-l dintr-un provizorat umilitor şi subaltern. Pro- 
gramul său politic are la început tocmai această sursă individualistă: el 
vrea să-şi salveze eul din jocul întâmplării. Dintr-o asemenea perspectivă, 
dezvoltarea multilaterală a spiritului şi geniala înscenare politică sunt 
perfect conciliabile. 

Trebuie să distingem însă nuanțele înnobilatoare pe care le împru- 
mută Cantemir unui destin integrat epocii. Cu o conştiinţă nemăsurată a 
propriei valori, el are o neştirbită demnitate şi un susținut orgoliu din care 
deduce o atitudine antiotomană consecventă. 

Omul se comportă ca un spirit universal. El nu se simte legat de un loc 
şi de o colectivitate anume, ci îşi caută doar spaţiul cel mai prielnic desfăşurării 
personalităţii. Vizează tot timpul nu scaunul Moldovei, cum s-ar crede, ci pe 
cel al Munteniei, mai bogată şi mai prestigioasă, unde programul său ceza- 
ric ar fi găsit resurse mai vaste de manifestare. Domn, Cantemir îşi aplică 
neîntârziat proiectele ideologice, de suveran luminat: proclamă înfrăţirea 
tagmelor în jurul tronului, inițiază reforme fiscale în favoarea păturilor 
sărăcite, reia mânăstirile închinate şi ţiganii domneşti, schimbă colabora- 
torii tradiționali ai curţii, înlocuindu-i cu un guvernământ tânăr şi inteli- 
gent, ataşat lui. Transpare aici graba de a traduce teoreticul în praxis, 
specifică gânditorului, care verifică principii, ignorând prudenţa şi 
cunoaşterea adevărată a conjuncturii. Chiar ideea de a rupe contactele cu 
turcii, întorcându-se spre Imperiul rus într-o etapă încă necoaptă pentru o 
asemenea schimbare de orientări, îl indică pe experimentatorul fragil 
nehârşit cu viaţa adevărată. Cantemir e tot timpul purtat de mari pro- 
grame personale şi de mari iluzii, pe care realitatea nu oboseşte a i le ruina, 
în timp ce el însuşi nu oboseşte să reia de fiecare dată totul de la capăt. 

Detronat şi exilat, va continua să aplice, în mic, principiile statului 
centralizat şi ale cârmuirii autoritare: are pretenția să conducă strâns 
cele câteva mii de refugiaţi care îl însoțiseră în surghiunul său, judecă şi 
instituie legi, pedepseşte şi răsplăteşte, e dur şi inclement cu supuşii lui, 
provocându-le nemulțumirea şi depărtarea, într-un cuvânt vrea să creeze 
un stat în stat. În această fază în care el se instaurează ca domnitor al 
unui principat inexistent, realizând fie şi numai fictiv condiţia voievodală 
căreia i se dedică neprecupețit, Cantemir se stabilizează de fapt pentru 
totdeauna într-o atitudine în fine asumată. Această modificare esenţială 
va avea repercusiuni şi în atitudinea lui faţă de scris. 

Forma gândirii lui ştiinţifice şi literare fusese determinată până atunci 
de aceeaşi conştiinţă a neintegrării sau, mai degrabă, a participării simul- 
tane la mai multe sfere de cultură. În Orient, intervine în discuţiile teo- 
logice, aducând argumentele ştiinţelor şi raționalismului apusean. Face 
chiar extrase şi compendii din operele filozofilor europeni, pe care le stu- 
diază cu intenţia expresă de a le populariza într-un mediu, dacă nu ostil, 
cel puţin străin şi indiferent. Dimpotrivă, în Europa, adresându-se deci 
Occidentului, se înfăţişează în postura unui emisar al culturilor Răsăritului. 
EI îşi rezervă rolul unui intermediar, transmiţător de informaţii, la nivelul 
unor sinteze geniale, desigur, dar cu sentimentul secret al absenței contro- 
lului, al detaşării de obiectul expunerii şi de subiectul căruia i se adresează. 
Opera lui persupune mereu un public străin, care trebuie învăţat, orien- 
tat, îndoctrinat. El reprezintă factorul de tranziţie între lumi care nu se 
cunosc şi nu comunică, dar a căror deplină înţelegere el pare că o deţine 
pe rând. 

Moldova din Descrierea lui e şi ea la început un astfel de obiect al 
curiozităţii cunoscătoare, avidă de pitoresc şi spectaculos. Să nu uităm că 
ideea de a scrie o istorie şi o geografie a ţării sale îi fusese sugerată, coman- 
dată chiar, şi nu pornită din iniţiativă proprie. El i se dedică cu aceeaşi 
largă disponibilitate şi universală competenţă cu care, într-o tinereţe nu 
prea depărtată, făcea exerciţii de retorică dogmatică pe teme oferite de 
mentorul său Ieremia Cacavela, prețuind mai mult performanţa spiritu- 
lui, mai puţin îndemnul inimii. De aceea, nu trebuie ignorat aspectul 
atrăgător al scrierii, tendinţa mereu urmărită, alături de altele, de a crea 
o operă frumoasă şi plăcută, fastuoasă şi captivantă, care, întreținând 
unui public neavizat aplecarea spre instrucţie, i-o şi stimula prin dulceaţa 
esteticului. Moldova fusese inițial doar un subiect de dizertaţie savantă şi 
de stilizare artistică, cu tot ceea ce o astfel de atitudine presupune ca 
detaşare superioară. Dar, primindu-şi tema numai ca subiect de meditaţie, 
Cantemir o descoperă treptat ca obiect al unui afect. El se leagă treptat de 
faptele pe care le surprinde sau le trezeşte din memoria sa sentimentală, 
umbrită până atunci de urmărirea unor ambiţii imperioase. „Omul uni- 
versal“ află acum despre sine însuşi că aparține unui loc şi unui neam 
anume, care îl acaparează dincolo de voința lui răzbunătoare şi de imper- 
sonalele principii teoretice. 

Ne aflăm în faţa întemeierii şi întăririi unui sentiment patriotic, spri- 
jinit pe orgoliul naţional şi pe intima aderenţă la o colectivitate. De- 
scrierea Moldovei reprezintă tocmai momentul de catalizare a energiilor 
latente care exprimau această secretă şi atotstăpânitoare apartenenţă. Va 
urma un lung răstimp în care Cantemir se arată preocupat adânc de 

soarta poporului său, căruia îi dăruie pateticul şi fierbintele Hronic al 
vechimii. Categoric opus ca tonalitate afectivă Descrierii, Hronicul merge 
până la apologie şi apoteoză. 

N. Iorga sugera în Istoria literaturii româneşti în secolul al XVII-lea 
o ipoteză pe care trebuie s-o primim ca adevărată. Cantemir elaborase 
relativ repede Descrierea (între 1714--1716), dar întârzia s-o publice, 
deşi solicitările erau grabnice. Scriitorul începuse însă să se dezică nu de 
faptele exprimate, ci de atitudinea faţă de ele. El pregetă, intenţionând 
probabile modificări în spiritul ideilor care-i animau acum conştiinţa şi pe 
care el le expusese în chip superlativ în Hronic. Concepând Descrierea ca 
pe un preambul sintetic la vasta lucrare despre poporul român, Cantemir 
simțea ruptura afectivă dintre cele două părţi şi ezita să le facă publice 
înainte de a le aduce la unitate. Mai mult chiar, Descrierea Moldovei, 
formă exclusiv adresată unui public străin, trebuia transpusă în idiomul 
naţional, pentru a deveni în fine accesibilă adevăratului ei destinatar. 

Până la sfârşitul vieţii, pe Cantemir îl va preocupa ideea, nerealizată inte- 
gral, de a traduce, rescriind de fapt în româneşte, operele sale fundamentale, 
oferindu-le singurului mediu unde audiența putea fi eficace şi fructuoasă. 

Dimitrie Cantemir se află în fruntea unui lung şir de spirite conge- 
nere, al căror destin el îl premerge şi îl exprimă, intens şi decis, pentru că 
le e model şi prototip. Momentele istorice şi oamenii care vor selecta gândirea 
şi opera voievodului, conținându-le, vor reprezenta faze de sensibilitate a 
conştiinţei naţionale şi a meditaţiei integratoare asupra destinului cul- 
tural al naţiunii. Un asemenea moment, cu o conştiinţă exasperată prin 
ultragiu şi interdicţie, se va crea mai întâi în Transilvania. Sistematica 
investigaţie istorică, lingvistică, etnografică pe care o susţine Şcoala Arde- 
leană de-a lungul a o sută de ani, are ca model mărturisit şi urmat în 
primul rând opera lui Cantemir. 

Moldova şi Muntenia îl redescoperă la un secol după moarte, 
atunci când se contura redobândirea autonomiei politice şi economice, şi 
se structurau bazele statului naţional modern. În 1825, Descrierea Mol- 
dovei era publicată întâia oară în româneşte. Asachi cumpăra, în jurul 
anilor 1830, la Roma, manuscrise uitate de ale voievodului şi încerca să-i 
dezvolte sugestiile într-o fantastică mitologie naţională, dezechilibrată de 
fanatismul ideilor fixe şi de absenţa simțului estetic. Haşdeenii, distingând 
similitudini de soartă şi spirit cu agitatul destin al lui Cantemir, preiau 
acest cult şi îl ridică la rangul de simbol naţional. Eminescu îl citeşte şi se 
lasă fascinat de această faimoasă şi contradictorie personalitate. Aca- 
demia începe, după 1870, să-i publice, într-o lungă serie de docte volume, 
totalitatea operei cunoscute la vremea aceea. 


234 


—— Descrierea Moldovei — 


Secolul nostru, mai tranşant în opinii, şi-l revendică pe Cantemir 
după sinuoase distanţări. N. Iorga îi judecă la început inconsecvenţele şi îi 
critică detaşarea, pentru a ajunge apoi la o înaltă preţuire entuziastă. 
Pentru Blaga, principele e „inorogul alb“ al gândirii româneşti, făptură 
stranie şi pură, de o genială claritate în previziuni, de o neînţeleasă totuşi 
reţinere în a persevera în intuiţii. 

Tot acum se scriu câteva cercetări sintetice, serioase şi documentate 
asupra cărturarului, a cărui activitate e restituită integral circulaţiei de 
idei, opera lui figurând ca obiect de şcoală şi de studiu multilateral. 

Dar cea mai decisă reluare a venit dintr-o direcţie neaşteptetă. Opera 
lui Sadoveanu, spirit aparent opus lui Cantemir, poate fi văzută ca o 
retopire a ideilor savantului, ca o plasmă care desfăşoară, în concret, 
concisa hieroglifă a meditaţiei cantemireşti. Aceasta e forma cea mai 
profundă de verificare a vitalităţii unei viziuni, aptă să îmbrace ciclic 
expresii noi. 

Magdalena POPESCU, 

Postfaţă, în vol. Dimitrie Cantemir, Descrierea Moldovei, Editura 

Minerva, Bucureşti 1976, pag. 241-242, 270-277. 


Reprezentând cea „dintâi mare sinteză în cultura românească“, opera 
lui Dimitrie Cantemir devine ipso facto şi prima deschidere a acesteia spre 
universal. Modelată în retorta unei spiritualităţi specifice poporului nostru, 
aspiraţia renascentistă a principelui cărturar de a se împărtăşi din tot ceea ce 
mintea omenească a elaborat până atunci, proiectează creaţia sa — şi o dată 
cu ea umanismul românesc — în sfera valorilor de prestigiu european. Inex- 
plicabil la prima vedere, faptul se luminează dintr-o dată, prin considerarea 
atentă a tuturor factorilor, care au favorizat o astfel de performanţă. Este 
vorba, în primul rând, de tradiţie. Înscriindu-se în prelungirea impulsului 
primit de Grigore Ureche, Miron Costin şi N. Costin, pe de altă parte, datorită 
înzestrării sale excepţionale şi spiritului nou de cercetare pe care îl inau- 
gurează — şi avem aici a doua explicaţie a saltului produs — Cantemir ridică 
întreprinderea acestora la un nivel cvasiştiințific, capabil să susţină confrun- 
tarea cu opere similare ale altor culturi, iar în anumite discipline devine 
deschizător de drumuri şi dincolo de hotarele ţării. În sfârşit însăşi decăderea 
economică, politică şi socială în care se află, la un moment dat, un stat, poate 
conduce, în mod dialectic, la o recuperare pe alt plan. Cantemir a fost, în acest 
sens, compensaţia pe care şi-a creat-o spriritualitatea românească în 
împrejurările deplorabile cunoscute din propriile-i opere. [...] 


1 Const. Ciopraga, Personalitatea literaturii române, Iaşi, Editura Juni- 
mea, 1973, p. 266. 

În acelaşi chip, complexitatea problematicii abordate şi contradicţiile 
interne ale unei opere impresionante nu se pot justifica decât prin 
cunoaşterea exactă a situaţiei politice, economice, culturale a Moldovei şi 
a contextului mai larg în care ea se încadra. Astfel, timpul lui Cantemir, 
situat la răscrucea dintre veacul al XVII-lea şi cel de al XVIII-lea, devine 
totodată şi timpul unor alte importante răscruci. Considerând faptele din 
perspectiva organizării politice, observăm că Europa îşi deplasează cen- 
trul de greutate de la măruntele stătuleţe feudale la statul unitar, creat de 
regimul „domniei absolute“ al monarhilor. Concomitent cu definitivarea 
acestui proces, Principatele Române, aflate sub controlul Turciei, intră 
tot mai mult în atenţia, deloc dezinteresată, a Rusiei şi Austriei. Pe de altă 
parte, din punct de vedere filozofic, asistăm la înlocuirea înţelegerii teo- 
logice a lumii cu una ştiinţifică, elaborată de rațiune, pe temeiul examinării 
atente a fenomenelor naturii şi a descoperirii legilor care le guvernează. 

În Ţările Române însă, ca şi în Ungaria şi Polonia dealtfel, datorită 
unei puternice clase boiereşti, feudalismul stă încă pe fundamente solide. 
Cu toate acestea, drept consecinţă a mutaţiilor pe care le-am semnalat în 
cadrul examinat şi care nu reflectă decât însăşi mişcarea dialectică a 
istoriei, fiorul primenirilor pătrunde şi aici, sub forma unor idei social- 
politice şi filozofice înainte, promovate de cărturarii noştri în frunte cu 
însuşi Cantemir. În consecinţă, Principatele Române vor deveni terenul de 
înfruntare al culturii slavone, refractară acum progresului, şi al celei 
occidentale care, chiar dacă se înfățișa la începuturi în haine latine ori 
greceşti, era animată de alte tendinţe, mai apropiate de elanurile de a se 
manifesta ale spiritualităţii omului modern. În tot cazul, din această 
luptă de idei, tânăra noastră cultură nu avea decât de profitat. Opera 
cărturarului Cantemir va fi expresia ştiinţifică şi artistică a acestui timp 
de mari confruntări, după cum destinul principelui nu va putea fi socotit 
decât expresia lui politică. [...] 

Scrisă la îndemnul Academiei din Berlin, ca şi Hronicul de altfel, De- 
scrierea Moldovei era menită să furnizeze învăţaţilor din Europa, informaţii 
despre ţara al cărei domn fusese nu demult. Prezen până acum, mai cu 
seamă sub forma unor note de călătorie, interesul manifestat de un popor 
faţă de altele mai îndepărtate, tinde să dobândească, datorită marilor pre- 
faceri economice şi politice care au deschis o nouă etapă în istoria spiritului 
european, o formă organizată, sistematizată din perspectiva unor ştiinţe 
ca, istoria, geografia, cartografia. În acelşi timp, reversul pe care îl com- 
portă un astfel de fenomen nu poate fi decât o puternică deşteptare a 
conştiințelor naţionale. Fiecare popor îşi avea, sub acest aspect, propriile 
sale raţiuni de a se face cunoscut. Cărturarii români, ajungând la o înţelegere 

clară a originii ilustre a neamului nostru, sperau ca, prin popularizarea ei 
în lumea civilizată, să contribuie la eliberarea țării de sub asuprirea tur- 
cească. Cartea lui Cantemir trebuie considerată ca un reflex al acestor 
multiple tendinţe. 

Elaborată în aceeaşi perioadă cu Creşterea şi descreşterea Curţii 
Otomane şi puţin înainte de a încheia prima versiune (redactată în 
latineşte) a Hronicului..., Descrierea Moldovei este structurată, ca şi aces- 
tea, de aceeaşi nervură ideatică şi elan patriotic. Drept urmare, având în 
vedere concepţia istorică vastă şi metoda critică utilizată în lucrarea dedi- 
cată măririi şi decăderii puterii otomane, era firesc ca, în momentul 
concretizării sugestiei prestigioasei instituţii germane, savantul să implice 
în viziunea sa numeroase coordonate spaţio-temporale ori elemente ma- 
teriale şi spirituale, ce explică şi definesc fiinţa unui popor. În linii mari, 
planul lucrării va fi expus mai târziu de însuşi Cantemir, în Hronic: „Împinşi 
şi poftiți fiind de la unii prieteni streini, şi mai cu deadins de la însoţirea 
noastră carea iaste Academia Ştiinţelor din Berolin, nu numai o dată sau 
de două ori, ci de multe ori îndemnați şi rugaţi fiind, pentru ca de 
începătura, neamul şi vechimea moldovenilor, măcar cât de pre scurt să-i 
înştiințăm; aşijderea de lucrurile carile din vremile stăpânitorilor din 
descălecatul Ţării Moldovei, ceal vechiu, până la vremile noastre s-ar fi 
tâmplat, de starea şi pusul locului ei; de aşezământul aerului, bilşugul 
pământului, ocolitul hotarâlor, şi de altele carile spre folosul vieţii omeneşti 
caută; şi încă de obicealele, leagea, ţerămoniile politiceşti şi bisericeşti şi de 
alte carile spre orânduiala şi cinsteşia omenească stăruiesc, pre cât în 
putinţa slabei noastre ştiinţe va fi, să-i adeverim“. Ca mod de abordare a 
chestiunii, presupusele modele! ale Descrierii Moldovei, Geografia veche 
şi nouă de Meletie, Introducere în geografie de Hrisant Notara, Descrip- 
tio veteris et novae Paloniae de St. Sarnicki, ori Polonia sive de situ, 
populis, moribus, magistratibus et respublica regni Poloniae de Martin 
Cromer, nu par a se situa la nivelul operei lui Cantemir. Prin intuirea 
numărului mare de factori (de natură geografică, istorică, economică, 
politică, socială, etnografică, folclorică, relgioasă, administrativă, mili- 
tară etc.) ce colaborează la conturarea individualităţii unui popor, învățatul 
nostru depăşeşte concepţia ce stă la temelia lucrărilor pomenite şi des- 
chide drum reflecţiei asupra specificului nostru naţional. 

Potrivit exigenţelor noului spirit care se făcuse simţit în Europa, faptele 
trebuiau prezentate sub semnul adevărului, adică obiectiv: „dragostea ce 
avem pentru patria noastră ne îndeamnă pe de o parte să lăudăm neamul 
din care ne-am născut şi să înfăţişăm pe locuitorii ţării din care ne tra- 


1 Vezi, în acest sens P P Panaitescu, op. cit., p. 150—151. 

gem, iar pe de altă parte, dragostea de adevăr ne împiedică, într-aceeaşi 
măsură, să lădăm ceea ce ar fi, după dreptate, de osândit“. Conştiinţa că 
se conformează acestui deziderat este prezentă, sub diferite înfățișări, de-a 
lungul întregii scrieri. Cel mai frecvent poate fi întâlnită sub forma 
reproşurilor la adresa înaintaşilor, care nu s-au ostenit să aştearnă în scris 
tot ceea ce ştiau despre strămoşii lor: „Nepăsarea strămoşilor noştri, cărora 
le stătea la inimă mai mult să săvârşească fapte de ispravă decât să descrie, 
este vinovată că noi nu putem spune nimic sigur despre cele dintâi vre- 
muri ale neamului nostru“. Altădată, în cazuri mai fericite, mărturiseşte 
satisfăcut că s-a informat „din izvoarele care ne stau la îndemână“ şi 
citează din istoriografii consultanţi confruntându-i, iar, în lipsa docu- 
mentelor scrise, nu uită mărturiile contemporanilor cercetează faptele de 
limbă sau iniţiază un fel de investigaţii arheologice: „pe râul Ciucur, lângă 
vărsarea acestuia în Prut, se văd ruinele unei cetăţi foarte vechi. N-am 
putut afla cine a zidit-o, cu toate cercetările pe care le-am făcut adeseori, 
cu băgare de seamă“. În câteva rânduri, fapt ce scoate şi mai pregnant în 
relief ținuta ştiinţifică a lui Cantemir, negăsind nimic privitor la o chesti- 
une care-l interesează, el încearcă, totuşi, un nou procedeu de investigație, 
judecata prin analogie cu ceea ce cunoaşte la neamurile vecine: „Din 
pricina tăcerii istoricilor nu se ştie ce legi au fost în vremurile vechi în 
Dacia. După asemănarea obiceiurilor la alte noroade barbare, putem să 
credem că voia domnilor şi dreptul firesc au avut putere ca şi legile scise“. 
Nu credem să forțăm nota afirmând că în atari strădanii se poate întrevedea 
germenul viitoarelor cercetări comparate. 

În tot ceea ce întreprinde, Cantemir doreşte să se manifeste ca un om 
de ştiinţă, pătruns de însemnătatea redării nealterate a faptelor. De aici 
tonul autoritar ce nu admite replică, aerul detaşat faţă de cele relatate, 
respirația mai scurtă a frazelor, totul tinzând parcă spre a impune un stil 
sobru şi rece: „Moldova — scrie Cantemir — n-a avut aceleaşi hotare în 
toate vremurile, căci întinderea ei este când mai mare, când mai mică, 
după starea de înălțare sau de cădere a ţării“. Ceea ce-l interesează pe 
autor, în cazul de faţă, nu este decât comunicarea nudă a unei constatări, 
în maniera manualelor şi tratatelor de geografie şi istorie. Convergenţa 
unor atari consideraţii, secondate de numeroase altele privind valoarea 
ştiinţifică a observaţiilor lui Cantemir, nu putea duce decât la afirmaţia 
lui P P Panaitescu, potrivit căreia, „Descrierea Moldovei este cea dintâi 
scriere ştiinţifică a unui român“. 

Paralel însă cu această atitudine voit neutră şi adeseori pe însuşi trun- 
chiul ei, inserția subiectivă se infiltrează aproape pe nesimţite, forțând 
faptele să se subordoneze ideilor, îmbrăcând relatarea cu o simpatie difuză 

ce se transformă uneori într-o abia reţinută iubire de patrie, imprimând 
frazelor o mişcare amplă şi conferind stilului căldură şi culoare. Fără să 
dăuneze numaidecât adevărului — fapt evident în cazul descrierilor de 
natură, când îi conferă acestuia dimensiuni noi — prezenţa subiectivităţii! 
(înţeleasă ca manifestare a sensibilităţii) aduce opera în matca literaturii: 
„Cel mai înalt dintre munţi este Ceahlăul, care, dacă ar fi intrat în bas- 
mele celor vechi, ar fi fost atât de vestiti ca şi Olimpul, Pindul sau Pelias. 
Este aşezat în părţile Neamţului, nu departe de izvorul Tazlăului, iar 
mijlocul lui e acoperit de zăpezi veşnice; pe vârful lui însă nu se găseşte pic 
de nea, fiindcă pare să fie deasupra norilor de zăpadă. Din vârful său, care 
se înalță ca un turn, se prăvale un pârău foarte limpede, ce se năpusteşte 
cu mare larmă peste o statuie străveche, înaltă de cinci coţi, înfățișând, de 
nu mă înşel, o bătrână cu douăzeci de mioare“. Deschizându-se cu o 
afirmaţie care, la nivelul de atunci al ştiinţei, se considera exactă, frag- 
mentul pare să înainteze pe făgaşul frazelor transcrise mai sus. Treptat 
însă la lumina aducerilor aminte, ce scapără într-o aglomerare de sub- 
stantive legate de câteva epitete şi comparații, muntele se transfigurează, 
dobândind contururi mitice, altminteri spus, obligând ştiinţa să devină 
artă. „Descrierea Ceahlăului — scria Perpessicius — poate fi comparată 
descrierii ţării Ardealului la Bălcescu“?. 

Fiind extrem de rare cazurile în care pot fi întâlnite în stare pură, cele 
două atitudini, ca şi structurile prin care se manifestă, coexistă, deplasân- 
du-şi mereu centrul de greutate de pe una pe cealaltă, fapt ce măreşte 
farmecul lucrării şi îi determină statutul de ştiinţifică şi literară. 

În ciuda diversităţii fascinante a materialului utilizat de Cantemir, se 
poate spune că, mutatis mutandis, modul de a-l expune rămâne în linii 
mari identic cu cel înfățișat în exemplele de mai sus. Drept urmare, alături 
de notația aridă, dăm de observaţia purtătoare de virtuți artistice şi invers. 
Fără să năzuim la o depistare şi catalogare a tuturor celor două tipuri 
pomenite, lucru, dealtfel, inutil, interesul cercetării noastre se îndreaptă, 
ghidat de o latentă sugestie a scrierii examinate, spre descoperirea centre- 
lor ideatice care, prezidând dispunerea materialului de-a lungul cărții, 
pot constitui tot atâtea perspective noi de structurare a lui. În felul acesta, 
cele trei părţi ale cărții (| Partea geografică, II Partea politică şi III De- 


1 În genere, înţelegerea subiectivităţii ca afirmare a unei ideologii proprii 
tinde spre subiectivism (când aceasta din urmă se află în dezacord cu istoria) şi 
se integrează în sfera obiectivităţii (specifică ştiinţelor sociale) când ea se înscrie 
în direcţia sensurilor istoriei. În ambele cazuri însă, apropierea de literatură este 
posibilă numai prin colaborarea sensibilităţii (n. n.). 


2 Perpessicius, op. cit., p. 302. 

spre cele bisericeşti şi ale învăţăturii în Moldova) cedează locul unor 
delimitări pe orizontală, revelatoare a însăşi structurii mentale a autoru- 
lui. Prezente pe parcursul întregii scrieri, însă sub mereu alte înfățișări, 
astfel de centre organizează, în final, altminteri materia, creând, prin 
acumulări succesive de notații aride şi literare, imagini de o netăgăduită 
forţă şi amploare, ce nu trădează decât arareori spiritul ştiinţific. 

[...] Dacă ideile politice ale lui Cantemir corespundeau, în fond, 
sensurilor evoluţiei istorice, fundamentarea lor pe experineţa unui trecut 
care arăta altminteri decât era înfățișat, se înscrie printer contradicţiile 
concepţiei sale despre istorie. În realitate, Moldova nu a fost cu totul 
independentă în acele timpuri, domnul nu primea tronul ca moştenire, ci 
era întotdeauna ales dintre membrii familiei, puterea lui asupra supuşilor 
era înfrânată de sfatul boierilor, iar organizarea de atunci a Moldovei nu 
era identică cu cea de pe vremea cărturarului. Proiecţie a ideilor sale 
politice asupra trecutului, statul preconizat de Cantemir anticipa mai 
curând pe cel propus de filozofia luminilor. Creaţie a imaginaţiei, viziunea 
trecutului exemplar este departe de a avea proporțiile, bogăţia şI vigoarea 
pe care o etalează tabloul decăderii Moldovei. Respinsă de spiritul ştiinţific, 
o atare imagine ar putea fi acceptată numai de structurile literare, în 
măsură în care, ținându-se seama de ansamblul lucrării, ea contribuie, 
prin jocul opoziţiilor, la consolidarea sentimentului patriotic sau amplifi- 
că satira la adresa unor aspecte ale contemporaneităţii celui care scrie. 

În sfârşit, cel din urmă centru ideatic priveşte materialul etno- 
psihologic, etnografic şI folkloric, de natură lingvistică sau religioasă 
etc., care, în intenţia autorului, era menit să întregească informaţia isto- 
rică şI geographică, prin schiţa unui profil spiritual al poporului nostru. 

Sumare dar dense, alternând luminile cu umbrele, cele câteva pagini 
„despre năravurile moldovenilor“ constituie prima încercare de etnopsi- 
hologie la noi. Temperament echilibrat, Cantemir este de părere că 
trăsătura fundamentală a firii moldovenilor este dată tocmai de lipsa 
acestei însuşiri. Încă din capitolul dedicat divanului de judecată al dom- 
nului şi al boierilor, vorbind de dregătorii care îşi însuşesc „banii ţării“ sau 
uneltesc împotriva cârmuitorului lor, autorul pomenea de „cugetul cel 
nestatornic al moldovenilor“. Spre finalul celei de a II-a părţi a Descrierii 
Moldovei, revenind la „firea lor cea nestatornică“ va găsi prilejul să o 
argumenteze din perspective multiple. Moldovenii sînt viteji la începutul 
bătăliei şI „mai moi“ pe urmă, „dacă le merge bine, sunt semeţi, dacă le 
merge rău, îşi pierd cumpătul”, totul li se pare uşor „la întâia aruncătură 
de ochi”, dar dacă îl se opune ceva, „se zăpăcesc şi nu ştiu ce să facă se căiesc 
pentru răul făcut, însă prea târziu, cu „cei învinşi se poartă când blânzi, 

când cruzi”, „uită uşor duşmăniile”, dar nici prietenia nu o ţin mult, sunt 
„cutezători, semeți şi foarte puşi pe gâlceavă“ însă „se liniştesc lesne şi se 
împacă iarăşi cu potrivnicul”, sunt petrecăreți, iubesc băutura, însă „nu-i 
sunt plecați peste măsură“, „nu au obicei să facă petreceri în fiecare zi”, 
însă când le fac durează până dimineaţa, iubesc viaţa, dar fiind fatalişti, 
şI-o dăruiesc cu uşurinţă. 

În acest necurmat dezechilibru, există însă şI unele constante, care 
fără a-l nega deocamdată, tind să-l atenueze totuşi. Este vorba de „credinţa 
cea adevărată şi de ospeţie“ care, în ciuda sărăciei oamenilor, a devenit 
proverbială. Demnă de menţionat este şi relevarea lipsei de religiozitate a 
acestora, în vreme ce observaţia că „nu sunt iubitori de învăţătură“ şi „nu 
cunosc meşteşugurile cele frumoase“ nu este concludentă, întrucât prover- 
belor care o ilustrează li se pot opune altele care dovedesc contrariul. De 
asemenea, cel care şi-a dat seama de „îndoitul jug care apasă pe umerii 
Moldovei“ nu a sesizat virtuțile statorniciei şi răbdării locuitorilor locuito- 
rilor ei ş nici simţul lor de justiţie. În felul acesta, sprijiniți numai pe 
aceste date, la care ne permitem să adăugăm şi extraordinarul simţ al 
proporţiilor, ce emană din întreaga creaţie populară, ajungem la conclu- 
zia că măsura şi nu absenţa ei constituie trăsătura fundamentală a ca- 
racterului nostru. De aici provine şi acel „classicism de natureă structu- 
rală“, pe care cercetătorii specifităţii româneşti l-au scos, în repetate 
rânduri, în evidenţă. 

Alături de preocupările etnopsihologice, Cantemir accordă o mare 
importantţă elementului etnografic şi folkloric. Consemnarea lui 
conştientă şi atitudinea ştiinţifică (în limitele epocii) faţă de aceasta au 
făcut pe unii cercetători să-l considere pe principele moldovean drept 
unul dintre întemeietorii etnografiei?. Informaţiile pe care le oferă De- 
scrierea Moldovei se înscriu, în cea mai mare măsură, în sfera culturii 
spirituale şI numai o parte aparţin culturii materiale (păstoritul, 
albinăritul, cultivarea viței de vie, aurăritul, extragerea sării etc.) 

Cât priveşte pe cele dintâi, consemnăm date referitoare la folclorul 
literar (legende: legenda Cheilor Bâcului, legenda oraşului Iaşi, legenda 
Movilei Râbâi; tradiţii cu caracter legendar: relatarea despre Petru Rareş 
ca negustor de peşte sau cea despre Despot-Vodă care s-a prefăcut mort 
etc.; proverbe; o oraţie de nuntă şi textul unei paparude), folclorul muz- 
ical (numele instrumentelor ce intrau în alcătuirea orchestrelor de mu- 


1 Const. Ciopraga, op. cit., pag. 31. 

2 Bobu Florescu, Florea, Elemente etnografice în opera lui Dimitrie 
Cantemir Descriptio Moldaviae, în Studii şI cercetări de istoria artei, an. 2, 
nr. 1-2, pag. 15-25. 

sică turcească sau românească), folclorul coregrafic (descrierea horei, a 
danţului şi a căluşarilor), obiceiuri din ciclul vieţii omeneşti (ritualul de 
nuntă şi de înmormântare), obiceiuri calendaristice (drăgaica, turca) 
credinţe superstițioase cu caracter mitologic (ursitoarele, zânele, tricolicii, 
miazănoapte, zburătorul, frumoasele) şi diverse practici magice 
(descântecul, farmecul)!. 

Nu pot fi trecute cu vederea, din pricina valorii lor ştiinţifice şi literare, 
relatările unor obiceiuri practicate în cercurile de sus ale societăţii. Cu 
câteva excepţii, toate aceste date privind „obiceiurile vechi şi noi la 
înscăunarea unui domn“ sau a scoaterii lor din scaun nu fac decât să 
întregească, aşa cum am mai subliniat, imaginea decăderii Moldovei. Unele 
pagini de aici, cum sunt cele ce înfăţişează alaiul unui domn înscăunat sau 
al unui domn care pleacă la război ori la biserică pot sta prin pitorescul şi 
bogăţia detaliilor înregistrate, alături de cele mai izbutite pagini ale litera- 
turii noastre de inspiraţie istorică. Dar fapt, din transmiterea unor informaţii 
ca acestea sau ca cele deja consemnate cu ocazia abordării chestiunii pri- 
vind decăderea Moldovei vine toată valoarea ştiinţifică a cărții: „, scrierea 
aceasta a cărţii: scrierea aceasta, remarcă P P Panaitescu, este o carte ce 
oglindeşte epoca autorului, ca atare este prețioasă pentru a studia Moldo- 
va din vremea lui“.2 

După cum s-a putut observa, constantele ideatice în jurul cărora s-a 
inchegat Descrierea Moldovei, au permis o regrupare a materiei din tot 
atâtea unghiuri, prilejuind relevarea ponderei şi funcţiei fiecăreia în an- 
samblul operei. Centrul de greutate al unei atât de mari diversităţi de 
conţinut nu poate fi decât stăruitoarea idee a stării jalnice în care se afla 
Moldova. Aproape nu există capitol care, direct sau indirect, prin notații 
realiste sau prin plăsmuiri ale imaginației, printr-un simplu amănunt 
sau prin fragmente întregi, să nu poată fi racordat la această dominantă. 
Celelalte constante ideatice, frumuseţea şi bogăţia pământului moldove- 
nesc, cea a trecutului exemplar ori până şi elementul etnografic (com- 
pararea unor obiceiuri vechi cu cele noi) nu fac decât să o pună şi mai 
puternic în lumină, dar să şi justifice totdeodată, în alt sens decât trecutul 
exemplar, necesitatea unor primeniri viitoare. În felul acesta, imaginea 
decăderii Moldovei dobândeşte, prin dimensiunile ei, mulțimea detaliilor 
şi sobrietatea expresiei o monumentalitate sumbră. Faptul trebuie 
numaidecât corelat cu intenţia autorului de a impresiona pe cititorii 


1 A se vedea, în acest sens, Adrian Fochi, D. Cantemir, etnograf şi folclo- 
rist, în Revista de etnografie şi folclor, 1964, nr. 1, pag. 84-85. 

2 P P Panaitescu. Dimitrie Cantemir. Viaţa şi opera. Editura Academiei 
Române. Bucureşti, 1958.) 

străini şi de a crea astfel un curent de simpatie pentru ţara sa, care ar fi 
putut să se transforme într-un ajutor mai substanţial, necesar eliberării 
ei de sub dominaţia turcă. 

În acelaşi timp, privind lucrurile la modul strict ştiinţific şi estetic se 
poate constata, în primul caz, că prin fuziunea întregului material pe care 
se reazemă cele patru constante, obținem o imagine complexă şi multilate- 
rală a individualităţii unui popor, iar, în cel de-al doilea, că dobândim un tot 
închegat, născut prin unificarea unor elemente eterogene. Cu acest prilej, 
afirmaţia de la care am pornit, referitoare la statutul ştiinţific şi literar al 
Descrierii Moldovei, s-a confirmat încă o dată. [...] 

Dacă personalitatea lui Cantemir a fascinat nume ilustre ale lite- 
raturii noastre ca Hasdeu, Eminescu, Iorga sau Blaga, ecourile Descri- 
erii Moldovei, excluzând informaţiile pe care le furnizează istoricului, 
etnografului ori altor oameni de ştiinţă despre epoca sa, nu pot fi detec- 
tate în cultura şi literatura noastră decât în linii mari. Astfel, sub aspect 
etnografic, lucrarea examinată deschide seria cercetărilor consacrate 
specificului nostru naţional, iar din punct de vedere literar nu face 
decât să schiţeze cele două nuclee fecunde în jurul cărora se va dezvolta 
o bună parte a literaturii noastre de inspiraţie istorică sau cu un pronunţat 
caracter de satiră socială. Este vorba de cele două antiteze, cea care 
opune bogăției şi frumuseţii pământului o situaţie economică, politică 
şi socială deplorabilă şi cealaltă care pune faţă în faţă trecutul exemplar 
şi prezentul decăzut. A. Russo, Odobescu, Hasdeu, Eminescu ori Sa- 
doveanu sunt numai câţiva din scriitorii care au preluat direct sau 
indirect astfel de sugestii, dar le-au dezvoltat la modul propriei lor perso- 
nalități. 

Considerată din această perspectivă, Descrierea Moldovei nu va în- 
ceta să rămână mereu o permanenţă. 


Leonida MANIU, 
Prefaţă, în vol. Dimitrie Cantemir. Descrierea Moldovei, Bpt, Editura 
Minerva. Bucureşti 1981, p. V-VII, XV-XIX, XXVI-XĂX. 


Dimitrie Cantemir a aparținut acelui veac de început în aventura 
formării conştiinţei moderne. Prin urmare morfologia spiritului cantemi- 
rian concentrează formele simbolice prin care el a înţeles lumea, a tran- 
smis contemporanilor şi posterităţii un mesaj despre înfăţişările ei. Aceste 
forme — în fapt zonele cunoaşterii pe care le-a abordat — i-au permis lui 
Cantemir să se implanteze cu propriu spirit în lumea veacului său graţie 
unor metodologii diversificate pentru fiecare domeniu de care s-a ocupat, 
al artei ori al ştiinţei. Dacă ne raportăm la aceste metodologii, încercând 

să extragem fundamentele unităţii lor subtextuale, atunci o astfel de 
critică a rațiunii aplicată fiecărui domeniu devine, prin lectura unitară a 
universului cantemirian, o critică a culturii al cărei ultim resort ar fi 
dezvăluirea însăşi a conştiinţei actoriale. Plecând de asemenea de la meto- 
dologia ştiinţelor şi artelor în viziunea (sau versiunea) lui Cantemir, se 
poate reconstitui, prin confruntare cu alte demersuri de epocă, o teorie 
generală a formelor de expresie ale culturii române, adică morfologia ei 
în acel moment de început al epocii moderne româneşti care ne-a creat, 
peste trei veacuri, pe noi înşine. 

Dimitrie Cantemir a procedat concentric în privinţa atingerii unui 
anumit standard al cunoaşterii. Nu se poate vorbi, în acest sens, decât în 
linii mari de o progresie temporală de la simplu la compus, de la uni- 
tatea unui domeniu abordat la unitatea personalităţii creatoare. Ceea 
ce ni se pare cert este faptul că umanismul de tip bizantin i-a oferit în 
această privinţă cel mai larg cadru de acţiune, educația raţionalistă cea 
mai sigură metodă de pertinenţă în structurile cognoscibilului, iar re- 
zultanta vizibilă cu ochiul liber până astăzi a fost enciclopedismul său 
aplicat la relaţia Orient—Occident. Putem considera toate aceste chesti- 
uni ca fiind tranşate şi unanim recunoscute în urma celor aproape trei 
veacuri de cercetare a întreprinderii cantemiriene. Ceea ce ne intere- 
sează acum, în pragul încheierii mileniului doi, este în ce măsură de- 
mersul lui, situat mai la începuturile culturii româneşti, ne aparţine 
încă şi merită să fie comunicat viitorului ca parte integrantă a 
spiritualităţii acestui popor. Ne interesează prin urmare, în primul rând, 
o critică a raţiunii cantemiriene în sens kantian, adică stabilirea unităţii 
metodologice a demersului său întreprins în diversele sfere ale 
cunoaşterii. Zona cea mai îndepărtată în timp la care a apelat Cantemir 
a fost aceea a magiei şi miturilor, cunoscute fie pe cale livrească, fie prin 
anchete personale (pe care azi le numim etnografice), adică prin inte- 
grarea a ceea ce folclorul şi obieceiurile mai păstrau (şi putea fi detec- 
tat) din acest strat de profunzime al cunoaşterii omeneşti. Concluziile 
pe care le-a desprins pe baza acestei duble investigări au fost de natură 
să-l convingă că atât lumea Orientului cât şi cea a Occidentului au 
înglobat în structura culturii lor din veacul al XVII-lea acest strat al 
cunoaşterii magice şi mitologice. Şi dacă există, evident, din acest punct 
de vedere, frontiere care le separă (Cantemir considera de pildă că ma- 
gia literală şi a cifrelor e mai ales un dat al culturii orientale contempo- 
rane lui şi mult mai puţin al celei occidentale), există şi un fundament 
comun care le aproprie: cel pe care l-a concentrat Biblia, baza religiilor 

islamică şi creştină. Această bază a oferit repere culturale asemănătoare 
de pildă pentru evoluţia limbilor, idee pe care Cantemir a folosit-o din 
plin în formularea propriei sale teorii asupra evoluţiei acestora. În ce 
priveşte problema miturilor, autorul e convins că ele separă net Orientul 
de Europa şi că, din acest punct de vedere, teritoriul vechii Dacii, locuit 
în vremea sa de români (şi accentul cade în mod firesc asupra Moldovei 
unde cunoştea mai bine situația), aparține fără putinţă de tăgadă Eu- 
ropei. Explicaţia pe care a găsit-o pentru această stare de lucruri a fost 
aceea că, în timp ce Dacia era parte, ca şi Europa occidentală, a Imperi- 
ului Roman şi apoi a zonei de influenţă bizantine, stepele Asiei n-au 
intrat niciodată pe deplin sub controlul romanităţii, au rămas în afara 
unei influenţe culturale sistematice, traductibilă prin noţiuniea de ro- 
manizare. Concluziile care s-au impus cu necesitate spiritului cantemi- 
rian, numai dacă privim această formă simbolică a culturii sale re- 
zumată la cunoaşterea magico-mitică, l-au dus în mai multe direcţii: 
teoria limbilor, exegeza religiilor, istorie. În ce priveşte teoria limbilor 
Cantemir a folosit — ca şi în cazul mitologiei şi magiei — compara- 
tismul, fără îndoială cea mai solidă dintre metodele sale de lucru. A 
ajuns astfel la concluzia că poporul de pe teritoriul fostei Dacii vorbeşte 
aceeaşi limbă cu alte popoare europene, o limbă de origine romanică, 
fapt ce verifică ideea apartenenţei sale la Occident. Referirile autorului 
la alte familii de limbi, egale cu limbile romanice prin expresivitate şi 
potenţial creator, atestă credinţa sa în şansa teoretic egală a fiecărei 
limbi de a afirma o mare cultură. El încearcă în concluzie folosind 
modelele înaintaşilor (Homer şi Cicero sunt cele mai pregnante) să facă 
proba puterii limbii române de a-şi afirma potenţialul creator. Această 
cale l-a dus spre literatură. Baza religioasă de construcţie a teoriei uni- 
tare a limbilor (ideea originii lor în Turnul Babel) afirmă, în ordinea 
conştiinţei, un moment premergător aceluia al înţelegerii deosebirilor 
profunde dintre Orient şi Occident în probleme propriu-zise religioase. 
O teorie cantemiriană a religiilor atestă primul mare moment al 
înţelegerii urmărilor produse în cultura română din cauza divergenţelor 
dintre cele două blocuri spirituale. Ar fi greşit să considerăm că el iden- 
tifică în toate punctele aceste divergențe ca fiind acelea dintre islamism 
şi creştinism. Pe de o parte autorul a înţeles că marea suprafață geograf- 
ică pe care o acoperă fiecare din aceste religii a avut ca urmare im- 
posibilitatea de a fi ţinute sub un control centralizat, ceea ce a permis 
diversificarea lor internă. În acest punct Cantemir afirmă nu numai 
principalele divergențe interne ale islamului (şiiţi/sunniţi) şi 

creştinismului (ortodocşi/catolici), ci şi pulverizarea în secte mai mult 
sau mai puţin marginale a fiecăreia dintre ele. Pe de altă parte el a 
înţeles că şi „boomul“ iniţial reprezentat în ambele religii de folosirea 
Bibliei s-a concretizat prin tentative diferite: în timp ce islamismul a 
încercat să armonizeze atât de diversele credinţe ale Orientului oferind, 
pe baza Bibliei, o nouă sinteză textuală — Coranul — creştinismul a 
lucrat chiar cu textele biblice, încercând să le abordeze în permanenţă 
cu realităţile istorice (evident cu implicite mişcări de progres şi de recul. 
El citează de pildă pe Luther, hughenoţii). Şi din acest punct de vedere 
vechea Dacie (şi în speță Moldova, judeca autorul în parametrii statelor 
feudale româneşti) aparţine Europei, calea sa fiind aceea a depăşirii 
statutului teoretic, textual al religiei spre implicarea ei în fenomenul 
istoric. Din această cauză puterea religioasă trebuia subordonată celei 
laice, domnului. Cele două atitudini opţional diferite ale Orientului şi 
Occidentului în probleme religioase i-au prilejuit lui Cantemir marile 
deschideri spre filosofie şi istorie. Prin urmare, alături de mitologie şi 
magie ca forme simbolicce ale conştiinţei, religia este cea de-a treia care-i 
permite lui Cantemir accesul spre înţelegerea ştiinţei istorice. Cât despre 
filosofie, ea a constituit în formula spiritului cantemirian un punct de 
conştientizare a propriului său demers şi de implicare a lui în marile 
orizonturi culturale. Fie şi numai prin acest fapt şi Cantemir se pre- 
zintă, spiritual, ca o conştiinţă modernă. Nu este de aceea întâmplător 
faptul că, în ordine cronologică, filosofia constituie începutul 
preocupărilor cantemiriene, locul geometric de unde se desfac toate 
celelalte căi de acces spre inima cognoscibilului. Interesul lui Cantemir 
pentru ceea ce astăzi numim ontologie şi epistemologie a fost într-un 
sens critica propriei sale rațiuni şi ar fi un subiect intresant: acela al 
dezbaterii acestei „auto-critici“ în comparaţie cu ceea ce înregistrează 
cititorul de astăzi drept unitatea metodologică a formelor simbolice ale 
conştiinţei cantemiriene, adică unitatea spiritului său sub aspectul esenței 
(în sens fenomenologic). Nu mi se pare iarăşi deloc întâmplător faptul 
că după filosofie, tot în ordine cronologică, au urmat literatura şi cele- 
lalte arte. Era afirmarea liniei orientale şi formaliste a formaţiei sale — 
aceea a primatului textului asupra realităţii şi afirmarea principial- 
umanistă a egalităţii spirituale a oamenilor şi deci a egalităţii capacității 
lor expresive. Această egalitate era argumentată cu ajutorul celor mai 
vechi sfere ale cunoaşterii: magia şi mitologia. Faptul că tratatul 
cantemirian de muzicologie are la bază sistemul alfabetic ne lasă să 
înţelegem că autorul intuise (chiar teoretizează în acest sens) originea 

comună, spirituală, a limbajelor culturale. În ce priveşte arta plastică, 
tot o descoperire timpurie a lui Cantemir, ea a tradus mai mult decât o 
preocupare mimetică: o incitare a logicii formale şi spiritului analitic al 
autorului. Căile de unificare metodologică sunt însă, în comparaţie cu 
restul formelor simbolice ale conştiinţei sale, de natură diferită, atestând 
totuşi traversarea aceleiaşi expreriențe filosofice. Aceste căi nu se 
raportează la unitatea rațională a spiritului cantemirian, ci la însăşi 
matricea sa formativă. Unitatea logică se arată a fi în fond determinată 
de acea formativă, vizualizând această matrice în arta plastică, deci 
procedând prin completarea spațiilor libere într-un posibil tablou al 
sistemului artelor (sonore şi vizuale). Astfel, alături de literatură şi muzică 
a fost adăugat desenul. Faptul că sistemul artelor era o descoperire 
cantemiriană timpurie nu-l scuteşte de intuiţia a ceea ce a devenit mai 
târziu pentru el calea regală: ştiinţa istoriei. Toate formele simbolice ale 
conştiinţei sale care corespund artelor sunt impregnate de substanţa 
istoriei datorită faptului că autorul procedează prin înglobarea progre- 
sivă a plusului de cunoaştere dobândit pe parcurs într-un întreg care se 
lărgeşte continuu, de la sfera magiei şi mitologiei la aceea a religiei şi 
artelor, apoi la a ştiinţelor, categorie în care intră istoria cu toate auxi- 
liarele ei (în versiune cantemiriană): numismatica, heraldica, geogra- 
fia, arheologia (cu aspectul ei modern: arhitectura). Evident, astfel 
prezentat, sistemul ştiinţelor este la rândul său incomplet, înfăţişându- 
ne doar principala linie de interes a autorului. Dar raționalismul său 
funciar, bazat pe logica aristotelică, l-a făcut să încerce o acoperire a 
întregii suprafeţe a ştiinţelor aşa cum existau ele în cultura epocii. In- 
teresul lui Cantemir pentru ceea ce numea generic, în spirit aristotelic, 
„fizica“, adică ştiinţele naturii, mergea de la matematică la ştiinţe apli- 
cative: medicina, ştiinţele naturale, finanţele, construcțiile (poduri, nave, 
clădiri), diografia (adică geografia plus geodezia) etc. El s-a construit 
astfel rotund mai curând în sens occidental decât oriental, din moment 
ce remarcă toate carenţele studiului ştiinţelor în Imperiul Otoman. În 
plus, procesul de trecere de la înţelegerea formalistă a formelor conştiinţei 
la înțelegerea lor substanțialistă (ca produse ale realului) atestă un 
drum al gândirii cantemiriene de natură să-l proiecteze din Orientul în 
care se formase în mijlocul unei Europe aflată în plină tornadă spiritu- 
ală impusă de cea mai fierbinte realitate: aceea politică. Dincolo de 
determinismele care stau la baza politicii şi care nu mai intră în calculul 
acestor conculzii, ghicim acest ultim sens politic al construcţiei de sine a 
lui Cantemir. El n-a fost prin vocaţie un om politic, ci pentru că a 

încercat un răspuns în ordinea spiritului la o stare reală. Era, dintr-un 
punct de vedere, prin tentativa sa politică, un fel de a se exprima ca 
european în peisajul Imperiului Otoman şi în sens mai larg al Orientu- 
lui. Sistemul artelor şi al ştiinţelor, accesul la zona religiilor au fost 
pentru Cantemir nu doar forme simbolice în sine ale conştiinţei, ci 
forme orientate spre cuprinderea politicului. Acesta a reprezentat punctul 
de racordare al spiritului la realitate, al omului la lumea în care trăia. 
Faptul că a venit spre universul politic din sfera culturii şi apoi s-a întors 
din nou la ea, nu numai că atestă vocaţia lui reală de om de cultură, dar 
a şi permis posterităţii să-l recepteze graţie creaţiei culturale, operând astfel 
corecţiile necesare într-un demers politic mai greu de explicat în absenţa 
acestei opere. 

Pasul următor al acestor concluzii, după circumscriera amplitudinii 
conştiinţei culturale cantemiriene, se referă la situarea ei alături de alte 
demersuri similare ale începutului de secol optsprezece. Acest pas e deter- 
minat de dorinţa de a înţelege atât semnificaţia pe care-o acorda autorul 
conştiinţei culturale cât şi pe aceea pe care-o intuim astăzi, după trecerea 
a trei veacuri. Condeele de primă mărime ale Europei timpului dialogau 
în principal în continuarea lui Descartes pe tema priorităţii raționalismului 
sau empirismului (ambele cu numeroase nuanţări de la autor la autor) 
ca metodă fundamentală a spiritului uman. În funcţie de această metodă 
era dezbătută o altă chestiune nu mai puţin importantă: a liberului 
arbitru, adică a posibilităţilor voinţei omeneşti de a afirma un punct de 
vedere în faţa divinității. Strict problematic Cantemir n-a fost absent la 
dezbaterea nici uneia din aceste mari teme, deşi formaţia sa preponderent 
bizantină l-a făcut să recepteze raționalismul sub forma aristotelismului 
scolastic, iar problema liberului arbitru prin confruntarea doctrinelor 
islamică şi ortodoxă. Unghiul de abordare al religiei de către Europa 
occidentală focalizează atât pe adepţii liberului arbitru, cât şi pe adversar- 
ii săi alcătuind însă numai rama plină de culoare a unui tablou variat, în 
interiorul căruia se cuprind o serie de alte mari probleme: împărțirea 
creştinismului occidental în mai multe confesiuni, supunerea ori nesupu- 
nerea faţă de papalitate ori rege ş. a. Şi aici Cantemir a fost prezent, 
intuind esența problemei şi tratând-o din nou adecvat la zona care-l 
interesa: islamism/ortodoxie. Pe această cale a religiei se face în Occident, 
în cel mai direct sens, legătura cu problemele acute ale istoriei. Ele nu 
sunt, în Europa vremii, probleme ale stabilirii continuității şi unităţii 
popoarelor cu propriul lor trecut, cât probleme ale prezentului, adică ale 
discernerii, din mulţimea de evenimente, a celor semnificative pentru 

definirea conduitei optime, care să asigure supraviețuirea şi avansul poli- 
tic al forțelor angrenate într-un sistem de relaţii bazate pe conflict. 
Exemplificăm: Gianbattista Vico, spirit istorist, anticartezian, a scris deo- 
potrivă De nostri temporis ratione, referindu-se la relaţia antic/modern 
în probleme de învățământ, La scienza nuova, unde-şi defineşte metoda 
istoristă bazată pe studiul miturilor, monumentelor şi limbilor ca 
păstrătoare de mărturii (Cantemir nu preconiza altă metodă decât aceas- 
ta) şi, în sfârşit, De rebus gestis Antonii Caraphaei, dedicată lui Antonio 
Carafa, o figură marcantă a Ligii de la Augsburg, comisar general al 
armatei habsburgice. Locke, la rândul său, a lăsat şi el mărturii în aceste 
principale orientări ale culturii europene scriind Reasonableness of Chris- 
tianity as delivered in Scripture, unde apără noblețea fiinţei umane în 
faţa acuzelor teologice care afirmau corupția ei (după Adam) deschizând 
astfel calea unor erezii ce vor rodi neaşteptat, mai ales pe pământ englez, 
până la apropiatul de noi De ce nu sunt creştin al lui Bertrand Russell. 
Împotriva cartezienilor de la Cambridge Locke a scris Essay on concer- 
ning Human Understanding, oferind soluția empirismului, graţie căreia 
nu există adevăruri înnăscute, fie ele teoretice ori practice. Cât despre 
problemele momentului istoric, el propune teza contractului social în 
Two Treatisess of Government. În acelaşi inteval de timp Leibnitz îi dedică 
lui Eugeniu de Savoia celebra sa La Monadologie unde afirmă existenţa 
unei substanţe simple şi indivizibile care stă la baza alcătuirii universului 
fizic şi spiritual. Cantemir susţine şi el, în continuarea, ce-i drept, a lui Van 
Helmont (care l-a impresionat tocmai în calitatea lui de model european) 
existența unei astfel de substanțe (căutarea ei era un bun comun al 
Europei), pe care-o numeşte „gas“. Dar problemele istoriei şi ale religiei se 
află puse în relaţie la Cantemir în cu totul alt fel decât o făceau autorii 
europeni. Sesizând problema, el îi oferă tratarea şi rezolvările adecvate 
spaţiului de joncțiune Orient-Occident cărui aparţinea Moldova. Ori, pen- 
tru acest spaţiu, problema cea mai acută din punct de vedere istoric era, în 
acel moment, mai mult a supravieţuirii decât a avansului. În acest sens 
trebuie înţeleasă tentativa cantemiriană de a demonstra unitatea şi con- 
tinuitatea poporului român pe teritoriul fostei Dacii. În Europa occiden- 
tală alte voci se adaugă celor menţionate, cu nuanţări de poziţii ori intro- 
ducerea unor teme noi, aflate însă în legătură cu cele de mai sus. Male- 
branche scrie dialogurile între discipol şi divinitate, o temă comună Ori- 
entului şi Occidentului creştin (la Cantemir, în Sacrosanctae Scientiae... 
întâlnim dialogul învăţăcelului cu Caritatea trimisă de divinitate), intitu- 
late Meditations chretiennes et metaphysiques, dialoguri unde 

raționalismul cartezian e implantat pe terenul jansenist al Port-Royalu- 
lui, fiind considerat o cale de cunoaştere egală cu aceea a credinţei. Cura- 
jului lui Malebranche de a fi supus analizei conceptele-tabu ale 
creştinismului i s-a datorat punerea la index a lucrării sale Trait€ de la 
nature et de la grâce. Aflat într-o situaţie mai bună decât el, Bossuet n-a 
contribuit totuşi mai puţin la subminarea autorităţii religiei prin 
recunoaşterea faptului că şi papalitatea e supusă erorii ca orice putere 
laică (Sur Punite de VEglise). Nu revenim asupra felului complex în care 
Cantemir abordează problemele creştinismului ortodox, punându-l adesea 
în relaţie cu cel catolic, şi nici problemele islamismului. Dar este de remar- 
cat faptul că el trata astfel chestiuni care erau la ordinea zilei în Occident, 
era orientat deci după luminile lui atunci când le-a luat în discuţie. Nu 
putem face abstracţie, fireşte, de formaţia sa, care era clar circumscrisă 
spaţiului post-bizantin şi oriental, şi care i-a condiţionat net aspirația 
europeană. De pildă dialogul Sufletului cu Trupul din Divanul... aminteşte 
de tema atât de frecventă în Orient. Pe la 1700 a fost scrisă Jivanandana, 
o dramă alegorică a indianului Anandărayamakhin, unde sufletul văzut 
ca un rege (precum în desenul cantemirian din Divanul...) luptă cu 
armata bolilor. Dar important este să relevăm tocmai această aspirație 
occidentală a umanismului român. 

Faptul că spaţiul cultural european se defineşte folosindu-se de Orient 
ca de o substanţă fotografică revelatoare a propriului său specific devine 
din ce în ce mai pregnant la începutul veacului al XVIII-lea. În 1720 
apare Lettres persanes a lui Montesquieu, relatând impresiile a doi per- 
sani aflaţi la Paris între 1711—1720 (adică de la războiul de la Prut la 
terminarea războiului nordului şi pregătirea campaniei ruso-persane). 
Era numai debutul unei acţiuni pe care Voltaire va amplifica-o miraculos, 
aducând în mediu european nu numai pe Zadig (care traversând 
Babilonul, Asiria, Egiptul, Arabia ş. a. e salvat, în chip semnificativ, de 
ruşi), dar şi impresii ale huronilor din America, ba chiar ale unui locuitor 
de pe planeta Sirius. La rândul său, Orientul încearcă să fixeze în lentila sa 
depărtată imaginile înşelătoare ale necunoscutului Occident. Arai Hakuseki 
scrie despre judecarea unui misionar catolic venit în Japonia păstrând, 
dincolo de reguzul religios, semnele unei reale simpatii umane. În acest 
perimetru al interesului cultural în primul rând al Occidentului pentru 
Orient trebuie situată din nou problema antic/modern care a făcut epocă 
la vremea respectivă în cultura europeană. Amplul proces al asimilării 
autorilor greco-latini, valabil altminteri şi în culturile care urmau for- 
mula Bizanțului, este însă dublat în Europa de formarea spiritului critic 

şi enciclopedic, datorată în bună măsură tot raționalismului, spirit care e 
responsabil, în ultimă instanţă, de iniţierea unei formule culturale ce 
desprinde Europa de modelul greco-latin şi permite prefigurarea modele- 
lor culturale moderne, diferite de la popor la popor. De pildă Boileau se 
inspiră din Juvenal în Satirele sale, dar ceează o Artă poetică specifică 
pentru spiritul francez: rațiunea, fortificată prin studiul anticilor, este 
criteriul naturalului. Dryden optează şi el pentru regula antică a unităţii 
de timp, loc şi spaţiu, dar o pune în slujba istoriei contemporane. În Essay 
on Dramatic Poesy momentul e acela al bătăliei anglo-olandeze de la 3 
iunie 1665. Metastasio se inspiră din Eneida (şi nu e singurul) pentru 
Didona abbandonata, Fenelon din Homer (şi iarăşi nu e singurul) pen- 
tru Aventurile lui Telemac, Jacoppo Martello din Euripide (temă la fel de 
activă ca şi celelalte) pentru Ifigenia în Taurida. După Racine, alte su- 
biecte provenite de la autorii antici (Andromaca, Atalia) ori vădind in- 
teresul pentru Orient (Baiazid) încep să fie tratate frecvent. În sfârşit, 
încă o temă majoră pentru autorii primei jumătăţi a veacului al XVIII-lea 
(de la Cantemir nu va absenta) este epoca lui Alexandru cel Mare, şi el 
cuceritor al Orientului. Pe acest fond tematic sfera literaturii se defineşte 
din ce în ce mai pregnant prin genurile ei de rezistenţă până astăzi: teatrul, 
tomanul, poezia (mai ales epică) şi critica (unde se cuprindeau eseul, dar şi 
ceea ce azi numim teoria şi estetica literaturii). Un loc aparte îl ocupă 
studiul limbilor. Apar dicționare, enciclopedii, tratate. [...] 

[...] Dimitrie Cantemir s-a manifestat prin creaţia sa ca afirmând o 
anume linie culturală datorită profesorilor lui formaţi în Europa. A pro- 
cedat de asemenea după regula comunicării optime a mesajului pentru 
contemporanii săi, deci informându-se el însuşi în legătură cu ceea ce 
constituia pentru aceştia cel mai mare interes. Din aceste motive, care nu 
țin de esenţa însăşi a mesajului — el fiind unul fundamental patriotic — ci 
de contextul cultural şi istoric, Dimitrie Cantemir a concentrat în creaţia 
sa literară, filosofică, istorică etc. modalităţile optime care-l fac comuni- 
cabil. Construindu-şi propriul spirit, el a vrut să construiască spiritul 
însuşi al culturii române. N-a fost original în afirmarea a ceea ce nu- 
meam mai sus esenţa patriotică a mesajului. Chiar temele principale ale 
istoriografiei, ba chiar ale literaturii şi filosofiei româneşti fuseseră puse 
de înaintaşi ori contemporani. Dar Cantemir a fost fără putinţă de tăgadă 
primul care a stabilit locul acestei problematici într-un ansamblu mai 
larg, de proporţii continentale şi a stabilit-o prin raportare la fluxul cul- 
tural dintre Europa şi Asia, evidenţiat din cele mai vechi timpuri până în 
vremea sa. Şi a făcut acest lucru sesizând că apartenenţa (intuită şi de 

Miron Costin, Stolnicul Cantacuzino şi alţii) devenise o chestiune nu nu- 
mai de situare culturală, ci şi de existenţă independentă a culturii poporu- 
lui său. Era un moment bine înţeles, deşi demersul său politic a dovedit un 
calcul greşit al vitezei proceselor. Abia Şcoala Ardeleană, abia 1848, abia 
războiul de independenţă vor dovedi pe deplin justeţea intuiţiilor sale de 
om de cultură şi în primul rând de istoric. Nici muzica europeană a vremii 
nu făcea, în cea mai mare parte, excepție de la regula prelucrării motive- 
lor antice. Antonio Caldara scrie Andromaca şi Ifigenia în Aulida (op- 
ere), Haendel Athalia (oratoriu). Nu este mai puţin adevărat că aceea a 
fost deopotrivă epoca lui J.S. Bach şi a primului tratat de muzică europe- 
an care sintetiza experienţa muzicii greceşti (aşa cum a făcut şi Cantemir 
în tratatul său): G. A. Anghelini-Bontempi — L'Histoire de la musique 
dans laquelle sont rassemblees toutes les connaissances sur la theorie 
et la pratique de la musique harmonique selon la doctrine des Grecs, 
1695. Ambiţia sintetică nu i-a lipsit nici lui Cantemir. EI a folsoit experienţa 
grecească a muzicii spre a organiza într-un sistem muzica orientală şi, în 
ciuda tuturor caracteristicilor inerente obiectului tratat, demersul mu- 
zical cantemirian se înscrie în aria celor europene prin voinţa de a valo- 
rifica sintetic trecutul grecesc şi oriental deopotrivă. Modernizarea muzicii 
orientale în versiune Cantemir atestă nu numai tentativa sa de a-i „euro- 
peniza“ prin sistematizare procedurile, ci şi pe aceea de a prezenta Europei 
un fenomen infinit mai complex decât cel de care dispunea ea însăşi, un 
adevărat model de perfecţiune. O spune chiar autorul, în mai multe 
rânduri. 

În sfârşit, dacă privim acum de la distanţa pe care ne-o impune ana- 
liza operei lui Cantemir întreprinsă graţie unor termeni de contrast ori de 
asemănare, de natură diferită, după domeniul aflat în discuţie, putem 
observa că unicitatea lui pentru cultura română nu rezultă din aceea că 
s-a format în principal în alte spaţii culturale decât cel românesc, cât din 
aceea că a supus fenomenul românesc unui foc concentric, venind spre el 
cu o încărcătură spirituală de care poate au dispus unii conaţionali, dar 
nici unul n-a vizat drept obiect de cercetare tocmai acest fenomen. 

Cantemir a pus temelia conştiinţei de sine a culturii române în cali- 
tate de cultură europeană. Într-o vreme când Occidentul îşi definea el 
însuşi acest spirit european, Dimitrie Cantemir a traversat experienţa 
unei sinteze personale între cele două spaţii culturale — oriental şi 
occidental — şi a intuit în profunzime caracteristica europeană a cul- 
turii poporului său. Acesta este meritul lui cel mai mare, pe care urmaşii 
însă, necunoscându-i opera, nu l-au luat în considerare. Cât despre 

unitatea spirituală a Europei, ea a rămas o problemă activă până astăzi. 
Cu destul de puţină vreme în urmă Stefan Zweig spunea, referindu-se la 
corespondenţa lui cu Romain Rolland în timpul celui de-al doilea război 
mondial, că spiritul european va supravieţui cataclismului politic prin 
unitatea lui culturală. Or această unitate se făurea atunci, pe vremea 
lui Cantemir. El a contribuit la conştientizarea apartenenţei spaţiului 
românesc la această unitate. Îi datorăm faptul de a fi deschis peste timp 
arcul de cer care ne situează în plină lumină europeană şi ne permite să 
păstrăm activ spiritul critic al culturii române, consolidată pe linia me- 
diană dintre Orient şi Occident. 


Ecaterina ŢARĂLUNGĂ, 
Concluzii, în vol. Dimitrie Cantemir. Contribuţii documentare la un 
portret, Editura Minerva. Bucureşti, 1989, pag. 313-321. 

